
Skiriu savo tėvui 


FREDERIKUI A. REINBOU 


AUTORES PASTABA 


Kadangi Vienoje yra tik viena Ispanų jojimo mokykla, 
mano sukurtame pasakojime apie baltuosius Lipicos erži- 
lus minima ir ji. Todėl būtinai turiu pasakyti, jog tai nėra 
tikra istorija. Esu dėkinga Ispanų jojimo mokyklos direk- 
toriui, pulkininkui Aloisui Podhajskiui, už tai, kad malo- 
niai leido rašyti ne tik apie mokyklą, bet ir apie jį patį. Dar 
norėčiau padėkoti Piberyje įsikūrusio Austrijos valstybi- 
nio žirgyno direktoriui dr. H. Lerneriui už pagalbą bei sve- 
tingumą, parodytą man, kai buvau ten nuvykusi. Ir ga- 
liausiai noriu pareikšti ne mažesnę padėką ponui Georgui 
Prachneriui bei poniai Prachner, gyvenantiems Vienoje, 
Kėrntnerio gatvėje, ne tik už dosnumą, bet ir už jų pastan- 
gas, kurių dėka mano apsilankymai Vienoje buvo tokie nau- 
dingi. 


PIRMAS SKYRIUS 


Ir negers arbatos be išskaičiavimo. 


Edvardas Jangas „Garbės troškimas“ 


Karmela Leisi - kvailiausia moteris, kokią tik pažįstu, ir tai 
šį tą reiškia. Vienintelė priežastis, dėl kurios gėriau su ja 
arbatą „Harrods“ parduotuvėje tą lietingą ketvirtadienio po- 
pietę, buvo ta, kad paprasčiausiai nesugebėjau išsisukti, kai 
ji man paskambino; be to, jaučiausi tokia prislėgta, kad netgi 
gerti arbatą su Karmela Leisi atrodė geriau, negu sėdėti 
vienai namuose - kambaryje, kuriame, regis, tebegirdėjau 
paskutinio barnio su Luisu atgarsius. Tai, kad buvau visiš- 
kai teisi, o Luisas nepakenčiamai, aklai, niršdamas klydo, 
nelabai mane guodė, nes jis dabar buvo Stokholme, o aš vis 
dar čia, Londone, tuo tarpu iš tikrųjų abu turėjome tysoti 
saulėtame Italijos paplūdimyje ir mėgautis vasaros atosto- 
gomis, kurias tikėjomės praleisti drauge, pirmą kartą nuo 
pat mūsų medaus mėnesio prieš dvejus metus. Ta aplinky- 
bė, kad jam išvažiavus beveik visą laiką be perstojo lijo, 
anaiptol nesušvelnino įžeidimo; ir kai kiekvieną rytą pa- 
žvelgusi į sinoptikų prognozes laikraštyje „The Guardian“ 
matydavau, kad Stokholme nuolatos šviečia saulė, o šilu- 
mos daugiau negu dvidešimt laipsnių, lengvai galėjau ne- 
kreipti dėmesio į pranešimus apie drėgną, audringą rug- 
pjūtį Italijos pietuose ir galvoti vien apie Luiso nuodėmes 
bei savo skriaudas. 

— Kodėl taip piktai žiūri? - paklausė Karmela Leisi. 

— Nejaugi? Atleiskite. Matyt, mane slegia toks oras. Tik- 

rai nenorėjau būti susiraukusi! Na, pasakokite. Ar galiau- 
siai nusprendėte pirkti? 

— Dar nenusprendžiau. Visuomet taip sunku pasiryžti... — 
Jos balsas pritilo, kai ji susimąsčiusi nužvelgė lėkštę su sal- 
dumynais, laikydama ranką tarp pyragaičio iš plaktų balty- 
mų ir eklero. - Bet juk Žinai, kaip jie dabar elgiasi, nenori 
nieko palaikyti. Jeigu dar palauksiu, jie paprasčiausiai par- 
duos, o kai taip atsitinka, visuomet supranti, kad kaip tik to 
daikto labiausiai troškai. 

„Jeigu dar palauksi, - pagalvojau, kai ji pasirinko ekle- 
rą, - gali tiesiog nebejilįsti“. Bet pagalvojau nepiktai; putlu- 
mas tinka Karmelai Leisi - ji viena iš tų dailučių blondinių, 
kurių visas grožis ir yra ta šviesi, švelni spalva, neišnyks- 
tanti netgi brandžiame amžiuje ir įgaunanti naujo žavesio, 
kai gelsvi plaukai visiškai nubąla. 

Karmela - kurios plaukai tebebuvo gana ryškaus aukso 
atspalvio - kadaise mokėsi kartu su mano motina. Toks gro- 
Žis tuomet buvo madingas, be to, visi ją mėgo dėl švelnaus 
būdo; jos pravardė, anot mamos, buvo Karamelė - geriau 
nesugalvosi. Ji nebuvo artima mamos draugė mokykloje, 
tačiau abiem mergaitėms tekdavo bendrauti per atostogas, 
nes jos gyveno kaimynystėje, be to, šeimas siejo verslas. 
Karmelos tėvas laikė lenktyninius žirgus, o mano senelis - 
veterinarijos gydytojas - galima sakyti, juos prižiūrėjo. Ne- 
trukus, kai mergaitės baigė mokyklą, jų keliai išsiskyrė: ma- 
no mama ištekėjo už savo tėvo jaunesniojo dalininko ir ap- 
sigyveno Češyre; o Karmela išvyko į Londoną, kur taip pat 
ištekėjo, ir „labai sėkmingai“, nes gavo turtingą Londono 
bankininką, iš kurio gražaus, tamsaus gymio veido bei raus- 
vų skruostų galima buvo suprasti, koks žmogus jis bus, įžen- 
gęs į penktą dešimtį, - saugiai prilaikomas „Jaguaro“ dir- 

parinktose mokyklose. Tačiau santuoka nenusisekė. Kar- 

mela, iš išvaizdos tokia švelni, motiniška būtybė, galėjusi — 
bet kas būtų prisiekęs - tapti idealia žmona bei motina, visgi 
turėjo tiek lipnaus savininkiškumo, jog visai jos šeimai iškilo 
grėsmė nuskęsti jame tarsi šiltame sirupe. Pirma išvyko vy- 
riausioji duktė, pradingo be pėdsakų, atsainiai pranešusi, 
kad gavo darbą Kanadoje. Antroji duktė išsilaisvino devy- 
niolikos metų - ji kartu su vyru, tarnaujančiu aviacijoje, iš- 
keliavo į Maltą nė neatsigręžusi atgal. Paskui pabėgo vyras, 
palikęs visiškai supainiotus šeimos turtinius reikalus kaip pa- 
grindą skyryboms. Taigi liko tik jauniausias sūnus, Timotis, 
kurį aš miglotai prisiminiau mačiusi jo senelio arklidėse per 
mokinių atostogas; tai buvo lieknas, judrus kaip gyvsidabris 
berniūkštis, užsispyręs ir aikštingas, tačiau tai atleistina vai- 
kui, į kurį vieną nukreiptas visas motinos pasiaukojimas. 

Dabar ji pasimėgaudama skundėsi juo, prieš tai jau su- 
dorojusi (kiek man pavyko sekti jos pasakojimą) savo siu- 
vėją, gydytoją, dabartinį palydovą, savo tėvą, mano moti- 
ną, dar du pyragaičius su kremu ir nežinia kodėl - jau ne- 
beprisimenu priežasties - jai užkliuvusį pašto viršininką... 

— ... ir, tiesą pasakius, nežinau nei ką bedaryti. Jis tokio 
bjauraus būdo. Visuomet moka mane sunervinti. Daktaras 
Švapas kaip tik vakar sakė... 

— Timis bjauraus būdo? 

— Na, žinoma. Nesakau, kad jo tėvas buvo kitoks - būtent 
nuo tėvo viskas ir prasidėjo. Tikriausiai manai, kad jis bu- 
vo pakankamai padorus ir nesikišo į Timio gyvenimą, ar 
ne? Po viso to, ką padarė... 

— Ar jis vėl domisi Timiu? 

— Mieloji, tai ir svarbiausia. Ką tik sužinojau, ir todėl 
esu tokia nusiminusi. Jis rašė Timiui, gana reguliariai, įsi- 
vaizduoji?! O dabar berods nori, kad Timis atvažiuotų jo 
aplankyti. 

Aš atsargiai paklausiau: 

- Jis juk užsienyje, ar ne, jūsų... Timio tėvas? 

— Greihamas? Taip, jis gyvena Vienoje. Mes nesusiraši- 
nėjame, - neįtikimai trumpai atsakė Karmela. 

- Ar jis susitikdavo su Timočiu po skyrybų? - nedrąsiai 
pasidomėjau. - Aš ir nežinau, kaip jūs tuomet susitarėte, 
teta Karmela. 

Ji staiga suirzo, ir tai buvo pirmas nuoširdesnis jos jaus- 
mas per visą mūsų pokalbį: 

— Dėl Dievo meilės, nevadink manęs taip, tarsi man būtų 
šimtas metų! Ką čia šneki, kad nežinai apie mūsų susitari- 
mą? Visi žinojo. Ir nesakyk, kad motina tada nepapasakojo 
tau visų smulkmenų. 

Mano atsakymas nuskambėjo gal truputėlį per šiurkš- 
čiai: 

— Manęs nebuvo namuose, jei prisimenate: gyvenau Edin- 
burge. 

— Na, Greihamas pasiekė savo tikslą, jeigu tai vadini „su- 
sitarimu“. Bet jis tuoj pat išvyko į užsienį, ir Timis nuo to 
laiko jo nematė. Aš netgi nežinojau, kad juodu susirašinė- 
ja... O dabar še tau! - Ji kalbėjo pakeltu balsu, išsproginusi 
melsvas akis, bet vis tiek man atrodė, kad yra labiau įžeis- 
ta, negu nusiminusi. - Sakau tau, prieš keletą dienų Timis 
tiesiog ėmė ir patėškė man šią žinią, juk berniukai tokie 
nedėmesingi... po to, ką dėljo padariau... buvau ir tėvas, ir 
motina —- viskas, ką vargšas vaikas turėjo... Ir nė žodeliu 
neužsiminė! Ar gali patikėti, Vanesa? Ar gali? 

Kiek padvejojau, paskui atsakiau švelnesniu balsu: 

- Atleiskite, bet man tai atrodo visai normalu. Šiaip ar 
taip, Timotis nėra susipykęs su tėvu, ir būtų žiauru trukdyti 
jiems susitikti. Juk juodu tiesiog negali nenorėti retkarčiais 
pasimatyti, o jūs neturėtumėte manyti, jog sūnus myli jus 
mažiau vien todėl, kad jam kartais norisi pabendrauti su 
tėvu. Aš... tai ne mano reikalas, Karmela, todėl atsipra- 

šau, jei pasakiau pernelyg pompastiškai, tačiau jūs pati 
klausėte. 

— Bet nieko man nesakė! Šitaip klastingai! Kaip galėjo 
slėpti nuo manęs, savo motinos?! - Jos balsas virptelėjo. - 
Aš tai jaučiu, Vanesa, jaučiu čia. - Ji graibė ieškodama, kur 
galėtų būti jos širdis, kažkur už didingo kairiosios krūties 
kauburio, bet niekaip tos vietos nerado ir verčiau įsipylė 
dar vieną puodelį arbatos. - Žinai, kaip Biblijoje parašyta 
apie nedėkingą vaiką? „Žeidžia labiau negu kažkieno lete- 
na“... ar kažkaip panašiai... Na, galiu pasakyti kaip moti- 
na, kad jausmas būtent toks! Žeidžia labiau negu... kad ir 
kas ten būtų... Bet, žinoma, tu negali to suprasti! 

Perdėm sąmoningas Karmelos pasakojimo dramatišku- 
mas galutinai išsklaidė užuojautą, kurią gal ir jaučiau jai iš 
pradžių, taigi dabar man buvo gaila tik Timočio. Be to, nie- 
kaip nesupratau, ko ji iš manęs nori. Juk neskambino vien 
todėl, kad jai reikėjo klausytojos - tam ji turėjo ištikimų 
bridžo lošėjų būrelį, su kuriais, be abejo, viskas buvo seniai 
aptarta; beje, ji netgi neslėpė, kad nesitiki nei užuojautos, 
nei supratimo iš tokios jaunos pašnekovės kaip aš. 

— Atleiskite, nenorėčiau būti kietaširdė, mėginu jus su- 
prasti, tačiau negaliu neužjausti ir Timočio. Jis tikriausiai 
svajoja atostogauti užsienyje, o čia tokia puiki proga. Dau- 
guma jo amžiaus berniukų būtinai pasinaudotų bet kokiu 
pasiūlymu nuvažiuoti į Austriją. Dievaži, jei būčiau turėjusi 
nors vieną giminaitį užsienyje, kai buvau tokio amžiaus, iš 
kailio būčiau išsinėrusi, kad tik mane pakviestų! Jeigu tė- 
vas tikrai nori su juo pasimatyti... 

— Greihamas netgi atsiuntė jam pinigų kelionei... ir nė 
žodelio man. Supranti? Tarsi būtų lengva juos sulaikyti ir 
be jo raginimo palikti lizdą. 

Vos susilaikiau nekrūptelėjusi, kai ji tai pasakė. 

— O gal paprasčiausiai būkite geraširdė ir leiskite jam 


(- 

važiuoti? Juk visi žino, kad tai geriausias būdas priversti 
vaikus grįžti. Suprantu, kaip jūs jaučiatės, tikrai suprantu; 
bet mamytė sakydavo, kad jeigu per tvirtai juos laikysi, jie 
stengsis būti kuo toliau nuo tavęs, kai tik ištrūks į laisvę. 

Vos ištarusi šiuos žodžius, suvokiau savo klaidą; galvo- 
jau vien apie Timotį ir kaip įkalbėti Karmelą pasirinkti ma- 
žiausiai skausmingą jai ir sūnui išeitį; tačiau dabar prisi- 
miniau, ką man buvo sakiusi mama, ir išsigandau, kad, ko 
gero, paliečiau jautrią vietą. Bet jaudinausi be reikalo. To- 
kių žmonių kaip Karmela neveikia jokia kritika, nes jie nie- 
kada nepripažįsta savo ydų. Ji neįžvelgė užuominos į trigu- 
bą jos šeimos tragediją, nes niekas nebūtų galėjęs jos įti- 
kinti, kad ir ji pati šiek tiek kalta, - juk taip pat ir tie žmonės, 
kurie skundžiasi, kad jų niekas nemyli, niekada nestabteli 
ir nesusimąsto, ar jie apskritai verti meilės. 

Ji tarė: 

— Žinoma, tu neturi vaikų. Argi Luisas nenori? 

— Pasigailėkite. Juk mes ne taip seniai susituokę. 

— Jau dveji metai? Pakankamai laiko vaikui pagimdyti. 
Žinoma, - pridūrė Karmela, - jo dažnai nebūna namuose, 
ar ne? 

— Kuo čia dėti mano ir Luiso reikalai? - paklausiau taip 
šiurkščiai, kad ji tuoj pat atsisakė neaiškių savo užmačių. 

— Paprasčiausiai, jeigu turėtum vaikų, nebūtum tokia 
linksma ir iškalbinga. 

— Jeigu turėčiau vaikų, tikiuosi, man užtektų sveiko pro- 
to neaptverti jų tvoromis. —- Kalbėjau šiurkščiai ne vien to- 
dėl, kad mane suerzino Karmela; šis tuščias pokalbis toly- 
džio vertė prisiminti tvoras, kuriomis neseniai norėjau ap- 
tverti Luisą. Ir dar pridūriau: - Be to, Timotis juk ne mažas 
vaikas. Kiek jam? Septyniolika? Manau, jūs pati kai ko ne- 
suprantate, Karmela. Berniukai užauga. 

- Taigi, jei užaugę nesistengtų ištrūkti... Mano kūdikis... 
regis dar vakar... 

— Kada tėvas kviečia jį atvykti? 

— Kada tik panorės. O jis, žinoma, nori kuo greičiau. - Ir 
ji pridūrė, su iš tikro netikėta, nuoširdžia pagieža: - Tiesą 
sakant, visai neprieštaraučiau, kad jis išvyktų. Aš tik neno- 
riu, kad jaustųsi dėkingas Greihamui. 

Suskaičiavau iki dešimties, ir tuomet švelniai pasakiau: 

— Tai leiskite jam važiuoti tuoj pat, ir tegu jis jaučiasi 
dėkingas jums. 

— Tiesą pasakius, galėčiau... - Ji greitosiomis, kažkaip 
keistai nužvelgė save. Ir vėl ėmė grabinėti suknelę ties krū- 
tine, tik šįkart ieškojo ne širdies, o papuošalo, prisegto apy- 
tikriai toje vietoje — labai gražios sagės iš safyrų bei dei- 
mantų, kurią kadaise padovanojo atgailaujantis Greihamas 
Leisis. Paskui prabilo visiškai kitokiu balsu: - Atvirai kal- 
bant, Vanesa, nė kiek neabejoju, jog tu teisi. Turėčiau jį 
išleisti. Motina privalo suprasti, kad vaikai užauga ir kad 
jos pačios jausmai niekam nerūpi. Šiaip ar taip, vaikai turi 
savo gyvenimą. 

Aš laukiau. Viskas turėjo paaiškėti dabar, jei teisingai su- 
pratau ženklus. 

— Vanesa? 

— Ką? 

Čiupinėdama sagę, ji netyčia įsidūrė pirštą ir ištarė žodį, 
kurio, kaip mes įsivaizduojame, mūsų motinų karta apskri- 
tai nežino; servetėle nusausinusi kraujo lašelį, ji vėl pažvel- 
gė man į akis, kupina plieninio ryžto, nelabai atitinkančio 
jos pasirinktą maldaujamą toną: 

— Gal galėtum man padėti? 

— Aš? Kaip? 

— Pritariu viskam, ką pasakei; ir man netgi patiktų, jei 
Timio kaip tik dabar čia nebūtų, tikrai norėčiau jį išleisti, 
bet... supranti, Timis toks nesubrendęs septyniolikmetis, be 
to, niekada nebuvo išvykęs iš namų, tik į mokinių stovyklą, 
o čia juk visai kas kita. Aš pati negaliu jo lydėti, nes tai 

tiesiog neįmanoma... susitikti su Greihamu... Nesakau, kad 
nenorėčiau pasiaukoti dėl sūnaus, bet jis taip nemandagiai 
atrėžė, kai pasisiūliau, ir jeigu iš tikrųjų pabėgtų su Greiha- 
mu, tuomet likčiau viena, o aš nekenčiu svetimų šalių, ten 
taip nepatogu, be to, niekas nekalba angliškai, todėl jokiu 
būdu negaliu leisti vaiko vieno į užsienį. Taigi prisiminiau 
tave. 

Nustebusi žiūrėjau į ją. 

— Dabar tikrai nieko nesuprantu. 

— Tai visai paprasta. Žinau, kad judu su Luisu šį mėnesį 
ketinote kartu atostogauti, bet jam teko važiuoti kitur dar- 
bo reikalais... - Karmela nebūtų Karmela: netgi prašydama 
mano paslaugos, ji nesugebėjo nuslėpti piktdžiugiško smal- 
sumo. - Bet pamaniau, jog tu tikriausiai prisidėsi prie jo 
vėliau, o jeigu taip, judu su Timiu galėtumėt keliauti kartu, 
ir viskas būtų sutvarkyta... supranti? 

— Ne, nesuprantu. Jeigu Greihamas Vienoje, tai kaip aš... 

— Reikia, kad ir tu būtum ten... neįsivaizduoji, kaip man 
tai svarbu. Negaliu taip paprastai leisti jam važiuoti pas 
Greihamą, nežinodama net ką jie ketina veikti, o Timis juk 
niekada nerašo - kaip ir visi berniūkščiai; aš pati taip pat 
nenorėčiau palaikyti ryšio su Greihamu, jokio ryšio. Bet 
jeigu judu su Luisu būtumėt netoliese... Luisas berods jau 
įpratęs gyventi užsienyje, ir manau, kad juo galima pasiti- 
kėti, ar ne? 

Pastarąjį sakinį ji ištarė tarsi abejodama. Kaip tik tuo 
metu Mano nuomonė apie Luisą buvo ypač prasta, tačiau 
nesąmoningai ėmiau jį ginti: 

- Žinoma. Bet aš, ko gero, negalėsiu važiuoti su Timiu... 
Ne, Karmela, paklausykite... Be abejo, mielai tai padary- 
čiau, jeigu keliaučiau į Vieną, bet mes ketiname atostogauti 
Italijoje, be to... 

— Tačiau galėtum pirmiausia susitikti su juo Vienoje. 

Būtų dar įdomiau, ir atsigriebtum už prarastas atostogų 
dienas. 

Aš išpūčiau akis: 

— Susitikti su juo Vienoje? Bet... ką turite omeny? Juk 
negalime prašyti Luiso... 

— Jeigu dėl kelionės išlaidų, mieloji, - tarė Karmela, - 
kadangi tu lydėtum Timį, aš tuo pasirūpinčiau. 

Suirzusi atšoviau: 

— Ačiū, galiu ir pati. 

Vienas iš nemaloniausių Karmelos bruožų buvo įsitikini- 
mas, kad visi kiti neturi pinigų ir kad Luisas, kuris, mano 
manymu, gaudavo tikrai nemažas pajamas iš savo chemi- 
jos įmonės, vargu ar galėtų važinėti automobiliu, jeigu jo 
išlaidos nebūtų padengiamos. Bet kita vertus, nesijaučiau 
tokia turtinga kaip Karmela, todėl abejingai pridūriau: 

— Turbūt galėčiau pasikeisti bilietus. 

— Tuomet kodėl ne? Kodėl nenori susitikti su juo ten, kai 
jis sutvarkys savo reikalus? Jam nereikės grįžti čia tavęs 
pasiimti, o tu išloši šiek tiek laiko ir patirsi malonumą. Tik- 
rai norėčiau sumokėti jums abiem kainų skirtumą. Matai, 
kaip mums pasisekė, kad Luisas dabar Austrijoje ir tu ne- 
trukus galėsi prisidėti prie jo? Kai tik sužinojau, tuoj pat 
tau paskambinau. 

— Karmela. Liaukitės kūrusi planus ir paklausykite ma- 
nęs. Aš nevažiuosiu į Vieną nei dabar, nei vėliau papras- 
čiausiai todėl, kad Luisas ne Austrijoje. Jis Švedijoje. 

- Švedijoje? Kada jis grįžo iš Austrijos? 

— Niekada. Jis visą laiką buvo Švedijoje. Stokholme, jei 
norite žinoti tiksliau. Išvyko sekmadienį, o aš gavau žinių iš 
jo pirmadienį. 

Be abejo, nepasakiau, kad vienintelė žinia per keturias 
dienas buvo trumputė telegrama. Kaip ir aš, Luisas ilgai 
nepamiršdavo kivirčų. 


17 


— Tu tikriausiai klysti. Galėčiau prisiekti, kad tai buvo 
Luisas. Ir Molė Greg matė, ir Andžela Trip, ir abi sakė: „O, 
tai Luisas Marčas!“ Taip ir buvo. 

Tuomet pasakiau: 

— Nesuprantu, apie ką jūs kalbate. 

— Na, vakar... - Ji šnekėjo taip, tarsi būčiau leptelėjusi 
kokią nesąmone, kaip ir apie Timotį. - Vaikščiojom po par- 
duotuves, buvo likusi dar valanda iki Andželos traukinio, 
norėjom kur nors pasėdėti, taigi užėjom į naujienų kino 
teatrą, o ten rodė kažką - kažkokią nelaimę, negaliu dabar 
prisiminti — bet tikrai tai vyko Austrijoje, ir Luisas buvo 
ten, mačiau aiškiausiai, ir Molė sakė: „O, tai Luisas Mar- 
čas!“ ir Andžela: „Taip, žiūrėkit, tikrai jis!“ Paskui parodė 
iš arčiau, ir tai buvo Luisas, esu įsitikinusi. Todėl iš karto 
prisiminiau tave - pagalvojau, kad tikriausiai netrukus irgi 
ten važiuosi, ir kai Timis galutinai užsiožiavo, aš tau pa- 
skambinau. 

Tikriausiai atrodžiau dar kvailiau, negu galėjau numa- 
nyti iš jos kalbėsenos. 

— Sakote, kad matėte Luisą, mano vyrą Luisą, kronikoje 
iš Austrijos? Tai neįmanoma, jūs turbūt suklydote. 

— Aš niekada neklystu, - atsakė Karmela. 

— Bet jis negali būti... - aš prikandau liežuvį. Tuo kvailu 
ginču priverčiau Karmelą pamiršti savus reikalus, ir dabar 
jos akyse vėl įsižiebė piktdžiugiško smalsumo kibirkštėlės. 
Nesunku buvo įsivaizduoti, kaip Andžela, Molė, Karmela ir 
visos kitos ima plakti liežuviais... „Jis pabėgo, o ji net neži- 
nojo, mieloji. Kaip manai, ar jie susipyko? Gal kita mote- 
ris? Nes visiškai aišku, kad ji nė nenutuokė, kur jis...“ 

Žvilgtelėjau į laikrodį. 

— Na, man jau laikas eiti. Norėčiau jums padėti, tikrai 
norėčiau, bet jeigu Luisas ir buvo kažkur Austrijoje, matyt, 

tik trumpam nuskrido ten iš Stokholmo. Nepatikėsite, ta- 
čiau kartais jį taip gainioja. Niekada negali Žinoti, kur jis 
atsidurs... - Aš atstūmiau kėdę. - Labai ačiū už arbatą, bu- 
vo malonu su jumis pasimatyti. Prisipažįstu, mane tikrai 
sudomino ta kronika... Ar jūs įsitikinusi, kad rodė Austriją? 
O gal prisimenate, kurią vietą? Ir kas ten vyko? Sakėte... 
kažkokia nelaimė? 

— Aš gi sakiau, kad negaliu dabar visko prisiminti. - Ji 
nervingai grabaliojo rankinuko dugną, ieškodama pinigi- 
nės. - Nelabai ir žiūrėjau, šnekėjau su Mole, ir tiktai kai 
parodė Luisą... Ką gi, taip ir bus. Jeigu nevažiuoji, tai ne- 
važiuoji! Timis tuomet irgi nevažiuos. Bet jeigu apsigalvo- 
si arba Luisas atsiųs kokią žinią, - būtinai man pranešk, 
gerai? 

— Be abejo. Jeigu jūs nesuklydote, galbūt namuose ma- 
nęs jau laukia žinia. - Truputį padvejojau, paskui kiek galė- 
dama nerūpestingiau paklausiau: - Kuriame kino teatre, 
sakėte, tai rodė? 

— Lesterio aikštėje. Ir tai buvo jis, tikrai jis. Mes visos tuoj 
pat atpažinom. Žinai tą jo laikyseną. 

— Žinau visas jo laikysenas, - atsakiau gal kiek per šiurkš- 
čiai. - Bent jau iki šiol taip maniau. O jūs tikrai neprisime- 
nate, kas ten vyko? 

Ji susikaupusi dažėsi lūpas. 

— Nelabai. Kažkoks cirkas, ir negyvėlis. Gaisras, tikrai, 
ten buvo gaisras. - Ji pakreipė galvą, mažyčiame veidrodė- 
lyje apžiūrinėdama savo raudonų lūpų kontūrus. - Bet ne 
Luisas buvo negyvas. 

Nieko neatsakiau. Ir gerai, nes vėliau būtų tekę gailėtis. 

Naujienų kino teatre buvo tamsu, tik ekranas mirgėjo; atsi- 
davė cigaretėmis ir drėgnais drabužiais. Apgraibomis atsi- 
sėdau. Tokiu metu salė buvo pustuštė, ir tai man patiko, 
nes galėjau viena įsitaisyti paskutinėje eilėje. 

Rodė spalvotą animacinį filmą, gyvulėliai kvarksėjo ir 
stypčiojo ekrane. Paskui buvo kažkoks kelionių žurnalas; 
tikriausiai apie Daniją, „Hanso Anderseno šalis“, bet aš ne- 
sistengiau žiūrėti. Galiausiai ėmė rodyti naujienas; vos su- 
laukiau, kol baigsis žinios iš Afrikos, Artimųjų Rytų, repor- 
tažas iš apdovanojimų įteikimo... 

Ir štai! „Gaisras cirke Austrijos kaimelyje... sekmadienio 
naktį... Štirijos federalinėje žemėje... Ištrūkęs dramblys 
vaikšto po kaimą...“ Ir vaizdai. Ne pats gaisras, tik juodi 
rūkstantys nuodėguliai ankstyvo ryto prieblandoje, polici- 
ja, vyrai suodinais veidais, apsigaubę šiltais apsiaustais, bū- 
riuojasi aplink kažkokį iš-gaisravietės ištrauktą daiktą. Toje 
aikštėje buvo įsikūręs cirkas - vilkstinė, šiuolaikiški dengti 
furgonai... tolumoje aukštas stogas, o už jo matyti pušimis 
apaugęs kalnas, ir spindi kalkėmis baltintas smailus baž- 
nyčios bokštas. Arčiau suręsta uždanga - kažkokia laikina 
dė ir užrašas „Nuostabus reginys“, o apačioje kainos. Pas- 
kui kažkas tikriausiai pastūmė tvorą, nes ji nuvirto ant su- 
tryptos žolės. 

Taip, tai Luisas. Stovėjo už tvoros ir kurį laiką, matyt, nė 
neįtarė, kad jį jau filmuoja. Stovėjo visiškai ramiai, polici- 
ninkų darbą stebinčios minios pakraštyje, kartu su visais 
žiūrėjo į gaisravietę ir į dar kažką, ko nemačiau ekrane. 
Paskui jis pasuko galvą - taip, gerai žinojau tą judesį - ir aš 
nustebau, išvydusi jo veido išraišką. Jis buvo supykęs. Vi- 
siškai aiškiai, paprasčiausiai supykęs. Dar neseniai man teko 
patirti tą pyktį... tačiau ten, kur visi kiti žmonės atrodė rim- 

ti ir pagarbūs arba priblokšti ir pasibaisėję, pyktis kažkaip 
netiko, tarsi ardė bendrą tvarką. O ką jau kalbėti apie tai, 
kad ten tikrai rodė Austriją, ne Švediją, tuo tarpu aš pirma- 
dienio rytą buvau gavusi jo telegramą iš Stokholmo... 

Šalia jo buvo mergina. Kai ji pajudėjo, pamačiau ją už jo 
nugaros. Šviesiaplaukė, jauna ir, ko gero, daugiau negu dai- 
li - smulkių veido bruožų, plačiai atvertomis akimis - ji ga- 
lėjo būti pavojinga, netgi anksti ryte, apsivilkusi blizgančiu 
juodu lietpalčiu su aukšta apykakle. Jos šviesūs, ilgi, garba- 
noti plaukai buvo pasklidę ant tos žvilgančios juodos apy- 
kaklės; ji atrodė be galo trapi, mažutė ir miela. Buvo prisi- 
spaudusi Luisui prie šono, tarsi prašydama apginti, o jis 
laikė apglėbęs ją per liemenį. 

Pakėlusi akis, ji pastebėjo, kad juos filmuoja, ir aš ma- 
čiau, kaip ji ištiesė ranką, palietė Luisą, kažką pasakė - 
greitas šnabždesys atrodė toks pat intymus kaip ir judesiai. 

Devyniasdešimt devyni žmonės iš šimto tokiu atveju ins- 
tinktyviai atsigręžtų ir arba nieko negalvodami žiūrėtų į fil- 
mavimo kamerą, arba vėl nusisuktų. Mano vyras net ne- 
grįžtelėjo. Jis greitai pranyko minioje, o su juo ir mergina. 

Tą akimirką cirko aikštė dingo iš ekrano, ir mes atsidū- 
rėme įdubusioje palapinėje, kur pririšta grandinėmis iškil- 
mingai lingavo dramblė, aiškiai kažkuo nepatenkinta. 

„... du žmonės žuvo. Policija tiria įvykį“, - abejingai pra- 
nešė komentatorius, ir ekrane pasirodė besimaudantys po- 
ilsiautojai pietinėje Anglijos pakrantėje... 


„The Daily Mirror“ skyrė tam tuziną eilučių apatiniame šešto 

puslapio kampe: PASLAPTINGAS GAISRAS CIRKE. 
Pakviesta policija tiria gaisro, išgąsdinusio mažo Aust- 

rijos kaimelio netoli Graco gyventojus, priežastis. Užside- 

gus keliaujančio cirko vilkstinei, drambliai ištrūko į gat- 
vę - jie partrenkė ir sužeidė šešerių metų mergaitę, nioko- 
jo kaimą. Du žmonės, miegoję furgone, mirtinai apdegė. 

Laikraštyje „The Guardian“ radau aštuonias eilutes virš 
pranešimo apie bridžo varžybas, tryliktame puslapyje: 

Du žmonės sudegė per gaisrą, sekmadienio naktį kilusį 
viename iš keliaujančio cirko furgonų. Cirkas buvo įsikū- 
res mažame Austrijos kaimelyje, Štirijos federalinėje že- 
mėje, netoli Graco. 

Kitą rytą, penktadienį, sulaukiau žinių iš Luiso. Tai buvo 
jo paties rašytas laiškelis, viršuje pirmadienio data, išsiųs- 
tas iš Stokholmo; jame perskaičiau: „Beveik sutvarkiau vi- 
sus reikalus, tikiuosi po kelių dienų būti namie. Telegrama 
pranešiu, kada manęs laukti. Myliu. Luisas“. 


**X* 


Tą patį rytą paskambinau Karmelai Leisi: 

— Jeigu jūsų berniukui dar reikia palydovės, - pasakiau, — 
jūs ją tūrite. Buvote teisi dėl Luiso... Gavau laišką: jis tikrai 
Austrijoje ir nori, kad ten su juo susitikčiau. Galiu išvykti 
bet kada - kuo greičiau, tuo geriau... 

ANTRAS SKYRIUS 


Per jaunas, kad būtų jau vyras, pernelyg suaugęs, kad bū- 
tų dar berniukas. Tarytum apyžalė žirnio ankštis ar ne- 
prinokęs obuolys. Kažkoks vidurys tarp berniuko ir vyro. 
Jis atrodo labai patraukliai ir kalba labai akiplėšiškai. Sa- 
kytum, dar visai pienburnis. 


V. Šekspyras 
„Dvyliktoji naktis, arba kaip norite“* 


Timotis Leisis buvo pasikeitęs - stulbinamai, kaip ir visi 
paaugliai: žvilgsnis ryžtingas kaip senelio, o greiti, bemaž 
nervingi judesiai ilgainiui virs tuo pačiu nepalenkiamu at- 
kaklumu. Jo akys buvo pilkšvai žalios, šviesi oda šiek tiek 
strazdanota, poilgiai, vešlūs plaukai madingai pakirpti - mo- 
tina garsiai piktinosi tokia šukuosena, o man ji slapčia pa- 
tiko. Timio veido išraiška nuo tos akimirkos, kai Karmela 
oficialiai pavedė jį man pagrindinėje Londono oro uosto sa- 
lėje - kaip kadaise palikdavo savo išlepintą spanielį mano 
tėvo priimamajame - buvo, švelniai tariant, santūri. Tiesą 
pasakius, jis atrodė kaip mažas užsiožiavęs berniukas. 

Nevikriai mėgino užsisegti saugos diržą - iš neįgudusių 
judesių buvo matyti, kad niekada nėra skridęs lėktuvu; bet 
nedrįsau jam padėti. Po Karmelos viešai liejamų ašarų — 
kai ji atidavė man sūnelį - tai būtų atrodę taip pat, lyg riš- 
čiau seilinuką jam po kaklu. 

Užuot padėjusi pasakiau: 

— Protingai padarei, kad atsisėdai prieš sparną. Jeigu ne- 
bus debesų, matysime puikų vaizdą. 


* Vertė A. Miškinis 

Iš jo žvilgsnio buvo aišku, kad jam nepatinku. Pro tan- 
kius šilkinius plaukus jis žiūrėjo tarsi iš pasalų ir dabar at- 
rodė dar panašesnis į išlepintą, bet atsargų šunytį. Kažką 
burbtelėjo, tačiau tuo metu Austrijos oro laivyno „Karave- 
lė“ ėmė švelniai, švilpdama riedėti betoniniu taku, ir jis ne- 
kantriai pasisuko į langą. 

Pakilome kaip tik laiku. Karavelė stabtelėjo, tarsi susi- 
kaupė, paskui šoko į priekį ir atsiplėšė nuo žemės - tas 
šuolis visuomet mane jaudina, net šiurpuliai nubėga per 
stuburkaulį. Londonas išnyko iš akių, tolumoje pasirodė 
kranto linija, migloti sidabrinio melsvumo sąsiaurio vande- 
nys nusidriekė kaip raukšlėtas šilkas, ir netrukus po mu- 
mis jau plytėjo tvarkingai sklypais padalyti Belgijos laukai, 
kurie vis tolo ir tolo, „Karavelei“ kylant į kreiserinį aukštį; 
paskui lėktuvas ėmė skristi horizontaliai - prieš akis buvo 
dviejų valandų kelionė į Vieną. Debesys tarpais dengė vaiz- 
dą apačioje, jie tolydžio tirštėjo ir galiausiai aptraukė viską 
kaip žuvies Žvynai - tarsi kas būtų antklodę užtempęs... 
Saulė plieskė tiesiai į mus - atrodė, kad kabome ore neju- 
dėdami, tiktai kažkur už nugarų tyliai gaudė varikliai, o 
apačioje iš lėto slinko stebuklingi debesų kalnai. 

— Koks nuostabus vaizdas, - pasakiau. - Dabar mes turi- 
me daug privilegijų, kuriomis anksčiau naudojosi tik die- 
vai. Netgi galime vienu smūgiu sunaikinti ištisus miestus, 
jeigu to prireiktų. 

Jis nieko neatsakė. Tyliai atsidusau, ir, daugiau nebesi- 
stengdama negalvoti apie savo keblią padėtį, atsiverčiau 
žurnalą. Kai atėjo laikas, suvalgėme neįprastus ir todėl ypač 
viliojančius priešpiečius su Apfelsaft*, arba raudonu vynu, 
arba šampanu; berniūkštis šalia manęs taip demonstraty- 
viai vengė kalbėti apie neabejotinai jį sujaudinusį įvykį, kad 
susierzinimas po truputį ėmė stelbti mano pačios mintis. 


* Obuolių sultys (vok.). 

Karavelė šiek tiek pakrypo į dešinę; Niurnbergas turėjo bū- 
ti kažkur po tuo debesiu, o mes sukome į pietryčius Austri- 
jos sienos link. Padėklus nunešė; keleiviai stojosi, rąžėsi, 
vaikštinėjo; tarpu tarp krėslų stiuardesė stūmė stalelį su 
kvepalais bei cigaretėmis - rado tinkamiausią laiką užgrioz- 
dinti žmonėms kelią į tualetą. 

Daili mergina tamsiai mėlyna uniforma pasilenkė prie 
manęs: j 

— Gal pageidautumėt cigarečių, ponia? Kvepalų? Gėri- 
mų? 

— Ne, ačiū. 

Ji dvejodama pažvelgė į Timotį, kuris kaip tik atsisuko 
nuo lango. 

— Cigarečių, pone? 

— Žinoma. — Atsakė nedelsdamas, truputį per garsiai, ir 
akies krašteliu žvilgtelėjo į mane. - O kokių čia turite? 

Ji pasakė, jis išsirinko ir ėmė nervingai ieškoti pinigų. 
Mačiau, kad jam net akys išsprogo, kai ji padavė standarti- 
nį dviejų šimtų paką, bet sėkmingai nuslėpęs išgąstį - ar 
dar kažin kokius jausmus - jis užmokėjo. Stalelis nuriedėjo 
tolyn. Šiek tiek puikuodamasis, bet nebežiūrėdamas į ma- 
ne, Timotis įsikišo cigaretes į kelionės krepšį ir išsitraukė 
detektyvinį romaną plonais viršeliais. Vėl stojo nejauki, sle- 
gianti tyla. 

Netrukus pasakiau: 

— Žinai, man tai visai nerūpi - gali rūkyti nors dieną nak- 
tį, kol pakratysi kojas nuo šešių rūšių vėžio vienu metu. 
Nagi, pirmyn! Tiesą sakant, kuo greičiau, tuo geriau. Dar 
nebuvau mačiusi tokio neišauklėto jauniklio. 

Knyga nukrito jam ant kelių, jis pirmą kartą pažvelgė 
tiesiai į mane, iš netikėtumo išpuūtęs akis ir pamiršęs užsi- 
čiaupti. 

O aš kalbėjau toliau: 

— Suprantu, kad puikiausiai galėtum keliauti vienas, ir 
tai tau labiau patiktų. Man irgi. Turiu pakankamai savų rū- 
pesčių, mielai nekvaršinčiau galvos dėl tavęs, bet jeigu ne- 
būčiau pasakiusi, kad lydėsiu tave, tu apskritai nebūtum 
išvykęs. Matau, kad sėdi sprogdamas iš pykčio, nes tau pri- 
kabino auklę, tačiau galėtum būti labiau subrendęs ir su- 
vokti, kad lazda turi du galus. Tu Žinai, kad galėtum susi- 
tvarkyti ir pats, bet mama to nežino; nėra jokios prasmės 
čia maivytis ir gadinti niekuo dėtiems žmonėms nuotaiką. 
Juk dabar svarbiausia, kad pasiekei, ko norėjai, - tai kodėl 
tau nepasidžiaugus? Turėsime būti kartu, kol aš tave - ar- 
ba tu mane - saugiai nugabensime į Vieną ir tu susitiksi su 
tėvu. Paskui abu būsime laisvi. 

Timotis nurijo seiles. Atrodė, kad prie to gurktelėjimo 
prisidėjo visi jo kūno raumenys. Jam prasižiojus, balsas keis- 
tai užlūžo, ir jis sucypė falcetu: 

— At... atsiprašau. 

— Nenoriu versti tavęs kalbėti, jeigu tau labiau patinka 
skaityti ar žiūrėti pro langą, - pasakiau, - bet lėktuvui ky- 
lant visuomet būnu įsitempusi, o šnekėjimas šiek tiek iš- 
blaško. 

— Atsiprašau, - vėl tarė Timotis. Dabar jis buvo raudonas 
kaip burokas, bet kalbėjo jau normaliu jauno vyriškio, guo- 
džiančio nervingą moterį, balsu: - Nemaniau, kad jūs taip 
jaučiatės. Buvau toks... turiu galvoje, viskas taip... Nežino- 
jau, kaip aš... - Jis liovėsi mikčiojęs, prikando lūpą, o pas- 
kui paprasčiausiai pasakė: - Cigaretes pirkau tėvui. 

Puikus atsiprašymas! Jis galutinai mane nuginklavo. Ir 
pats tai žinojo. Mačiau, kaip žybtelėjo pilkšvai žalios akys. 

Pasakiau: 

— Timoti Leisi, tu tikrai pavojingas jaunikaitis. Nė kiek 
nesistebiu, kad motina bijo išleisti tave vieną. O dabar pa- 
sakyk, kaip tave vadinti. Mama berods vadina Timiu, ta- 

čiau tai skamba kažkaip kūdikiškai. Gal geriau būtų Timo- 
tis arba Timas? 

— Tebūnie Timas. 

— O aš Vanesa. 

— Labai gražus vardas! Ar jus taip pakrikštijo Vanesos 
Redgreiv garbei? 

Nusijuokiau. 

— Pasigailėk! Man dvidešimt ketveri. Nežinau, iš kur jie 
ištraukė tą vardą; gal mama rado kokioje knygoje. Tiesą 
sakant, tai peteliškės pavadinimas, o tiksliau visos peteliš- 
kių šeimos; jos gana gražios, žalsvai mėlynos ir margos — 
visokios. Šviesios ir mainančios spalvas, kaip ir aš, gimu- 
sios tam, kad plasnotų nuo žiedo prie žiedo. 

— Ką gi, - tarė Timotis, - tuo mes panašūs. Pradinėje 
mokykloje mane vadino Drugeliu*. Žiūrėkite, šį tą ma- 
tau pro debesis. Ten kažkokia upė... Kaip manote, gal 
Dunojus? 

— Gal. Prieš nusileisdami turėtume skristi virš jo. 

— Jeigu vėl bijosite, kai leisimės, - švelniai tarė jis, - galė- 
siu laikyti jus už rankos. 


— Ji graži, ar ne? - tarė Timotis. 

Debesys, pro kuriuos dabar skridome, per kokią mylią 
nutolę nuo savo šešėlio, buvo austriški. Atrodė visai tokie 
patys. Timotis, šiek tiek pavargęs ir tarsi suglebęs, galiau- 
siai ėmė rodyti man nuotraukas. Vienoje mergaitė jojo ant 
širmo ponio. Nuotrauka buvo sena, išblukusi, bet įsižiūrė- 
jusi į putlią šviesiaplaukę mergaitę, oriai sėdinčią balne, su 
nuostaba atpažinau Karmelą. 


* Žodžių žaismas: Timothy - Mothy; moth - drugys (angl.). 

— Taip, tikrai. 

Po to, ką jos sūnus man pasakojo, - o jis išpliurpė netgi 
tokias smulkmenas apie Leisių šeimos reikalus, kurias, esu 
tikra, Karmela mielai būtų nuo manęs nuslėpusi, - taigi po 
viso to mane labai nustebino Timočio susižavėjimas, kai jis 
rodė motinos nuotrauką. Nevykusiai paklausiau: 

— Kiek metų jai tada buvo? 

— Nemažai. Gal penkiolika. Galima spręsti iš uodegos. 

— Spręsti iš ko? 

— Iš uodegos. Matote, tas ponis Velso žvaigždėtųjų veis- 
lės, ojie labai ilgai gyvena; neatrodo seni, kol taip ir nudve- 
sia stovėdami. - Staiga jis prisiminė: - Viešpatie, ką aš čia 
jums pasakoju?! Pati žinote, juk esate beveik veterinarė. 

— Ne taip ir „beveik“! Baigiau mokslus prieš pat vedybas. 

— Tikrai? Nežinojau. 

— Jeigu jau apie tai kalbame, - pasakiau, - buvau „be- 
veik“ veterinarė, kaip tu pavadinai, dar prieš stodama į Ve- 
terinarijos koledžą Edinburge. Juk negali užaugti veterina- 
rijos gydytojo šeimoje ir nieko neišmanyti apie tą darbą. 

— Tikriausiai... aš irgi, galima sakyti, užaugau kartu su 
žirgais pas senelį. Ar kada nors dirbote gydytoja? 

— Oficialiai tik pusmetį, bet iš tikrųjų teko nemažai padir- 
bėti, kai buvau dar studentė, ypač paskutiniame kurse. Va- 
diagnozę, naudotis rentgeno nuotraukomis, dalyvauji ope- 
racijose... Kai gavau diplomą, pradėjau dirbti tėvelio asis- 
tente, bet paskui sutikau Luisą ir ištekėjau. 

— O kuo jis iš tikro verčiasi, jūsų vyras? 

— Dirba Paneuropos chemijos susivienijime. Tikriausiai 
girdėjai apie tokį? Jis gana sparčiai plečiamas. Luisas ko- 
mercijos skyriuje, tačiau ketina pereiti į kurį nors kitą, 
nes dabar tenka nuolatos važinėti į užsienį; seniau jam tai 
patiko, bet mes beveik nesimatome nuo pat mūsų vestu- 

vių dienos. Iš pradžių, kai Luiso nebūdavo namuose, va- 
Žžiuodavau pas tėvą ir dirbdavau kartu su juo; paskui ėmiau 
retkarčiais talkinti Sergančių gyvūnų ambulatorijoje - ji 
netoli mūsų namų Londone, - tiesiog stengiuosi nepraras- 
ti įgūdžių. 

— O Dieve! Atsiprašau dėl to „beveik“, tai buvo baisus 
įžeidimas. 

Jis kurį laiką sėdėjo tylėdamas, sklaidydamas kitas nuo- 
traukas. Pastebėjau, kad bene visose nufotografuoti arkliai. 
Dabar jis atrodė jaukiai įsitaisęs ir nesuvaržytas, kartkar- 
tėmis ką nors pasakydavo - visiškai laisvai, tarsi būčiau jo 
vienmetė. Tiesą sakant, tokia ir jaučiausi: keista, tačiau bū- 
tent taip mus abu paveikė mano mokytojiškas protrūkis - 
mes tarsi buvome susipykę, o dabar susitaikinome ir galė- 
jome kaip lygūs sakyti vienas kitam, ką iš tikrųjų jautėme. 

Staiga jis tarė: 

— Nekenčiu Londono. Buvo gerai, kai senelis buvo gy- 
vas - per atostogas man dažnai leisdavo ten nuvažiuoti. Ma- 
ma nereikalavo, kad nuolatos būčiau su ja, kol seserys dar 
gyveno namuose. Bent sodybą būtų išlaikiusi... nusamdžiusi 
sustūmė nuotraukas į krūvelę, sudėjo atgal į voką ir ryžtin- 
gai įsikišo į krepšį. - O dabar, kai baigėsi mokslo metai, 
maniau, kad visą vasarą teks pratupėti Londone, ir jaučiau, 
kad neiškesiu. Tiesiog turėjau imtis drastiškų priemonių. 

— Ir privertei vargšę Motiną su tavimi išsiskirti? Dėl to 
nesijaudinčiau, ji kaip nors ištvers. 

Jis linksmai žvilgtelėjo į mane ir buvo kažką besakąs, bet 
apsigalvojo. O kai paskui prabilo, iš karto supratau, jog sa- 
ko ne tai, ką norėjo: 

— Ar jau esate buvusi Vienoje? 

— Ne. 

- Galjus domina Ispanų jojimo mokykla? Žinote, tie balti 

Lipicos eržilai... Jie ten rengia dailiojo jodinėjimo spektak- 
lius su muzika. Visą gyvenimą norėjau pamatyti. 

Aš atsakiau: 

— Girdėjau apie juos, be abejo, bet nieko daugiau ir neži- 
nau. Labai norėčiau pamatyti. Ar jie dabar Vienoje? 

— Jų žirgynas Vienoje. O spektakliai vyksta tokiame di- 
dingame pastate, tarsi aštuoniolikto amžiaus šokių salėje, 
Hofburgo rūmuose. Jie pasirodo kiekvieną sekmadienį prieš- 
piet; tik, deja, ne rugpjūčio mėnesį. Vėl pradės nuo rugsė- 
čiau bet kada galima nueiti jų pažiūrėti į arklides; be to, jūs 
tikriausiai galėtumėte patekti į repeticijas - pamatytumėte, 
kaip juos treniruoja. Mano tėvas jau šešis mėnesius gyvena 
Vienoje, todėl tikiuosi, kad bus susipažinęs su reikalingais 
žmonėmis ir padės man pralįsti į užkulisius. - Jis pažiūrėjo 
pro langą. - Ko gero, jau leidžiamės. 

Susimąsčiusi nužvelgiau jo profilį. Tas vaikinukas vėl at- 
rodė pasikeites. Dabar, kai šnekėjo apie tai, kas jam iš tik- 
rųjų svarbu ir patinka, jo balse ir judesiuose nebebuvo nė 
ženklo ano jaunatviško nerangumo. Jaunas vyriškis šalia 
manęs kalbėjo taip, tarsi žinotų daug daugiau, negu pasa- 
ko. Tačiau tam jo žinojimui visgi trūko nuoseklumo: pasa- 
kojimas buvo kažin koks atsainus. 

Paklausiau vien tam, kad jis kalbėtų: 

— Kodėl ji vadinama būtent Ispanų jojimo mokykla? 

— Ką? A... todėl, kad Lipicos žirgyne pirmiausia buvo is- 
paniški žirgai. Manau, tai pati seniausia žirgų veislė - jos 
šaknys siekia Romos laikus; romėnų kavalerijos žirgai Is- 
panijoje buvo sukryžminti su arabų, ir taip toliau... tai bu- 
vo geriausi karo žirgai, viduramžiais juos pardavinėjo į kairę 
ir į dešinę visoje Europoje, o kai Lipicoje įsikūrė Austrijos 
žirgynas, ten atgabeno ispaniškų eržilų veislei. 

- Iš to kilęs ir pavadinimas - Lipicos. Suprantu... O ar 
Austrija po karo neatidavė Lipicos Italijai? 

Jis linktelėjo: 

— Tikras stebuklas, kad žirgai nedingo, suskilus Austrijos 
imperijai. Kai buvo įkurta Respublika, niekam turbūt nerū- 
pėjo tokia aukštuomenės atgyvena; bet paskui jie pradėjo 
rodyti spektaklius - be abejo, žirgynas tapo valstybės nuo- 
savybe, ir dabar austrai sprogsta iš pasididžiavimo. Žirgy- 
nas išgyveno sunkius laikus ir praėjusio karo pabaigoje, kai 
Viena buvo bombarduojama; tikriausiai prisimenate, kaip 
pulkininkas Podhajskis, direktorius, vedė eržilus iš Vienos, 
o kumeles Čekoslovakijoje išgelbėjo amerikiečių kariuome- 
nė; žirgynas tada įsikūrė kažkokiose kareivinėse šiaurėje, 
o paskui persikėlė į Piberį. 

— Taip, žinau. Į Piberį? O kur tai yra? Kažkur pietuose, 
ar ne? 

— Štirijoje, netoli Graco. Jums tai svarbu? 

— Ne. Pasakok. Apie tuos eržilus... 

Jis pažvelgė į mane, tarsi norėdamas įsitikinti, ar man 
tikrai įdomu, ir ėmė pasakoti toliau - pamokomas jo tonas 
keistai derėjo su berniokišku įkarščiu. 

— Na, juos augina Piberyje, o geriausi ketvergiai vežami į 
Vieną ir dresuojami. Kitus parduoda. Dresūra Vienoje trunka 
keletą metų. Manau, jų spektakliai jaudina ne vien todėl, 
kad tai gražus reginys... - Jis vėl lyg nesiryždamas pažvel- 
gė į mane, paskui kone droviai pasakė: - Ar jums neatrodo, 
kad virpulį kelia pats... viso to senumas, judesiai ir šokio 
figūros, atkeliavę iš Ksenofonto laikų... - juk prisimenate 
„Jojimo meną“? Argi nenuostabu, kad išjodinėjimo istorija 
prasidėjo penktame amžiuje prieš mūsų erą? Bet žiūrėda- 
mas į Lipicos žirgus, matai ne vien paprastą išjodinėjimą — 
jį galėtum pamatyti bet kur... Svarbiausia tai, kad jie suge- 
ba daugelio dresuotų žirgų judesius paversti šokiu, tarsi 
senoviniu kadriliu... ir, žinoma, dar tie „šuoliai virš žemės“... 

— Kas? A, turi galvoje jų stebuklingus šuolius ant užpaka- 
linių kojų? 

— Taip, jie juos vadina Schulen ūber der Erde, - tarė Ti- 
motis. — Jie irgi seni kaip pasaulis. Tai senoviniai kovos 
elementai, kuriuos turėjo mokėti kiekvienas žirgas, jeigu jis 
buvo šio to vertas... suprantate, kai rankose laikai skydą, 
kardą ar dar ką nors, tavo žirgas turi būti išmokytas pagal 
komandą akimirksniu šokti į bet kurią pusę. Štai, galite pa- 
žiūrėti... 

Pasilenkęs jis kažko ieškojo krepšyje. Mes nėrėme į de- 
besį, buvome vis arčiau Žemės, ir žmonės vienur kitur jau 
bruzdėjo, ruošdamiesi nusileidimui. Tačiau Timotis į nieką 
nebekreipė dėmesio. 

Pagaliau kiek įraudęs jis atsitiesė ir patenkintas ištraukė 
knygą, gausiai iliustruotą nuotraukomis. 

— Žiūrėkite, čia įvairūs dresūros elementai. - Jis nusi- 
braukė nuo akių plaukus ir atvertė knygą man ant kelių. — 
Visi žirgai išmoksta paprasčiausių judesių, tokių kaip piaf- 
Je - tai toks trypčiojimas vietoje; ir to gražaus lėto bėgimo, 
vadinamo ispaniška risčia; bet manau, kad tik patys ge- 
riausi mokomi daryti tikruosius šuolius. Štai, matote? Juos 
labai sunku atlikti, kai kurie taip ir neįstengia. Dresuojama 
daugelį metų, reikia labai stiprių raumenų... Pažiūrėkite į 
šitą... jis daro levade - atrodo, tarsi stotų piestu, tik kitaip 
sulenkti gurnai, tikriausiai taip labai sunku išsilaikyti. 

— Ko gero. Taip žirgai stovi senose skulptūrose, senuose 
paveiksluose, kur pavaizduoti mūšiai. 

- Taigi! Jei mūšyje kas nors prieš tave užsimoja, žirgas 
turi stoti tarp tavęs ir priešo... vargšelis... 

— Na, tikriausiai jie būdavo su šarvais, - pasakiau. - Pui- 
kios nuotraukos, Timai! O, jis tikras gražuolis! Kokia galva, 
kokios protingos akys. Regis, viską supranta. 

— Galite neabejoti, - tarė Timotis. - Tai Plutonas Teodo- 
rosta; jis berods buvo pats geriausias; neseniai nustipo. Pul- 

kininko Podhajskio mylimiausias žirgas. Nežinau, kuris er- 
žilas dabar geriausias, gal Mestozas Merkurijus? Štai jis; o 
čia Mestozas Alea - matote, jų galvos panašios, paveldėtas 
bruožas... Čia Konversanas Bonavista - buvusio direkto- 
riaus numylėtinis. Žiūrėkite, argi ne graži nuotrauka? Ne- 
apolitanas Petra atlieka kurbetą - ko gero, tai pats sudėtin- 
giausias šuolis. Girdėjau tokį pasakojimą, tikriausiai apie šį 
žirgą; jį norėjo padovanoti kažkokiam Rytų valdovui, bet jo 
raitelis jį nužudė ir pats nusišovė, kad niekas negalėtų jų 
išskirti. 

— Dieve mano! Ar tai tiesa? 

— Nežinau. Tokių dalykų nerašo knygose apie žirgus, bet 
nemažai prisiklausiau iš vieno austrų trenerio, kuris ilgai 
gyveno Anglijoje ir kartais apsilankydavo pas mano senelį. 
Gal ką nors ne taip supratau, bet, tiesą sakant, manęs tai 
nestebina. Juk žinote, kaip galima pamilti žirgą... ypač jei 
dirbi su juo, kaip tie vyrai, kiekvieną dieną... ištisus dvide- 
šimt metų... 

— Tikiu. Čia vienas tamsus, Timai. Maniau, jie visi balti? 

— Jis bėras, Neapolitanas Ankona. Seniau būdavo viso- 
kių, bet vėliau jie stengėsi neveisti kitų, tik baltus ir bėrus, 
ir dabar spektakliuose visuomet pasirodo balti ir vienas bė- 
ras — tokia tradicija. į 

— Okas jiems parenka vardus? Čia du Neapolitanai ir du 
Mestozai. 

— Jie visi kilę iš šešių eržilų. Taigi pirmasis yra tėvo eržilo 
vardas, o antrasis - kumelės. 

Su nuoširdžia pagarba tariau: 

— Tu tikrai daug apie juos Žinai. 

Jis nutilo, paraudo, o paskui kaip niekur nieko pareiškė: 

— Norėčiau ten įsidarbinti, jeigu priims. Todėl ir atvykau. 


2. 497 


33 


— Ar tikrai būna šešių rūšių vėžys? - paklausė Timas. 

— Būna... kas? - Po anos pribloškiančios naujienos nesi- 
jaučiau galinti ką nors atsakyti; sėdėjau kaip stabo ištikta, 
o per tą laiką stiuardesė vokiškai ir angliškai pranešė, jog 
artėjame prie Vienos, todėl gal malonėtume užsisegti sau- 
gos diržus bei užgesinti cigaretes... 

Išlindome iš debesies, ir, regis, čia pat po mumis visu 
ilgumu driekėsi pasišiaušę apsėti Austrijos laukai. Kažkur 
priešakyje vasaros vakaro ūkanose skendėjo miškų bei tam- 
sios upės apjuosta Viena. 

Atrodė, jog Timotis linksmai mane kalbina, norėdamas 
atitraukti mano dėmesį nuo artėjančio nusileidimo siaubo. 

— Turėjau galvoje tą šešių rūšių vėžį, kurį gauni nuo rū- 
kymo. 

— A... prisimenu, - atsakiau. - Tikriausiai taip ir yra, bet 
neimk labai į širdį, jeigu jaudiniesi dėl tėvo. Jis gi ne mažas 
vaikas. 

— Aš dėl jo nesijaudinu. Bent jau ne dėl rūkymo. 

Iš jo balso staiga supratau, jog tai ne šiaip tuščias plepė- 
jimas. Atvirkščiai —- ši atseit nerūpestinga pastaba iš tikro 
buvo atsargiai numestas masalas. 

Ir aš užkibau: 

— Tai dėl ko tu jaudiniesi? 

— Ar vyras pasitiks jus oro uoste? 

— Ne. Jis... susirasiu jį vėliau. Užsisakiau kambarį vieš- 
butyje. Taigi būčiau dėkinga, jeigu judu su tėvu pavėžėtu- 
mėte mane iki miesto. Bet gal tu nori atsikratyti savo auk- 
lės prieš susitikdamas su juo? 

Jis nė nešyptelėjo. 

— Tiesą sakant, jis manęs nepasitiks. 

— Tačiau tavo motina sakė... 

- Žinau, kad sakė. Bet jis nepasitiks. Aš... aš jai taip sa- 
kiau, taip buvo lengviau. Aš pamelavau. 

— Suprantu. Tuomet... - Nutilau, pamačiusi jo veido iš- 
raišką. - Ar tai labai svarbu? - paklausiau. 

— Tai dar ne viskas. - Jis atsikrenkštė. - Maniau, kad 
viskas bus gerai, bet dabar jau pradedu abejoti. Turiu pri- 
pažinti, —- pridūrė jis taip ironiškai, kad net išsigandau, — 
turiu pripažinti, kad ji teisi - esu tikras mažvaikis, kurio 
negalima niekur išleisti, bet aš... - Jis nugurkė seiles. - Sa- 
kėte, esate užsisakiusi viešbutį ? 

— Taip. Pačiame centre. Stepono aikštėje, priešais švento 
Stepono katedrą. Kodėl klausi? Gal norėtum važiuoti su ma- 
nimi? 

— Jei neprieštaraujate... 

— Gerai, - atsakiau, - taip ir padarykime. Klausyk, gal 
tavo krepšyje tilptų šie žurnalai? 

— Taip, duokite. Ponia Marč... 

— Vadink mane Vanesa. Beje, ko nenori, gali ir nesakyti. 

— Geriau jau pasakysiu... 

— Nesijaudink, Timai, juk nieko neatsitiko. Ką tu pada- 
rei? Pamiršai jam pranešti, kada atvyksti? 

— Dar blogiau. Jis manęs išvis nelaukia. Ir niekada ne- 
kvietė atvykti. Aš viską išgalvojau, kad ištrūkčiau iš namų. 
Tiesą sakant, - nusiminęs tarė Timotis, - jis nėra man ra- 
šęs nuo to laiko, kai išvyko. Nė karto. Ne ne, - pridūrė, 
matydamas mano veido išraišką, - man tai nebuvo labai 
svarbu. Mes niekada nesijautėme tokie artimi, ir jeigu jis 
nenorėjo... ką gi, jo valia, ar ne? Nemanykite, kad primela- 
vau mamai apie mūsų susirašinėjimą todėl... todėl, kad jau- 
čiausi pamirštas... Sakiau taip tik tam, kad mane išleistų. 

Jis užbaigė savo baisiąją išpažintį tarsi atsiprašydamas. 
Stengiausi nežiūrėti į jį. Kitaip būčiau nesusilaikiusi ir gar- 
siai išrėžusi, ką Manau apie jo tėvus. 

— Vadinasi, - tariau, - mėginai pabėgti? 

— Taip. Galima sakyti ir taip. 

— O dabar, kai tau prikabino auklę, kuri nori atiduoti 
tave iš rankų į rankas, buvai priverstas viską jai papasa- 
koti? 

— Nevisiškai taip. - Jis atrodė dėkingas, kad aš neprisi- 
dedu nė prie vienos pusės. - Galėjau lengvai nuo jūsų pa- 
bėgti. Tačiau tai būtų neteisinga, užtraukti jums tokį nema- 
lonumą. 

— Suprantu. Ačiū. Mudviem teks ką nors sugalvoti. O kaip 
tavo piniginiai reikalai? 

— Turiu gal dvidešimt svarų. 

— Jeigu tėvas neatsiuntė tau pinigų kelionei, tai iš kur 
juos gavai? 

— Na, ko gero, pavogiau, - atsakė Timotis. 

— Vargšeli Timai, tu tikrai stengeisi ištrūkti! Iš ko pa- 
vogei? 

— Iš nieko. Jie buvo mano sąskaitoje. Neturėjau jų liesti, 
kol nesuėjo aštuoniolika metų. Bet, - ramiai pridūrė Timo- 
tis, - tas gimtadienis jau netoli. 

— Ar turėčiau suprasti, jog išvis neketinai ieškoti tėvo? 
Paprasčiausiai pasinaudojai tuo, kad jis gyvena Vienoje, kaip 
dingstimi išvažiuoti? 

— Nevisiškai. Man juk reikės kur nors gyventi, kol gausiu 
darbą, o dvidešimties svarų ilgam neužteks. Manau, bus 
visokių netikėtumų, tačiau kaip nors išsisuksiu. 

Iš jo balso neatrodė, kad labai baimintųsi dėl ateities, ir 
tai mane nuramino. Galbūt jis ištvermingesnis, negu ma- 
niau. Kažkodėl buvau įsitikinusi, kad ištvermės jam prireiks. 

Netrukus pasakiau: 

— Tuomet pirmiausia kartu nuvažiuokime į mano viešbu- 
tį, ten apsiprausime, ir tu paskambinsi tėvui. Tikriausiai jis 
tave pasiims... Jeigu bus namuose. Ko gero, nežinai, ar jis 

dabar Vienoje? Šiaip ar taip, juk rugpjūtis, jis gali būti išvy- 
kęs atostogauti. 

— Tam ir pasiėmiau tuos dvidešimt svarų, - tarė Timo- 
tis. - Tokiam... tarpuvaldžiui. 

Pagaliau supratau! Išpūtusi akis stebeilijau į jį, o jis vėl 
tarsi iš pasalų žiūrėjo pro savo tankius plaukus - atsargiai, 
tačiau pastebėjau, kad jam tai pradeda patikti. 

— Timoti Leisi! Gal nori man pasakyti, kad melavai savo 
vargšei motinai ir išvykai kur akys veda netgi tiksliai neži- 
nodamas, kur gyvena tavo tėvas? 

— Jis tikrai gyvena Vienoje, žinau. Iš ten siunčia pinigus — 
mokestį už mokslą, ir taip toliau... 

— Tačiau tikslaus adreso nežinai? 

— Ne. 

Stojo gana nejauki tyla. Jis turbūt neteisingai mane su- 
prato, nes greitai pasakė: 

— Aš jums netrukdysiu. Jeigu bus per vėlu ieškoti tėvo 
banke ar dar kur nors, išsinuomosiu kambarį viešbutyje iki 
pirmadienio. Jums nereikės sukti galvos dėl manęs. Aš pui- 
kiai susitvarkysiu, be to, turiu ką čia veikti. Kada susitinka- 
te su vyru? 

— Nežinau. 

— Šįvakar jam skambinsite? 

Vėl stojo tyla. Įkvėpiau oro ir jau buvau beprasižiojanti, 
tačiau to neprireikė. Pilkšvai Žalios jo akys išsprogo iš nuo- 
stabos, ir jis nusibraukė plaukus nuo kaktos. 

— Vanesa Marė! - Tas velniūkštis tiesiog tobulai mėgdžio- 
jo mane, ir tarp mūsų neliko jokio padėties skirtumo. - Gal 
nori man pasakyti, kad melavai mano vargšei motinai ir 
išvykai kur akys veda, netgi tiksliai nežinodama, kur yra 
tavo vyras? 

Linktelėjau. Mudu žiūrėjom vienas kitam į akis. Nė ne- 
pastebėjom, kaip „Karavelė“ švelniai tarsi paukštė nutūpė 

ant žemės. Už langų pro šalį skriejo lygūs laukai, vakaro 
prieblandoje mirgėjo žiburiai. Aplink mus įvairiomis kal- 
bomis sušneko keleiviai, ieškantys savo apsiaustų bei 
krepšių. 

Timotis surimtėjo. 

— Kaip kokie pasiklydę našlaičiai... - tarė jis. - Nesijau- 
dink, Vanesa, aš tavimi pasirūpinsiu. 


"TREČIAS SKYRIUS 


Visos nelaimės mūsų padermės 
Nutinka dėl moters kaltės. 


V. S. Gilbertas „Puolusios fėjos“ 


Paaiškėjo, jog Timočio tėvą labai lengva surasti. Jo pavardė 
buvo telefonų knygoje. Timas pats tai aptiko, kol aš, sėdė- 
dama ant lovos krašto dideliame, jaukiame ir gana triukš- 
mingame viešbučio Am Stephansplatz kambaryje, mėginau 
prisiskambinti administratorei ir pasiklausti, kada Vienoje 
atidaromi bankai. 

— Čia tikriausiai jis, - tarė Timotis, kišdamas abonentų 
sąrašą Man po nosimi. - Žiūrėk, štai: Prinz Eugenstrasse 
61. Telefono numeris 63 42 61. 

-— Visi bankai jau uždaryti, tai gal jis namuose, arba kas 
nors kitas atsilieps ir pasakys, kur jis. Greičiausiai turi ko- 
kią namų šeimininkę. - Padėjau ragelį ir ėmiau tabaluoti 
kojomis. - Ką gi, jeigu ir Luisą bus taip pat lengva surasti, 
visi mūsų rūpesčiai baigsis dar iki pietų. Bent jau kai ku- 
rie, - pasitaisiau. - Nagi, pirmyn, skambink... ta mergina 
prie komutatoriaus supranta angliškai. 

— Aš ne dėl to... Vokiškai kalbu neblogai, išlaikiau „A“ 
lygio egzaminą; tiesą sakant, man netgi knieti pamėginti... 

— Tai ko lauki? - Kadangi jis nesiryžo, dar pridūriau: — 
Nebūk mažvaikis, Timai. 

Jis iškišo man liežuvį, paskui nusišypsojo ir pakėlė rage- 
lį. Įėjau į vonios kambarį ir uždariau duris. 

Tokiomis aplinkybėmis pokalbis man pasirodė labai trum- 
pas. Kai grįžau į kambarį, jis jau buvo padėjęs ragelį; užsi- 
kvempes ant palangės, stebėjo priešais švento Stepono ka- 
tedrą besibūriuojančius žmones. 

Neatsigręždamas pasakė: 

- Jis nesupyko. 

Atsidariau lagaminą ir ėmiau kraustyti daiktus. 

— Ą, tai jis buvo namuose? Puiku. Vadinasi, vieno rūpes- 
čio beveik atsikratėme. Džiaugiuosi. Ar jis atvažiuos tavęs 
pasiimti, ar pasikviesi taksi? 

— Tiesą sakant, jis kaip tik ketino išeiti, - atsakė Timas. - 
Grįš labai vėlai. Su sužadėtine eina į koncertą. 

Atsargiai išvyniojau suknelę ir pakabinau į spintą. 

— Ko gero, nieko apie ją nežinojai? 

— Ne. Juk sakiau, kad jis niekada nerašė. Jos vardas Krist- 
lė. Tikriausiai tai sutrumpinta Kristina. 

— 0? Austrė? 

— Taip. Iš Vienos. Labai gražus vardas, ar ne? 

Išėmiau kitą suknelę. 

— Tikriausiai telefonu jis nenorėjo daug apie tai pasakoti. 

— Tikriausiai... Pasakiau, kad ir tu esi čia. Jis sakė, jog 
negalės išsisukti nuo koncerto, bet norėtų, kad paskui pa- 
vakarieniautume kartu su jais... aš čia užsirašiau... „Sacher“ 
viešbutyje. Jis prie Operos teatro. Vienuoliktą valandą Mė- 
lynajame bare. 

Dabar jis buvo atsisukęs ir žiūrėjo į mane. Iš jo veido 
negalėjau suprasti, ką galvoja. Suraukiau antakius. 

— Ar ne per daug, kai esi ką tik ištrūkęs iš lizdo? „Vienuo- 
liktą valandą Mėlynajame bare“. Skamba kaip iš Iano Fle- 
mingo romano. 

— Ką gi, - tarė jis, - gavau tai, ko norėjau. 

— Jautiesi nusivylęs? - paklausiau. 

— Atvirai sakant, nežinau. O ar turėčiau? 

— Tai būtų visai suprantama. Nemenkas smūgis bet kam: 
tėvas veda dar kartą. 

— Taigi... mama irgi nori vėl ištekėti. 

Tai buvo vienas iš tų atvejų, kai nėra ką atsakyti. Jokia 
mintis neatėjo į galvą. Stovėjau, laikydama rankose visą glėbį 
kojinių, ir tikriausiai atrodžiau taip pat kvailai, kaip ir jau- 
čiausi. 

— Aš ir nežinojau... - pagaliau atsakiau. 

— Tai dar nepaskelbta; beje, ji pati atsakė „tikrai ne“, kai 
jos tiesiai paklausiau, bet aš nė kiek neabejoju. Galėčiau 
netgi lažintis. 

— Jis tau patinka? 

— Neblogas. Džonas Linlis, leidėjas; tu jį pažįsti? 

— Ne, bet prisimenu, kad tavo motina minėjo jo vardą. - 
Tikėjausi, jog iš mano balso nebuvo galima suprasti, kaip 
man palengvėjo: palyginti su kai kuriais Karmelos Leisi „pa- 
lydovais“, leidėjas atrodė tikra respektabilumo viršūnė. Tiesą 
sakant, Karmelos Leisi likimas nelabai man rūpėjo, bet ne- 
jučia ėmiau jaudintis dėl Timočio. 

Daugiau apie tai nebekalbėjome. Jis paklausė: 

— Kiek šiame viešbutyje kainuoja nakvynė su pusryčiais? 

Pasakiau. 

— Ko gero, tėvas nebus spėjęs paruošti tau kambario. Ka- 
žin, ar verta neštis tavo krepšį į tą barą, ar užsuksime jo 
paimti vėliau? 

— Čia ir visa esmė, - tarė Timotis. - Jis nieko neužsimi- 
nė apie tai, kad galėčiau gyventi pas jį. Atvirkščiai: man 

pasirodė, kad jis to labiausiai ir bijo. Turiu galvoje ne patį 
mano atvykimą į Vieną - į tai jis reagavo normaliai, kai 
atsipeikėjo iš nuostabos; galima sakyti, elgėsi visai pado- 
riai. Jis... na, jis, matyt, neketina išsiųsti manęs atgal, netgi 
jaučiu, kad mielai padės įsidarbinti. Nebuvo laiko apie tai 
kalbėtis, nes jis labai skubėjo eiti, tik užsiminė apie kaž- 
kokį leidimą dirbti, kad pagalvos apie tai vėliau, kodėl aš 
negalėčiau pirmiausia paatostogauti ir ar turiu pakanka- 
mai pinigų. 

— Tas paskutinis klausimas man patinka, - pasakiau. - 
Šiaip ar taip, manau, dėl visko susitarsite šįvakar susitikę. 
Tikriausiai jis norės, kad persikraustytum pas jį rytoj. 

— Labai abejoju, - tarė Timotis. - Sakiau, kad jis elgėsi 
visai maloniai, sužinojęs, jog nei iš šio, nei iš to atsiradau 
čia, bet manau, kad jį tai gerokai suglumino. Žinoma, jis 
norėjo mane pamatyti, bet tikrai nenori, kad gyvenčiau pas 
jį, - kaip tik todėl ir skubėjo paklausti, ar turiu pinigų. - Tai 
nebuvo koks nors ciniškas požiūris, greičiau objektyvi pa- 
staba, kuri tikrai priblokštų daugumą tėvų, jeigu jie bent 
įtartų, ką vaikai apie juos žino. - Atvirai sakant, - pridūrė 
Timotis, - man pasirodė, kad kažkas su juo jau gyvena. 

Akimirką žiūrėjau į jį ir buvau visai patenkinta tuo, ką 
matau; netrukus pasakiau: 

— Tuomet tikėkimės, mielasis, kad tai Kristlė, kitaip vis- 
kas dar labiau susipainios. 

— Vargšas tėvelis, - staiga tarė Timotis ir ėmė juoktis. — 
Per mane pateko į nemalonią padėtį. Tikriausiai jaučiasi 
užspeistas. Ką gi, verčiau pamėginsiu išsinuomoti kamba- 
rį. Tikiuosi, dar yra laisvų... o gal čia tik apartamentai su 
atskiromis voniomis ir kitokiais smagumais? 

- Jau šiek tiek vėloka ieškoti kur nors kitur, be to, tavo 
tėvas berods pasiryžęs tave paremti. Aš nedvejočiau. Nagi, 
juk jis skolingas tau bent nakvynę! 

— Be abejo. Ir dar galima griebtis šantažo. Man prieš akis 
puiki ateitis, ar ne? - Ir Timotis priėjo prie telefono. 

„Ką gi, - galvojau, dėdama į spintą paskutinę batų po- 
rą, - kaip tik to jis ir norėjo. Bet juk yra ir paprastesnių 
būdų suaugti, nebūtina taip skausmingai atsiplėšti nuo ma- 
mos sijono, kad paskui nerūpestinga tėvo ranka išstumtų į 
šaltą, svetimą pasaulį, numetusi pavymui keletą mone- 
tų“. Atrodė tikrai keista, kad Timotis toks pakantus ir 
geranoris... 

— Viskas gerai, - tarė Timotis, padėdamas ragelį. - Du 
šimtai šešioliktas kambarys, vienu aukštu aukščiau. Štai ir 
įsikūriau. O kaip tu? Ar liksi čia ir skambinsi, ar pirmiausia 
eisi kur nors pavalgyti? Nežinau, kaip tu, bet aš tikrai ne- 
galiu laukti iki vienuoliktos. Mirštu iš bado. 

Pažvelgiau į jį. 

— Tu labai taktiškas. Ko gero, sunku taip elgtis? Tau tik- 
riausiai knieti sužinoti, ką čia sugalvojau? 

Jis nusišypsojo: 

— Nemanau, kad dabar galėčiau reikšti savo nuomonę. 

Uždariau spintos duris ir atsisėdau į vieną iš krėslų. 

- Jeigu dar gali penkias minutes ištverti be maisto, tuoj 
viską papasakosiu. 

— Tiktai jeigu pati nori. 

— Tai būtų teisinga. Be to, tikrai noriu kam nors pasipasakoti. 
Viskas labai paprasta, ir gana liūdna, ir galbūt bjauru, ir, 
deja, tai atsitinka kiekvieną dieną. Bet aš maniau, kad man 
tai niekada neatsitiks. Mes turėjome vykti atostogauti, Lui- 
sas ir aš, tai būtų buvusios pirmos ilgesnės atostogos kartu 
nuo pat mūsų vestuvių prieš dvejus metus. Sakiau, kad jis 
dirba Paneuropos chemijos susivienijime, jį ten gerokai iš- 
naudoja, bet gerai ir moka, be to, jam visuomet patikdavo 
keliauti. Jis niekada nežinojo, ar rytoj bus pasiųstas į Hon- 
kongą, ar į Oslą, bet jam buvo gerai. Paskui mudu susituo- 

kėme. Ir jis pasakė, kad pereis į kitą skyrių, tik prireiks šiek 
tiek laiko, kol apmokys naują darbuotoją; taigi susitarėme, 
kad porą metų pakentėsime. Luisas pats pasisiūlė keisti dar- 
bą, ne aš. Žinau, kad elgiausi nelabai gerai, bet sugalvojo 
jis. Supranti, mes abu norėtume tikros šeimos, tačiau da- 
bar... tai būtų neteisinga... turiu galvoje juos... vaikus. 

Jis netarė nė žodžio. Vėl stovėjo prie lango ir atidžiai, 
akmuo po akmens, tyrinėjo masyvų švento Stepono kated- 
ros fasadą. 

— Na, - stengiausi kalbėti taip, kad neatrodytų, jog teisi- 
nuosi, - galiausiai jis man pasakė, kad išeis iš to skyriaus 
šiais metais rugpjūčio viduryje, ir mes kartu atostogausi- 
me, visą Mėnesį; važiuosime, kur aš norėsiu, jam nesvar- 
bu, jis viską jau matęs, dabar tiesiog nori pabūti su manim. 
Supranti, tai būtų buvęs tarsi antras medaus mėnuo. Pir- 
masis truko tik dešimt dienų. Tačiau prieš pat mūsų išvyki- 
mą jo staiga paprašė atlikti dar vieną užduotį. Savaitę, dvi 
savaites - jie nežinojo, kiek tai užtruks. Kaip tik kai buvo- 
me susiruošę atostogauti; turėjome ir bilietus, aš jau kro- 
viau daiktus... 

— Kokia kiaulystė! —- tarė Timotis švento Stepono ka- 
tedrai. 

- Aš irgi taip maniau. Ir pasakiau. Matai, jie nebegalėjo 
jam įsakinėti, tik prašė, bet jis pasakė, kad negali to prašy- 
mo atmesti, turi važiuoti pats, nes daugiau nėra kam. Tada 
paklausiau, kodėl nesiunčia to naujo darbuotojo, bet Luisas 
paaiškino, kad tai susiję su jo paskutiniąja užduotimi, ku- 
rią pats turi ir užbaigti. Buvau tokia nusiminusi, kad pasi- 
elgiau labai moteriškai ir kvailai - sukėliau barnį, vieną iš 
tų klasikinių barnių, kai rėkiama „tu daugiau galvoji apie 
savo suknistą darbą, negu apie mane“, ir panašiai. O juk 
visada niekinau moteris, kurios taip elgiasi! Vyrui darbas 
yra jo gyvenimo prasmė, turi tai suprasti ir stengtis būti 
pakanti... Bet aš neištvėriau. 

— Aš tavęs nekaltinu, - tarė Timotis. - Kiekvienas būtų 
supykęs. 

— Svarbiausia tai, jog Luisas ir pats buvo įsiutęs dėl tokio 
trukdymo. Jis klausė, nejaugi aš nesuprantu, kad jis anaip- 
tol nenori ten važiuoti, kad tai visai nereiškia, jog jis nenori 
būti su manimi, kad paprasčiausiai nėra kitos išeities. Ta- 
da paprašiau, kad nors kartą pasiimtų ir mane, bet jis atsa- 
kė negalįs, ir mano kantrybė baigėsi. Jis irgi tarsi pašėlo, ir 
mes išdėjom vienas kitą į šuns dienas. Aš tiek visko prišne- 
kėjau, Timai, iki šiol apie tai tebegalvoju. 

Jis pažvelgė į mane taip rimtai, kaip žiūri tik labai jauni 
Žmonės. 

— Ir dabar visą laiką graužiesi dėl to, kad užgavai jo jaus- 
mus? 

— Luisas, - pasakiau gal per daug aiškiai, akimirką pa- 
miršusi, su kuo kalbu, - yra savanaudis, užsispyręs ir pasi- 
pūtęs, ir neturi jokių jausmų. 

— Taip... - tarė Timotis, - ... norėjau pasakyti - ne. Bet 
jeigu Žinai, jog Luisas nenori, kad pas jį atvyktum, tai kodėl 
atvykai? Tuo labiau kad ir pati ant jo tebepyksti. 

Pažvelgiau žemyn į savo rankas, tvirtai sunertas ant 
kelių. 

— Tai, ko gero, dar bjauriau. Manau, kad jis čia su mote- 
rimi; ir iš to, deja, negaliu ramiai pasijuokti, kaip juokėmės 
iš tavo tėvo. 

— Vanesa... 

— Atleisk, Timai, man nederėtų taip elgtis. Žinoma, toks 
žmogus kaip aš negali tavęs lydėti ir tuo labiau pamokslau- 
ti... bet jaučiuosi tokia nelaiminga, kad turiu ką nors dary- 
ti. Todėl ir atvykau. 

— Na... nebūk tokia nelaiminga... - Jis guodė nemokšiš- 
kai, kaip ir bet kuris bet kokio amžiaus vyras, užtat labai 
nuoširdžiai: - Tikriausiai tu klysti. Kad ir ką tau kas pasa- 
kojo, pati pamatysi, kad tai netiesa. 

— Taip. Ko gero, tu teisus. - Atsitiesiau krėsle, tarsi taip 
būčiau galėjusi nusikratyti savo minčių. - Beje, man niekas 
nieko nesakė; tiesiog taip pasirodė, ir esu tikra, kad sukly- 
dau; matyt, iš tikrųjų jaučiuosi kalta dėl to, ką prišnekėjau. 
Viskas būtų buvę gerai, jei jis nebūtų tuoj pat išvykęs. Kai 
turėsi žmoną, Timoti, - šiaip taip išspaudžiau šypseną, - 
niekada neišvažiuok iš karto po barnio. Tai labai slegia. 
Kai dabar apie tai galvoju... Jis įsiutęs išlėkė iš kambario, 
bet prie lauko durų staiga sustojo, tarsi kažką prisiminęs, 
ir grįžo atgal. Aš net nepažiūrėjau į jį. Jis pabučiavo mane 
atsisveikindamas... ir išėjo. 

Liūdnai pažvelgiau į Timotį. Man palengvėjo, kai galų 
gale išreiškiau tai žodžiais: 

— Tik paskui supratau, kad būtent taip elgiasi žmogus, keti- 
nantis daryti kažką, kas labai pavojinga, ir nenorintis išsiskir- 
ti piktuoju. Dabar Žinau, kad tai tiesa. Todėl ir atvykau. 

Timotis išpūtęs akis žiūrėjo į mane. 

— Ką turi galvoje? Kas pavojinga? Koks pavojus galėtų 
jam grėsti? Iš kur tu Žinai? 

— Aš nežinau. Tuoj papasakosiu, kas buvo paskui; pasi- 
stengsiu kuo greičiau. 

Papasakojau jam viską apie reportažą kino teatre ir įvy- 
kius, paskatinusius mane skristi į Austriją pačiai pažiūrėti, 
kas čia dedasi. 

Jis klausėsi tylėdamas, prisėdęs ant kito krėslo atramos. 

Kai viską pasakiau, jis dar kurį laiką tylėjo. Paskui nusi- 
braukė plaukus nuo kaktos - jau buvau pastebėjusi, kad tas 
jo gestas reiškia apsisprendimą. 

— Na, surasti tą cirką bus labai lengva. Dabar tikriausiai 
nedaug likę cirkų su palapinėmis - keliaujančių cirkų - ir 
kiekvienas austras, ko gero, žino, kur yra šis. Galime pa- 
klausti šveicoriaus - nuo to ir pradėsime. Nori, kad padary- 
tume tai dabar? 

Atsistojau. 

— Ne, pirmiausia pavalgysime. Eime, susirasime praš- 
matnų restoraną ir kaip reikiant pasivaišinsime. Sutinki? 
Kai jau būsime pasistiprinę, aš imsiuosi Dingusio vyro by- 
los, o tu - Tėvo ir austriškos panelės. 

— Abu imsimės abiejų. - Jis nušoko nuo krėslo atramos ir 
atsistojo visu ūgiu. Buvo puse galvos už mane aukštesnis. 
Pažiūrėjo iš viršaus ir staiga susigėdęs tarė: - Šįryt elgiausi 
kaip tikras asilas. Dabar labai džiaugiuosi, kad skridome 
kartu. 

— Aš irgi, - atsakiau imdama iš spintos švarkelį. - Dėl 
Dievo meilės, eime valgyti! 

Netrukus įsitikinome, kad vokiškai Timas kalba pakanka- 
mai gerai, o šveicorius gali būti toks pat naudingas, kaip ir 
telefono abonentų sąrašas. Jis iš karto suprato, kad klau- 
siame apie Vagnerio cirką, ir pasakė, kad nelaimingas atsi- 
tikimas įvyko Oberhauzeno kaimelyje, esančiame anapus 
Bruko, Priešalpėse - kalvotame rajone į vakarus nuo pa- 
grindinio kelio iš Vienos į Gracą, netoli Jugoslavijos sienos. 

— Iš tikro, surasti nebus sunku, - tarė Timotis, persakęs 
šią informaciją man. Mano pačios vokiečių kalbos žinios 
gana padrikos - suprantu skelbimus, užrašus, apytikriai ir 
tai, ką Žmonės man sako, jeigu kalba lėtai, o dar geriau, jei 
parodo rankomis; tuo tarpu Timas šnekėjo kaip stropus mo- 
kinukas - žinoma, taip pat gana lėtai ir nevengdamas pan- 
tomimos, bet pakankamai sklandžiai, todėl mums pavyko 
šį tą sužinoti. 

— Paklausk apie gaisrą, - paprašiau. - Tikriausiai buvo 
nemažas, jeigu net Vienoje visi apie jį Žino. 

Visgi ne, žino ne visi. Tiek supratau ir iš šveicoriaus ges- 
tų. O jis pats apie tai girdėjęs vien todėl, kad yra kilęs iš 
kaimo netoli Insbruko, kur žiemą įsikuria Vagnerio cirkas. 
Pasirodė, jog šveicorius ne tik pažįsta savininkus bei kai 
kuriuos artistus, bet ir apytikriai Žino jų vasaros maršrutą. 
Gaisras? O, tai buvo baisu; taip, tikrai, du žmonės žuvo, 
labai skaudi nelaimė; naktį užsidegė gyvenamasis vagonė- 
lis, jame ir buvo tie du žmonės. Kas jie tokie? Na, vienas iš 
jų - arklių prižiūrėtojas. Šveicorius pažinojo ir jį: geras bu- 
vo žmogus, mylėjo gyvulius, bet gėrė, suprantate... Be abe- 
jo, buvo girtas ir tąnakt; gal parvertė žibintą, neatsargiai 
elgėsi su dujomis... maža kas galėjo atsitikti tokioje ankšto- 
je patalpoje; jau ir anksčiau yra buvę kažkas panašaus... 
Vargšą senąjį Franclį dar laikė tik todėl, kad jis buvo paties 
pono Vagnerio giminaitis, be to, labai mylėjo arklius... 

— O tas kitas žmogus? 

Čia šveicoriaus žinios, deja, baigėsi. Man nereikėjo gerai 
mokėti vokiečių kalbos, kad suprasčiau, ką reiškia gūžtelė- 
jimas pečiais ir išskėstos rankos. Apie antrąjį jis nieko ne- 
žinojo. Jis nebuvo nei iš cirko, nei iš kaimo. Net ponas Vag- 
neris jo nepažinojo; tiesą sakant, jis apskritai neįtarė, kad 
tąnakt senojo Franclio vagonėlyje buvo dar vienas žmogus. 
Sklandė visokie gandai - šveicorius pats juos girdėjo, - kad 
tai nėbuvęs nelaimingas atsitikimas, kad Franclis buvo 
įsipainiojęs į kažkokį nusikaltimą ir todėl jį ir tą kitą galiau- 
siai kažkas nužudęs; bet žmonės juk visuomet prikuria pa- 
našių gandų, kai policija iš karto nenutraukia bylos; kiek- 
vienas, pažinojęs senąjį Franclį, supranta, kad tai visiška 
nesąmonė... O dėl to kito Žmogaus... šveicorius buvo įsitiki- 
nęs, kad jį jau kažkas atpažino, tačiau vargu ar skaitė tai 
laikraščiuose, o jeigu ir skaitė, tai, matyt, pamiršo... 

Jis apgailestaudamas nusišypsojo ir vėl gūžtelėjo plačiais 
pečiais: 

— Viskas jau baigėsi, suprantate, gnūdige Frau *, ir laik- 
raščiams tai nebeįdomu. Gal jie išvis nebūtų varginęsi ra- 
šydami apie vargšo senojo Franclio mirtį, jeigu ne dram- 
blė... Cirkas visuomet patraukia dėmesį, ypač jei dar yra 
dramblys... Turbūt skaitėte pranešimus? O iš tikrųjų ten 
buvo tik viena dramblė, labai sena, laikoma vien dėl rekla- 
mos; ji tikrai nutraukė grandinę, bet paėjo tik keletą žings- 
nių į kaimą ir nieko nepalietė. Ta atseit sužeista maža mer- 
gaitė paprasčiausiai parvirto, kai išsigandusi bėgo šalin; 
dramblė prie jos net neprisilietė. 

— Paklausk, - paprašiau, - ar jis kada girdėjo apie žmo- 
gų, vardu Luisas Marčas. 

— Ne, - tarė šveicorius; bent kartą jo atsakymas buvo 
trumpas. 

Nebūčiau rizikavusi klausti, tačiau buvo aišku, kad tas 
žmogus taip džiaugiasi, turėdamas klausytojų, jog net ne- 
susimąsto, kodėl mes tuo domimės. Dar keletas klausimų, 
ir sužinojome viską, ką norėjome. Prieš dvi dienas cirkas 
dar buvo Oberhauzene - jį ten užlaikė policija; vėliau turėjo 
apsistoti Hoenvalde - kaimelyje už kokių penkiasdešimties 
kilometrų. Kitą rytą devintą keturiasdešimt išvyksta trauki- 
nys, kuriuo aš galėsianti dar iki pusiaudienio nuvažiuoti į 
Bruką, o iš ten galbūt bus autobusas, tą pačią dieną nuve- 
šiantis mane į Oberhauzeną arba net Hoenvaldą, jei pri- 
reiks. Bet kuriame iš šių kaimų nesunku rasti nakvynę; Ober- 
hauzene yra puikus mažas Gasthof**, kurio pavadinimas 
(be abejo) „Edelveisas“; man, taip pat be abejo, reikia tik 
paminėti šveicoriaus vardą, ir ponia Veber kuo maloniau- 
siai mane priims... 

— Dievaži, - tarė Timotis, kai iš viešbučio vėl išėjome į 
gražią triukšmingą aikštę, - norėčiau ir aš važiuoti su tavi- 


* Gerbiamoji ponia (vok.). 
** Viešbutis (vok.). 

mi. Seniai svajojau žvilgtelėti į cirko užkulisius, jei galima 
taip pavadinti. Pažadėk rytoj vakare man paskambinti ir 
papasakoti, kaip sekasi. 

— Pažadu... jei žinosiu, kur tavęs ieškoti. 

— Taigi, - pritarė Timotis. - O jeigu tėvas su Kristle ma- 
nęs nepakvies, važiuosiu su tavimi. Iš tikrųjų nemanau, kad 
galima leisti tave vieną! Argi nenorėtum, kad važiuočiau 
kartu, nupirkčiau bilietus, sužinočiau, kada išvyksta auto- 
busai? 

— Žinoma, būtų puiku. Gal net paprašysiu. O dabar, jei 
nenorime vėluoti į tą barą, verčiau paskubėkime. Nejaugi 
vėl galėsi valgyti? Maniau, šiek tiek persistengei su tuo 
Hihnerleberisotto * Vokiečių namuose? 

— Dievulėliau, kada tai buvo! 

Išgirdęs apie valgį, Timotis vėl pagyvėjo; jis linksmai bro- 
vėsi pirmyn šaligatviu, taip įdėmiai apžiūrėdamas kiekvie- 
ną vitriną, jog ėmiau abejoti, ar mes apskritai kada nors 
nueisime į tą pasimatymą. 

— O kas tai per viešbutis? Skamba kažkaip nuobodžiai - 
viešbutis. Ar ten gros muzika? 

— Nežinau, bet nuobodu tikrai nebus. Kiekvienas, atvy- 
kęs į Vieną, turėtų bent kartą ten nueiti. Tikriausiai ten la- 
bai gražu — tipiškas senosios Vienos viešbutis, supranti? 
Barokas, paauksinimai, raudonas pliušas, senų gerų laikų 
aidas... Jį įkūrė ponia Sacher, labai labai seniai, devynio- 
liktame amžiuje; ko gero, ten ir dabar knibžda daugybė vi- 
sokių erchercogų, generolų bei Habsburgų laikų Vienos 
aukštuomenės dvasių. Berods skaičiau kelionių vadove apie 
vieną erchercogą, kuris susilažinęs nuėjo ten visiškai nuo- 
gas, tik prisisegęs kardą ir gal dar keletą ordinų. 

— Tai bent! - tarė Timotis. - Skamba neblogai. Ką pasa- 
kytų mano motina? 


* Patiekalas iš virtų vištų kepenėlių (vok.). 

„Sacher“ viešbutis buvo kaip tik toks, kokį įsivaizdavau: tvis- 
kančios skaisčiai raudonos bei aukso spalvos svetainės, tur- 
kiški kilimai, paveikslai puošniais rėmais, visur raudonme- 
dis ir gėlės, ir erdvi praėjusio šimtmečio patogaus laisvalai- 
kio aplinka. Mėlynasis baras, kur turėjome susitikti su 
Greihamu Leisiu ir jo dama, buvo mažytis intymus kampe- 
lis, apmuštas mėlynu brokatu ir apšviestas taip diskretiš- 
kai, jog beveik reikėjo žibintuvėlio, kad rastum savo gėri- 
mą. Šampano kokteiliai čia kainavo maždaug aštuonis su 
puse šilingo. Timo tėvas užsakė juos visai kompanijai tokia 
veido išraiška, tarsi siūlytų kyšį ir stengtųsi to neparodyti. 
Kita vertus, Kristlė mėgino nuduoti, kad jai tai įprasta, kad 
juodu su Greihamu geria tokius kokteilius kiekvieną vaka- 
rą. Gal taip ir buvo. 

Keista, bet Kristlė man patiko. Net nežinau, ko tikėjau- 
si, - galbūt plėšrios nordiškos blondinės, panašios į tą, ku- 
rią Mačiau su Luisu. Ji tikrai buvo blondinė, bet anaiptol 
ne plėšri, bent jau iš išvaizdos. Atrodė, kad ši daili, apvalu- 
tė moteris geriau jaustųsi savo virtuvėje kepdama Greiha- 
mui kiaušinienę, negu sėdėdama „Sacher“ viešbučio Mėly- 
najame bare ir gerdama šampano kokteilį. Ji buvo apsiren- 
gusi melsva suknele, tokios pačios spalvos kaip ir jos akys, 
ir nemūvėjo jokio žiedo. Timočio tėvas buvo toks, kokį pri- 
siminiau, - tie patys rausvi skruostai, tik truputį pasenęs ir 
pasunkėjęs; ir elgėsi širdingiau negu paprastai - matyt, jį 
šiek tiek trikdė netikėtas sūnaus įsiveržimas į jo vienietišką 
idilę, ir dar su tokia palydove. 

Kad tai tikra idilė, supratau vos užmetusi akį. Jis buvo 
įsimylėjęs tą merginą - maždaug dvidešimčia metų jaunes- 
nę- ir to neslėpė. Taip pat aišku buvo ir tai (nors jis nuošir- 
džiai stengėsi neparodyti), kad Timotis atvyko į Vieną, švel- 
niai tariant, ne laiku. Kai mus vedė į valgomąjį vakarie- 

niauti, išsigandau pastebėjusi, kad kankinamas apmaudo 
bei netikrumo jausmo, Timotis vėl gerokai paniuro. 

Mačiau, kad Kristlė taip pat jį stebi; galėjau netgi tiksliai 
pasakyti, kurią akimirką, - kol Greihamas skaitė meniu ir 
kalbėjosi su padavėju, - ji nusprendė žūtbūt Timotį sužavė- 
ti. Tai nebuvo labai sunku, ir netrukus ji kuo puikiausiai šią 
užduotį įvykdė, nes buvo nedaug už jį vyresnė, labai graži 
ir gausiai apdovanota tuo nuoširdžiu vienietišku meilumu, 
kurį pripažįsta ir Vienos draugai, ir priešai, - sugebėjimu 
sakyti žmogui tai, ką jis nori girdėti. Nespėjome išgerti nė 
pusės vyno, o Timotis jau atrodė linksmas, patenkintas ir 
kimšo taip, tarsi būtų dvi savaites badavęs; tuo tarpu jo 
tėvas, irgi lengviau atsikvėpęs, ėmė kalbinti mane. 

Pirmiausia labai nuoširdžiai padėkojo už tai, kad lydėjau 
Timotį kelionėje, ir prabėgomis gana sumaniai mėgino pa- 
aiškinti, kodėl dar šį vakarą nekviečia sūnaus į savo na- 
mus. Paskui mandagiai, bet abejingai paklausė, kaip laiko- 
si Karmela, taip pat abejingai pasidomėjo mano pačios šei- 
ma, tačiau netrukus supratau, kad iš tikrųjų jam rūpi, ką 
veikiu Vienoje ir kaip Karmela sugebėjo įtraukti mane į sa- 
vo reikalus; taigi buvo aišku, kad telefonu Timotis nieko 
jam nepasakė. 

— Tiesiog atostogauju, - pasakiau. - Mano vyrą išsiuntė į 
Stokholmą kaip tik tada, kai ketinome vykti pailsėti, todėl 
atskridau čia be jo, o vėliau turėtume susitikti. 

— Vienoje? 

— Ne, Grace. Norėjome automobiliu pakeliauti po pietų 
Austriją, važiuoju ten rytoj. Paprasčiausiai pasisekė, kad 
skridau tuo pačiu metu, kaip ir Timotis. 

— Tikrai, - mandagiai atsakė Greihamas Leisis. - Atosto- 
gos bus puikios. Kur ketinate važiuoti? 

To aš, be abejo, nežinojau, nes pasivažinėjimą su Luisu 
po pietų Austriją buvau ką tik išgalvojusi. Tačiau turėjau 
nemenką prieš dvejus metus ištekėjusios moters patirtį, kaip 

išsisukti iš keblios padėties. Todėl nė nemirktelėjusi atsa- 
kiau: 

— Čia leidau vadovauti vyrui. Jis parinko maršrutą, ir pri- 
sipažįstu, kad iš tikrųjų net neprisimenu, kur jis ketina va- 
žiuoti. Nusprendžiau pailsėti ir paklusti jo valiai. 

— A... suprantu, - tarė Greihamas Leisis ir kreipėsi į 
sūnų: 

— O tu ką ketini veikti, Timai? 

Timotis, užkluptas nepasirengęs tokiam atviram klausi- 
mui, tik nugurkė seiles, paraudo ir nieko neatsakė. Mano 
melagystes jis išklausė nemirksėdamas ir nerodydamas nu- 
stebimo - ko gero, jam tai labai patiko; tačiau dabar, kai 
turėjo arba prisipažinti, kad atvyko į Vieną tikėdamasis, 
jog tėvas jį priims, arba pats ekspromtu sukurti kokią isto- 
riją, jis staiga neteko žado. Stojo nejauki tyla. 

Jau Žžiojausi ką nors sakyti, bet Kristlė mane aplenkė - 
meiliu balseliu tarė: 

— Na, žinoma, jis atvyko pamatyti Vienos! Ko gi dar? Ti- 
mi, - vardą ji ištarė ypač švelniai, - norėčiau pati pavedžio- 
ti tave po miestą! Čia yra daug gražių vietų, norėčiau paro- 
dyti tau viską, ką mato turistai - Hofburgą, Šionbruną, Pra- 
terį, Kalenbergą, ir nuvesti visur, kur eina patys vieniečiai, 
bet, deja, negalėsiu, nes rytoj išvykstu iš Vienos. Man labai 
gaila, tačiau esu pažadėjusi; jau keletą mėnesių nebuvau 
pas tėvus, jie prašė, ir aš pažadėjau atvažiuoti. 

— Bet... - buvo besakąs Greihamas Leisis. 

Ji palietė jo ranką, ir jis paklusniai nutilo, tačiau nuste- 
bęs veidas viską išdavė; jos žvilgsnį taip pat nesunku buvo 
suprasti. Aišku kaip dieną: ji norėjo kuo greičiau išnykti iš 
Greihamo namų, kad jis pasijustų laisvas ir galėtų - netgi 
būtų priverstas - deramai priimti sūnų. 

— Na... - vėl prakalbo Greihamas Leisis. Jis atsikrenkš- 
tė. - Rytoj sekmadienis, taigi man laisva diena. Kaip ma- 

nai, seni, gal galėčiau apie vienuoliktą užeiti ir paimti tave 
su visais daiktais? O paskui, kai įsikurtum, išeitume kur 
nors pasižvalgyti. Darbo dienomis neturiu tiek laiko, bet 
greitai ir pats visur vaikščiosi. 

Timotis žiūrėjo tai į vieną, tai į kitą. Mačiau, kad jis su- 
prato tiek pat, kiek ir aš. Buvo truputį paraudęs, bet atsakė 
visiškai ramiai: 

— Labai ačiū už pasiūlymą, tėti, bet kol kas neketinu ap- 
sistoti pas tave. Tiesą sakant, norėjau rytoj važiuoti į pietus 
su Vanesa. 

Gal Greihamas arba Kristlė ir pajuto palengvėjimą, bet 
nė vienas to neparodė. Greihamas tarė: 

— Tikrai? Ponia Marč labai maloni, kad tave pakvietė, bet 
jeigu ji su vyru ketina pakeliauti, jie tikriausiai nenorės... 

— Mes iš karto neišvyksime, - greitai įsiterpiau, - gerai 
net nežinau, kada Luisas galės prie manęs prisidėti, turė- 
siu šiek tiek palaukti. Man būtų malonu padraugauti su 
Timu. 

— Nesijaudink, neužsikarsiu jiems ant sprando, - links- 
mai, be jokios ironijos tarė Timotis. - Šiaip ar taip, ketinau 
kaip nors nuvykti į Štiriją, į Piberį, pažiūrėti Lipicos žirgų, 
ir jeigu poniai Marč reikia pakeleivio, tai vienu šūviu du 
zuikius nušausiu. Gal nepyksti, kad taip viešai pavadinau 
tave zuikiu, Vanesa? 

— Man tai netgi patinka, - atsakiau. 

— Tuomet, - ramiai tarė jaunasis ponas Leisis, - sutarta. 
Aš tau paskambinsiu, tėti, kai nuspręsiu grįžti į Vieną. 

Ir jis sutelkė dėmesį į saldumynų stalelį, nuo kurio pasi- 
ėmė didžiulį gabalą torto bei riebų, labai saldų šokoladinį 
pyragaitį, papuoštą plakta grietinėle. 

Man pasirodė, kad kavą visi gėrė galutinai nurimę ir leng- 
viau atsidusę. Kai išėjome iš valgomojo, Timotis su tėvu, 
kuo draugiškiausiai nusiteikę, dingo kažkur prie drabuži- 

nės, o kai grįžo, iš jų patenkintų veidų supratau, kad Grei- 
hamas garbingai sutvarkė piniginius reikalus ir sūnui šį- 
kart nereikės griebtis šantažo. 

— Ką gi, - tarė Greihamas, kai palinkėjome vieni kitiems 
labos nakties, - tikiuosi, gerai praleisite laiką. Pasirūpink 
ponia Marė, Timi. Ir būtinai pranešk, kai sumanysi grįžti į 
Vieną. Jeigu ir dabar būtum pranešęs... - Sumišęs jis pri- 
dūrė: - Ko gero, tai buvo gana keistas seniai prarasto sū- 
naus sutikimas. 

Jis, matyt, norėjo mus prajuokinti, bet jo žodžiai vidur- 
naktį tamsioje Vienos gatvėje nuskambėjo liūdnai. 

Timotis linksmai tarė: 

— Kitą kartą nepamiršiu. Ačiū už vakarą, esu tiesiog pri- 
blokštas. 

„Pežė“ nuvažiavo. Mudu su Timočiu ėjome į savo vieš- 
butį. 

— Ar tu neprieštarauji? —- paklausė jis. 

- Žinai, kad ne. Juk sakiau - man bus malonu važiuoti su 
tavimi. Bent jau tai nebuvo melas... O dėl melo... mudu ne- 
blogai praslydome, ar ne? Ji - puiki mergina, Timai. 

— Žinau. Tik iš pradžių man visa tai nepatiko. Nieko ne- 
galėjau padaryti. Tačiau dabar nebesijaudinu, nė kiek. — 
Ėjome pro apšviestą Prachnerio knygyno vitriną, ir aš pa- 
mačiau, kad Timotis dabar visai kitoks: energingas, kupi- 
nas pasitikėjimo ir laisvas. - Šiaip ar taip, - tarė jis, - tėvas 
juk turi teisę gyventi savo zyvenimą. Negaliu amžinai lai- 
kytis įsikibęs. Turiu juos paleisti. | 

— Žinoma, - atsakiau. 

KETVIRTAS SKYRIUS 


Ir štai aš Ardene; kvailys! Namie buvau juk laimingesnis, 
tačiau keliautojams netinka skųstis. 


V. Šekspyras „Kaip jums patinka“ 


Kitą dieną apie penktą valandą įvažiavome į Oberhauzeno 
kaimą. 

Kadangi Timotis važiavo su manimi, atsisakiau ankstes- 
nio savo plano keliauti traukiniu iki Bruko arba Graco, o 
ten išsinuomoti automobilį. Be to, buvo sekmadienis, ir aš 
abejojau, ar tai išvis įmanoma padaryti sekmadienį po pie- 
tų. Užtat Vienoje, atrodė, viskas įmanoma bet kuriuo metu, 
ypač jei tau sumaniai padeda viešbučio Am Stephansplatz 
personalas. 

Taigi kitą dieną prieš pietus mudu su Timočiu išsinuo- 
motu „Folksvagenu“ išvykome iš Vienos; eismas sekmadie- 
nį, ačiū Dievui, buvo nedidelis, aš vairavau, o Timotis, pa- 
sitiesęs Žemėlapį, gana mitriai mus išvedė Triesto gatve, 
pro senų automobilių kapines, į Viner Noištato kelią. 

Diena buvo graži. Lėkėme greitkeliu į pietvakarius, ir 
kraštovaizdis, iš pradžių gana nuobodus, aptekęs miesto 
pramonės šašais, pamažu ėmė banguoti - lygumos baigėsi. 
Už Viner Noištato atsidūrėme tarp miškingų atšlaičių, žalių 
ganyklų ir romantiškų uolų, apjuostų sidabro upeliais ir pa- 
dabintų pilių karūnomis. 

Visgi tokie vaizdai labiau būtų tikę idilėms negu riterių 
romanams, - jie buvo veikiav pastoraliniai, o ne gotiški. 
Slėniuose augo vešlūs pasėliai, o auksiniai nupjauto šieno 

laukai driekėsi iki pat kalvų viršūnių. Net kai keliu - puikiai 
suprojektuotu - tarsi spirale ėmėme kilti aukštyn į Zeme- 
ringo perėją, reginys vis tiek neatrodė didingas; aukšti pušy- 
nais apaugę šlaitai buvo tik prieglobstis ar tam tikras fonas 
ramiam žmonių gyvenimui apačioje. 

Pavalgėme Zemeringe - kurorte keturių tūkstančių pėdų 
aukštyje, kur saulė šviečia visą žiemą; dabar, pačiame va- 
saros įkarštyje, oras čia buvo toks svaigiai gaivus, jog ir 
šiaip gana rajus Timotis pasijuto dar labiau išbadėjęs, o aš 
irgi atgavau šiokį tokį apetitą, pastaruoju metu dingusį dėl 
nervinės įtampos, kurios vis dar nenorėjau pripažinti, nors 
ji, kelionei einant į pabaigą, tolydžio didėjo. 

Vėl išvažiavome prieš trečią, leidomės žemyn, regėdami 
dar gražesnius vaizdus, paskui už keleto kilometrų nuo Bru- 
ko išsukome iš pagrindinio kelio, palei kurį tekėjo upė, ir 
toliau riedėjome jos intako slėniu. 

Sustojau pušų spygliais nubarstytoje šalikelėje. 

— Juk turi pažymėjimą, Timai? Gal norėtum pavairuoti? 

— Žinoma, - nedelsdamas atsakė jis. - Pavargai? 

— Šiek tiek. Reikia susikaupti, kai vairas kairėje, važiuoji 
priešinga puse, o čia dar sekmadienio popietė, visi kažkur 
lekia. Beje, tu puikiai susidorojai su kelio ženklais. Tikiuo- 
si, ir aš galėsiu tau padėti, o gal jau įpratai? 

— Tikriausiai, —- atsakė jis, kai keitėmės vietomis. — 
Šiaip ar taip, neatrodo, kad šitame šunkelyje būtų smar- 
kus eismas. 

Pirmiausia jis apžiūrėjo valdymo rankenėles, pažaidė su 
pavarų dėže, o paskui pajudėjome. Nelabai nustebau pa- 
mačiusi, kad jis puikus vairuotojas, - jau buvau išmokusi 
tinkamai vertinti Timočio sugebėjimus, - taigi galėjau atsi- 
pūsti ir pagalvoti apie tai, kas manęs laukia; tik iš savigar- 
bos apsimečiau, kad grožiuosi gamta. 

Tai nebuvo sunku. Iš pradžių vingiavome tarp pušų, de- 

šinėje šniokštė platokas upelis, o paskui, aplenkdamas ža- 
lią skardį, kelias ėmė raitytis aukštyn, tarpais palįsdavome 
po tuščiavidurėmis uolomis - buvusiais karjerais, virš ku- 
rių tarsi pakibę augo miškai; upelis šalia mūsų krito nuo 
dar statesnio šlaito, sroveno žemyn per slenksčius, o toli- 
majame krante buvo susigrūdusios didžiulės akmens nuo- 
laužos. 

Tačiau greitai išlindome iš siauro tarpeklio ir įvažiavome 
į platų, ramų, kalvų apsuptą slėnį. Kelias čia buvo tieses- 
nis, abiejose pusėse plytėjo žalios pievos, o baltos bei gelto- 
nos gėlės siekė kelius. Kalvos styrojo čia pat, už pievų, - jų 
papėdės buvo švelniai apaugusios žole, kiekvienas žalias 
vingis apkaišytas pušimis, kurios tarsi sruvo žemyn, užpil- 
dydamos visus atkalnių įdubimus ir plyšelius, - atrodė, kad 
aukštas miškas ant keterų sužėlė per tankiai, todėl medžiai 
nebesutelpa ir varva žemyn grioviais bei upeliais, kaip plakta 
grietinėlė per pudingo kraštus. Virš to tankaus miško uolos 
buvo aukštai iškilusios į orą, spindintys sidabrinio akmens 
šlaitai apraizgyti baltomis krioklių gijomis. 

Bet šios kalvos anaiptol neužgožė viso slėnio. Joms tary- 
tum trūko didingumo, jos buvo pačiame regėjimo lauko pa- 
kraštyje, tuo tarpu akį traukė daug artimesni vaizdai - vil- 
nijanti auksinė augmenija ir linksmi, jaukūs namukai, susi- 
spieteę aplink bažnyčias bei fermas. Šienas jau buvo 
sugrėbtas ir džiūvo ant Žaginių kaip tamsūs auksiniai linai 
ant verpsčių, o lygiai nupjautos pievos atrodė švelnios tarsi 
pliušas. Vienur kitur stovėjo koplyčios, lyg mažutės bažny- 
tėlės ar alkovos, kuriose priešais spalvotą kokio nors šven- 
tojo statulėlę buvo pamerkta gėlių, o kregždės suko ratus 
pirmyn atgal po skiedriniais stogais. Kaimiečių namai irgi 
buvo spalvoti - sienos ryškiai rožinės, melsvos arba baltos, 
loveliuose po langais augo petunijos, pelargonijos, saulu- 
tės. Bemaž prie kiekvieno namo buvo nedidelis sodelis, pil- 

nas obuolių bei persikų, ir abrikoso medis, atšlietas į ryškią 
sieną. Viskas švytėjo ir žaliavo. Kuklių kaimo bažnytėlių sie- 
nos buvo dažyto tinko, o stogai dengti skiedromis, su smai- 
liais bokšteliais ar svogūno formos kupolais, virš kurių ky- 
šojo blizgantys auksiniai vėjarodžiai. Laukuose ramiai ga- 
nėsi šiltos medaus spalvos galvijai su dideliais sodriai 
skambančiais varpeliais. Visas slėnis atrodė toks puošnus, 
saulėtas ir ramus, kad žvilgsnis retai tenuklysdavo į aplin- 
kui styrančias uolas. Jos buvo tik šios žavingos pavakario 
šešėliuose skendinčios pastoralės fonas. 

Pirmas daiktas, kurį pamačiau, kai įvažiavome į Ober- 
hauzeno kaimą, buvo Vagnerio cirko afiša, apvyniota ap- 
link medžio kamieną. O antras - pats cirkas, įsikūręs aikš- 
tėje dešinėje kelio pusėje, - daugybė visokių palapinių, va- 
gonėlių bei priekabų, sumišai sustatytų aplink didįjį kupolą. 

Timotis pristabdė automobilį, ir abu ištempę kaklus mė- 
ginome perskaityti. 

— Ką gi, - tarė jis, - jie dar čia. Tai jau šis tas. Nuo ko 
pradėsime? 

— Važiuosime toliau ir susirasime tą Gasthof. Šveicorius 
berods sakė, kad jis kaimo gale? Pirmiausia apsistokime, o 
paskui pagalvosime. 

— Gerai. 

Važiavome kaimo gatvele. Siaura, be šaligatvių - buvo 
matyti tik du suminti takai abiejose pusėse, o nuo kelio juos 
skyrė medžių eilės. Vienur kitur iki pat gatvės išsikišę prie- 
bučiai ar laiptai vertė žmones sukti iš tako ir žingsniuoti 
tarp automobilių. Jie taip ir darė, nė kiek nesijaudindami: 
iš tiesų keliu, kadangi jis buvo lygesnis, ėjo daugiau pėsčių- 
jų negu pakraščiais, - išsirengę sekmadienį pasivaikščioti, 
žmonės be tikslo kaip patinka slampinėjo po visą gatvę, nė 
neapsidairę landžiojo prieš automobilius. Čia, kaip ir dau- 
gumoje Austrijos kaimų, naudoti signalo nebuvo galima, 

todėl slinkome labai lėtai ir atsargiai. Laimė, pikantiškus 
Timočio komentarus girdėjau tik aš. 

Pagaliau išlindome iš tos ankštumos ir įvažiavome į atvi- 
rą grįstą aikštę, kur buvo senas šulinys, o aplinkui po me- 
džiais stovėjo suoliukai. Priešais išvydome gražų bažnyčios 
bokštą su paauksuotu vėjarodžio smaigaliu. Kelias prie baž- 
nyčios šakojosi į dvi puses. 

— Gal geriau sustokime ir pasiklauskime, - pasakiau. - 
Jeigu nuvažiuosime ne ten, kai čia tiek žmonių, tai galas 
žino, kada galėsime apsisukti. 

Jis atsargiai privažiavo prie krašto, sustojo platano šešė- 
lyje ir iškišo galvą pro langą. Pagalbos nereikėjo toli ieško- 
ti: trys moteriškės linksmai leido laiką pačiame gatvės vi- 
duryje su pustuziniu vaikų, besipešančių apie jų sijonus. 
Jos tuoj pat viską jam paaiškino, labai išraiškingai mosta- 
guodamos, o vaikai, apstulbinti Timočio akcento, akimirką 
netekę žado, susispietė prie automobilio ir išpūtę mėlynas 
akis žiūrėjo į mus. 

Galiausiai jis įtraukė galvą. 

— Nesakyk, - paprašiau, - noriu atspėti. Tai kelias į dešinę. 

Jis nusišypsojo: 

— Ir viešbučio tikrai nepravažiuosime. Sako, ten labai 
gražu, ramu, nes tas kitas kelias yra pagrindinis. Ei, man 
čia patinka, o tau? Pažiūrėk į tą daiktą viduryje, tarsi šuli- 
nys ar kažkas panašaus, iš geležies nukaltas dangtis. Jis 
tikrai dailus. Vaje, matai tą Konditorei... konditerijos par- 
duotuvę? Ten yra ir kavinė. Mielai suvalgyčiau keletą py- 
ragaičių, o tu? Kai įsikursime, galėsime čia ateiti ir ką nors 
nusipirkti... 

Susijaudinęs jis linksmai plepėjo, ligi pusės išlindęs pro 
langą, nepaisydamas karštos saulės. Bet aš jo nebeklau- 
siau, netgi nebemačiau nieko aplinkui. Gražus kaimas ir 
visa ta šurmuliuojanti minia kažkur išnyko - dabar tai at- 

rodė tik miglotas fonas. Ką tik buvau pastebėjusi Luiso blon- 
dinę. 

Ji sustojo prie šulinio su kažkuo pasikalbėti, su kažkokia 
sena juodai apsirengusia moterimi, kuri nešėsi visą glėbį 
gėlių. Mačiau ją pasisukusią šonu, už kokių keturiasdešim- 
ties jardų nuo manęs, bet pamaniau, kad negalėjau apsi- 
rikti. Paskui ji atsigręžė, ir aš įsitikinau. Tai tikrai buvo ta 
mergina iš kino kronikos. Negana to, dabar, dienos švieso- 
je, ji atrodė dar gražesnė. Mažesnė negu vidutinio ūgio, 
grakščios jaunatviškos figūros, šviesūs plaukai tvarkingai 
surišti į uodegą ant pakaušio... Gal ir ne tokia koketė, kokia 
man tada pasirodė su tuo lietpalčiu ir išsidraikiusiais plau- 
kais; dabar ji buvo dailiai apsirengusi tradicine balta palai- 
dinuke, gėlėmis margintu klostuotu sijonu, ryšėjo prijuos- 
tę. Atrodė maždaug aštuoniolikos metų. 

Stebėjau ją, kai ji juokdamasi atsisveikino su senąja mo- 
terimi ir pasuko tiesiai prie mūsų automobilio. 

— Timai, - tyliai pasakiau, - greit įtrauk galvą ir uždaryk 
langą. 

Jis tuoj pat pakluso. 

— Ta mergina, kuri dabar eina čia, ta blondinė mėlynu 
sijonu... tai ta pati, kurią mačiau kino kronikoje. Ne, taip 
baisiai nespoksok, tik pažiūrėk, kad paskui atpažintum. 

Ji kaip tik artėjo prie mūsų, atsidūrė ruožuotame me- 
džių kamienų šešėlyje ir nė nežvilgtelėjusi praėjo pro pat 
automobilį. Neatsisukau, bet mačiau, kad Timas stebi ją 
veidrodėlyje. 

— Eina tolyn gatve. Dar palaukti? 

— Taip. Ir pažiūrėk, kur eis. 

Po kiek laiko jis tarė: 

— Nebematau, per daug žmonių, bet ėjo ten, iš kur mes 
atvažiavome. 

— Cirko aikštės link? 

— Taip. Gal nori, kad greitai pasekčiau? 

— Galėtum? 

— Žinoma. - Jis jau lipo iš automobilio. - Visada svajojau 
būti Džeimsu Bondu, o tu ne? Palauk čia ir sumokėk baudą 
už stovėjimą. 

Jis užtrenkė dureles. Pasukau veidrodėlį, kad galėčiau 
matyti, kaip jo aukšta jaunatviška figūra dideliais žingsniais 
tolsta gatvės viduriu: kaip ir kaimiečiai, jis nepaisė jokių 
eismo taisyklių. Paskui ir jis pranyko tarp žmonių. 

Patogiai atsilošiau, bet vis tiek negalėjau nusiraminti. Jau- 
čiau, kad mane krečia drebulys, o akimis nenorom, karštli- 
giškai kažko ieškojau minioje. 

Vadinasi, akys manęs neapgavo: tai tiesa. Dabar, kai įsi- 
tikinau, pasijutau galutinai sutrikusi. Luisas su ta mergina 
tamsaus kino teatro ekrane - tas mirgantis vaizdas iki šiol 
atrodė kaip nenusisekusi tragedija, dar paslaptingesnė dėl 
to, kad viskas vyko svetimoje aplinkoje, - tai buvo tarsi sap- 
nas, kažkas tolima ir netikra, kuo neverta tikėti, kas tuoj 
pat išblėsta, kaip ir visi sapnai dienos šviesoje. Tąkart irgi 
viskas dar labiau nutolo, vos tik išėjau iš kino teatro. Ir 
skubota kelionė į Austriją man atrodė nereali - netgi tuo- 
met, kai jau sėdėjau lėktuve; iki pat šios akimirkos kerintis 
svetimos šalies grožis palaikė viltį, kad visa tai netiesa. 

Tačiau dabar... Oberhauzenas, cirkas, mergina... O pas- 
kui... Luisas? 

— Nejaugi nemokėjai baudos? - Prie lango stovėjo Timas. 

— Ne. Tu mane išgąsdinai. Negirdėjau, kaip priėjai. 

— Juk sakiau, kad suradau savo pašaukimą. - Jis įsirangė 
į vairuotojo sėdynę. - Neatsitraukdamas sekiau mūsų ob- 
jektą. Ji tikrai ėjo į cirką. Greičiausiai ten dirba, nes nuo 
vartų pasuko vagonėlių link. Kaimiečiai - jų ten daug, su 
vaikais, - irgi ėjo, bet į kitą pusę; ten kažkoks žvėrynas, visi 
žiūri. Vyriškis prie vartų renka pinigus, bet nenorėjau klau- 
sinėti. Ar gerai padariau? 

— Gerai. 

— Ir dar kai ką sužinojau. Jie rytoj išvyksta. Ant afišos 
priklijuotas skelbimas: paskutinis vaidinimas šįvakar, aš- 
tuntą valandą. 

— Ą! Vadinasi, mums pasisekė. Labai ačiū, Timai. 

— Nėra už ką. Man tai patiko. Ir padariau išvadą, kad 
veltui švaistyčiau savo sugebėjimus Ispanų jojimo mokyk- 
loje. Džeimsas Bondas ten nedirba; nors, tiesą sakant, ma- 
no mėgstamiausias seklys - Arčis Gudvinas. Turbūt žinai - 
Nerono Volfo padėjėjas, gražus ir sumanus, ir tikras kipšas 
su moterimis. 

— Ką gi, tau pasitaikė puiki proga, - pasakiau. - Jeigu 
artimiausiu metu nerasime Luiso, galėsi imtis merginos. 

— Turėsiu, kaip sekliai sako, prie jos „prasiskverbti“? Mie- 
lai, - linksmai tarė Timas. - Dievaži, jeigu šitas kelias dar 
susiaurės, mes išvis niekur neprasiskverbsime... Ne, žiū- 
rėk, berods atvažiavome. 

„Edelveisas“ buvo tikrai žavus viešbutis, ir nepaisant pa- 
vadinimo, be jokių nereikalingų išgražinimų. Ilgo, žemo pa- 
stato stogas buvo dengtas skiedromis; ant jo prieš saulę šil- 
dėsi balandžiai, o loveliuose po langais žydėjo gėlės. Vieš- 
butis stovėjo pačiame kaimo pakraštyje - priešais jį kelias 
baigėsi, o toliau tik siauras takelis vingiavo į kažkokią so- 
dybą. Tarp namo ir kelio buvo žvyruotas kiemas, kur po 
kaštonais stovėjo staleliai. Prie jų sėdėjo keletas žmonių - 
gėrė kavą ar dar kažką. Balandžiai burkuodami išdidžiai 
vaikščiojo jiems palei kojas. Kregždės, tikriausiai jau svajo- 
damos apie šiltesnius kraštus, čirškė ir suko ratus virš gal- 
vų. Kvepėjo pušų sakais. 

Mudviem pasiūlė gretimus kambarius su stiklinėmis du- 
rimis į plačią verandą kitoje namo pusėje. Pro langus galė- 
jome grožėtis laukais, mažyčiuose švariuose kambarėliuo- 
se buvo labai ramu. Manajame pušinės grindys buvo nu- 

šveistos iki baltumo, ant jų patiesti du nedideli ryškūs ta- 
riamai persiški kilimėliai, palei sienas stovėjo masyvūs pu- 
šiniai baldai bei viena visai pakenčiama kėdė. Čia buvo ir 
labai graži senovinė tamsaus medžio komoda su dažytais 
paneliais, ir gana nepatogi spinta, ir daugybė sunkių kalti- 
nių geležies papuošimų ant šviestuvų ir ant durų, apkaltų 
dekoratyvinėmis vinimis bei juostelėmis, tarsi kokioje go- 
tiško stiliaus bažnyčioje. Ant sienų kabėjo du paveikslai, 
tapyti ryškiais aliejiniais dažais: viename kažkoks neatpa- 
žįstamas mėlynu apsiaustu apsirengęs šventasis kovojo su 
slibinu, o antrame kitas šventasis, labai panašus į pirmąjį, 
tik apsirengęs raudonai, laistė gėles. Atrodė, kad Austrijoje 
tikrai nemažas įvairių šventųjų dorybių pasirinkimas. 

Greitai išsikroviau daiktus. Maniau, kad norėsiu pabūti 
viena ir pamąstyti, ką darysiu toliau, bet iš tikrųjų negalė- 
jau apie tai galvoti. Buvau tarytum išjungusi savo smege- 
nis - susikaupusi dėliojau drabužius, išsirinkau, kuo persi- 
rengsiu, ir svajojau, kaip netrukus su Timočiu eisime prie 
staliuko po kaštonais ko nors išgerti. 

Jau buvau pasirengusi eiti, bet kažkodėl delsiau. Plačiai 
atvėriau langus ir išėjau į verandą. 

Veranda buvo tik per dvi ar tris pėdas pakelta nuo že- 
mės, taigi čia pat už turėklo, tiesiog po kojomis prasidėjo 
laukai. Jie buvo ką tik nušienauti - šią vėlyvą popietę aplin- 
kui sklandė beveik pamirštas šviežio šieno kvapas. Už toli 
nutįsusių lygaus aksomo plotų giliai tarp medžių tekėjo upė, 
o anapus tos pasišiaušusios uosių bei gluosnių juostos aukš- 
tyn lipo pušys - šlaitas po šlaito, iki pat sidabrinių viršukal- 
nių. Vienas slėnio kraštas jau skendėjo šešėlyje. Buvo be- 
veik pusė septynių. 

Atsisukau kažką išgirdusi. Timotis irgi stovėjo verandoje 
prie savo lango. Buvo apsivilkęs švariais marškiniais, atro- 
dė guvus ir susijaudinęs. 

— Štai kur tu! Girdėjau, kaip išėjai. Gal jau nusprendei, 
ką darysime toliau? 

— Tiesą sakant, dar ne. Man labai gaila. Ko gero, visai 
pasimečiau. Negaliu atsipeikėti nuo tada, kai pamačiau tą 
merginą. Jaučiuosi taip, tarsi būčiau gavusi antausį ar suti- 
kusi vaiduoklį. 

— Nori pasakyti, jog iki šiol iš tikrųjų netikėjai, kad ji eg- 
zistuoja? Žinau, ką turi omeny, - netikėtai pridūrė Timo- 
tis. - Aš ir pats panašiai jaučiausi dėl Kristlės. Bet... nesu- 
prantu, kodėl tu taip jaudiniesi... juk ne dėljos... Turiu gal- 
voje, jeigu ir buvo koks ryšys... kai matei juos toje kino 
kronikoje... jis negalėjo būti... - Jis nutilo, mėgindamas pa- 
rinkti tinkamus žodžius, o paskui staiga išpoškino tiesiai 
šviesiai: - Po galais, gal ji ir neblogai atrodo, tačiau tau 
tikrai neverta dėl jos jaudintis! Tu labai graži! Argi tau nie- 
kas to nesakė? 

Teisybė, retkarčiais žmonės taip sakydavo, bet dar nie- 
kada nebuvau tokia sujaudinta - net žado netekau. 

Galų gale atsakiau: 

— Ačiū. Bet... supranti, jaudinuosi ne vien dėl to. Juk ap- 
skritai neturėčiau čia būti, todėl dabar man labiau rūpi ne 
kaip jį surasti, o ką pasakyti suradus... - Nusigręžiau nuo 
kalnų ir atsitiesiau, tarsi pasiryžusi. - Ką gi, nieko nepakei- 
si, ir geriausia būtų pradėti nuo cirko. Sakei, kad vaidini- 
mas aštuntą? Tuomet dar turime pakankamai laiko. Gali- 
me užkąsti, pasišnekėti su ponia Veber, o paskui pėsčiomis 
nueisime per kaimą. Jeigu šis kaimas panašus į mūsų gim- 
tąjį, tai bevielis telegrafas veikia šviesos greičiu. Ko gero, 
jeigu jis dar čia, tai sužinojo apie mūsų atvykimą po kelių 
sekundžių, kai tik užsiregistravome viešbutyje. 

— Jeigu šis vaidinimas paskutinis, vadinasi, jie pradės 
tvarkytis vos jam pasibaigus, ir iš ryto jų čia nebebus. - Jis 
atidžiai Žiūrėjo į mane. - Gal geriau iš karto einu ten ir 
nupirksiu bilietus? 

— Bet jeigu jie išsėdėjo čia įstrigę visą savaitę, vargu ar 
bus daug žiūrovų, ir... - Staiga nusijuokiau: - A, suprantu! 
Kodėl gi ne? Jeigu pavyks pastebėti „objektą“, juk nesielgsi 
neapdairiai? 

— Būsiu labai atsargus, - pažadėjo jis. - Nesakysiu nė 
žodžio. Ir dar spėsiu grįžti pavalgyti. 

— Neabejoju, - atsakiau, bet jis jau buvo išdūmęs. 


PENKTAS SKYRIUS 


Matau, sinjora, šitas džentelmenas neįrašytas į jūsų pa- 
lankumo knygą. 


V. Šekspyras 
„Daug triukšmo dėl nieko * 


Kaštonų šešėliai švelniai glostė kavinės staliukus, šiltas vė- 
jelis plazdeno raudonas languotas staltieses. Po vienu me- 
džiu, susirangęs į kamuolį, kartkartėmis nerviškai sutrūk- 
čiodamas, snaudė didžiulis senbernaras. Buvo tylu, ramu. 
Sėdėjau gurkšnodama vermutą ir mintyse sau kartodama, 
jog privalau galvoti... galvoti... Neatitraukiau akių nuo gat- 
vės, kuria netrukus - buvau visiškai įsitikinusi — turėjo at- 
eiti Luisas. 

Buvau taip įtikėjusi jo buvimu kažkur netoliese, kad ko- 
ne išsigandau, kai pamačiau Timotį, nemažu greičiau ei- 
nantį prie manęs. O po akimirkos tiesiog pastėrau išvydusi, 
ką jis atsiveda. Ne Luisą, o... Viešpatie šventas... Luiso blon- 
dinę. 

Dar po akimirkos jie jau stovėjo prie mano staliuko, ir 
Timotis mus supažindino: 


* Vertė K. Boruta. 

— Vanesa, čia Analiza Vagner. Ji iš cirko... Prisimeni, ma- 
tėme cirką toje aikštėje, aname kaimo gale? Panele Vagner, 
čia ponia... - Jis per vėlai suvokė savo klaidą. Žioptelėjo ir 
nutilo. 

— Mano pavardė Marė. Vanesa Marė, - pasakiau, žiūrė- 
dama į merginą. 

— Malonu su jumis susipažinti, ponia Marč. - Jos veido 
išraiška nepasikeitė, įžvelgiau tik paprastą mandagumą. Dar 
labiau suirzau išgirdusi, koks švelnus jos balsas ir kaip ge- 
rai ji kalba angliškai. 

— Gal prisėstumėte ko nors išgerti, panele Vagner? 

— Ačiū. Vadinkite mane Analiza. 

— Ko jums užsakyti? - paklausė Timotis. 

— Prašyčiau kavos. 

— Tiktai kavos? Ne vermuto ar dar ko nors? 

Ji papurtė galvą: 

— Mes, cirko artistai, labai mažai geriame. Tiesiog never- 
ta. Man tiktai kavos. 

Timotis pamojo pro šalį ėjusiai padavėjai, ir ji tuoj pat jį 
pastebėjo, nors tai gana neįprasta bet kurioje šalyje, o Aust- 
rijojė - jau buvau tuo įsitikinusi — tikras stebuklas. Atrodė, 
kad Timotis garbingai įvykdys ir šią užduotį. Jiedu su mer- 
gina atsisėdo; Timotis lyg norėjo man kažką pasakyti ir at- 
rodė labai savimi patenkintas, bet ne dėl padavėjos, o mer- 
gina nusišypsojo ir grakščiai išskleidė mėlynomis gėlytėmis 
margintą sijoną. 

Ir iš arti ji atrodė labai daili, jos šviesūs pelenų atspalvio 
plaukai bei germaniški bruožai buvo visai nepanašūs į Krist- 
lės. Negalėjau įsivaizduoti panelės Vagner jaukiai triūsian- 
čios virtuvėje. Jai labiau derėjo būti tarp tų laibų, ištver- 
mingų gražuolių, kurios laimi olimpinius čiuožimo meda- 
lius arba meistriškai, puikiai išlaikydamos pusiausvyrą, 
leidžiasi slalomo trasomis. Niekaip nesupratau, ar tada, kai 

mačiau ją kino kronikoje, ji dėjosi esanti trapi ir bejėgė, 
kad patiktų Luisui, ar man tik taip pasirodė, nes šalia sto- 
vėjo jis - toks aukštas ir solidus. O gal, - ši malonesnė min- 
tis tik dabar šovė man į galvą, - gal ji tada iš tikrųjų buvo 
išsigandusi ir nusiminusi? Šiaip ar taip, tai juk jos cirkas. 

— Jūsų pavardė Vagner? - paklausiau. - Vadinasi, šis cir- 
kas priklauso jums, jūsų šeimai? 

— Mano tėvui. Timotis sakė, kad šįvakar ateisite pažiū- 
rėti? 

— Taip. Būtinai. Mes ką tik atvažiavome, bet jūs berods 
rytoj išvykstate, todėl nenorime praleisti progos. 

Ji linktelėjo: 

— Išsikraustome šiąnakt, po vaidinimo. Ir taip jau užsi- 
buvome. - Laukiau, gal ji dar ką nors pasakys, bet ji tik 
paklausė: - Ar jums patinka cirkas? 

Padvejojusi nusprendžiau sakyti tiesą: 

— Ne visuomet. Nemėgstu dresuotų gyvūnų, bet man pa- 
tinka visa kita: lyno akrobatai, trapecijos, juokdariai... 

— O žirgai nepatinka? 

— Žirgų aš nevadinu dresuotais gyvūnais! Turėjau galvoje 
meškas, beždžiones, tigrus. Žirgai man labai patinka. Ar 
daug jų turite? 

— Nelabai, mūsų cirkas nedidelis. Bet joks cirkas nebūtų 
cirkas be žirgų. Mums jie patys svarbiausi. Mano tėvas išjo- 
dinėja žirgus: mes patys manome, kad mūsiškiai tokie pat 
puikūs kaip ir Šumano cirke, tik neturime jų tiek daug. 

— Norėčiau pamatyti, žirgai man visuomet patinka, o ma- 
no bičiulis juos tiesiog įsimylėjęs. 

Ji nusijuokė: 

- Žinau. Užtikau jį prie žirgų aptvaro. Nesuprantu, kaip 
jis ten pateko. 

Timotis tarė: 

— Nusipirkau bilietą į Žvėryną, bet juk negalėjau žiūrėti į 

visokias papūgas ir beždžiones, kai čia pat, už kampo, pa- 
mačiau žirgus. 

— Mūsų žvėrynas nelabai įdomus. Laikome tik dėl vaikų. 

— Jūs puikiai kalbate angliškai, - pasakiau. 

— Mano mama buvo anglė. Ir dabar turiu su kuo pašne- 
kėti, nes cirke tenka bendrauti su įvairių tautybių Žmonė- 
mis. Jų yra visokių: juokdariai - prancūzai, lynu vaikšto 
vengras, akrobatai ant batuto - japonai, dar yra toks juo- 
kingas numeris su asilu - jį rodo anglas, o mūsų žonglie- 
rius - amerikietis... ir, žinoma, daug vokiečių, austrų. 

— Jungtinės Tautos, - tarė Timas. 

— Tikrai. - Ji šyptelėjo, ir jos skruostuose pasirodė duo- 
butės. - Ir apskritai mes vieningi. Privalome tokie būti. 

— Ar jūs turite savo numerį? - paklausiau. 

— Taip. Padedu tėvui išjodinėti žirgus... pradžioje yra toks 
tarsi rodeo. Bet mano pačios numeris - dailusis jodinėji- 
mas. Turiu Lipicos eržilą... 

— Turite... ką?! - Timočio įsikišimas neatrodė nemanda- 
gus, nes jis buvo tikrai nuoširdžiai susidomėjęs. 

— Lipicos eržilą. Tai žirgų veislė... 

— Taip, žinau. Tikiuosi nukakti į Piberį, gal pavyks pa- 
matyti žirgyną, o paskui ir spektaklį Vienoje. Bet ar jūs tu- 
rite dresuotą eržilą? Maniau, jie jų neparduoda. 

— Taip, jis dresuotas, bet ne jų jojimo mokykloje. Mano 
senelis nusipirko ketvergį, o dresavo dėdė... ir aš. 

— Pagal aukščiausio lygio programą? 

Ji linktelėjo. 

— Ir dabar jūs turite savo dailiojo jodinėjimo numerį? Jūs 
esate... kaip tai vadinama?.. ecuyere *? 

Mačiau, kad Timotis staiga ėmė į ją žiūrėti jau ne kaip į 
„objektą“ ar „Luiso blondinę“, bet kaip į tikrą žvaigždę, ku- 


* Jojikė (pranc.). 

rios vardas rašomas afišose. Supratau, kad teisingai ją ver- 
tinau: ši jauna moteris, tokia įgudusi ir stipri, kad gali val- 
dyti grynakraujį eržilą... ji tokia pat trapi, kaip ir grūdintas 
plienas. 

— Negali būti! - tarė Timotis, net įkaitęs iš susižavėjimo. 

Ji nusišypsojo: 

— O, tai toli gražu ne tai, ką pamatysite Vienoje! Jokių 
„šuolių virš žemės“, tik levade, ir kartais dar croupade... - 
Ji kreipėsi į mane: - Tai toks šuolis iš vietos, kai žirgas laiko 
kojas surietęs... Ar teisingai pasakiau? 

— Parietęs, - tarė Timas. 

— ... parietęs po savimi... ir vėl atsistoja iš kur pašokęs. 
Mėginome išmokyti jį ir capriole - tai tas pats croupade, tik 
paskui žirgas dar išmeta užpakalines kojas atgal, tačiau tai 
labai sudėtinga; jis negali to padaryti, todėl aš jo ir nebe- 
varginu. Tai mano kaltė, ne jo. 

Matydama, su kokiu susižavėjimu Timotis žiūri į mergi- 
ną,jau tikėjausi, kad jis ims prieštarauti, bet apsirikau. Jis, 
kaip ir ji, buvo pakankamai pasišventęs, kad žinotų, jog tai 
niekada nebūna žirgo kaltė. 

Ji dar pridūrė: 

— Bet kitus pratimus jis atlieka puikiai. Jis - vienas iš 
Mestozo palikuonių, Mestozas Leda... jis toks muzikalus... 
bet nereikia ir pasakoti. Šįvakar patys pamatysite, ir jeigu 
bus gerai nusiteikęs, pamėginsiu croupade, specialiai jums. 

Sutrikę padėkojome. Timo akys spindėjo. Galutinai nu- 
sprendžiau, kad Analiza ir yra pagrindinė įtariamoji Din- 
gusio vyro byloje. 

— Tiesiog negaliu sulaukti, - šnekėjo Timotis. - Ar jis ten 
buvo tarp kitų žirgų? Aš jo nemačiau. 

— Todėl, kad stovėjote ne toje pusėje. - Ji vėl žavingai 
nusišypsojo. —- Reikėjo lįsti pro kitą aptvaro galą. Taip, jis 
ten. Gal šįvakar po vaidinimo norėtumėte užeiti pažiūrėti 
žirgų? Turėsime šiek tiek laiko. 

— Žinoma, norėčiau! - sušuko Timotis ir staiga prisimi- 
nęs pažvelgė į mane. - Vanesa..? 

— Labai norėčiau, - pasakiau. - Kiek jų turite? 

- Iš viso dvidešimt septynis, ir dar poniai... Išjodinėjami 
žirgai tikrai puikūs, jums patiks, Timoti, visi sarti - turime 
dvylika - baltais karčiais, gerai suderinti. Tiesa, šįvakar tik 
dešimt bus tinkami darbui, bet vis tiek gražu. 

— „Tinkami darbui“? - paklausiau nesuprasdama, ar ji 
tai ir norėjo pasakyti, ar tiesiog nežinojo angliško žodžio. — 
O kas atsitiko kitiems? 

— Nieko baisaus, bet jie tokie brangūs, kad reikia būti 
atsargiems. Praėjusią savaitę čia įvyko nelaimė, kai kurie 
žirgai susižeidė. Naktį užsidegė vagonėlis, prie pat žirgų 
aptvaro, jie pasibaidė... - Paskui ji tyliai pridūrė: - Tačiau 
ne tai svarbiausia... Vagonėlyje buvo du žmonės, jie Žuvo, 
sudegė. 

— Koks siaubas! Kaip tai atsitiko? 

— Mes iki šiol nesuprantame. - Maniau, kad ji nieko dau- 
giau nesakys, bet ji tik patraukė pečiais ir kalbėjo toliau: — 
Jeigu jau apsistojotė šiame kaime, vis tiek viską sužinosite 
— žmonės Oberhauzene visą savaite apie tai tešneka. Mes ir 
užsibuvome čia taip ilgai todėl, kad atvažiavo policija, atli- 
ko tyrimą. - Ji nenorom šyptelėjo: - Jie patys taip sako, kad 
„atliko tyrimą“... ištisas valandas klausinėjo, grėbstė, ir tik 
šiandien pareiškė: „Rytoj galėsite išvykti. Viskas baigta“. 

— Užjaučiu jus. Tai skaudi nelaimė. 

— Skaudžiausia mano tėvui. - Mėlynos akys žvelgė tiesiai 
į mane. - Tas vagonėlis buvo Franco Vagnerio, jo giminai- 
čio... mano dėdės Franclio. Aš taip jį vadinau, nors iš tikrų- 
jų jis buvo mano antros eilės pusbrolis... Jis visada man 
atrodė senas. Pradėjo dirbti pas mus, kai buvau dar maža. 

Staiga susigraudinusi pamiršau savo išankstinį nusista- 


tymą: 

— Mieloji panele... mieloji Analiza, man labai gaila. Neži- 
nojau, kad tai jūsų giminaitis... tai baisu. Jums teko tiek 
iškentėti. 

Ji vėl patraukė pečiais - ne abejingai, o greičiau atlai- 
džiai: 

— Tai jau baigėsi. 

— 0 tas kitas žmogus? Sakėte, jie buvo dviese? 

- Jis ne iš cirko. Matyt, kur nors susipažino su dėde Franc- 
liu ir užėjo pas jį išgerti... o gal pasišnekėti? Mes nežinojo- 
me, kad ten yra dar kažkas. Kai ištraukė dėdę Franclį... jis 
dar buvo gyvas, keletą minučių. Ir tiktai kai vagonėlis jau 
visiškai sudegė, jie rado tą... tą kitą žmogų. 

— Suprantu. - Akimirką patylėjau. Galbūt man nederėjo 
taip jos spausti, bet nors ji kalbėjo liūdnai, neatrodė, kad ši 
tema per daug ją jaudintų. Ko gero, per pastarąją savaitę 
jai buvo tekę tai pasakoti šimtus kartų. - Bet jie išsiaiškino, 
kas tas antrasis žmogus? 

Ji linktelėjo. 

— Anglas. Vardu Polas Denveris, jis dirbo kažkokioje Di- 
džiosios Britanijos bendrovėje, turinčioje skyrių Vienoje... 
Nesupratau, koks tai darbas, bet manau, kad susijęs su že- 
mės ūkiu. Mano tėvas nebuvo nieko apie jį girdėjęs, ir mes 
iki šiol nežinome, kur dėdė Franclis su juo susitiko, - mes 
tą dieną tik atvykome į Oberhauzeną. Paprastai sekmadie- 
niais nerengiame vaidinimų, todėl dėdė Franclis turbūt nu- 
ėjo kur nors išgerti ir ten susipažino su tuo vyriškiu, įsišne- 
kėjo, paskui parsivedė į vagonėlį ir... gal jie dar šnekėjosi, 
gal gėrė... Patys galite įsivaizduoti, kaip tai įvyko... 

Ji nutilo, ir aš tariau: 

— Taip. - Iš tikro lengvai galėjau tai įsivaizduoti. Vagonė- 
lis, matyt, suliepsnojo kaip fakelas. O šalia arklidės... besi- 
blaškantys pasibaidę žirgai, kauksmas žvėryne, visi laksto, 
klykia... 

— Nukrito lempa, - tarė Analiza. - Vėliau ten rado nulū- 
žusį kabliuką. Pirmiausia išgirdome, kad pasibaidė žirgai. 
Žmonės ėmė šaukti, jog vagonėlyje yra dar kažkas, bet vis- 
kas jau liepsnojo; paskui iš tamsos iššoko kitas anglas ir 
padėjo jį ištraukti. Paaiškėjo, kad jie buvo pažįstami; jis čia 
ir atvyko susitikti su anuo anglu. 

Ne aš, Timotis paklausė: 

— Kitas anglas? 

— Taip. Jis dirba toje pačioje bendrovėje ir buvo ką tik 
atvažiavęs į Oberhauzeną iš Vienos; pakeliui pamatė gaisrą 
ir atbėgo padėti. 

Vėl ne aš, o Timotis paklausė: 

— O kada jis išvyko? 

— Išvyko? — nustebo Analiza. - Jis tebėra čia. Jis... - Ji 
staiga nutilo, nusišypsojo ir dabar jau nebeatrodė įsitem- 
pusi, akyse sužibo kibirkštėlės. Žiūrėjo į kažką už manęs - 
tas kažkas, matyt, buvo ką tik atėjęs. — Štai ir jis, - tarė 
Analiza. 

Iš gatvės atėjęs vyriškis tuo metu atsidūrė margame kaš- 
tonų šešėlyje. Jis ten stabtelėjo, žiūrėdamas į mūsų staliu- 
ką. Nejučia atsistojau, nekreipdama dėmesio į tai, ką pa- 
manys Analiza. Girdėjau, kad Timotis kažką sako, kažko 
klausia... Tuomet vyriškis žengė artyn, išniro iš šešėlio, ir 
aš aiškiai pamačiau jo nieko nereiškiantį, neatpažįstantį, 
tik gal šiek tiek nustebusį žvilgsnį. 

Sumurmėjau Timočiui kažką panašaus į: „Ne, ne, tai ne...“ 
ir vėl klestelėjau ant kėdės. 

Man virš galvos Analiza pašaukė: 

— Li! Ateik čia! 

Po akimirkos vyriškis jau stovėjo prie mūsų staliuko, ir 
mes buvome supažindinti: 

— Li, - tarė Analiza, - susipažink: tai Vanesa Marč. Vane- 
sa, tai ponas Eliotas... O čia Timas. 

Aš kažką sumurmėjau - galai žino ką; abu vyrai pasi- 
sveikino. Ponas Eliotas prisitraukė kėdę ir atsisėdo šalia 
manęs. 

— Tikriausiai jūs ką tik atvykote, kitaip seniai būtume apie 
jus išgirdę. Tokiame kaimelyje pastebimas kiekvienas krus- 
telėjimas. 

Šiaip taip atgavau pusiausvyrą, iš kurios mane buvo iš- 
mušęs toks netikėtas „kito anglo“ pasirodymas, ir atsakiau 
mandagiai, nors gal ir nelabai rišliai: 

— Taip, tikriausiai. Taip, atvykome maždaug prieš valan- 
dą. Automobiliu atvažiavome iš Vienos. 

— O ką ketinate veikti Oberhauzene? 

— A... nieko... tiesiog norime pakeliauti. - Pastebėjau, kad 
susirūpinęs Timotis nenuleidžia akių nuo manęs, netgi kal- 
bėdamas su Analiza, todėl pasistengiau atsakyti įtikimiau: — 
Tiesą sakant, mes... aš turėjau čia susitikti su vyru... ne čia, 
Grace... bet nuvykę sužinojome, kad jis negalės ištrūkti. Taigi 
nutarėme šiek tiek pasižvalgyti po apylinkes - vis tiek jau 
čia esame... Čia labai gražu. 

— Labai. Vadinasi, apsistojote šiame kaime? 

— Tik vienai nakčiai. Čia, „Edelveise“. Grįšime... norėjau 
pasakyti, išvažiuosime ryte. Timas nori nuvykti į Piberį pa- 
sižiūrėti Lipicos žirgyno, todėl tikriausiai grįšime pro ten. 
Turiu šiek tiek laiko, kol gausiu žinią iš vyro. 

Matyt, pro įprasto mandagumo kaukę jis visgi įžvelgė 
mano tikruosius jausmus, nes tarė, tarsi norėdamas nu- 
raminti: 

— Manau, gausite ją netrukus. 

Išspaudžiau linksmą šypseną: 

— Tikiuosi! O kol kas mudu su Timu ketiname pasilinks- 
minti, ir pradėsime šįvakar nuo cirko. 

— Ar Timas - jūsų brolis? - paklausė Analiza. - Jis nesa- 
kė savo pavardės. Ne Marčas? 

— Ne; šiaip ar taip, tuomet būčiau svainis, - atsakė Timo- 
tis. - Mano pavardė Leisis. Nesu joks giminaitis. Tik kelio- 
nės draugas, vairuotojas ir šiaip patarnautojas. 

— Patarnautojas? - Ji suprato pažodžiui. - Kodėl jūs save 
taip vadinate? Skamba nei šiaip, nei taip. 

— Tačiau taip galima sakyti, - įsiterpiau. — Tai reiškia, 
kad Timas rūpinasi visomis mūsų kelionės smulkmenomis. 
Netoli būčiau nuvažiavusi be jo vokiečių kalbos mokėjimo. 
Gerai, patarnautojau, dabar užsakyk ponui Eliotui ko nors 
išgerti. 

— Jeigu jums pavyks tai padaryti greičiau negu per dvi- 
dešimt minučių, - tarė ponas Eliotas, - vadinasi, esate auk- 
so vertės. Dievaži! - pridūrė jis, kai padavėja, tuoj pat sure- 
agavusi į Timočio mostelėjimą, paklusniai sustojo prie mū- 
sų staliuko. Jie ėmė šnekėtis trise, ir man pasirodė, - 
tikriausiai taip ir buvo, - kad ponas Eliotas vokiškai kalba 
be priekaištų. 

Kai mergina nuskubėjo, jau susitvardžiusi pažvel- 
giau į jį. 

Jis buvo išsitraukęs iš kišenės pypkę, ketino užsirūkyti. 
Ir dėl to atrodė kaip tikras anglas. O šiaip, pažvelgęs į jo 
nenusakomus, apdriskusius drabužius, galėjai palaikyti jį 
bet kuo, atvykusiu iš bet kur. Buvo gana aukštas, tvirtas, o 
iš energingų, tikslių judesių supratau, kad yra labai stiprus 
ir puikios koordinacijos. Paskui man į akis krito tai, kad jo 
balsas, elgsena, nors apskritai malonūs, visgi kažkokie blan- 
kūs. Jo plaukai buvo rudi, o akys neaiškaus atspalvio - tar- 
si mėlynos, tarsi pilkos. Rankos gražios, bet vienas nagas 
nulūžęs ir purvas taip įsigėręs į plaštakas, lyg jis būtų dir- 
bęs kokį nešvarų darbą. Iš Analizos pasakojimo žinojau, 
kad jis atvykęs kaip bendrovės atstovas, vadinasi, neturėjo 
taip atrodyti; nusprendžiau, kad greičiausiai jis padėjo jiems 
cirke. Jo drabužiai tarsi patvirtino šią prielaidą: tai buvo 

pigūs laisvalaikio drabužiai, pastaruoju metu gerokai nu- 
dėvėti ir sutepti. 

Paklausiau: 

— 0jūs? Iš panelės Vagner pasakojimo supratau, kad esate 
atvykęs čia su reikalais. Užjaučiu jus dėl tos nelaimės. 

— Vadinasi, ji jums pasakė? Taip, vienas iš žuvusiųjų bu- 
vo mano kolega. Jis čia tyrė įvairius ūkininkavimo metodus 
bei trąšų naudojimą; kaip tik turėjau su juo susitikti, kai 
visa tai įvyko. 

— Man labai gaila. - Apsimainėme keletu užuojautos žo- 
džių; paskui paklausiau: - O kokioje bendrovėje jūs dirba- 
te, pone Eliotai? 

— Mūsų partneris Vienoje - „Mineralinės trąšos“. 

— O! Galbūt esate girdėjęs apie mano vyro bendrovę, Pan- 
europos chemijos susivienijimą? 

— Žinoma, bet šią akimirką negaliu prisiminti darbuotojų 
pavardžių. Stiuartas... berods jis ten dirbo? Kreigas? Gal 
buvau sutikęs ir jūsų vyrą, tik dabar visai iškrito iš galvos. 
Ar jis dažnai būna Vienoje? 

— Tiesą sakant, nežinau, - atsakiau, ir tai tikrai buvo tie- 
sa, nors nuskambėjo, ko gero, nemandagiai. Šis pokalbis 
apie nieką ėmė mane varginti. - Štai ir gėrimas. Ar po to 
nelaimingo atsitikimo visą laiką buvote čia? 

— Taip. Policija dar ilgai klausinėjo, ir kadangi bendrovė 
leido man pabūti, kol viskas paaiškės, pasilikau čia ir sten- 
giausi padėti. - Jis nusišypsojo: - Ne policijai - cirkui. Pas- 
tarąją savaitę dariau maždaug tai, ką turėtų daryti patar- 
nautojas, Analiza. 

— Tu? Tu buvai tiesiog nuostabus! - Ji pažvelgė į jį taip 
pat susižavėjusi, kaip Timotis žiūrėjo į ją. - Ponia Marč, jūs 
negalite įsivaizduoti... Jau sakiau, kad mūsų cirkas nedide- 
lis, o tai reiškia, kad kiekvienas turi pakankamai darbo. Po 
dėdės Franclio mirties... Ko gero, anksčiau nesupratome, kiek 

daug jis nudirba. Gal visuomet taip būna, kai kas nors mirš- 
ta? Jis nebuvo artistas. Puikiai mokėjo jodinėti, bet negalėjo 
pasirodyti arenoje... Jis rūpinosi žirgais, be to, jau sakiau, 
kad jis dresavo Mestozą Ledą ir išmokė mane jodinėti... 

Atrodė, kad jai lengviau, kai gali išsikalbėti, todėl tylėda- 
mi klausėmės. Ponas Eliotas šalia manęs sėdėjo tarsi su- 
stingęs ir nenuleido akių nuo merginos. 

— Puikiai prisimenu tuos laikus, - kalbėjo ji, - kai jis pra- 
dėjo pas mus dirbti. Tai buvo prieš dešimtį metų, man buvo 
aštuoneri, ir senelis dar buvo gyvas. Gyvenome netoli Vel- 
so, Aukštutinėje Austrijoje, senelis kaip tik tada nusipirko 
Mestozą Ledą, ir Lipicos žirgynas tuo metu buvo Velse, to- 
dėl nuvažiavome pažiūrėti. Turbūt įsivaizduojate, - ji krei- 
pėsi į Timotį, - kaip jie man patiko! Velse vyko didžiulė 
žirgų mugė, ir mums labai pasisekė, nes ten buvo ir dėdė 
Franclis su prekybos agentu, kuriam dirbo po to, kai išėjo 
iš čekų cirko... Manau, kad dar anksčiau jis tarnavo kariuo- 
menėje... Suprantate, iki tol jis beveik nebendravo su šei- 
ma. Tačiau tada atėjo aplankyti senelio, ir kai vakare išvy- 
kome į.šiaurę, į Bavariją, jis važiavo su mumis. - Ji nusi- 
šypsojo. - Dabar man netgi atrodo, kad jis visuomet buvo 
su mumis. Kartais pamirštu, kad jo pavardė iš tikrųjų ne 
Vagneris... Senelis norėjo, kad jis ją pasikeistų, ir jis tai pa- 
darė. Jis vienas nudirbdavo visus darbus arklidėje, rūpino- 
si... kaip sakoma... balnai, apynasriai? Ne pakinktai... 

— Gal kamanos? - pasiūlė Timotis. | 

— Taip, ačiū. Taigi jis rūpinosi visais tais daiktais. Be to, 
buvo veterinaras - žirgų gydytojas. Turbūt įsivaizduojate, 
kaip mes jautėmės: tą naktį, kai kilo gaisras, daugelis gyvū- 
nų išsigandę susižeidė, tėvas ir taip turėjo rūpesčių... Neli- 
ko laiko žirgams... o Rudis, mūsų vyriausiasis arklininkas, 
susilaužė ranką, kai mėgino išvesti žirgus... Viską teko da- 
ryti man, ir Li labai daug padėjo. Žinoma, kai kurie artistai 

taip pat padėjo, bet jie kiekvieną dieną turi treniruotis... 
Nebuvo lengva. 

— Tikrai, - su užuojauta tarė ponas Eliotas. - Paprastai 
sakoma, kad Anglija yra rojus arkliams ir pragaras mote- 
rims. 

— Nejaugi? - susidomėjo Analiza. 

— Kartais. Pasakokite, pone Eliotai. Ar teisingai suprato- 
me, kad jūs visą savaitę prižiūrėjote dvidešimt septynis Žir- 
gus? —- Niekaip negalėjau atplėšti akių nuo jo drabužių. 

Jis tai pastebėjo ir nusišypsojo: 

— Taip ir buvo. Galima sakyti, rūpinausi visomis jų tuale- 
to smulkmenomis. Žirgų priežiūra - lengviausias darbas, 
jei Žinai, kad plaukai auga nuo priekio užpakalio link ir 
būtent taip reikia braukti šepečiu: nuo dantų iki kanopų. 
Keisčiausia, kad jiems tai patinka. Bent jau dažniausiai pa- 
tinka. Man tik vieną kartą įkando. 

— Vargšelis! - pasakiau. - Ko gero, poniai dar bjauresni. 

— Juos prižiūrėjo toks džentelmenas iš Vengrijos. Jam 
lengviau, nes jo paties ūgis - tik trys pėdos. Per šią savaitę 
nemažai išmokau, gaila bus išvažiuoti. 

— Norėčiau, kad pasiliktum su mumis, - tarė Analiza. — 
Nežinosime, ką be tavęs daryti. 

— Bus tikrai neįdomu grįžti prie įprastinio darbo, - atsa- 
kė ponas Eliotas. Jis žvilgtelėjo į laikrodį. - Analiza, man 
nemalonu ardyti tokią draugiją, bet jau turėtume eiti. Rei- 
kia paruošti tuos gražuolius pasirodymui. 

— Dievaži! - Ji atsistojo. Kai visi pasekėme jos pavyzdžiu, 
prie Timočio priėjo padavėja; Timotis su Li Eliotu manda- 
giai pasiginčijo dėl teisės užmokėti. Timotis lengvai laimė- 
jo - galėjau lažintis, kad jis laimėtų bet kur. 

— Na... labai ačiū, - tarė ponas Eliotas. 

— Buvo malonu su jumis susipažinti, - pasakė Analiza, — 
tikriausiai dar pasimatysime vėliau? Po vaidinimo paklauski- 

te bet kurio, ir jums pasakys, kur aš. - Ji nuoširdžiai nusi- 
juokė: - Būsiu kaip kokia primadona, kurios po pasirody- 
mo ieško gerbėjai. Tikiuosi, jums patiks. Kommst du *, Li? 

Jie nuėjo. Mudu vėl atsisėdome. 

— Maniau, norėsi eiti kartu ir jai padėti, - pasakiau. 

— Nusprendžiau verčiau pasilikti su tavimi, - atsakė Ti- 
motis. Jis įdėmiai pažvelgė į mane: - Ar gerai jautiesi? La- 
bai keistai atrodai. 

— Keistai? Ką turi galvoje? 

— Kai jis atėjo, išbalai lyg popierius. Tikriausiai tikėjaisi 
pamatyti savo vyrą? 

Linktelėjau. 

— Aš irgi. Kai ji pasakė, kad „kitas anglas“ dar čia, pama- 
niau, jog mudu žlugę. 

Papurčiau galvą: 

— Ne. Jos veido išraiška nepasikeitė, kai ji išgirdo, jog 
mano pavardė Marč. Jei kaime būtų koks ponas Marčas... 

— Tikrai, koks aš kvailas! Nė nepagalvojau! - Paskui jis 
suraukė antakius: —- Bet tai buvo iš pradžių... tas Eliotas 
pasirodė vėliau. Kodėl tebemanei, kad tai galėtų būti ponas 
Marčas, kai ji pasakė: „Štai ir jis“? 

— Nieko aš nemaniau. Man atrodė, kad tai jis. Yra šioks 
toks skirtumas... Klausyk, Timai... - Susigriebiau, jog lai- 
kau suspaudusi staltiesės kraštą, net nagai buvo pralindę 
pro ploną audeklą. Paleidau ir ėmiau delnu lyginti suglam- 
žytą vietą. - Aš... aš baisiai suklydau. Kai pamačiau poną 
Eliotą, akimirką iš tikro pamaniau, kad tai Luisas. O kai jis 
priėjo arčiau, išlindo į šviesą, supratau apsirikusi. Ar gali 
įsivaizduoti, ką padariau? 

Matyt, jis įsivaizdavo. Ėmė kalbėti už mane: 

— Turi galvoje, kad šitą Eliotą, o ne savo vyrą matei su 
Analiza toje kino kronikoje? Jis toks panašus, jog tu... Jis 


* Eini? (Vok.) 

galėtų būti Luiso antrininkas? Čia tai bent! - Timotis nepa- 
jėgė nuslėpti, jog tai jį pralinksmino, bet netrukus jo veidas 
persimainė, nes jis pagaliau suvokė, ką norėjau pasakyti. — 
Čia tai bent! - Dabar jis tai ištarė visai kitokiu balsu. - At- 
skridai šitokį kelią į Austriją, o jis visą laiką buvo Stokhol- 
me, kaip ir sakė? 

— Būtent taip ir yra, - atsakiau. 

Stojo nejauki, spengianti tyla. 

— Viskas gerokai susipainiojo, ar ne? - pagaliau tarė jis. 

— Tikrai švelniai pasakyta, mielasis. 

— Ką ketini daryti? 

— O ką tu darytum? - paklausiau. 

— Pirmiausia pavalgyčiau, - nedvejodamas atsakė Timo- 
tis ir ėmė dairytis padavėjos. 


ŠEŠTAS SKYRIUS 


Pamatysi dailią mergelę ant balto žirgelio. 


Iš vaikiško eilėraščio. 


Savaime suprantama, tą vakarą Vagnerio cirke nebuvo la- 
bai linksma. Kaip sakė Timotis, paprastai nedidelis keliau- 
jantis cirkas tokiame mažame kaimelyje kaip Oberhauze- 
nas apsistoja tik vienai nakčiai, o Vagnerio cirkas turėjo čia 
išbūti visą savaitę. Supratau, kad po gaisro jie nerengė pa- 
sirodymų šiokiadienių vakarais, tačiau šeštadienį įprasti- 
niai du vaidinimai visgi įvyko, o sekmadienį cirkas mėgino 
nors kiek sumažinti nuostolius; bet kadangi dauguma Ober- 
hauzeno gyventojų bei žmonės iš gretimų kaimų vakarykš- 
čius pasirodymus buvo jau matę, žiūrovų susirinko nedaug, 
ir Timotis be jokio vargo gavo, kaip jis sakė, puikiausias 


79 


vietas. Šios puikiosios vietos buvo gana patogios sulanksto- 
mos kėdės, aptrauktos raudonu pliušu ir sustatytos prie pat 
arenos. Kai atsisėdome, apsidairiusi pamačiau, kad maž- 
daug pusę palapinės užėmę vaikai, ir daugelis taip pat įsi- 
taisę pačiame priekyje. Paaiškėjo, kad ponas Vagneris bu- 
vo gerokai sumažinęs kainas, todėl Oberhauzeno bei aplin- 
vaidinimą. Tai buvo neblogas sprendimas: cirkas užsidirbo 
šiek tiek pinigų, ir artistams nereikėjo vaidinti liūdnai ai- 
dinčioje tuščioje palapinėje. 

Skaisčiai raudonu apdribusiu kostiumu apsirengęs lili- 
putas pardavė mums programėlę ir parodė vietas. Per ga- 
lingą stiprintuvą skambėjo muzika - kaip visuomet Austri- 
joje, muzika buvo puiki: netgi tokiame mažame kaimo cir- 
ke klausėmės Ofenbacho, Štrauso. Palapinė nebuvo labai 
didelė, bet visuose keturiuose arenos kampuose ant stulpų 
iškelti prožektoriai taip ryškiai švietė į aikštės vidurį, kad 
skliautas virš jų atrodė aukštai aukštai, paskendęs beribėje 
tamsoje. Įtemptas lynas mirgančioje šviesoje blizgėjo tarsi 
sidabrinis siūlas. Įsitaisę pačiame viršuje ant stulpų įreng- 
tose sėdynėse, elektrotechnikai prie savo lempų laukė sig- 
nalo. Kvepėjo cirku - tai buvo ypatingas aitraus gyvulių pra- 
kaito, sutryptos žolės ir dar pikantiško užsienietiško taba- 
ko kvapo mišinys. 

Didieji prožektoriai sujudėjo, muzika pasikeitė - iš stip- 
rintuvų trenkė garsus maršas. Netrukus uždanga prasisky- 
rė, ir iškilmingai išžygiavo artistai. 

Kaip tokiame mažame cirke, pasirodymo lygis buvo ne- 
abejotinai geras. Arenoje viskam vadovavo pats ponas Vag- 
neris - žemo ūgio, kresnas vyriškis, kuris, netgi pasipuošęs 
jo pareigoms derančiu surdutu bei cilindru, vis tiek atrodė 
tikrų tikriausias raitelis. Iškart po iškilmingos rikiuotės pa- 
demonstruotas rodeo buvo įspūdingas reginys: arenoje laks- 

tė tikri senoviniai cirko žirgai — kerši, rudširmiai, širmi — 
jie dalyvavo laukinių vakarų scenoje su meistrišku kilpos 
mėtymu bei nutrūktgalvišku jodinėjimu. Analiza tik trum- 
pai šmėkštelėjo kaip piemenaitė, vos atpažįstama ir ne to- 
kia graži po statinės dydžio skrybėle; ji jojo ant šlykštaus 
keršo arklėko su ryškiai rožiniu apynasriu ir ta pačia spal- 
va apvedžiotomis akimis; tas arklėkas atrodė nerangus kaip 
begemotas ir, matyt, buvo protingas kaip Maltos katė *. Pas- 
kui išvydome juokingą scenelę su asilu, o po jos vėl pasiro- 
dė ponas Vagneris su savo dresuotais žirgais. 

Šie iš tikro buvo labai gražūs, kiekvienas vertas dėme- 
sio: dešimt puikiai suderintų sarčių - laukinių šilkaverpių 
šilko spalvos, su kreminiais kaip žaliavinis šilkas karčiais 
bei uodegomis. Apšviesti prožektorių, jie bėgo ratu, atmes- 
dami plunksnomis papuoštas galvas, besiplaikstančiais kar- 
čiais, tarpais išsisklaidydami ir vėl grįždami į darnų ap- 
skritimą; paeiliui stojosi piestu, ir jų plunksnų karūnos bei 
šilkiniai karčiai staiga iškildavo aukštyn tarsi lūžtančios ban- 
gos ketera. Iš viršaus krintantys smailūs kaip ietys rampos 
spinduliai kryžiavosi, audė auksinį raštą, neatsilikdami nuo 
auksinių žirgų. Šviesos kibirkštėlės žybčiojo ant jų kūnų. 
Tai buvo saulės žirgai, papuošti auksiniais apynasriais ir 
plunksnomis; atrodė, kad jie paklūsta menkiausiam švie- 
sos spindulių virptelėjimui, kaip baltieji jūros bangų žirgai 
paklūsta mėnulio traukos jėgai. 

Paskui plunksnų karūnos nulinko, ką tik skriejusios ka- 
nopos nusileido ant žemės, muzika nutilo, ir dešimt savimi 
patenkintų žirgų, sustoję į eilę prie pono Vagnerio kišenių, 
laukė cukraus. 

Timotis sušnibždėjo man į ausį: 

— Niekada nepatikėčiau, kad šie išpaikinti gražuoliai ga- 
lėtų kam įkąsti. 


* Naminių kačių veislė; jų kailis melsvai pilkas. 

Nusijuokiau: 

— Turi galvoje didijį žirgų žinovą poną Eliotą? Šiaip ar 

— Jeigu jis iš tikro šiame darbe visiškai žalias, kaip pats 
sako, tai pasielgė tiesiog didvyriškai. Juokingas vyrukas, ar 
ne? 

— Kodėl juokingas? 

— Keistas. Jeigu jis bendrovės atstovas, tai kaip galėjo 
pasilikti ir dirbti tokį juodą darbą? Čia kažkas neaišku... 

— Gal jam patiko Analiza. 

— Jis per senas, - pasipiktinęs tarė Timotis. 

— Joks vyras nėra per senas, kol neužkaltas karsto 
dangtis. 

— Karstų dangčius prisuka varžtais. 

— Viešpatie, viską tu Žinai! Beje, jis ne vyresnis už Luisą. 
Ar matai jį kur nors? 

— Ką? 

— Poną Eliotą. 

— Ne, - atsakė Timotis. - Jis turbūt užkulisiuose stropiai 
braukia šepečiu Mestozui Ledai nuo priekio iki užpakalio ir 
neišleidžia iš akių jo šeimininkės. Ar labai nenorėjai šįva- 
kar čia eiti? 

— Nenorėjau? Kodėl? 

— Tau tikriausiai labai neramu. Turiu pripažinti, kad lai- 
kaisi puikiai. 

— O ką dar galėčiau daryti? Jei nori Žinoti tiesą, jaučiuosi 
šiek tiek apkvaitusi; nei raudoti, nei giedoti, kaip sakytų 
mūsų kaime. Šiaip ar taip, iki ryto vis tiek nieko nenuveik- 
siu, taigi galime pasilinksminti, kol dar turime laiko. 

— Gal tau reikėtų nusiųsti telegramą į Stokholmą? - pa- 
siūlė Timotis. 

Tačiau tą akimirką su kurtinamu dūdų orkestro trenks- 
mu, džiaugsmingai sveikinami žiūrovų, į aikštę įvirto klou- 

nai, ir Timotis, suspaudęs programėlę, net pasilinguoda- 
mas iš juoko, stačia galva nėrė atgal į vaikystę. Tiesą sa- 
kant, tą patį padariau ir aš. Šiam numeriui nereikėjo verti- 
mo, visi iš anksto žinojo, kas nutiks toliau, - tai buvo senos 
išdaigos su vandeniu variantas, ir neabejotinai pats šlapiau- 
sias, kokį tik buvau mačiusi, su įspūdinga pabaiga, kai se- 
na dramblė savo čiurkšle priverčia bėgti visą tuntą klou- 
nų, - iš jos spindinčių protingų, mažų tarsi kiaulės akučių 
galima buvo suprasti, kad jai tai labai patinka. 

Po klounų pasirodė dvi lyno akrobatės su rožiniais skė- 
čiais. Paskui dresūotų šunų trupė. Galų gale Timotis ati- 
traukė pirštą nuo programėlės, atsisuko į mane, plačiai nu- 
sišypsojo ir sušnibždėjo: „Tuoj pamatysi“. 

Nuaidėjo trimitai, pranešėjas paskelbė numerį, raudona 
uždanga prasiskyrė, baltas žirgas išniro iš tamsių užkulisių 
ir lengva risčia išbėgo į rampos šviesą. Ant jo, dar gražesnė 
negu visuomet, rami ir pasitikinti savo jėgomis, nepermal- 
daujama kaip botago kirtis, apsirengusi tamsiai mėlyna hu- 
saro uniforma, jojo Analiza. Šis žirgas buvo be plunksnų ir 
ne taip išpuoštas, kaip anie dešimt; jis buvo parengtas dar- 
bui, tik kamanos labai jau skaisčiai raudonos, nusagstytos 
auksinėmis vinutėmis, ir šilkinė gūnia blizgėjo, žybčiojo įvai- 
riausiomis spalvomis, tarsi visi mums žinomi brangakme- 
niai būtų prisiūti prie jos. 

— Čia tai bent, - pagarbiai pratarė Timas. 

Jis žiūrėjo į eržilą, ne į merginą; nusišypsojau, prisimi- 
nusi Karmelą ant ponio. Bet šįkart ir jojikė buvo verta pa- 
garbos. Puikiai supratau, kiek metų teko kantriai dresuoti 
žirgą, kol jis išmoko visų šių sklandžių, lengvų žingsnelių 
bei šuolių. Nors ne viską padarė ji pati, visgi reikėjo nema- 
Žo meistriškumo, kad priverstum, kaip ji, žirgą atlikti visus 
dresūros elementus, o žiūrovai tavo įsakmių judesių nepa- 
„stebėtų. Atrodė, kad ji tik šiaip sau sėdi balne, lyg būtų 

neatskiriama žirgo dalis, - lengva, gracinga ir visiškai ne- 
judri, - o baltasis eržilas pats šoka baletą. 

Kadangi Timotis pašnibždomis pasakinėjo, atpažinau at- 
liekamus elementus: lėtą ispanišką žinginę, kai žirgas vos 
liečia kanopomis žemę; ugningą, panašią į šokį, risčią vie- 
toje, arba piaffe: pasistūmimą į šalį, kai žirgas neįtikimai 
švelniai linguodamas šoka įstrižai; o paskui, kaip ji ir buvo 
žadėjusi, išvydome „šuolius virš žemės“. Eržilas išbėgo į 
aikštės vidurį, suprunkštė, suglaudė ausis, tvirtai pastatė 
užpakalines kanopas ant pjuvenų ir kartu su jojike pasikėlė 
į levade - klasikinę stovėseną piestu, kurią dažnai matome 
skulptūrose. Taip jis išsilaikė, kol truko du ilgi muzikos tak- 
tai, paskui tik prisilietė prie žemės ir - aiškiai matėme, kaip 
išryškėjo kiekvienas raumuo, - iš vietos ryžtingai šoko į vir- 
šų. Vieną nepakartojamą akimirką taip ir sustingo, atsiplė- 
šęs nuo žemės, akinamai baltas, apšviestas didžiųjų pro- 
žektorių, visas keturias kojas parietęs po savimi; brangak- 
meniai sužibo sublizgo tūkstančiu spalvų, bet dar ryškiau 
švytėjo po balta oda įtempti raumenys ir tamsios, ištikimos 
žirgo akys. Atrodė keista, kad šis žirgas neturi sparnų. 

Paskui jis vėl atsistojo ant žemės, risčia bėgo aplink aikš- 
te, kinkuodamas galvą, dėkodamas už aplodismentus, ku- 
rių netrūko netgi pustuštėje palapinėje. Galiausiai, tebelink- 
sėdamas ir kanopomis kasdamas žemę, atatupstas išėjo iš 
arenos ir dingo tamsoje anapus uždangos. 

Giliai atsidūsėjau. Jaučiausi, tarsi keletą valandų būčiau 
išsėdėjusi nekvėpuodama. Abu su Timočiu nusišypsojome 
vienas kitam. 

— Na, kas padės mums nusiraminti? - paklausiau. 

Jis žvilgtelėjo į programėlę: 

— O, dabar tavo „Nuostabus reginys“! Jo vardas - Šando- 
ras Balogas. Parašyta: „Balogas ir Nagis, lyno akrobatai“. 

— Dėl Dievo meilės, tai visuomet kėlė man siaubą! 

— Man irgi, - patenkintas atsakė Timotis, patogiau įsitai- 
sydamas ant kėdės; ryškiai apšviestas lynas pakilo į viršų, 
du vyriškiai sparčiai kopė prie jo. Suskambo valsas, vienas 
iš vyriškių ėmė žingsniuoti lynu, ir, pasidavusi meistriškai 
kuriamai įtampai, staiga pamiršau visus savo rūpesčius: ryt- 
diena — su Luisu ar be Luiso - visiškai išdulkėjo man iš 
galvos. 


*** 


Kai kartu su visa minia išėjome iš cirko palapinės, buvo jau 
gerokai sutemę. 

— Čia, - tarė Timotis, vesdamas mane į kairę palei didįjį 
kupolą. Dieną šioje vietoje buvau mačiusi tvarkingai susta- 
tytus furgonus bei palapines, o dabar daugelio neberado- 
me. Darbininkai kaip tik ėmėsi didžiojo kupolo: atkabino 
sienas laikančius kablius ir vyniojo brezentą į ritinius, ku- 
riuos kiti vėliau turėjo sukrauti į priekabas. Didžiajame ku- 
pole tebešvietė prožektoriai - turbūt kad lengviau būtų ar- 
dyti. Pastebėjau ir abu lyno akrobatus: apsirengę megzti- 
niais bei džinsais, apsiavę lengvais sportiniais bateliais, jie 
narstė savo įrangą pačiose aukštųjų stulpų viršūnėse. Pa- 
grindinis generatorius nebeūžė, plerpė tik nedidelis varik- 
liukas, iš paskutiniųjų tiekiantis energiją keliems žibintams, 
prie kurių dirbo žmonės. Vyrai su kombinezonais lakstė 
aplink mus, nešė kopėčias, dėžes, krepšius, pilnus drabužių. 
Traktorius, tempdamas didžiulę priekabą, per nelygią pievą 
atsargiai nuburzgė vartų link. 

— Ko gero, liūtai, - tarė Timas. - Ar užuodi? Arklidės ten. 
Neužkliūk. 

Spėjau peržengti lyno galą, išdrikusį iš ryšulio, kurį nešė 
dvi merginos. Atpažinau vieną iš žaviųjų akrobačių: ir da- 

bar ji atrodė labai liekna, bet visiškai kitokia su siauromis 
juodomis kelnėmis ir megztiniu. 

Staiga priešais mus ant sutryptos žolės nusidriekė sve- 
tingas šviesos spindulys. Jis sklido'iš namelio ant ratų, ku- 
rio tarpduryje pamatėme ryškų merginos siluetą: Analiza 
stovėjo prilaikydama šiurkščią durų uždangą, mėgindama 
ką nors įžiūrėti tamsoje. 

— Timai, ponia Marė, ar čia jūs? Atleiskite, negalėjau at- 
eiti jūsų pasitikti - turėjau persirengti. 

Ji nubėgo laipteliais žemyn. Jau nebe šaunus jaunas hu- 
saras mėlyno aksomo uniforma, o vėl grakšti mergaitė su 
šviesių plaukų uodegėle ant pakaušio. Tik šįkart be savo 
klostuoto sijono. Dabar ji vilkėjo - kaip ir kiti artistai - megz- 
tiniu bei kelnėmis. Tamsiai mėlynos spalvos. Buvo nusiva- 
liusi ryškų grimą, veidas atrodė gaivus ir švarus, net lūpos 
nepadažytos. Tačiau ir taip dalykiškai nusiteikusi, pasiren- 
gusi darbui, ji vis tiek buvo labai moteriška. 

— Iš karto einam žiūrėti žirgų. Iki rytinio traukinio nie- 
kur jų nevešime, bet netrukus reikės pakreikti. Ar patiko 
vaidinimas? 

— Labai patiko, - atsakiau, - labiausiai jūsų jojimas... Iš 
tikrųjų, Analiza, buvote nuostabi. Puikus numeris, vienas 
iš gražiausių, kokius tik esu mačiusi... Ir labai ačiū už crou- 
pade, judviem tikrai pavyko, mums padarė neišdildomą 
įspūdį. 

— Tikras stebuklas! - kupinas entuziazmo, įsiterpė Timo- 
tis; dabar jau dviese kuo nuoširdžiausiai gyrėme Analizą, 
ir kai ėjome pro apšviestus tvarkingai eilėmis sustatytų na- 
melių langus, pastebėjau, kad ji net švyti iš pasitenkinimo. 

— Tai jau per daug... jūs tokie malonūs... - Ji atrodė šiek 
tiek sutrikusi nuo mūsų pagyrų. - Bet jam tikrai pavyko, ar 
ne? Šįvakar sekėsi... Džiaugiuosi, kad matėte. Niekada ne- 
gali iš anksto žinoti. Manau, jei būtume turėję daugiau lai- 

ko dresūrai, jis būtų tapęs puikiu žirgu. Tačiau suprantate, 
cirke visuomet laiko trūksta; negalime laikyti žirgo, kol jis 
išmoks visus sudėtingiausius šuolius, nes žirgai turi dirbti, 
o tai jau blogai - dresūra taip ir lieka neužbaigta. Ispanų 
jojimo mokykloje žirgai dresuojami metų metus, kol galiau- 
siai juos parodo žiūrovams. O kai kurie eržilai ir tada neda- 
ro šuolių. Šito mokomi tik patys geriausi. 

— Man, - pasakiau, - jūsų žirgas atrodė labai geras... ir 
sarčiai buvo puikūs. 

— Taip, sarčiai tikrai gražūs. Štai jie. Atsinešiau morkų, 
gal norėtumėte juos pavaišinti? 

Žirgai buvo įkurdinti ilgoje palapinėje, kuri iš vidaus at- 
rodė tvirta ir patikima kaip tikra arklidė. Degė keletas ži- 
bintų, ir toje šviesoje išvydome dvi eiles Žirgų pasturgalių, 
pusiau pridengtų gūniomis, tik uodegos tingiai krutėjo. 
Užuodžiau salsvą, panašų į amoniako, šieno ir žirgų kva- 
pą; aplinkui buvo girdėti ramus kramsnojimas. Arklidės 
gale dirbo du Žmonės: vienas šakėmis krovė šiaudus, ki- 
tas skuduru blizgino metalinius kamanų papuošimus, pa- 
sikabinęs jas ant mieto. Iš tamsaus kampo pasigirdo džiu- 
gus žvengimas: iškėlęs dailią baltą galvą, eržilas žiūrėjo į 
Analizą. 

Ir be brangakmeniais nusagstytos gūnios, nesuvaržytas 
Mestozas Leda atrodė labai gražus, nors ir ne toks įspūdin- 
gas, koks buvo arenoje. Pirmą kartą iš arti matydama vie- 
ną iš garsiųjų Lipicos eržilų, nustebau, kad jis toks mažas; 
keturiolika plaštakų, pamaniau, plius minus vienas colis... 
kresnas, plačių piršių; tvirtos kojos ir kanopos, stambus lie- 
muo, tankiai apžėlęs eržilo sprandas, ypač stiprios užpaka- 
linės kojos - tai ir svarbiausia, kad žirgas galėtų atlikti tuos 
įspūdingus šuolius, kuriems šie gyvuliai paprastai rengia- 
mi. Jo galvos forma buvo panaši į žirgų, matytų senuose 
paveiksluose, apie kuriuos dažniausiai pagalvojame, kad 

nupiešta netiksliai: kažkokie keisti padarai - masyvios strė- 
nos, apvalios ir žvilgančios kaip obuoliai, kaklai išlenkti tarsi 
gulbių, o galvos nedidelės, su mažomis ausytėmis; dabar 
įsitikinau; kad jie tokie ir yra. Mestozo Ledos galva buvo - 
jei galima taip sakyti - antikinė: pailga, tarsi nulieta kaip 
graikiškas profilis, tuo tarpu visas kūnas atrodė sunkus ir 
raumeningas. Ypač man patiko akys - didelės, tamsios ir 
vaiskios; švelnios, bet neabejotinai vyriškos. 

Pamatęs morkas, jis vėl sužvengė ir palenkė galvą, norė- 
damas paimti. Analiza su Timočiu ėmė jį šerti; netrukus 
jiedu visai užsimiršo ir tapšnojo žirgą net pasiniūniuoda- 
mi. Kurį laiką stebėjau juos, paskui paėjau tolyn, žvalgyda- 
masi į kitus. Dauguma buvo eržilai; iš taip arti sarčiai atro- 
dė daug įspūdingesni už Lipicos baltąjį; visi ramiai ilsėjosi. 
Pastebėjau porą sutvarstytų kojų ir jau beužsitraukiantį oda 
nemažą įdrėskimą ant vieno sarčio pasturgalio, bet pama- 
niau, kad Vagnerio cirkas palyginti lengvai išsisuko. Nieko 
žirgai taip neišsigąsta, kaip gaisro, ir netgi jeigu tik vienas 
ar du pasibaidę ima spardytis arba ištrūksta, jie gali prida- 
ryti daug žalos sau ir kitiems. 

Tolimajame arklidės gale keletas žirgų jau gulėjo, todėl 
nusprendžiau ten neiti, nes einant pro gardą kiekvienas 
žirgas būtinai atsistoja, o aš nenorėjau jiems trukdyti. Už- 
tat pasikalbėjau su poniais, tais nepaklusniais apžėlusiais 
gyvulėliais, dukart vikresniais ir dukart labiau išdykusiais 
už didžiuosius brolius; beje, dabar jie buvo ir dukart žva- 
lesni. Iš lėto grįžau prie Analizos ir Timočio, kurie meiliai 
tebešnekino taurųjį gražuolį; anie du arklininkai jau buvo 
išėję, viskas atrodė sutvarkyta ir paruošta nakčiai. Prieš- 
paskutiniame garde - kaip tik priešais baltąjį eržilą - stovė- 
jo žirgas, labai panašaus ūgio ir sudėjimo, kaip ir Mestozas 
Leda, tik atrodė visai kitaip. Jis buvo keršas, su bjauriais 
lopais, stovėjo nuleidęs galvą, karčiai ir uodega karojo lyg 

nešukuotų linų pluoštai. Iš pradžių pamaniau, kad tai tas 
pats protingas negražus gyvulys, ant kurio Analiza jojo per 
rodeo, bet paskui pastebėjau, kad šis arklys daug senesnis. 
Jo pašaras gulėjo beveik nepaliestas, o vandens kibiras bu- 
vo tuščias. Man bežiūrint jis palenkė galvą ir ėmė liūdnai 
uostinėti tuščio kibiro dugną. 

Švelniai kalbindama, uždėjusi ranką jam ant nugaros, 
įėjau į gardą. 

Analiza mane pamatė ir priėjo artyn. 

— Kadangi mes taip ilgai grožimės princu, jūs nuspren- 
dėte pasišnekėti su elgeta? Atleiskite, nebeturiu morkų. 

— Vargu ar jis ėstų, - atsakiau. - Net nepalietęs pašaro. 
Nesistengiau elgtis demokratiškai; man pasirodė, kad jis 
serga. 

- Iki šiol neėda? Jau visą savaitę. - Ji pažvelgė į pilnas 
ėdžias, paskui į tuščią kibirą ir susirūpinusi suraukė ant- 
akius. - Tai dėdės Franclio žirgas, vargšas keršis... Nuo 
pat gaisro jis toks; suprantate, dėdė visuomet pats jį pri- 
žiūrėdavo, niekas kitas. Be to, jis jau senas; dėdė saky- 
davo, kad jiedu seni bičiuliai. - Prikandusi lūpą, ji žiūrė- 
jo į arklį. - Manau, kad jis... kaip tai sakoma?.. aprauda 
dėdę. 

— Gedi. Gal ir taip, bet manau, kad jis serga ir fiziškai. 
Jam kažką skauda. - Kalbėdama čiupinėjau arklį, braukiau 
delnu per sprandą, atklojau gūnią, kad galėčiau paliesti kūb- 
rį. - Matote, kaip jis prakaituoja; šlaputėlis kūbrys, spran- 
das, o akys... ir oda šiurkšti kaip ašutinė, Analiza. Ar kas 
nors jį apžiūrėjo? 

— Veterinaras. Tuoj po gaisro atvažiavo iš Bruko, ir vė- 
liau dar buvo porą kartų užsukęs. Paskutinįsyk - ketvirta- 
dienį. 

— Ir apžiūrėjo šitą žirgą? 

- Visus. O gal šito ir nežiūrėjo, nes anąkart nebuvo nieko 

aptikęs. - Analiza nepatikliai pažvelgė į mane, paskui vėl į 
senąjį keršį. - Jis tikrai nekaip atrodo, bet jei būtų kas nors... 
ką galima pastebėti... - Ji neryžtingai nutilo. 

— Vanesa yra veterinarė, - tarė Timas. 

Ji išpūtė akis: 

— Jūs? Tikrai? A, tuomet... 

— Ar šis Žirgas dalyvavo pasirodyme? - paklausiau. 

Ji papurtė galvą: 

-— Jis niekada nedalyvauja, per senas - jam, ko gero, dau- 
giau negu dvidešimt metų. Dėdė Franclis jau turėjo jį Če- 
koslovakijoje - pirko dar prieš pradėdamas dirbti pas mus. 
Iš pradžių mėgino jį rengti spektakliams - buvo toks nume- 
ris su įvairaus plauko dresuotais žirgais - bet jam nekaip 
sekėsi, todėl mažai ir tedirbo. Tačiau dėdė Franclis jį la- 
biausiai mylėjo, kitaip tėvas nebūtų ir laikęs. Jau sakiau, 
kad neišgalime laikyti žirgų, kurie nedirba, todėl seniau, 
kai dar neturėjome pinigų visiems traktoriams ir prieka- 
boms, jis kartais traukdavo vežimą, dėdė Franclis ant jo 
jodinėdavo, pajodindavo vaikus. O dabar... - ji atrodė labai 
nusiminusi, — ... jeigu jis serga... po kelių valandų išgabe- 
name žirgus, 0 po trijų dienų apskritai išvykstame iš Aust- 
rijos, turėsime važiuoti per sieną. Bijau net pagalvoti, ką 
pasakys tėvas. 

— Ką nors aptikai? —- paklausė manęs Timotis. 

Iš tikro kai ką užčiuopiau. Priekinė koja virš kelio buvo 
smarkiai ištinusi. Parodžiau jiems ir čiupinėjau toliau, o 
senasis arklys stovėjo nukoręs galvą, tik vieną kartą atsisu- 
kęs apuostė mane, pirštais braukiančią ir grabinėjančią jo 
koją. 

— Palaikyk galvą, gerai? - paprašiau Timo. - Atsargiai, 
štai taip, drauguži. 

— Kas čia? - paklausė Analiza, žiūrėdama man per petį. 

— Hematoma, išsiliejusio kraujo sankaupa. Matyt, susi- 

žeidė per gaisrą, o gal įspyrė koks kitas žirgas... be to, 
trūkusi sausgyslė... Žiūrėkite, čia... Dieną ar dvi nieko ne- 
būna matyti, o jeigu jis nemankštinamas, tai niekas ir ne- 
pastebėjo. Ir dar gūnia buvo uždengusi ištinusią vietą. Ta- 
čiau dabar būtinai reikia sutvarkyti. Ta koja smarkiai su- 
Žeista. 

— Taip, matau, atrodo baisiai. Bet kaip „sutvarkyti '? Ką 
jūs darysite? 

Pakėliau galvą. 

— Aš? Aš nesu jūsų veterinarė, Analiza. Turėsite pasi- 
kviesti aną iš Bruko. Man nedera kištis. 

— Jam nederėjo to nepastebėti, - tiesiai tarė Timas. - Juk 
iš karto aišku, kad gyvulys serga. 

— Ne, - atsakiau, - nebūk toks šališkas. Be abejo, įprasto- 
mis aplinkybėmis kas nors tikrai būtų pastebėjęs, bet... žir- 
taip turėjo daug rūpesčių. Juk sakiau, kad iš karto nieko 
nematyti, ir jeigu niekas neatkreipė veterinaro dėmesio vė- 
liau, tai visai lengva buvo pražiūrėti. 

— O ką dabar daryti? - paklausė Analiza. 

— Reikia atverti lancetu... prapjauti... ir išvalyti, paskui 
susiūti. 

— Ar galėtumėte tai padaryti? 

Atsitiesiau. 

— Jei klausiate, ar mokėčiau, — taip, mokėčiau. Bet jūs 
turite savo veterinarą, Analiza, todėl kreipkitės į jį. 

— Sekmadienio vakare? Beveik vidurnaktį? Kai šeštą va- 
landą išvykstame, kad spėtume į traukinį? 

— Gal galėtum, Vanesa? - paprašė Timas. 

— Timai, man nederėtų. Nežinau, kaip čia elgiasi veteri- 
narai, bet neturiu jokios teisės kištis ir dirbti kito Žmogaus 
darbą. Beje, tai būtų profesinė veikla. Ko gero, netgi netei- 
sėta, be visokių leidimų. Be to, neturiu instrumentų. 

— Yra likę dėdės Franclio instrumentai, - tarė Analiza. - 

Ištraukti iš ugnies. Jie mano namelyje. Prašau... Vanesa. 

— Šiaip ar taip, tas iš Bruko čia niekuo dėtas, - įkalbinėjo 
Timas. - Jam juk bus sumokėta, ar ne? Cirkas iš čia išva- 
žiuoja, ir jis daugiau nebedirbs. 

— Taip! - energingai jam pritarė Analiza. Senasis žirgas 
tarp jų stovėjo nejudėdamas, delnu jaučiau šiurkščią jo odą. 
Ji buvo karšta ir pleiskanota. - Jūs būsite mūsų naujoji vete- 
rinarė! Aš jus skiriu, aš pati! O jeigu tai neteisėta, vadinasi, 
niekam nereikia žinoti! 

Išsigandę visi net pašokome, kai nuo durų pasigirdo dar 
vienas balsas: 

— Kas neteisėta? 


SEPTINTAS SKYRIUS 


Ar manai, kad aš gydau arklius? 


K. Marlou „Daktaras Faustas“ 


Ten stovėjo pats ponas Vagneris: kresnas, iš pažiūros stip- 
rus vyriškis didele galva, apvainikuota rudų žilstančių plaukų 
karčiais. Jo veidas buvo raudonas, tarsi vėjo nugairintas, o 
rudos akys slėpėsi po rūsčiais antakiais. Dabar jos smalsiai 
žvelgė į mus. 

Jam už nugaros stovėjo aukštesnis vyriškis, grakštus ir 
tvirtas, apsirengęs juodai, - atpažinau, jog tai lyno akroba- 
tas iš „Nuostabaus reginio“, vengras Šandoras Balogas. Jo 
tamsūs plaukai buvo glotniai sušukuoti aukštyn nuo pla- 
čios kaktos, ploni juodi antakiai atrodė tarsi paukščio spar- 
nai, ištiesti virš tamsių, beveik juodų akių. Nosis buvo šiek 

tiek priplota, skruostikauliai platūs, o kai jis nusišypsojo, 
apatiniai vokai pakilo aukštyn ir akys pasidarė įkypos kaip 
mongolo. Žvilgsnį traukė didelės, aiškių kontūrų šnervės ir 
dailios, putlios lūpos. Įdomus veidas, galbūt netgi nuožmus. 
Dabar jis nebesišypsojo. Žiūrėjo ne į du nepažįstamus žmo- 
nes prie arklio, kaip galima buvo tikėtis, o į Analizą - įdė- 
miai, neatitraukdamas akių. 

— Kas tokie tavo draugai, Lize? - paklausė ponas Vag- 
neris. 

— Tėte! Lieber Gott *, tu mane išgąsdinai! Negirdėjau, kaip 
įėjai. Čia ponia Marč, ji anglė, apsistojo šiame kaime, o čia 
Timas, keliauja kartu su ja... 

Analiza supažindino mus ir su vengru. Pastebėjau, kad ji 
nežiūri tiesiai į jį, tuo tarpu jis taip ir neatitraukė nuo jos 
akių, tik paskubomis, abejingai nužvelgė mane. Ponas Vag- 
neris mandagiai su mumis pasisveikino, paskui pažvelgė į 
žirgą. 

— O ką čia kalbėjote apie vetetžiarą? Ar gerai išgirdau? 
Kas „neteisėta“? 

Analiza neryžtingai ėmė pasakoti, paskui žvilgtelėjo į 
mane: 

— Jūs neprieštaraujate? 

Tuomet vėl pasisukusi į tėvą greitakalbe prabilo vokiš- 
kai, ir iš jos gestų supratau, kad pasakoja, kaip su mumis 
susipažino ir kaip aš pastebėjau keršio žaizdą. 

Kurį laiką vengras nekreipė į tai jokio dėmesio. Bet kai 
Analiza paminėjo Li Elioto vardą, jis dar labiau įsisiurbė 
akimis į merginą, todėl pamaniau, kad Šandoras Balogas 
turbūt, kaip ir aš, įtaria, jog ponas Eliotas turi tam tikrų 
„ketinimų“. Ir tai jam aiškiai nepatiko. Bet paskui Analizos 
pasakojimas vengrui įgriso. Jis įėjo į gretimą gardą - pas- 
kutinį, kuriame buvo sukabintos kamanos ir ant žirgių sudėti 


* Dieve mielas (vok.). 

balnai; ten jis stoviniavo, tingiai čiupinėdamas ryškius Mes- 
tozo Ledos balno papuošimus ir tebežiūrėdamas į merginą. 

Jos pasakojimo pabaiga skambėjo kaip įtikinėjimas; iš- 
girdau žodį „Brukas“ ir pastebėjau, kaip ji reikšmingai pa- 
žvelgė į laikrodėlį. 

Tačiau - ir aš nė kiek nenustebau - ponas Vagneris taip 
lengvai nepasidavė jos prašymui. Atsisukęs į mane, jis su 
žymiu akcentu, bet gana sklandžiai angliškai padėkojo už 
„rūpestį“ bei „gerą širdį“ ir galiausiai pasakė, kad „nenorė- 
tų Manęs varginti'. 

— Mano duktė jauna ir šiek tiek... - jis gūžtelėjo plačiais 
pečiais ir žavingai nusišypsojo, - ... šiek tiek impulsyvi... Ji 
neturėtų jūsų prašyti tokios paslaugos. Jūs mūsų viešnia, 
moteris, nedera įkalbinėti, kad moteris dirbtų tokį darbą. 

Nusijuokiau: 

— Ne dėl ta. Aš - veterinarijos chirurgė, įpratusi dirbti ir 
dar nemalonesnius darbus, bet... tai tiesiog ne mano reika- 
las. Jūs turite savo vetekinarą. Jis tikrai šiąnakt atvyktų, 
jeigu jam paskambintumėte. O jeigu neturite čia telefono, 
aš pati galiu paskambinti iš „Edelveiso“ viešbučio... ne, tai 
padarytų Timas. Jis neblogai kalba vokiškai. 

Ponas Vagneris kurį laiką tylėjo. Jis buvo įėjęs į gardą ir 
rūpestingai apžiūrinėjo žirgą. 

— Taip, matau, matau. Gėda, kad patys nepastebėjome. 
Pasišnekėsiu su Hansu ir Rudžiu; bet, suprantate, gnūdige 
Frau, turėjome tiek rūpesčių... be to, mano pusbrolis Franc- 
lis pats prižiūrėdavo savo senąjį žirgą. Vaikinai, matyt, kaip 
visada dirbo savo darbą - rūpinosi jiems paskirtais žirgais, 
verstehen Sie? * - o šį nukaršėlį praleido. Vargšelis... 

Jis meiliai perbraukė delnu arkliui per sprandą, patapš- 
nojo tarsi atsisveikindamas ir atsitiesė. 

— Ką gi, jau vėlu. Gal prieš eidami išgertumėte kavos? 


* Suprantate? (Vok.) 

Ne, ne, iš tikrųjų. Lizė visada tokiu metu verda kavą... To- 
dėl ir atėjau jos ieškoti - ji pamiršo savo seną tėvą. 

— Labai ačiū, - pasakiau, - bet jeigu norite, kad paskam- 
binčiau jūsų veterinarui, turiu tuoj pat eiti. Jau po vidur- 
nakčio. 

— Nevarginsiu jūsų, gnūdige Frau, - tarė ponas Vagneris. 

Timotis suprato anksčiau negu aš: jis suvokė, ką reiškia 
ta atsisveikinimo glamonė, ir prisiminė keletą kartų pasa- 
kytus Analizos žodžius, kad „joks cirkas neišgali laikyti Žir- 
go, kuris nedirba“. Negalėjome smerkti pono Vagnerio už 
tai, kad jis nusprendė dabar atsikratyti senojo keršio; jį ir 
taip ilgai veltui šėrė, be to, kaip sakė Analiza, jis nebuvo 
pakankamai geras, kad užsitarnautų pensiją. Cirke gyvū- 
nai nelaikomi šiaip sau. 

Mačiau, kaip Timotis sustingo, tebelaikydamas žirgą už 
apynasrio, ir įsmeigė akis į poną Vagnerį. Laisva ranka jis 
susirado minkštą keršio snukį ir pridengė jį delnu, lyg no- 
rėdamas apginti, tačiau tas gestas buvo beprasmis ir grau- 
dus. Keršis lūpomis palietė jo pirštus. Timas pažvelgė į 
mane. 

— Pone Vagneri, - pasakiau, - aš operuosiu tuoj pat, jei 
leisite. Tai užtruks tik pusę valandos, ir kai koja bus su- 
tvarstyta, galėsite gabenti jį į traukinį. Po trijų ar keturių 
savaičių jis bus sveikutėlis ir tinkamas darbui. 

Ponas Vagneris sustojo palapinės tarpduryje. Maniau, kad 
jis nebenorės apie tai kalbėti, bet Timas ištarė: „Prašau...“ 
Jo balsas buvo toks pat jaunas ir bejėgis, kaip ir veidas, ir 
tą akimirką pastebėjau, kad vyresnysis vyriškis dvejoja. 

— Tėte, prašau... - tarė Analiza. 

Vengras nieko nesakė. Atrodė, kad mus visus nuo jo 
skiria stiklinė siena. Ant rankos jis buvo užsimetęs Ana- 
lizos balną su gūnia ir laukė, kada ponas Vagneris eis iš 
arklidės. 

Ponas Vagneris nepritardamas tik skėstelėjo rankas į 
šalis: 

— Bet mes negalime jūsų prašyti... - tarė jis. 

— Norėčiau, kad paprašytumėte, - pasakiau, ir nusišyp- 
sojau. Tikėjausi, kad šypsena jį paveiks. - Tik to ir reikia, 
kad viskas būtų teisėta. 

Analiza staiga tarė: 

— Ne! Aš turiu paprašyti! Kad ir ką šnekėtume, prašyti 
turiu aš! Buvau visai pamiršusi! Juk tai dėdės Franclio ar- 
klys, taigi dabar jis mano... - Ji pasisuko į tėvą, irgi išskėtu- 
si rankas, tarsi jį mėgdžiodama: - Argi ne taip, tėte? Argi 
dėdė Franclis nepaliko man visų savo daiktų... kuriuos pa- 
vyko išgelbėti... paveikslų, ir fleitos, ir papūgos... ir senojo 
keršio? Vadinasi, jeigu jis mano, aš prašau Vanesos, kad jį 
pagydytų... ir tuomet gal galėsime jį nugabenti į traukinį? 

Ji vėl ėmė kalbėti maldaujamu balsu, tačiau tėvas jau 
juokėsi, jo rusvas kampuotas veidas nušvitęs spinduliavo 
daugybe raukšlelių. 

— Taigi... matote, kaip ji mane valdo, šitas mano vaike- 
lis? Visada suranda priežastį, kad būtų, kaip ji nori... ji kaip 
ir motina, labai panaši į savo motiną. Taip, Franclis tikrai 
norėjo, kad viskas liktų tau... turbūt ir keršis dabar tavo... — 
Jis nusijuokė griausmingai kaip arenoje, net užsnūdę žir- 
gai krūptelėjo garduose, sužvangėjo grandinės. - Gerai, ge- 
rai, jeigu taip norite, vaikai. Ko jums prireiks, gnūdige Frau? 

— Instrumentų, kuriuos Analiza sakė turinti. Karšto van- 
dens. Nailoninių siūlų Žaizdai susiūti. Dar reikės suleisti 
vaistų nuo stabligės; ar turite? Gerai. Ir daugiau šviesos. 
Nenorėčiau jo judinti, verčiau viską padarysiu čia, jo gar- 
de, tada jis bus ramesnis, bet man reikės kokių nors Ži- 
bintų. 

— Turiu gerą žibintuvėlį, - tarė Analiza. - Jis mano na- 
melyje. Ir Šandoras turi. Ar galėtum atnešti, Šandorai? 

— Natūrlich *. - Tarsi lėlė būtų prakalbėjusi, arba statis- 
tas baleto teatre - tokia nutolusi nuo mūsų atrodė ta grakšti 
juoda figūra tamsiame arklidės gale. Jo balsas buvo keis- 
tas: tylus ir šiurkštus. Atsakė gana maloniai ir jau buvo be- 
einąs, bet aš jį sustabdžiau: 

— Ne, nereikia... Šiaip ar taip, ačiū. Bet žibintuvėlio ne- 
pakaks. Kažin, ar negalima būtų pritaisyti lempos ant ilgo 
laido? 

— Tai nesunku, - tarė ponas Vagneris, ir pridūrė vokiš- 
kai: - Šandorai, gal galėtum tai padaryti? Žinai, kur laidai 
ir visa kita... Padėk tą balną, palik čia. Analiza nesupyks, 
jei bent kartą jis pabus per naktį arklidėje. 

— Norėjau pasiimti į savo namelį ir pataisyti. Kai kurios 
siūlės atsileidusios. 

Timas išvertė man į ausį: 

— Viskas gerai. Jis tik nuneš balną į savo namelį, o paskui 
suras laidą ir pritaisys lempą. Neabejoju, kad jis norėjo pri- 
baigti senąjį keršį. 

— Man irgi taip pasirodė. 

— Ar tai sudėtinga operacija? 

— Ne. Niekada nesi matęs? 

— Ne, tik paprasčiausias procedūras: kaip uždeda kom- 
presus, ir panašiai... Ko gero, nelabai galėsiu padėti, bet 
pasistengsiu, jei nori. 

— Ponas Vagneris tikriausiai patyręs, bet vis tiek ačiū. 
Šiaip ar taip, geriau jau tu, negu tas draugužis. 

— Jis? Negi manai, kad jis - jos draugas? 

Nusijuokiau: 

— Ne, bet jis norėtų. Neatrodo panašus į žmogų, kuris 
šiaip stengtųsi patarnauti mergaitėms. Ko gi daugiau jis čia 
atėjo? Tik tam, kad nuneštų balną? Neatrodo, kad buvo 
labai patenkintas, kai jį įdarbino apšvietėju. 


* Žinoma (vok.). 

— Jeigu jau apie tai kalbame, - tarė Timas, - jis berods 
pasisiūlė susiūti tą balną; tik nežinau, ar gerai supratau. 
Vokiškai šneka daug prasčiau negu angliškai. 

— Štai kaip... - pasakiau nieko negalvodama ir tuoj pat 
pamiršau Šandorą Balogą. Dabar man rūpėjo tik arklys. 


Nusprendęs leisti man operuoti, ponas Vagneris tapo labai 
paslaugus. Visi arklininkai jau buvo baigę darbą; kitą rytą 
jiems reikėjo anksti keltis, todėl jie skubėjo nors kiek nu- 
migti. Tačiau ponas Vagneris su Analiza pasiliko, be to, su- 
laukėme netikėto pagalbininko - tai buvo tas pats liliputas, 
iš kurio juokdarys tyčiojosi spektaklio pradžioje. Jis buvo 
vardu Elmeris - vengras, kaip ir Šandoras Balogas, - tik- 
riausiai tas pats „džentelmenas iš Vengrijos“, kuris po ne- 
laimės padėjo ponui Eliotui tvarkytis arklidėje ir kuriam 
„buvo lengviau, nes jo paties ūgis - tik trys pėdos“. Iš tikro 
atrodė, kad jis žino, kur kas padėta, tuo tarpu Balogas, tie- 
sa, atnešė laidą ir įrankius, bet daugiau neveikė nieko, tik 
žiūrėjo, kaip dirba liliputas, ir kilstelėjo jį, kad pasiektų lem- 
pos patroną, - tai darydamas kažką pasakė vengriškai, ir 
mažasis žmogutis, iš pykčio paraudęs, kietai sučiaupė lū- 
pas. Kai lempa galiausiai buvo pritaisyta, „nuostabus regi- 
nys“ grakščiai pasitraukė į tamsų gretimą gardą ir iš ten 
stebėjo spektaklį, o liliputas puldinėjo pirmyn atgal, padė- 
damas Analizai ir Timočiui. 

Kol lempa buvo taisoma, jie iš kažkur ištraukė primusą 
ir sugebėjo ant jo užvirinti didžiulį emaliuotą kibirą van- 
dens, o aš, stebima pono Vagnerio, peržiūrėjau instrumen- 
tus velionio Franclio dėžutėje. 

Atsirinkau viską, ko galėjo prireikti: skalpelį, peilį, tvar- 
sliavą, žnyples kraujagyslėms užspausti, siūlus, gniužulą va- 

tos. Sudėjau į kibirą, ką reikėjo išvirinti, o Analiza su Timo- 
čiu nuskubėjo į jos namelį atnešti dar kokio puodo, kad ga- 
lėčiau nusiplauti rankas. 

Maždaug po penkiolikos minučių viskas buvo paruošta. 
Patikimai švietė lempa, apsausėjo sterilūs instrumentai, aš 
nusiploviau rankas ir pradėjau dirbti. 

Mačiau, kad ponas Vagneris atidžiai mane stebi. Nors jis 
labai ir nebrangino šio žirgo, visgi buvo geras raitelis, todėl 
negalėjo atiduoti gyvulio bet kam ir palikti be priežiūros. 
Jis nieko nesakė, tik nusiplovė rankas ir stovėjo šalia ma- 
nęs, aiškiai nusprendęs pabūti mano asistentu. 

Nuskutau plaukus nuo arklio kojos, nuvaliau žaizdos vietą 
spiritu ir siekiau švirkšto. Kai ponas Vagneris padavė jį man 
į ranką, pamačiau Timo veidą - įsitempęs ir susirūpinęs, jis 
vėjo prie gyvulio galvos, retkarčiais švelniai jį pakalbinda- 
mas, nors, tiesą sakant, atrodė, jog vargšas vaikinukas la- 
biau jaudinasi dėl operacijos negu pacientas, - pastebėju- 
si, kaip jis išsigando adatos, padrąsinamai jam 
nusišypsojau: 

— Suleisiu vaistų vietiniam nuskausminimui, Timai, nesi- 
jaudink. Jis nieko nejaus, 0 po dvidešimties minučių jau 
galės daryti capriole. 

— Kokių vaistų? 

— Prokaino. Čia pavadinimas užrašytas vokiškai, bet vais- 
tai tie patys. Štai, tarp vazelino ir tos rudos tūbelės su eti- 
kete „Koloston“. Įšvirkšiu prokaino aplink žaizdą. Žiūrėk. 
Įbedam adatą po oda, netoli patinimo... Štai, jis net nemirk- 
telėjo, o tai vienintelis dūris, kurį galėjo jausti. Paskui vėl 
įbedam, kur baigiasi nuskausminta vieta... matai? Jis to 
nejaučia... ir toliau į kitą pusę. Taip visas plotas tampa 
nejautrus. Paskui iš trečios pusės... ir iš paskutinės. Dabar 
palauksime, ir kai atversiu hematomą, jis ničnieko nejaus. 

Šviesos spindulys sujudėjo, šešėliai aplinkui pasviro. Grei- 

tai pažvelgiau aukštyn, ir tik tada prisiminiau, kad lentą, 
prie kurios pritvirtinta lempa, laiko liliputas Elmeris. 

— Dabar geriau? 

Jo sodrus gomurinis balsas pasigirdo kažkur ties alkūne, 
todėl žvilgtelėjau Žemyn, sutrikusi ir susigėdusi, kad išsi- 
daviau. Tamsoje už ryškios lemputės neįžiūrėjau nei išsigi- 
musio kūno, nei mažų rankučių, suspaudusių lentą, - ma- 
čiau tik aukštyn užverstą veidą, pažįstamą iš daugelio senų 
pasakų, tokių kaip „Snieguolė ir septyni nykštukai“, kurio- 
se luošumas laikomas savaime suprantamu dalyku. Tik akys 
mane nustebino; jos buvo tamsios, rainelės tokios pat juo- 
dos kaip ir vyzdžiai - didelės akys su tankiomis trumpomis 
blakstienomis; tokios akys neišduoda minčių; žiūrėdamas į 
jas, gali tik spėlioti. Ne pirmą kartą pagalvojau, kad visi 
normalieji - o ką jau kalbėti apie privilegijuotus - turi jaus- 
tis be kaltės kalti nuo pat kūdikystės. 

— Ačiu, labai gerai, - atsakiau. Pati nenorėdama, kalbė- 
jau šiek tiek švelniau, negu reikėjo. Mačiau, kaip jis nusi- 
šypsojo, bet šypsena buvo draugiška. Greitai nusisukau ir 
ėmiau dirbti. 

— Skalpelį, - pasakiau, ir ištiesiau drėgną ranką. Ponas 
Vagneris padavė skalpelį. Lempa švietė tiesiai į hematomą. 
Pasilenkiau pjauti. 

Pjūvis buvo kokių keturių colių ilgio. Perrėžiau patinimą 
lengvai kaip apelsiną, ir kaip apelsino sultys tuoj pat ištryš- 
ko serumas, nutekėjo arklio koja žemyn, paskui iš lėto pa- 
sirodė kraujas, kuris per savaitę buvo susitelkęs į didoką 
lipnų krešulį. Galima buvo pajausti kone apčiuopiamą pa- 
lengvėjimą, kai tas gumbas atsivėrė ir sumažėjo tempimas. 
Senasis keršis pakrutino ausis, ir Timas kažką sušnibždėjo 
į vieną iš jų. 

— Pincetą, - pasakiau. 

Nežinau, ar ponas Vagneris taip gerai suprato angliškai, 

bet jis tikrai žinojo, ką kada paduoti, ir kai įdėjo man į del- 
ną pincetą, akies krašteliu mačiau, kad turi paruošęs ir žnyp- 
les kraujagyslėms užspausti, jei pjūvis labai kraujuotų. O 
kai pincetu išrinkau krešulius, mano rankoje tuoj pat atsi- 
rado gumulas vatos - nereikėjo nė prašyti. 

Netrukus žaizda buvo išvalyta. Gausiai pabarsčiau ją pe- 
nicilino milteliais, nieko nesakydama ištiesiau ranką ir aki- 
mirksniu gavau adatą pjūviui susiūti. Šešios siūlės, ir dar- 
bas buvo baigtas, o ponas Vagneris jau turėjo įvyniojęs sau- 
sos vatos į tvarstį —- jį reikėjo uždėti ant žaizdos, kad 
apsaugotų. 

Nusišypsojau Timočiui, kuris vis dar įsitempęs tebežiū- 
rėjo pro nejudančio (ir berods visiškai abejingo) keršio 
galvą. 

— Štai ir viskas, - pasakiau. - Jis išgyveno ir netgi man 
neįkando. Matai minkštą tvarstį, kurį ponas Vagneris čia 
paruošė? Mes vadiname jį „lėlyte“. Dabar jį prisiūsiu... 

— Prisiūsi? Nori pasakyti, kad prisiūsi prie arklio? 

— O prie ko dar? Tik prie odos... ir jis nieko nejaus, kaip 
ir anksčiau. Žiūrėk. 

Uždėjau „lėlytę“ - tokio dydžio ir formos kaip gerai pri- 
kimšta dešra, - prispaudžiau prie pjūvio, tuomet, užmez- 
gusi mazgą, adatą su nailoniniu siūlu bedžiau vienoje pu- 
sėje į odą, permečiau įtemptą siūlą per „lėlytę“ ir padariau 
kitą dygsnį. Iš viso buvo keturi dygsniai, minkštas tvarstis 
gerai prigulė prie žaizdos. 

— Ar jam neklius, ar jis nenorės jo nusitraukti? - paklau- 
sė Timas. 

— Ne, nebent žaizda būtų užkrėsta, pradėtų niežėti ar 
skaudėti, bet man ji atrodė visiškai švari. Manau, jis tos 
„lėlytės“ net nepastebės. Po trijų ar keturių dienų jos nebe- 
reikės. Na, dabar tik suleisiu vaistų nuo stabligės bei peni- 
cilino, ir darbas bus atliktas. Palaikyk karčius, Timai, dur- 

siu į sprandą... Štai, senuti, jau viskas... - Perbraukiau del- 
nu per nulenktą sprandą. - Manau, tu gyvensi. 

— Taip, - tarė ponas Vagneris man už nugaros, - jūsų 
dėka, gnūdige Frau, jis gyvens. 

Šiuos žodžius jis ištarė labai reikšmingai. Mudu su Ti- 
močiu susižvalgėme, ir Timotis plačiai nusišypsojo. Senasis 
keršis pasuko į mane didelę tamsią akį ir nepasakė nieko. 


*kXk 


— Gal dabar išgersite kavos? - tarė Analiza. 

Tai buvo ne klausimas, veikiau įsakymas, ir aš nesiprie- 
šinau, kai ji ėmė mus vesti į savo namelį. Staiga pasijutau 
labai pavargusi, norėjau, kad ši diena greičiau pasibaigtų, 
tačiau priešaušrio vėsoje mintis apie kavą atrodė tikrai vi- 
liojanti. 

Už mūsų, arklidėje, Elmeris su ponu Vagneriu ruošė ker- 
šį likusiai nakties daliai. Šandoras Balogas ėjo su mumis. 
Pamaniau, jog tikriausiai turėtume jaustis labai dėkingi, kad 
toks Žymus artistas teikėsi mums pagelbėti. 

Visgi tas gerumas — ar susidomėjimas Analiza —- nepa- 
skatino jo padėti ir buityje. Jos namelyje jis kartu su mani- 
mi įsitaisė ant suoliuko prie stalo ir ramiai žiūrėjo, kaip ji 
viena pilsto kavą. Timotis pasisiūlė padėti, bet ji atsisakė, 
tada jis irgi atsisėdo prie Šandoro ir su malonumu ėmė dai- 
rytis. 

Namelis - gal tik dabar - buvo labai netvarkingas, bet vis 
tiek gana žavus. Nors jis atrodė apynaujis, visgi cirko gyve- 
nimas su šimtametėmis tradicijomis buvo pakeitęs jo šiuo- 
laikišką išvaizdą ir padaręs panašų į tikrą senovinį čigonų 
vežimą. Prie durų stovėjo balta emaliuota viryklė, kūrena- 
ma suskystintomis dujomis, tačiau virš jos siūbuojanti lem- 

pa atrodė kaip perdirbtas senas žibintas, o mažas staliukas 
buvo užtiestas ryškiai raudona staltiese su kutais, labai pa- 
našia į čigonišką skarą. Priekyje vietoj durų kabojo išblu- 
kusi dryžuota užuolaida, kuriai sujudėjus šmėstelėjo sujauk- 
tos, drabužiais apkrautos lovos kampas; šviesa krito ant 
mėlyno aksominio jojikės kostiumo kraštelio, žybtelėjo bran- 
gakmeniais nusagstyta botago rankena. Ant kabliuko prie 
vieno lango buvo pakabinta husaro kepurė su visais ame- 
tistais, ir deimantais, ir erelio žuvininko plunksnomis, ku- 
rios iš lėto pleveno, supamos nuo viryklės sklindančio šilto 
oro srovės. Tarp lango ir viryklės buvo lentynėlė tualeto 
reikmenims, prie kvadratinio veidrodžio nudužusiu kampu 
abiejose pusėse stovėjo žvakės. Jos buvo jau gerokai apvar- 
vėjusios, likę tik pilko vaško gniutulai, o pati lentynėlė atro- 
dė baisiai nešvari, nutaškyta rausvomis ir tamsiai raudo- 
nomis dėmėmis, apibarstyta balta pudra. Ant veidrodžio 
irgi buvo užtėkšta rausvos skystos pudros. Tarsi paskutinė 
šio čigoniško paveikslo detalė, ant kablio suposi pintas nar- 
velis, pridengtas žalia skarute. Mūsų balsai, matyt, pažadi- 
no narvelio gyventoją - pasigirdo mieguistas kvarksėjimas, 
ir tada prisiminiau, kad Analiza kažką šnekėjo apie dėdės 
Franclio papūgą. 

— Tai bent, iš tikrųjų! - Timotis buvo kupinas entuziazmo 
ir, regis, nė kiek nenorėjo miego. — Taip ir įsivaizdavau. 
Kaip jums pasisekė! Kokia kvailystė gyventi namuose, kai 
gali turėti šitokį namelį ant ratų ir kasdien keliauti! 

Ji nusijuokė: 

— Kažin ar taip kalbėtumėt penktą valandą ryto! Cukraus, 
Vanesa? 

— Ne, ačiū. 

— Čia tau, Šandorai. Cukraus, Timai? 

— Taip, prašyčiau... 

Suėmiau delnais karštą mėlyną puodelį. Kava buvo ska- 

ni, kvapni ir stipri, bet kartu su jos aromatu užuodžiau ir 
kitą - dar labiau viliojantį - karštos šviežios duonos kvapą. 
Analiza padėjo lėkštę ant stalo: croissants - puikūs dribs- 
niuoti plokšti ragaišiai, apibarstyti cukrumi, dar tebega- 
ravo; ką tik iškepta saldi duona su tirpstančiu šviežiu 
sviestu! 

— Gotterdūmmerung *, - tarė Timotis gal ir ne vietoje, 
bet labai pagarbiai. - Pati iškepėte? 

Ji nusijuokė: 

— Ne, ne! Jie iš kaimo kepyklos. Li atnešė. 

Šandoras pakėlė galvą: 

— Jis dar čia? 

— Rytoj išvažiuoja. A... klausi, ar jis tebėra čia, cirke? Ne. 
Buvo užsukęs, kai Vanesa operavo arklį, bet tuoj pat išėjo. 

— Tikrai? — paklausiau. - Aš ir nemačiau. 

— Jis neilgai buvo. Akimirką pažiūrėjo, paskui atnešė duo- 
nos, bet kavos nelaukė. 

— Spektaklį žiūrėjo? - paklausė Šandoras. 

— Tikriausiai ne. Aš jo nemačiau. O jūs? — Ji kreipėsi į 
mane ir Timą. 

— Ne. 

Atrodė keista, kodėl Šandorui ir tai nepatinka, bet pas- 
kui pamaniau, kad jam, ko gero, maloniau matyti tokį Li 
Eliotą ramiai sėdintį pirmoje eilėje, negu visą laiką galvo- 
ti, kad jis lindi kažkur užkulisiuose... gal net Analizos na- 
melyje. 

Jis tarė, labai šiurkščiai ir nemandagiai: 

— Nesuprantu, ką jis iki šiol čia veikia? Juk sutvarkė savo 
reikalus pirmadienį, tai kodėl iš karto neišvyko? 

— Todėl, kad aš prašiau pasilikti. - Analiza atsakė tyliai, 
ramiai. - Dar kavos, Vanesa? 


* Dievų pražūtis, pasaulio pabaiga (vok.). 

— Ačiū. Labai skani. 

— Tu prašei pasilikti? 

— Taip. O kodėl ne? Jūs prieštaraujate, Šandorai Balogai? 

Buvo visiškai aišku, kad jis ne tik prieštarauja, bet yra 
tiesiog įsiutęs. Akimirką pamaniau, kad tuoj pratrūks. Juo- 
dos akys blykstelėjo, šnervės išsipūtė tarsi žirgo, tačiau jis 
tik piktai sučiaupė putlias lūpas ir nunėręs galvą, nė žodžio 
netardamas ėmė maišyti kavą. Nuoširdžiai tikėjausi, kad 
abejinga elgsena Analiza nesistengia užmaskuoti jokių šil- 
tesnių jausmų Šandorui Balogui; dabar jis, žinoma, dėjosi 
esąs kambarinis šuniukas, tačiau ši kaukė nelabai tiko pa- 
darui, panašesniam į vilką. 

— Timai, - paragino Analiza, - vaišinkitės. Gal dar ra- 
gaišį? 

— Mielai. Ačiū. O aš sakyčiau, - tarė Timotis, taip pat 
uoliai kramtydamas jau trečią ragaišį, - kad ponas Eliotas 
turi puikių organizacinių sugebėjimų. Tai bent, vidurnaktį 
sugalvojo įsibrauti į kepyklą! Kada nors ir aš taip padary- 
siu. Padėkokite jam už mus, jei dar pamatysite. 

— Mes išvažiuosime anksčiau, negu jis atsikels. Gal patys 
jį pamatysite. 

— Kur jis apsistojęs? 

— Nakvoja virš kepyklos; ten, aikštėje, - tokia ponia Šind- 
ler nuomoja jam kambarį. 

— Neblogas sandėris, - tarė Timas. - Sakiau, kad tas vy- 
rukas nepėsčias. Gaila, kad mes apie tai nepagalvojome. 

— Duok ir man, besoti! - staiga suriko papūga tiesiai virš 
manęs. Pašokau, išliejau kavą, o Analiza su papūga ėmė 
juoktis. Žalioji skarutė, galingo snapo nutempta į šalį, kaip 
uždanga nusileido man ant galvos. 

— Levez, levez *, - rėkė papūga. - Papurtyk koją, Peteri, 


* Kelkis, kelkis (pranc.). 

changez *, na! Nusikirpk karčius, prakeiktas angle! Gib mir 
was! Gib mir was! ** 

— Dievulėliau! - tarė Timas. Jis atgnybo gabalėlį ragai- 
šio. - Gerai, bičiuli, še. Ne, ne taip, kvaily, štai taip. Taigi. 

— Statyk šerius, - riktelėjo papūga, imdama duoną. 

— Aš ne koks kakadu, - tarė Timas. 

— Tik nemokykit jo daugiau žodžių, - juokdamasi papra- 
šė Analiza, - ir nekiškit per arti nosies, Timai, tas paukštis 
pasibaisėtinas. - Ji padėjo man išsipainioti iš skaros. - At- 
leiskite, jis toks nemandagus... Nežinau, kas buvo jo šeimi- 
ninkas prieš dėdę Franclį, bet jis labai... kaip tai sakoma? 
... jis tikras Weltbūrger ***, apsilankęs, matyt, pačiose blo- 
giausiose vietose! 

— Kosmopolitas, - tarė Timas. - Iš tikrųjų! Paukštelis ne- 
mažai pakeliavęs. 

Papūga vėl kažką pasakė, šį kartą vokiškai; tai išgirdusi, 
Analiza net pašoko: 

— Prašau... reikia jį uždengti, kol visai neįsišėlo! Atleiski- 
te, Vanesa, skaros kampas pakiiuvo jums į kavą? Ji švari. 

— Aš uždengsiu... - tarė Šandoras Balogas. Jis irgi juokė- 
si ir atrodė visai kitoks. Kažin koks žvėriškai vatrauklus. 
(Tai pastebėjusi sunerimau, nes man patiko Analiza.) Šan- 
doras su Timu vėl uždengė narvelį, o Analiza mėgino man 
įpilti šviežios kavos, bet šįkart atsisakiau. 

— Mums jau reikia eiti. Pažiūrėkite, kiek valandų, o juk 
jūs turėsite anksti keltis. Ne, iš tikrųjų, nėra už ką... džiau- 
giuosi, kad galėjau padėti... - pasakiau, kai ji vėl ėmė man 
dėkoti už tai, ką buvau padariusi. 

— Jei vėl atsidursite netoli mūsų, - nuoširdžiai kalbėjo 
ji, - būtinai užsukite. Po dviejų ar trijų dienų išvažiuosime 


* Mainyk (pranc.). 
** Duok man ką! (Vok.). 
*++ Pasaulio pilietis (vok.). 

iš Austrijos, bet šiandien vykstame į Hoenvaldą, paskui į 
Cechšteiną. Jei keliaudami būsite netoli, juk užsuksite, ar 
ne? Jei norėsite dar kartą pažiūrėti spektaklį - prašom, bet 
kada; paliksime jums geriausias vietas. Šiaip ar taip, ir tė- 
vui, ir man būtų malonu jus matyti. 

Šandoras Balogas irgi atsistojo: 

— Palydėsiu iki vartų. 

Kai ėmėme sakyti, kad tai nebūtina, jis išsitraukė iš kiše- 
nės ploną žibintuvėlį: 

— Būtina. Ten visur purvas, kur važiavo traktoriai, be to, 
gana tamsu. Taigi leiskite palydėti. 

— Ką gi, - pasakiau, - ačiū. Labanakt, Analiza, auf Wie- 
dersehen *. 

- Auf Wiedersehen. 

— Merde, alors **, - pasigirdo duslus papūgos balsas. 


AŠTUNTAS SKYRIUS 


Paaiškinimas buvo įdomus, bet pribloškiantis. 


Markas Tvenas „Heklberis Finas“ 


— Tikriausiai norėjo įsitikinti, kad išėjome iš jų teritorijos, - 
tarė Timotis vėliau, kai per miegantį kaimą žingsniavome 
„Edelveiso“ viešbučio link. Oras buvo ramus ir šaltas. Laik- 
rodis bažnyčios bokšte plonai, melodingai išmušė dvi. Kaž- 
kur sužvangėjo grandinė ir suurzgė šuo. - Klausyk, juk ne- 
manai, kad tarp jo ir Analizos galėtų kas nors būti? Man jis 
pasirodė tikras šašas. 


* Iki pasimatymo (vok.). 
** Po velnių (pranc.). 

— Ne iš jos pusės, žinoma. Šiaip ar taip, neabejoju, kad 
Šandoru pasirūpins ponas Vagneris ir papūga. 

Jis prunkštelėjo: 

— Papūga man patiko. Norėčiau išgirsti, kaip... Keista. 

— Kas keista? 

— Tarytum kažkas šmėstelėjo ten... anapus aikštės, prie 
tų medžių. 

— Na, ir kas? 

— Išsu įsitikines, kad tai ponas Eliotas. 

— Na, ir kas? - vėl pasakiau. - Gal nusipirko bandelių ir 
sau, o dabar išėjo pasivaikščioti, kad geriau virškintų. Ei- 
me, Timai, vos laikausi ant kojų. 

Tačiau, nors buvau labai pavargusi, kai galiausiai susi- 
ruošiau gulti, miegai kažkur išlakstė, ir niekaip negalėjau 
nurimti. Basomis kojomis per grindų lentas nušlepsėjau prie 
stiklinių verandos durų, atvėriau jas ir išėjau pažiūrėti į 
naktį. Timočio langas greta irgi buvo atvertas, bet šviesa 
jau užgesinta. Tolumoje laikrodis išmušė pusvalandį. Kaž- 
kur arčiau atsiliepė varpelis - tvarte krustelėjo pažadinta 
karvė. 

Naktis buvo maloni, vėsi ir giedra. Žvaigždės žibėjo prie 
pat viršukalnių, tarsi mėnulio nušviestų sniegynų atspin- 
džiai, ir jų šviesoje pievomis apaugusios atšlaitės bei spyg- 
liuočių miškai atrodė kaip sidabriniais šešėliais išmarginta 
nespalvota nuotrauka. Vietovę galima buvo atsekti vien pa- 
gal kvapus. Čia pat, po veranda, dobilai ir nupjautas šie- 
nas; toliau pušys ir gaivus tekančio vandens dvelkimas; vos 
juntami maisto kvapai iš viešbučio virtuvės; atsklinda jau- 
kus kiaulių ir salsvas tingiai tvartuose varpeliais tilindžiuo- 
jančių karvių kvapas. 

Visur tylu, ramu ir labai gražu. Bet kas galėtų užmigti. 

Lentinėmis grindimis, jau šiek tiek sudrėkusiomis nuo 
rasos, grįžau atgal ir įlipau į lovą. Užsikloti buvo duota plati 
dygsniuota pūkinė antklodė, lengva ir šilta, bet tokia trum- 

pa, kad kojos išlindo, kai pamėginau užsitraukti ją iki smak- 
ro. Susiriečiau, atsisukusi į langą, kaip galėdama apsikam- 
šiau ir ėmiau galvoti apie Luisą... 

Nemanau, kad buvau užmigusi, bet gal jau snūduriavau, 
nes išgirdusi kažką už lango, net nustėrau iš baimės. Ne- 
krutėjau, tik įtempiau ausis. Nieko. Bet žinojau, kad kaž- 
kas - kažkas gyvas - ką tik ten sujudėjo. 

Paskui ranka praskyrė užuolaidas. Jis nesukėlė jokio gar- 
so, tiesiog įslinko pro jas kaip vaiduoklis. Kai, užsitraukusi 
aukščiau antklodę, atsisėdau lovoje, jis jau buvo nusisukęs 
uždaryti stiklinių durų. Tyliai spragtelėjo skląstis. Nejudė- 
damas, įsiklausydamas jis stovėjo ten, prie lango. 

— Viskas gerai, pone Li Eliotai, - pasakiau, - aš nemiegu. 
Ko čia atėjote? Neradote kelio į Analizos namelį, o gal Šan- 
doras Balogas stovi sargyboje? 

Jis žengė lovos link. Netgi ant plikų grindų judėjo be gar- 
so, tyliai kaip katė. 

— Manau, esu ten, kur ir turėčiau būti. 

— 0 kodėl taip manote, pone Eliotai? Kodėl jums atrodo, 
kad po visko, ką iškrėtėte, dar turite teisę atsėlinti čia kaip 
grobio ieškantis katinas ir tikėtis svetingo priėmimo? 

— Na, gerai, jeigu jau kalbame apie teises... - tarė Luisas, 
sėsdamas ant lovos krašto ir nusiaudamas batus. 


— 0 dabar, - pasakiau, - gal paaiškinsi? Ką, po galais, čia 
veiki ir kokie tavo santykiai su Analiza? 

— Moterys amžinai pradeda nuo kito galo! - tarė Luisas. — 
Gal geriau klausinėsiu aš. Pirmiausia, ką tu čia veiki ir kas 
tas berniūkštis? 

- Tyliau, jis gretimame kambaryje. 

- Žinau. Žvilgtelėjau, kai ėjau per verandą. Atrodė įmigęs. 


109 


— Labai jau tu sumanus! Žinai, kas jis toks; sakiau - Ti- 
mas Leisis. Nejaugi pamiršai Karmelą? Juk buvai kažkada 
sutikęs. Ji mums per vestuves dovanojo tą šlykštų grafiną. 

— A, taip, šviesi storulė, prisimenu. Minkšta ir meili, bet 
kartais papučia ledinis skersvėjis, kaip ir po šilta nelemta 
antklode. Beje, ar tau būtina ją visą užsitraukti? Baigiu su- 
stirti. 

— Tuomet geriau apsirenk. Kas bus, jei Timas arba ponia 
Veber tave girdėjo ir staiga įeis, o jeigu dar pamatys tokį?.. 

— Ko gero, tu teisi. Nuodėmingas gyvenimas velniškai 
nepatogus, — taikiai tarė Luisas, atsisėdęs ir siekdamas 
kelnių. 

— Dėl Dievo, tai gal pasakysi, kodėl turime taip gyventi? 
Kai šįvakar tave ten pamačiau, maniau, kad išvirsiu iš ko- 
jų. Vos nesuklykiau. 

— Žinau. Todėl ir daviau ženklą, kad nieko nesakytum. 
Turiu pripažinti, jog puikiai susidorojai. Ar berniūkštis su- 
prato? 

— Ne, bet sakė, kad keistai atrodžiau. 

— Taip ir buvo. Atrodei lyg pamačiusi vaiduoklį. 

— Žinoma! Pirmą kartą gyvenime taip apstulbau. Tiesą 
sakant, vieną akimirką, kai pažvelgei tuo bereikšmiu žvilgs- 
niu, net pagalvojau, kad būsiu apsirikusi. Luisai, tie drabu- 
žiai... iš kur juos ištraukei? Tiesiog bjaurūs. 

— Tikrai? - Iš balso atrodė, kad jis tuo patenkintas. - Nori 
pasakyti, jog tikrai suabejojai, ar čia aš? 

— Taip, tikrai. 

— Na... po galais, nerandu kojinės... tikiuosi, dabar tave 
įtikinau? 

— O, taip. Tas pats veikimo būdas, tas pats Luisas. Čia 
tikrai tu, tavo įpročius bet kur atpažinčiau. 

Jis išsišiepė: 

— Ką gi, jeigu jau įsitikinai... kur, po galais, ta kojinė? 
Kaip manai, gal galėčiau uždegti šviesą? 

— Ne, geriau nereikia. Jeigu negaliu dabar pat pripažinti 
tavęs teisėtu vyru Bažnyčios akyse, tai tikrai neleisiu, kad 
mano geras vardas nueitų šuniui ant uodegos, kam nors 
užklupus mudu lovoje. Privalau pagalvoti apie Timą. 

— A, žinoma, apie Timą. Taip ir nepasakei, ką čia su juo 
veiki. Aha, štai ta kojinė. Nagi, tau eilė, aš klausau. 

— Visai nesvarbu, kaip čia atsiradau ir kodėl su Timu, - 
atšoviau, - be to, man atrodo, ir pats turėtum suprasti, ko- 
dėl esu čia. Luisai... 

— Apie save papasakosiu vėliau. Ne, mieloji Van, tai svar- 
bu... turiu žinoti, kaip išsiaiškinai, jog aš Oberhauzene. Kai 
bus laikas, pasakysiu kodėl, bet į mano klausimą privalai 
atsakyti dabar. Be abejo, iš karto supratau, kodėl atvykai; 
žinojai, kad aš čia; dabar noriu, kad papasakotum, kaip tai 
sužinojai. 

— Žinojau, kad esi ten, kur cirkas, ir kai Vienoje paklau- 
sėme, kur jis dabar apsistojęs, mums pasakė, kad nelaimė 
įvyko Oberhauzene. Mes ir atvažiavome. Manėme, gal cir- 
kas jau bus išvykęs, bet Žmonės žinos kur. 

Jis vilkosi megztinį — storą ir tamsų. Užsitempęs jį 
per galvą, akimirką padvejojo. Paskui tyliai, įsiklausy- 
damas, tarė: 

— Filmavimo kameros? 

— Dievaži, kaip tu taip greitai atspėjai? Taip, Karmela 
Leisi matė kino kroniką, jai pasirodė, jog pažino tave, ir 
kadangi reikėjo žmogaus, kuris palydėtų Timotį į Vieną, ji 
paskambino man. Manė, jog anksčiau ar vėliau ketinu pri- 
sidėti prie tavęs čia. 

— Suprantu. Mačiau .ą kamerą, bet nežinojau, spėjo ma- 
ne nufilmuoti ar ne, ir, žinoma, tikėjausi, kad niekas nepa- 
žins. Tikriausiai ir pati nuėjai pažiūrėti? - Aš linktelėjau. — 
Ar lengva pažinti? 

— Pakankamai lengva, deja. Ar tai svarbu? 

Jis neatsakė. 

— Ir lyg tyčia tu pamatei! Kartais taip atsitinka. - Jis vėl 
akimirką patylėjo. - Man ir į galvą neatėjo mintis, jog tai 
gali pasiekti tave. Bet vos tik išvydau tave čia, Oberhauze- 
ne, iš karto supratau, kad kažkaip sužinojai, ir tai buvo 
vienintelis paaiškinimas. Kaip manai, ar nerodė per tele- 
viziją? 

— Anglijoje turbūt ne. Paprastai žiūriu Žinias, bet šito re- 
portažo nemačiau. Be to, neabejoju, kad jeigu būtų rodę ir 
kas nors būtų atpažinęs tave, aš tikrai Žžinočiau. - Luisai, 
ką visa tai reiškia? Pirmadienį gavau tavo telegramą iš Stok- 
holmo. Ar tu ją siuntei? 

— Ne. 

— Taip ir maniau, kad pats negalėjai. O paskui dar 
laiškas penktadienį. Tikriausiai ką nors paprašei, kad 
išsiųstų? 

— Taip. 

— Bet... kodėl Stokholmas? Kodėl ne Viena, šiaip ar taip? 

— Reikėjo, kad būtų visai į kitą pusę nuo tos vietos, kur 
mudu ketinome vykti. Kaipgi būčiau tavęs atsikratęs, jei 
būtų buvę nors kiek pakeliui? Tiesą sakant, - truputį su- 
sierzinęs tarė Luisas, - galėjau ir nemeluoti, jeigu jau taip 
užsižiopsojau ir patekau į Žinias. 

— O tau būtinai reikėjo manęs atsikratyti? 

— Taip. 

- Įsivaizduoji, - nusiminusi pasakiau, - ką aš pamaniau, 
kai išvydau tą reportažą? Nenorėjau tikėti, kad tarp mūsų 
kažkas blogai, ne... tačiau aš... aš buvau tokia nelaiminga, 
be to, po visko, ką tą nelemtą popietę vienas kitam pasa- 
kėme... 

— Tai jau baigta. Daugiau nekalbėsime. - Kad tai jau baig- 
ta, netgi niekada nepradėta, mudu buvome sutarę maždaug 
prieš pusvalandį. 

— Taip, viskas gerai. Aš tave labai myliu, Luisai. 

Jis išleido garsą, kurį vyrai laiko pakankamu atsaku į 
tokius žodžius, - kažką padrąsinamai suniurnėjo, paskui 
kyštelėjo ranką, iš ant kėdės kabančio švarko kišenės išsi- 
traukė cigaretę bei žiebtuvėlį ir vėl išsitiesė šalia manęs 
viengulėje lovoje. 

— Štai. Dabar jau padoru? Ne, turėk sau tą antklodę; ge- 
rai apsigaubk, meilute, man jau nebešalta... Taigi. Pamatei 
tą reportažą ir supratai, kad aš čia, Austrijoje, nors sakiau, 
jog vykstu į Stokholmą; turbūt pamanei, kad mane iš Stok- 
holmo pasiuntė į Austriją darbo reikalais; bet gavusi atseit 
Stokholme rašytą laiškelį... tą dieną, kai žinojai, jog esu ne- 
toli Graco, nusprendei pati atvykti ir pažiūrėti, kas čia de- 
dasi? Taip? 

— Maždaug. Gal ir kvaila, bet, ko gero, būtent Karmelos 
Leisi prašymas lydėti Timą privertė mane apsispręsti. Vis- 
kas taip... taip palankiai sutapo. Mane tarsi kas stūmė į 
Austriją, tarsi tai būtų iš anksto nulemta. Be to, turėjau iš- 
siaiškinti, ką esi sumanęs. Mačiau, kad kažkas vyksta. 

- Ir ką, tavo manymu, aš čia veikiau? 

— Nežinau. Bet kai pamačiau merginą... Analizą... ji irgi 
buvo tame filme, supranti... 

— Ir ji? Taip, suprantu. - Keista, bet iš balso jis atrodė 
patenkintas. Išpūtė dūmų ratilą, kuris kaip vaiduoklis nu- 
sklendė aukštyn blausioje pro užuolaidų tarpą sklindančio- 
je šviesoje. - Vadinasi, nepasitiki manimi? 

— Ne. 

— Ką gi, tai sąžininga, - švelniai tarė jis, ir antras dūmų 
ratilas pralindo pro pirmąjį. 

Kaip strėlė pašokau šalia jo: 

- Luisai! 

— Nerėk taip garsiai, dėl Dievo meilės! - Jis tingiai ištiesė 
ranką ir vėl prisitraukė mane prie savęs. - Gali, tiesą sa- 

kant. Bet maniau, kad ką tik suteikiau tau puikiausią pa- 
grindą manimi tikėti. 

— Arba netikėti. 

— Priklauso nuo požiūrio? Gal ir taip. - Atrodė, kad į tai 
jis žiūri kaip į pramogą. - Gulėk ramiai, mergyte, nesiblaš- 
kyk. Neturime daug laiko, o aš dar noriu išgirsti visa kita. 

Paklusau. 

— Gerai. Bet nepamiršk, kad ir aš kai ką noriu išgirsti. — 
Kaip galėdama greičiau papasakojau jam viską, kas atsiti- 
ko. - Šįvakar, kai mudu palikai ir nuėjai su Analiza, aš ne- 
žinojau, sakyti Timočiui tiesą ar ne, bet pamaniau, kad ge- 
riau palauksiu ir pirmiausia pasikalbėsiu su tavimi, todėl 
apsimečiau, jog suklydau. Buvai užsiminęs, kad netrukus 
susitiksime, taigi beveik tikėjausi pamatyti tave cirke. 

— Buvau užėjęs vėliau. Žiūrėjau, kaip operuoji. 

— Žinau. Turiu šnipų. - Pajutau, kad jis tyliai sukikeno. — 
Ko juokiesi? 

— Nieko. Kaip matyti, ragaišius gavai. 

— Taip, labai ačiū. Timotis pasiryžęs garbinti tave iki gy- 
vos galvos; jis mano, jog turi puikių organizacinių sugebė- 
jimų. Kodėl nepasilikai? Juk žinojai, kad visur tavęs dai- 
rausi. 

— Nusprendžiau nelįsti artyn, kol galėsime pasikalbėti 
dviese. Be to, nenorėjau tau trukdyti. Gražiai padirbėjote, 
ponia Marč. 

— Vargšas senasis keršis... ponas Vagneris, regis, ketino 
jį pribaigti. Jis buvo Franclio, o dabar visiškai nenaudin- 
gas. Tačiau pasveiks, be to, oficialiai priklauso Analizai, ir 
jaučiu, kad, prisimindama dėdę, ji leis jam ramiai nubaigti 
savo amžių. Beje, perspėju, jog Timotis kėsinasi ją iš tavęs 
paveržti. 

— Tikiuosi, jam niekas nesutrukdys. Pusė rodeo artistų ir 
visi klounai galvas dėl jos pametę, o dar tas Balogas... ir 

liliputas! Ir jeigu dabar paklausi: „O tu?“, man teks pavar- 
toti smurtą. . 

— O tu? 

Jis dar smarkiau apkabino mane viena ranka ir prispau- 
dė mano skruostą prie šiurkščiu megztiniu aptempto pe- 
ties. Mudu ilgai, jaukiai tylėjome. Girdėjau, kaip šnypščioja 
tabakas, kai jis traukė dūmą ir ugnelė po truputį skverbėsi 
gilyn. 

— Tiesą sakant, - šiaip taip ištariau, - man jau nebesvar- 
bu, kodėl čia atvykai. Esi čia, ir tai viskas. Mielasis mano 
Luisai. Noriu tik paklausti, ar negalėčiau pasilikti su tavi- 
mi? Ar negalėtume atostogauti dabar, netrukus, čia? Kad ir 
ką darai, gal jau užbaigei? 

— Beveik. Kai pateiksiu ataskaitą Vienoje, tikriausiai bus 
viskas. 

— Vyksti ten rytoj? 

— Šiandien. Taip. 

— Kaip suprantu, norėtum važiuoti vienas. Tuomet jei pa- 
laukčiau tavęs čia... ne, ne čia, kur nors kitur, kur galėtum 
būti Luisas Marčas... gal pateikęs ataskaitą sugrįžtum ir mu- 
du toliau atostogautume drauge? 

— Įmanoma. O berniūkštis? 

— Tegu Analiza jį pasiima, - atsakiau mieguistu balsu. — 
Lygūs mainai. Luisai, juk tu neguli ant šios švarios lovos su 
tomis šlykščiomis savo kelnėmis? 

— Dievulėliau, ne. Su jomis tik mėžiau arklidę. 

— Taip ir atrodė. - Prunkštelėjau. - Tikrai prižiūrėjai ar- 
klius? 

— Taip. Ar sakiau, kad vienas iš tų geltonų nenaudėlių 
man įkando? Matai, ką tenka daryti vardan Anglijos! Šįkart 
man turėtų mokėti ir už riziką, ir už kenksmingas darbo 
sąlygas. 

Kurį laiką abu tylėjome. 


— Ką gi, berods priėjo eilė man... Klausyk, Vanesa, mielo- 
ji, netgi dabar neturėčiau tau pasakoti, bet kai taip atsitiko, 
ko gero, esu priverstas; be to, jau žinau, jog visada galiu 
tavimi pasitikėti, ir... - iš balso supratau, kad jis šypsosi, — 
šiaip ar taip, iš to darbo išeinu. Ir dar, gerai viską apgalvo- 
jęs, nujaučiu, kad man prireiks tavo pagalbos. - Ištiesęs 
kitą ranką, jis užspaudė cigaretę peleninėje ant staliuko ša- 
lia lovos. Paskui pasikišo tą ranką po galva. - Neturime daug 
laiko, nes abiem reikėtų pamiegoti. Pasistengsiu kuo grei- 
čiau, sakysiu tik tai, kas svarbiausia. Kai žinosi esmę, smul- 
kmenas įsivaizduosi pati. Ši painiava... Stokholmas, teleg- 
rama, išgalvotas Li Eliotas, melas... iš karto suprasi, kai 
pasakysiu visa kita. 

Jis patylėjo, paskui negarsiai ėmė kalbėti toliau, žiūrė- 
damas į lubas, kurių tamsios sijos po truputį ryškėjo brėkš- 
tančio ryto šviesoje. 

— Ką šįvakar tau pasakojau apie darbą Oberhauzene, bu- 
vo tiesa, tačiau tai dar ne viskas. Mudu su Polu Denveriu 
tarnavome tam pačiam darbdaviui; aš čia važiavau susitik- 
ti su juo, kai užsiplieskė tas gaisras ir jis žuvo. Atvykau į 
Oberhauzeną pirmadienį paryčiais. Žinojau, kad Denveris 
turi kažkokį ryšį su cirku, todėl, įvažiavęs į kaimą ir paste- 
bėjęs gaisrą cirko aikštėje, nedvejodamas puoliau ten. Ka- 
dangi niekur nemačiau Polo, o visi šaukė, kad vagonėlyje 
yra dar vienas žmogus, iš karto supratau, kas jis toks. 

- Analiza sakė, jog tu tiesiog iššokai iš tamsos ir padėjai 
jiems. 

— Taip. Kai ištraukėme, jis jau buvo miręs. O Francas 
Vagneris dar gyvas. 

Jis akimirką patylėjo. 

— Tiek buvo tiesos. O dabar visa kita. Klausykis. Aš iš 
tikrųjų dirbu Paneuropos chemijos susivienijime, bet ret- 
karčiais atlieku ir kito darbdavio pavestas užduotis, kartais 

pasivadinęs išgalvotu vardu. Ši kaip tik ir buvo tokia. Kai 
kurios mano kelionės į užsienį susijusios su... sakykime, 
antrinėmis pareigomis. Susivienijimas, be abejo, nieko ne- 
žino, ir nesakysiu, kaip tos kelionės suderinamos; nesaky- 
siu ir savo departamento pavadinimo, bet patikėk: dirbant 
Paneuropos chemijos susivienijimo komercijos skyriuje, ten- 
ka tiek važinėti, jog viskas atrodo įmanoma. - Jo ramus, 
švelnus balsas šiek tiek pasikeitė; supratau, kad jis šypso- 
si. - Štai ir viskas, kaip dramatiška! Kai kurias mano už- 
duotis - kurias vykdydamas neėmiau tavęs - galima pava- 
dinti Apsiausto ir durklo žygiais. 

— Apsiausto ir durklo? Turi galvoje Slaptąją tarnybą? Lui- 
sai! - Mėginau tai suvokti. - Nori pasakyti, kad esi... agen- 
tas? Šnipas? 

Jis nusijuokė: 

— Tiks bet koks pavadinimas. Mes neišrankūs. 

— Luisai, tai... negaliu patikėti... tu? 

- Ir visada buvau. Atleisk, jei smarkiai nusivylei. - Staiga 
jis pasuko galvą. - Mieloji, tu drebi! Vaikeli, tai nepavojin- 
ga... mes nelakstome apsikarstę ginklais, su nuodų piliulė- 
mis — greičiau jau su skrybėlėmis ir portfeliais, gal dar su 
pluošteliu banknotų kokiam nusususiam informatoriui pa- 
pirkti. Viešpatie šventas, juk matei, kaip tai pavojinga, pri- 
žiūrėti arklius! 

— Vardan Anglijos. 

— Būtent. Ir nukentėjau tik tiek, kad man įkando tas 
sartis. 

— 0 Polas Denveris negyvas. 

— 0 Polas Denveris negyvas. - Jis vėl kalbėjo rimtai. — 
Taip, žinau, ką galvoji, bet niekad negali įrodyti, jog tai ne 
nelaimingas atsitikimas. Dievaži, policija pakankamai ilgai 
užlaikė cirką, kol viską iššukavo tankiomis šukomis. Fran- 
co Vagnerio vagonėlis vieną kartą jau degė anksčiau... be 

to, jis buvo girtuoklis. Turėk galvoje, jog tik todėl Polas prie 
jo ir prisigretino, jei iš tikrųjų tikėjosi ką sužinoti. Kita ver- 
tus, neįsivaizdavau Polo taip nusigėrusio, kad nepastebėtų 
aplink įsiliepsnojusios ugnies. Bet priežasties nereikėjo il- 
gai ieškoti. Jo galva buvo praskelta. Kaip tik todėl, kadangi 
iš prigimties esu įtarus, šitiek laiko ir sugaišau, mėginda- 
mas rasti ką nors, kas įrodytų, jog tai nebuvo nelaimingas 
atsitikimas. Bet neradau. Be to, paaiškėjo, kad kabliukas, 
ant kurio kabėjo žibalinė lempa, buvo nulūžęs; taigi lempa 
nukrito ir, matyt, taip smarkiai apsvaigino Polą, kad jis 
žuvo liepsnose, tuo tarpu senasis Francas, nesužeistas, 
bet visiškai girtas, dar buvo gyvas, kai jį ištraukė, nes 
sėdėjo toliau nuo tos vietos, kur kilo gaisras. Jis galėjo 
kalbėti - šiaip taip. Vadinasi, jeigu čia būtų buvę kažkas 
nešvaraus, tikriausiai būtų mėginęs tai pasakyti, tačiau 
nesakė. 

— Aš ir nežinojau, kad jis kalbėjo suprantamai. 

— Sąmoningai, bet vargu ar suprantamai, vargšelis. Iš 
baimės išsiblaivė, tačiau jam labai skaudėjo, be to, buvo 
baisus triukšmas, vyrai stengėsi išvesti žirgus iš arklidės, 
šalia kurios jis gulėjo, ir Francas nekalbėjo apie nieką kitą, 
tik apie žirgus ir arklidėje paliktas kamanas... Pūtė vėjas, 
todėl vienu metu jis išsigando, kad gali užsidegti ir arklidė. 
Mėginome klausinėti, bet jis tik be perstojo kliedėjo apie 
žirgus - daugiausia apie Lipicos eržilą - ir dar apie kažkokį 
brangų balną iš Neapolio, kurį, matyt, laikė itin vertingu. 

— Ir tai viskas? | 

— Kiek galėjome suprasti. Mėginome pasakyti, kad žirgai 
saugūs, - baltąjį eržilą išvedė patį pirmą, - bet nežinau, ar 
Francas tai suvokė. Ir mirdamas tebešnekėjo apie jį - Lipi- 
cos eržilą. - Luisas akimirką patylėjo. - Jis viską sakė Ana- 
lizai... Ji visą laiką buvo su juo. Baisu žiūrėti, kaip žmogus 
miršta nuo nudegimų, Vanesa. Vėliau, kai užgriuvo policija 
ir tėvas paliko ją vieną... 

Supratau, kad jis mėgina paaiškinti — tarsi tarp kitko — 
taip staiga atsiradusį neabejotiną jo ir merginos artimumą. 
Todėl pasakiau: 

— Viskas gerai, aš suprantu. Tu visada visus paguodi. Va- 
dinasi, ji irgi nežino, ką Franclis turėjo galvoje? 

— Tikriausiai ne. Sako, kad jie neturi jokių itališkų balnų 
ar kamanų, viskas pagaminta Austrijoje ir, jos žiniomis, nėra 
nieko vertingo. Kažkokia beprasmybė. Štai tau ir paslaptis. 
Nežinau, ką tas Franclis mėgino pasakyti, bet tikrai ne apie 
žmogžudystę. Polo mirtis, matyt, buvo vienas iš tų nelemtų 
atsitiktinumų, kurie kartais suardo ir geriausius planus. Jei 
būčiau atvažiavęs bent pora valandų anksčiau, gal būčiau 
jį susiradęs ir išklausęs, ką jis norėjo man pasakyti, ir tuo- 
met nieko nebūtų įvykę. 

— Sakei, jog važiavai susitikti su juo. Tave pasiuntė, kad 
sužinotum, ką jis nori pranešti? 

— Taip. Atrodo, viskas buvo taip: Denveris prieš keletą 
dienų grįžo iš Čekoslovakijos. Jis pateikė ataskaitą Vienos 
punkte, - taip mes vadiname būstinę, iš kurios vadovauja- 
ma darbui Rytų Europoje, - ir paskui nusprendė paatosto- 
gauti čia, Austrijoje. Kiek man pavyko sužinoti, jis taip ir 
darė - atostogavo. Taigi. Paskui mūsų departamentas gavo 
pranešimą - koduotą telegramą, - kurioje buvo prašoma, 
kad aš toj pat atvykčiau... aš, niekas kitas. Jis buvo už- 
mezgęs ryšius su Vagnerio cirku, ir aš turėjau ten su juo 
susitikti, pasivadinęs Li Eliotu (jau anksčiau esu dirbęs su 
juo, prisidengęs šiuo vardu). Ką gi, Polas paprastai gau- 
davo viską, ko paprašydavo, taigi aš atvykau. Visa kita 
žinai. 

— Ir tu nenujauti, kodėl jis tave kvietė? 

— Vienintelis galimas paaiškinimas - tie jo ryšiai su cirku 
ir dar tai, kad jis prašė atsiųsti būtent mane. Supranti, cir- 
kas po dviejų dienų išvyksta į Jugoslaviją, o mudu su Polu 

jau esame ten dirbę kartu. Aš neblogai šneku serbų ir kroatų 
kalba. Tačiau Polas ir Li Eliotas turėjo pakankamą priedan- 
gą, kad persigautų per sieną ir neįsimaišę į cirką, taigi man 
dabar atrodo, jog Polas lindo į tą cirką vien todėl, kad kaž- 
kas, ką jis buvo aptikęs ir norėjo išsiaiškinti, yra kaip tik ten. 

— Kažkas arba koks nors žmogus, kuris neturi geros prie- 
dangos ir nori pervažiuoti per sieną? 

— Tai būtų aiškiausia išvada. Cirkas - tokia žmonių gru- 
pė, kurios pasienyje niekas labai netikrina, netgi kertant 
„geležinę uždangą“; tačiau tarp visų tų žmonių, daiktų ir 
gyvulių... Ką gi, kai neturi jokios nuorodos, tai beviltiška. 
Aš pats tryniausi aplinkui, stengiausi visiems padėti, Žūt- 
būt susidraugauti... ir neradau nieko. 

— Tokia ir bus tavo ataskaita? Nieko? 

— Taigi, labai naudinga - nieko! Puikiai atlikta paskutinė 
užduotis. 

— Jie taip viską ir paliks? Ar negali būti, kad lieps tau 
nesitraukti... keliauti per sieną? 

Jis krustelėjo: 

— Nemanau, kad mane siųstų, ne. Tačiau... kita vertus, 
neįsivaizduoju, kodėl Polas reikalavo, kad atvyktų „Li Elio- 
tas“, jeigu nesirengė keliauti ten. - Jis pajudino ranką ir 
sutaršė man plaukus. - Nespręsk iš anksto, mieloji, galbūt 
to neprireiks. O jeigu ir prireiktų, rizikuočiau tik dar kartą 
nukentėti nuo to sarto nenaudėlio. 

— Vadinasi, mėgini man paaiškinti, kad galbūt vyktum 
ten vardan savo paties sielos ramybės? 

Jis iš lėto tarė: 

— Galima pasakyti ir taip. Nemanau, kad departamentas 
lieptų man dirbti toliau, kai jau šitaip atsitiko; bet... - Jis 
pirmą kartą sudvejojo. - Mano sielos ramybė, taip, gali va- 
dinti ir taip. Čia ne nuojauta: aš niekada nesiremiu nuojau- 
ta. Bet gerai pažinojau Denverį, ir jeigu jis norėjo man kaž- 

ką pasakyti, tai tikriausiai buvo svarbu. Turėsi jam atleisti. 
Jis juk nežinojo, kad ketinu vykti atostogauti ir apskritai šį 
darbą metu. Aš tikrai gailiuosi. 

— Nereikia. Apie tai jau šnekėjome. Neketinu vėl prie- 
kaištauti. Jei svarbu - vadinasi, svarbu. Tik šįkart važiuo- 
siu drauge su tavimi. Ne, nesijuok, aš kalbu rimtai. Jeigu 
vyksti savo noru, tai kodėl aš negalėčiau? Gal netgi sugebė- 
siu padėti. Mano ryšiai su cirku ne blogesni už tavo - esu 
vyriausioji jų veterinarė, pakviesta atvykti, kada panorė- 
siu. Be to, turiu pacientą, kurį privalau apžiūrėti. 

— Entendu *. O vizą irgi turi? 

— Ne. 

— Na, tuomet... Ne, aš nesijuokiu ir nesistengiu tavęs at- 
sikratyti; užsiminiau, jog man reikės tavo pagalbos, ir da- 
bar iš tikrųjų noriu, kad darytum tai, ką pati sakei, - sukio- 
tumeisi apie cirką, kol jis išvyks. Paklausyk manęs. Iš ryto 
privalau važiuoti į Vieną, be to, mano buvimas čia jau da- 
rosi įtartinas, o kai cirkas iškeliaus - juo labiau kai išvyks į 
užsienį, - vargu ar apskritai sugalvosiu kokią dingstį tarp 
jų trintis. Tačiau laimingo atsitiktinumo dėka tu esi čia ir 
turi tvirtą - ir visiškai nekaltą - ryšį su jais. Jie praleis dar 
dvi naktis šioje šalyje - Hoenvalde, Cechšteine, o paskui jau 
pasienis. Taigi, jeigu judu su Timočiu atsitiktinai keliautu- 
mėte panašiu maršrutu... ir jeigu nuoširdus profesinis su- 
sidomėjimas senuoju pacientu priverstų tave dar kartą už- 
sukti pas juos... Tai viskas, nieko ypatingo neklausinėk, tie- 
siog žiūrėk ir klausyk. Nusigauk į užkulisius, pasišnekėk su 
žmonėmis, pavaikščiok ir atidžiai dairykis. Sakiau, jog nie- 
kada nesiremiu nuojauta, bet šįkart esu visiškai įsitikinęs, 
kad kažkas bus... Supranti, kad ir kas čia ne taip, jie netru- 
kus pasijus laisviau, kai tik atsikratys Denverio draugo bei 
kolegos - manęs. Jeigu jie nustos saugotis, judu tikriausiai 
ką nors pamatysite arba išgirsite. 


* Aišku (pranc.). 


121 


— Ir jeigu taip iš tikrųjų atsitiks? 

— Nieko nedarykite. Supratai? Nieko nedarykite. Laukite 
manęs. 

— Tu greitai grįši? 

— Taip. Galbūt šiąnakt. Iki antradienio nakties tai tikrai. 

— Kas tai turėtų būti, Luisai? 

— Dievaži nežinau. Bet kas, kas neįprasta. Gal ir visai 
nieko; tačiau Denveris prašė, kad aš atvykčiau, Denveris 
buvo pasirengęs važiuoti per sieną, o paskui Denveris Žu- 
vo... Supranti? Nenoriu, kad ką nors darytum, ir jokiu bū- 
du nerizikuok. Paprasčiausiai pamiršk, kad aš buvau čia, 
pamiršk šį pokalbį ir sukiokis netoli cirko, kol vėl tave susi- 
rasiu. Gerai? 

— Gerai. Nereikia taip manes raminti, aš nė kiek nesijau- 
dinu, jaučiuosi laiminga. - Pasitryniau skruostu į jo megzti- 
nį. - Tu pasakei „laimingo atsitiktinumo dėka“, ar ne? 

— Kad esi čia? Taip, pasakiau. 

— Tyliau! Tarytum Timotis sujudėjo. - Gretimame kam- 
baryje garsiai sugirgždėjo lova — tikriausiai Timotis apsi- 
vertė ant kito šono. Gulėjome nekrutėdami, apsikabinę. Ne- 
trukus vėl viskas nurimo. 

Jis labai tyliai tarė: 

— Man reikia eiti. Prakeikimas! 

— Ką darysime dėl Timočio? 

— Kol kas nieko. Kuo mažiau žino, tuo geriau jam. La- 
biausiai kliūva nelemtas slapyvardis... Jeigu tu pažįsti jo 
tėvus, jis anksčiau ar vėliau vis tiek sužinos, kas aš toks, 
taigi turėsime jam papasakoti. Galime išgalvoti kokią isto- 
riją - ypatingas Paneuropos chemijos susivienijimo tyrimas 
dėl pretenzijų į draudimą; arba kas nors panašaus. Teks 
pasukti galvą. Gal jis pats nuspręs, jog esu susijęs su polici- 
ja, tačiau tai nesvarbu; bus lengviau priversti laikyti liežuvį 
už dantų. Jis neblogas vaikinas, ar ne? 

— Manau, kad juo galima pasitikėti. 

— Ką gi, gerai, kol nesakome jam nieko, ko neturime tei- 
sės sakyti. Grįžęs pats su juo pasikalbėsiu. Jau tikrai einu. — 
Jis atsisėdo. - Dabar galutinai susitarkime. Rytoj, tikriau 
šiandien, judu būsite Hoenvalde. Gerai būtų, jei palaikytu- 
me ryšį. Pamėgink vakare paskambinti. Numeris Vienoje 
32 14 60. Neužrašysiu - noriu, kad prisimintum. Įsidė- 
mėjai? 

— Taip. Viena 32 14 60. Turėsiu kviesti poną Eliotą? 

— Taip. Jeigu manęs ten nebus, atsilieps kas nors kitas. 
Pasakysiu, kad lauktų tayo skambučio. Kitą naktį būsite 
Cechšteine, jau netoli pasienio. Ten aš jus pasivysiu. Už po- 
ros mylių į šiaurę nuo kaimo yra naujas viešbutis, įkurtas 
senovinėje pilyje; mano manymu, labai žavus. Pamėginkite 
ten išsinuomoti kambarius. Bus pakankamai toli nuo kai- 
mo, taigi atvažiavęs galėsiu prisidėti prie jūsų, nebijoda- 
mas, kad pusė parapijos mane pastebės ir atpažins... Tau 
užtenka pinigų? 

— Kol kas taip. Ar toje pilyje bus labai brangu? 

— Tikriausiai. Nesijaudink, galbūt galėsiu tave paremti! 
Imk dvivietį, bus patogiau, jei kartais atvykčiau pas tave 
kaip ponas Marčas. Dabar man tikrai reikia eiti. 

— Ko gero. O, Luisai, taip šalta be tavęs! 

— Nejaugi, meilute? Gerai apsikamšyk tuo daiktu ir pasi- 
stenk užmigti. 

— Pirmą kartą taip nenoriu miego. Palydėsiu tave. 

Iškėliau kojas iš lovos, pasiėmiau chalatą ir susivyniojau 
į jį. Luisas, jau įlindęs į švarką, atsisėdęs avėsi batus. Paste- 
bėjau, jog tai lengvi sportiniai bateliai guminiais padais. 

Švelniai pabučiavau jam plaukus: 

— Labai jau tu įgudęs, Kazanova. Nejaugi tikiesi taip nie- 
kieno nepastebėtas ir grįžti į savo kambarį? 

— Pamėginsiu. Šiaip ar taip, ponia Šindler pamanytų, kad 
padėjau cirkui viską susikrauti. 

Atitraukiau stiklinių durų skląsčius ir tyliai jas atvėriau. 

Į kambarį plūstelėjo šalti apyaušrio kvapai, danguje virpėjo 
prieš rytą jau priblėsusios žvaigždės. Švelnus vėjelis šiure- 
no žolynus. 

Luisas praslinko pro mane kaip šešėlis ir stabtelėjo prie 
verandos turėklų. Kai atsisuko, aš irgi išėjau į lauką. 

Jis tyliai tarė: 

— Vėjelis man padės. Niekas negirdės, kai eisiu. - Ir pa- 
bučiavo mane. - Jūsų geras vardas kol kas nenukentėjo, 
ponia Pedante. 

Suėmiau jį už švarko atlapų ir smarkiai įsikibau: 

— Būk atsargus. Prašau tavęs, būk atsargus. 

— Kodėl? Ką tai reiškia? 

— Nežinau. Tiesiog jaučiu. Būk atsargus. 

— Nesijaudink, būsiu. Dabar grįžk į lovą ir miegok. 

Ir staiga likau viena. Žolės šnaresyje tariausi girdinti ir 
kitokį, garsesnį šnaresį, bet paskui viskas dingo. 

Nusisukau nuo turėklų ir pamačiau Timotį, apsirengusį 
vien pižama, stovintį prie atdaro lango ir žiūrintį į mane. 


+++ 


Akimirką viskas tarsi apmirė: vėjas, nakties garsai, kvėpa- 
vimas ir kraujas mano gyslose; kurį laiką toje pulsuojančio- 
je tyloje negalėjau nei kalbėti, nei krustelėti. 

Jis irgi nejudėjo, tačiau, nors žinojau, kad Luisas nesu- 
kėlė jokio garso, taip pat žinojau, kad Timotis jį matė. 

Gal net pusę minutės šitaip spoksojome vienas į kitą. At- 
rodė kaip amžinybė. Dar negalėjau jam sakyti; man buvo 
duoti nurodymai, ir, apimta neaiškios baimės, privertusios 
ištarti tuos paskutinius žodžius, kai atsisveikinau su Luisu, 
dabar jaučiau, jog tai gali būti svarbu. Mačiau tik vieną iš- 
eitį: apsimesti, kad Timotis nieko nepastebėjo, ir tikėtis, kad 
jis nedrįs pirmas pradėti apie tai kalbos. 

Taigi galiausiai pasakiau: 

— Sveikas! Negali užmigti ? 

Jis lėtai išėjo pro stiklines duris ir sustojo už poros pėdų 
nuo manęs. Jau buvo prašvitę, todėl aiškiai jį mačiau. Jo 
veide neįžvelgiau nieko, ką būčiau galėjusi kaip nors pava- 
dinti: jokio smalsumo ar sumišimo, netgi jokios nuostabos. 
Šis vaikinukas tobulai mokėjo nutaisyti abejingą išraišką. 
Buvo pasirengęs elgtis taip, kaip aš ir norėjau. 

Ko gero, būtent ši abejinga išraiška ir privertė mane ap- 
sispręsti. Septyniolikamečiai berniūkščiai neturėtų sugebėti 
taip tvardytis. Kad ir ką Karmela ir Greihamas Leisiai buvo 
padarę Timočiui, aš nenorėjau būti atsakinga už dar vieną 
tokio prievartinio rafinuotumo sluoksnį. 

Ir padėti galėjo tik tiesa. Jokiu būdu dabar nederėjo ap- 
simesti supykusia ir klausti, ką, jo manymu, aš čia rezgu su 
Li Eliotu, tik prieš pusvalandį susipažinusi. Šiaip ar taip, jis 
juk matė bučinį. Be to, atitokęs neišvengiamai pridės du 
prie dviejų ir sužinos tiesą. Tai gal verčiau tegu sužino tuoj 
pat, iš manęs. Luisas turės man atleisti; kita vertus, jei Ti- 
močiu galėsime pasitikėti vėliau, tai galime ir dabar. 

Giliai įkvėpiau ir atsirėmiau į turėklus. 

— Ką gi, sugavai nusikaltimo vietoje, - nerūpestingai ta- 
riau. - Dabar tikriausiai teks prisipažinti, kad melavau tau 
apie tą poną Eliotą. 

— Melavai? 

— Deja, taip. Prisimeni, sakiau tau, kad jis tarsi mano 
vyro antrininkas? 

— Taip, žinoma. - Timočio išraiška jau buvo pasikeitusi, 
tarytum jis nusiėmė iš anksto pasirinktą abejingumo kau- 
kę. Žaibiška išvada, mano manymu, buvo savaime supran- 
tama, bet jo veidas taip nušvito iš palengvėjimo bei pasi- 
tenkinimo, kad žodžiai nuskambėjo kaip komplimentas: - 
Nori pasakyti, jog tai ir buvo tavo vyras? Tas Eliotas... tavo 

vyras... iš tikrųjų visą laiką buvo čia? Žiūrėdama kroniką 
nesuklydai? 

— Būtent. Vos jį pamačiusi, iš karto supratau, kad jis ne- 
nori būti atpažintas... o paskui Analiza pristatė: „Čia Li Elio- 
tas“, taigi aš užsičiaupiau ir nieko nesakiau. 

— Užsimaskavęs? Tikrai? Dievulėliau! - Timotis vėl buvo 
koks anksčiau; net šaltoje prieblandoje pastebėjau, kaip iš 
susijaudinimo žiba jo akys. - Juk sakiau, kad jis paslaptin- 
gas, argi ne? Dabar suprantu, kodėl šįvakar buvai lyg ap- 
dujusi ir nenorėiai nė galvoti apie telegramą į Stokholmą! - 
Jis įkvėpė. - Bet kodėl? Ar kas nors visgi neaišku dėl to 
gaisro? 

— Neklausk manęs kodėl, jis nieko nepaaiškino, tik sakė, 
kad yra kažkas, ko jo darbdaviai nenori iškelti į viešumą, 
taigi kol kas turėsime laikyti jo paslaptį. - Aš nusijuokiau: — 
Jo išdidumas bus labai užgautas; buvo įsitikinęs, kad nie- 
kas nieko negirdėjo. 

— Tiesą sakant, aš iš tikrųjų jo negirdėjau. Tiesiog pabu- 
dau ir iš karto negalėjau vėl užmigti, be to, buvo per karšta 
po ta antklode, todėl priėjau plačiau atidaryti lango. - Ir jis 
naiviai pridūrė: - Atvirai sakant, truputį išsigandau. Nesu- 
pratau, kurių galų jis čia landžioja. Kaip tik norėjau jį pri- 
griebti ir pažiūrėti, ar tau nieko neatsitiko, kai staiga išėjai 
pro duris. 

— Ir tuomet pamatei, jog tai gana draugiškas apsilanky- 
mas.- Nusijuokiau.- Ką gi, labai ačiū, kad manimi rūpinie- 
si. Dabar, kaip sakoma, žinai viską... Bent jau tiek, kiek 
žinau aš, ir būk geras, laikyk tai paslaptyje. Iš tikrųjų netu- 
rėjau tau sakyti, kas jis toks. 

— Gerai. Labanakt. 

— Labanakt. 

Ir grįžau į šaltą lovą. 

DEVINTAS SKYRIUS 


Kartais risčia jis bėga, tarytumei skaičiuotų 
Lengvus, didingus ir kuklius žingsnius. 
Paskui pašoka piestu, kaip tas, kurs pasakytų: 
Žiūrėkite, koks aš esu stiprus. 


V. Šekspyras „Venera ir Adonis“ 


Kitą rytą pasijutau kone sukrėsta, kai privažiavome aną kai- 
melio pakraštį ir toje vietoje, kur bėgiojo Žmonės ir stovėjo 
didysis cirko kupolas, išvydau tik tuščią lauką. Iš arenos 
buvo likęs vien ištryptas, pjuvenomis bei sutrinta ąžuolo 
žieve nubarstytas apskritimas. Vėjas blaškė šiaudų kuokš- 
tus ten, kur stovėjo šilta arklidė su snaudžiančiais žirgais ir 
kur naktį aš operavau. 

Timas sustabdė automobilį prie aikštės vartų. 

— Keista, ar ne? Tarsi koks vaiduoklių laukas. 

— Ir aš ką tik tą patį pagalvojau. Taip nykiai atrodo, tary- 
tum Aladinas ar kas kitas būtų patrynęs lempą ir viskas 
akimirksniu išgaravę... Kaip kokios pasakos pabaiga. - Pa- 
žvelgiau į tą kampą, kur pajuodusi žolė bei keli suanglėję 
pagaliai buvo paženklinę tragedijos vietą. - Liūdnos pasa- 
kos, deja. Kažin, ar jie džiaugėsi, kad gali išvykti? Kodėl 
sustojai? - paklausiau, nes jis lipo iš automobilio. 

— Pamaniau, kad kelionei reikėtų kokio maisto. Ilgai neuž- 
truksiu... o gal eisi ir tu, išgersime kavos toje Konditorei? 

— Eisiu. 

Šviežių kepinių kvapas, sklindantis iš nedidelės kepyklos 
su kavinuke, galėjo pritraukti bet ką, ir, žinoma, nereikėjo 
tikėtis, kad Timas ramiai pravažiuos pro šalį. Mažytė vitri- 

na ryto saulės dar neapšviestoje pusėje buvo nukrauta kvap- 
niomis įvairios duonos stirtomis bei viliojančiais, nematy- 
tais saldumynais. Kol Timotis atidžiai juos apžiūrinėjo, aš 
laukiau, mėgindama neišsiduoti, jog visas mano dėmesys 
sutelktas į šonines duris su užrašu Zimmer frei *, kuris tik- 
riausiai reiškė, kad svečias jau išvyko. 

— Vanesa, tik pažiūrėk, kokie pavadinimai! Tikras ste- 
buklas! Sandgugelhupf ... puikumėlis, ar ne? Gal suvalgy- 
kime po tokį Sandgugelhupf ? Arba Polsterzipf ? O, žiūrėk, 
argi galima pyragaitį vadinti Spitzbub **? 

— Kodėl ne? Šia kalba berods viskas įmanoma. Gal imk 
Schokoladegugelhupf ... o aš verčiau pasirinksiu Schnitt- 
brot. 

— Manau, jog tai paprasčiausiai „suraikyta duona“, - tarė 
Timotis. - Nuostabi kalba, ar ne? 

— Pradėsiu mokytis, nuo šios dienos, - pasakiau. - Norė- 
čiau rasti knygyną ir nusipirkti vadovėlį, bet vargu ar čia 
yra, 0 per Bruką šiandien nevažiuosime. Gal tu turi? 

— Tik pasikalbėjimų knygelę, bet paskolinsiu, jei nori. Pa- 
lyginti nebloga... Dievinu pasikalbėjimų knygeles, o tu? Įsi- 
vaizduok visa tai, ką, jų manymu, žmogui gali prireikti pa- 
sakyti... beveik kaip graikų gramatika mokykloje. Prisime- 
nu, jog vienas iš pirmųjų sakinių, kuriuos turėjau išversti į 
graikų kalbą, buvo: „Ji nešė kaulus krepšyje“. Iki šiol galvo- 
ju, kieno tie kaulai ir kodėl juos reikėjo kažkur nešti. 

— Na, pats matai! Įstrigo galvoje visam laikui, o tai ir yra 
mokyklinių vadovėlių tikslas. Lažinuosi, kad šitą sakinį pri- 
simeni geriau negu visus kitus, kuriuos esi vertęs. 

— Tiesą sakant, tai, ko gero, ir yra vienintelis, kurį prisi- 
menu, ir dar toks naudingas! Kol kas labiausiai vokiškų pa- 
sikalbėjimų knygelėje man patiko vienas prašymas iš sky- 


* Laisvas kambarys (vok.). 
** Šelmis (vok.). 

riaus „Kelionė lėktuvu“: „Gal galėtumėte atidaryti langus?“ 
Mano manymu, gana keista taip sakyti lėktuve. 

— Nejaugi? Turbūt juokauji. Ten tikrai taip parašyta? 

— Taip, tikrai. 

— Na, jeigu ir kiti sakiniai tokie naudingi... 

— Labas rytas, - ištarė Luisas mums už nugarų. 

Dabar jis buvo apsiavęs ne sportbačiais, bet vis tiek pri- 
ėjo labai tyliai. Pagalvojau, kad jeigu tai jau tapo įpročiu, 
jam būtų pats laikas jo atsikratyti. Nenorėjau mirti nuo in- 
farkto. 

— Labas rytas, —- šiaip taip ištariau, gaudydama orą ir 
galvodama, ar verta sakyti, jog Timotis žino, tačiau Timotis 
jau sveikinosi, beveik su tokiu pačiu profesiniu pasitikėji- 
mu savimi, kaip ir Luisas, todėl pamaniau, kad lyg ir vėlu. 

Timotis tarė: 

— O, sveiki, pone Eliotai, labas rytas. Dar neišvykote? Ma- 
niau, kad išvažiuosite kartu su cirku. 

— Man per anksti. Paskutines priekabas ketino išvežti maž- 
daug penktą. Nieko negirdėjau. 

— Matyt, labai kietai miegate, - linksmai tarė Timotis. — 
Šiąnakt kaime turėjo būti nemažas sųjudimas, tačiau jums 
tai, regis, netrukdė? 

- Ačiū, - atsakė Luisas, - tikrai ne. Puikiai praleidau naktį; 
daug geriau, negu tikėjausi. 

— Timai, - pasakiau greitai, gal net šiurkščiai, - tu ver- 
čiau išsirink, kokių bandelių nori, ir nusipirk. Mums tikrai 
jau laikas važiuoti. 

— Gerai, - draugiškai atsakė Timas ir dingo už krautuvė- 
lės durų. 

— Ko gero, lygiosios, - tariau, - bet nesistenk laimėti taš- 
kų, taikydamas į mano lovą. Berniūkštis žino, Luisai. 

- Žino? - Man palengvėjo, kai pamačiau, kad Luisas, nors 

iš pradžių ir susiraukė, iš tikrųjų nė kiek nepyksta. - Maža- 
sis kipšelis... nejaugi tikrai žino? 

— Turėjau jam pasakyti. Matė, kaip naktį išėjai. 

— Imu daryti klaidas. 

— Ne, tai tik atsitiktinumas. Tačiau turėjau jam pasakyti. 

— Be abejo. Nesijaudink. Kiek jis žino? 

— Tiktai kas tu esi. Mano, kad vykdai kažin kokią paslap- 
tingą Europos chemijos susivienijimo pavestą užduotį. Ar 
galiu jam pasakyti, kad prašei pasisukioti apie cirką? 

— Kodėl gi ne? Sakyk, kad susivienijimas nori daugiau 
sužinoti apie Denverio mirtį, todėl man gal teks grįžti, o kol 
kas prašiau tavęs, kad būtum netoliese. Šiaip ar taip, tai ir 
yra tiesa. Jei norės išgirsti daugiau, tegu klausia manęs. 

— Vargu ar jis klaus. Timas - šaunus vaikinas. - Pasakiau 
tai, remdamasi pastarųjų dviejų dienų įvykiais, ir žinojau, 
jog nė kiek neklystu. - Kada išvyksti? 

— Dabar. Ar gerai jautiesi? 

— Puikiai. Jau važiuojame į Hoenvaldą, tik Timas išsigan- 
do, kad pakeliui mirs badu. Ar turi čia automobilį? 

Jis linktelėjo galva į netoliese po medžiais stovintį nu- 
triušusį gelsvai rudą „Volvo“, kuris, nepaisant išvaizdos, at- 
rodė tikrai galingas. Pastebėjau, jog šįryt Luisas jau pado- 
riai apsirengęs, nors vis tiek dar ne tas Luisas Marčas, ma- 
no vyras. Tai tebebuvo anas anonimiškas, profesionaliai 
nereikšmingas Li Eliotas. Dabar supratau, jog sugebėjimas 
dėtis nereikšmingu yra vienas iš jo darbo įgūdžių, tačiau 
niekas, - pagalvojau, - negali iš Luiso atimti tų tikslių, grakš- 
čių judesių, liudijančių jėgą bei mokėjimą susivaldyti, o kar- 
tais - kai jis pats to nori - ir suteikiančių elegantiškumo. 

Jis pakėlė galvą, primerkęs akis nuo ryto saulės: 

— Kurių galų tas vaikinas taip rūpinasi maistu? Jums ne- 
reikės toli važiuoti... - O paskui švelniai pridūrė: - Liaukis 

taip į mane žiūrėjusi, dėl Dievo meilės, mieloji. Lyg būčiau 
koks stabas. 

— O kodėl ne? Aš irgi turiu šiokių tokių teisių, pone M. - 
Ir garsiai paklausiau: - Beje, koks tiksliai atstumas iki Ho- 
envaldo? Ar toli cirkas paprastai nukeliauja per dieną? 

— Apie trisdešimt ar keturiasdešimt mylių. Bus maždaug 
penkiasdešimt kilometrų iki Hoenvaldo. Turėtumėt malo- 
niai pasivažinėti; didelių nuolydžių nėra, o vaizdai labai 
gražūs. Priešpiečius valgykite Lindenbaume, ir neskubė- 
kite. 

Kai Timotis išėjo iš krautuvės, pavojingai apsikrovęs vi- 
sokiais paketėliais, ponas Eliotas aiškino man, kaip geriau 
važiuoti, nubraižęs žemėlapį ant kitos seno voko pusės. Pa- 
stebėjau, kad vokas buvo adresuotas „eskvairui Li Eliotui, 
„Mineralinių trąšų“ bendrovė, Meerstrasse, Viena“. 

— Ką gi, - pasakiau, - jau važiuosime. Laimingos ke- 
lionės! 

— Jums irgi, - tarė Luisas. - Maloniai praleiskite laiką... 
Auf Wiedersehen, ir perduokite linkėjimus Analizai. 

Kai nuvažiavome, Timotis šnairai pažvelgė į mane: 

— Ar tai buvo tik pokštas? 

Nusijuokiau: 

— Ne. Šiaip ar taip, tau labiausiai dera šnekėti apie pokš- 
tus. Galiu pasakyti, kad Luisas Žino. 

Iš pradžių jis atrodė apstulbęs, paskui nusišypsojo: 

— A, tu jam pasakei? Turi galvoje, kad jis žino, jog aš 
žinau? 

— Taip, ir daugiau neklausinėk, kol aš galutinai nesusi- 
painiojau. Viskas dabar aišku... ir ačiū Dievui, kad galime 
kalbėtis. 

Pagaliau turėjome progą pasišnekėti dviese - pirmą kar- 
tą nuo ano susitikimo verandoje, dar neišaušus. Pusryčiai 
buvo gana vieša ceremonija viešbutyje, juo labiau kad iš- 

tikimoji Timočio padavėja sekė kiekvieną mūsų judesį; ta- 
čiau dabar, kai išvažiavome iš kaimo, mums vieniems pri- 
klausė ne tik kelias, bet ir visa apylinkė. 

Kelias atrodė, kaip Luisas ir buvo sakęs, tiesiog idiliškas. 
Ryto saulė metė ilgus, melsvus šešėlius, o tankios tvoros 
buvo apraizgytos sausmedžių ir baltų vijoklių. Pirma mūsų 
šiuo keliu, matyt, važiavo šieno vežimas, ir auksiniai kuokš- 
tai šį nevėjuotą rytą ramiai kybojo tarp gyvatvorės šakų. 

Ėmiau aiškinti Timočiui, ką Luisas prašė padaryti, pa- 
brėždama tik tai, kad Luiso ir jo bendrovės nepatenkina 
išvada, jog Polo Denverio mirtis buvo „nelaimingas atsitiki- 
mas“, ir jie norėtų žinoti, koks buvo ryšys - jei išvis buvo - 
tarp jo ir žmonių iš cirko, ar nebuvo kilusi kokia nesantai- 
ka, dėl kurios jis galėjo žūti. 

- Jis tik nori, - galiausiai pasakiau, - kad pasisukiočiau 
apie cirką —- kaip veterinarė, jeigu jiems dar manęs reikia, 
arba tiesiog kaip draugė. Primygtinai prašė nieko ypatingo 
neklausinėti ir nesiimti jokių seklio gudrybių... taigi Arčio 
Gudvino nepavaidinsi, Timoti. Tiesą sakant, apskritai neži- 
nau, ar tu nori dalyvauti? Man pačiai toks planas tinka — 
jeigu jau negaliu prisidėti prie Luiso tuoj pat, tai mielai čia 
pasitrainiosiu, kol jis grįš, ir gal netgi sugebėsiu jam šiek 
tiek padėti. Be to, iš tikrųjų norėčiau žvilgtelėti į senąjį žir- 
gą. Tačiau jeigu tau knieti greičiau ištrūkti ir lėkti į Piberį... 

— Ne, nė kiek. Dievulėliau, ne, aš norėčiau pasilikti, jei 
leisi... 

Jis labai energingai ir įtikinamai ėmėsi prieštarauti, ir 
nutilo tik tada, kai prisivijome šieno vežimą. Šis buvo di- 
džiulis, prikrautas taip, kad viršus atrodė sunkesnis už pa- 
grindą, su girgždančiais mediniais ratais, tempiamas dvie- 
jų sunkiai žengiančių bėrų arklių. O keliukas - siauras, iš 
abiejų pusių aukštos, palinkusios gyvatvorės, ir dar grio- 
viai šalia kelio. 

— ..„Ar tikrai jums netrukdysiu? - užbaigė Timotis, kai 

aplenkėme vežimą, palikdami vos trijų centimetrų tarpe- 
lius iš abiejų šonų, ir laimingai nuzvimbėme įkalnėn. 

— Jau pradedu manyti, kad be tavęs neapsieisiu, - at- 
sakiau. 

— Tuomet sutarta. Pirmyn į Hoenvaldą. 


Hoenvaldo kaimelis buvo daug mažesnis už Oberhauzeną. 
Maždaug už mylios nuo pagrindinio kelio gražiame slėnyje 
grupelė namų spietėsi apie bažnyčią, kurios bokštas su pilkš- 
vai žaliais gontais dengtu varpo kupolu buvo iškilęs virš 
nuožulnių stogų puošniais raudonų čerpių kraigais. Iš ak- 
menų sumūrytas arkinis tiltas jungė siauros kalnų upės kran- 
tus ir vedė į akmenimis grįstą aikštę. Į pietus ir į vakarus 
driekėsi sodai bei javų laukai, kai kurie jau nupjauti, lyg 
auksiniai plotai tarp žalios augmenijos, tuo tarpu šiaurės 
bei rytų pusėje kaip tvirtovės siena į viršų stiebėsi pušv- 
nais apaugę kalnai. Žvyruoto kelio pakraščiai buvo balti 
nuo dulkių. 

Praradimo jausmas, apėmęs mus, kai išvykome iš Ober- 
hauzeno, dabar dingo - netgi pirmiau, negu įvažiavome į 
kaimelį, nes iš tolo išvydome jau pažįstamas afišas, apvy- 
niotas aplink medžių kamienus bei vartų stulpus, o paskui 
ir patį Vagnerio cirką, įsikūrusį aikštėje prie upės. Labai 
keista buvo šioje visiškai kitokioje aplinkoje matyti tas pa- 
čias palapines, ir priekabas, ir didįjį kupolą, sustatytus ly- 
giai taip pat kaip anksčiau. Tarsi koks milžinas būtų perne- 
šęs viską ant delno ir padėjęs čia, už trisdešimties mylių. 

Popietė buvo tik įpusėjusi, kai atvykome, o pirmasis spek- 
taklis turėjo prasidėti ne anksčiau kaip penktą, bet susi- 
jaudinusių vaikų minia jau šurmuliavo prie aikštės. Juos 
šnekino ir juokino patogiai ant vartų atsisėdęs liliputas Ele- 


133 


meris. Kai važiavome pro šalį, jis pakėlė galvą, pastebėjo 
mus, nusišypsojo ir draugiškai pamojavo rankute. Taigi buvo 
aišku, kad apie mūsų atvykimą visi sužinos iš anksto. 

Kaimelyje buvo keletas turistų, bet mes palyginti lengvai 
gavome lovas tokiame pat mažame ir švariame viešbutėly- 
je prie bažnyčios. Šiek tiek po keturių pėsti vėl grįžome į 
cirko aikštę. 

Kai ėjome pro didįjį kupolą, stabtelėjau ir pažvelgiau į 
vidų. 

Žolė buvo dar neišmindyta, arena ką tik pabarstyta pju- 
venomis, o elektrikai, įsitaisę aukštai ant didžiulių stulpų 
įrengtose aikštelėse, baigė raizgyti laidus. Pats kupolas, ne- 
apčiuopiama jo erdvė, dabar atrodė kitokia, iš viršaus ap- 
šviesta pro brezentą besiskverbiančių išsklaidytų, tarsi ne- 
žemiškų, saulės spindulių. Darbininkai kalė medinius pa- 
aukštinimus ir tvirtino prie jų suolus; visa palapinė aidėjo 
nuo plaktukų dūžių bei šūkavimų. Kažkoks žmogus, užli- 
pęs ant aukštų kopėčių, kabino uždangą - tamsiai raudo- 
nas klostes, kurioms prasiskyrus, išlėks žirgai. Du klounai, 
jauapsirengę savo kostiumais, bet dar neišsidažę, labai rim- 
tai apie kažką kalbėjosi viduriniame tarpe tarp eilių. 

Nepaisant kai kurių skirtumų, man vaidenosi anas vaka- 
ras, ir nors kol kas tai buvo tik tuščia palapinė, tariausi 
matanti pilnas eiles žiūrovų ir girdinti daugybės praėjusių 
spektaklių aidą, seniai skambėjusių dainų, šokių melodi- 
jas, juoką. 

Kai vėl išėjome į dienos šviesą ir išvydau tuos svetimus 
vartus, svetimą kaimą, į varpą panašų bažnyčios bokšto 
stogą, o už jo tarsi žemyn slenkančias pušis, mane staiga 
persmelkė aštrus netekties skausmas, kurio nejaučiau iš ry- 
to: tik dabar suvokiau, kad Luiso čia nėra. Jis jau turėjo 
būti Vienoje. Praėjusios nakties įvykis atrodė kaip sapnas, 
toks pat netikras, kaip ir ana beveik pamiršta kino kronika. 

Analiza laukė mūsų; man labai palengvėjo, kai pama- 

čiau, jog ji patenkinta tokiu apsilankymu ir nori, kad dar 
kartą apžiūrėčiau senąjį keršį. 

— Labai malonu, kad užsukote! Mielai pakviesčiau į vidų, 
bet, kaip matote, jau rengiuosi. - Iš tikro matėme tik veidą, 
žvelgiantį pro duris dengiančios užuolaidos plyšelį. Nors ji 
svetingai šypsojosi ir, be jokios abejonės, buvo nuoširdžiai 
patenkinta, man vis tiek pasirodė išbalusi ir nelinksma. Pa- 
galvojau, jog naktį jai, ko gero, taip ir nepavyko nusnūsti. — 
Bet paskui ateisite išgerti kavos? Žiūrėsite spektaklį, ar ne? 

— Timotis būtinai žiūrės, o jūsų numerį netgi du kartus, 
jei gerai jį pažįstu, - atsakiau, - bet aš tikriausiai ne, ačiū. 
Norėjau tik užeiti į arklidę. Kaip laikosi mano pacientas? 

'"— Geriau, daug geriau. Atrodo kaip kitas arklys. Beveik 
nešlubuoja, tik truputėlį, tarsi būtų kiek sustingęs... o ne iš 
tikrųjų šlubas. 

— Mes sakome „neprasimankštinęs“, - tariau. - Ar ėda? 

— Nedaug... bet atrodo tikrai geriau. Esu labai jums dė- 
kinga. 

— Nėra už ką. Kaip suprantu, dabar jį pasiliksite? 

Klausdama nusišypsojau, ji irgi šyptelėjo, bet (pagalvo- 
jau) gana atsainiai, ir tarė: 

— Tuomet pasimatysime vėliau? Also gut! Jei norėsite už- 
eiti ir pasėdėti mano namelyje, taip ir padarykite, niekada 
jo neužrakinu. Užeikite, išsivirkite kavos - darykite, ką no- 
rite. - Ji vėl šyptelėjo, jau linksmiau, ir galva dingo už užuo- 
laidos. 

— Atrodo pavargusi, - pasakiau. - Tikiuosi, įstengs atlikti 
savo numerį. Ką gi, pasimatysime vėliau, Timai. 

Arklidė irgi, tarsi per stebuklą, man pasirodė ta pati. Tas 
pats kvapas, tos pačios žirgų pasturgalių eilės ir tingiai kru- 
tančios uodegos, tik dabar švietė balta saulės dėmė ant bre- 
zento ir buvo dingusi vakarykštė mieguista ramybė. Dre- 
suotus žirgus kaip tik rengė spektakliui. Gūnios buvo jau 
nuimtos, oda švytėjo blausioje šviesoje. Koks pustuzinis sto- 

vėjo jau papuošti. Vyrai bėgiojo ten ir atgal su gūniomis, 
balnų pavaržomis, puošniomis kamanomis ir plunksnų ka- 
rūnomis. Šetlendų poniai, kai kurie jau apimti jaudulio, vis 
labiau nerimavo, kandžiojo vienas kitam sprandus ir mo- 
savo ilgomis uodegomis. Lipicos eržilas ramiai stovėjo savo 
garde prie durų, galvą nuleidęs, ausis atpalaidavęs, nekreip- 
damas dėmesio į visą tą sambrūzdį ir triukšmą. Sunku bu- 
vo įsivaizduoti, kad, nepraėjus nė valandai, jis jau bus are- 
noje - didingas, apšviestas prožektorių, išpuoštas auksu ir 
brangakmeniais, aukštai pakilęs į orą. Čia, šiame tamsia- 
me kampe, jis atrodė kažin koks senoviškas, apsunkęs nuo 
išminties ir tvirtai stovintis ant žemės - kaip žirgas, ištašy- 
tas iš balto akmens. 

Priešais jį stovėjo galvą nukoręs keršis, bet kai priėjau 
artyn, jo akies obuolys pasisuko, ir jis pasisveikindamas pa- 
krutino ausį. Maniau, kad gretimame garde pasilenkęs ka- 
manas knebinėja kažkoks berniukas, tačiau kai prakalbo, 
supratau, jog tai liliputas Elemeris. 

— Vadinasi, grįžote apžiūrėti kankinio. - Nežinau, kur tas 
liliputas buvo išmokęs kalbėti angliškai; visi garsai buvo 
gomuriniai, nenatūralūs, bet balsiai tariami gana raiškiai. 
Apskritai jo balsas skambėjo sodriai ir maloniai. 

— Taip. Atrodo daug geriau. 

— Šiek tiek paėdė. Nedaug. Bet pasitaisys... 

Įėjau į gardą pažiūrėti iš arčiau. 

— Ir Analiza taip sakė. 

— ... nors vargu ar vertėjo stengtis, - užbaigė liliputas. Jis 
nuėmė nuo žirgių brangakmeniais išpuoštą balną ir užsi- 
metęs ant kupros, įtempęs jėgas nešė į baltojo eržilo gardą. 
Balnas kone uždengė jį visą, o pavaržos vilkosi žeme, bet 
pamaniau, kad verčiau nesisiūlysiu padėti. 

Susikaupusi ėmiau apžiūrinėti žirgą. „Lėlytė“ tebebuvo 
ant žaizdos, patinimas išnykęs, ir keršis nekrūptelėjo, kai 
prisiliečiau. Priverčiau jį garde žengti žingsnį atgal ir įsiti- 

kinau, kad koją ant žemės stato jau tvirčiau. Oda tebebuvo 
šiurkšti, bet akys linksmesnės, ir apskritai išvaizda daug 
geresnė negu praėjusią naktį. 

Atsitiesiau: 

— „Vargu ar vertėjo stengtis“? - Suabejojau, ar teisingai 
buvau supratusi gomurinį jo niurnėjimą. — Turite galvoje, 
kad jie vis tiek jo nepasiliks? 

Jis gūžtelėjo pečiais. Trumpų rankučių ir plačių pečių 
judesys atrodė bjauriai. Turėjau tvardytis iš paskutiniųjų, 
kad nenukreipčiau akių į šalį. 

— Kas gali žinoti? - daugiau nieko ir nepasakė, tik stukte- 
lėjo vienu iš tų pečių baltajam eržilui į pakinklį, kad pasi- 
trauktų. 

Ir staiga pajutome, kad prasideda spektaklis. Žirgai bū- 
riu išlėkė iš arklidės, pasirengę pirmajam numeriui. Ma- 
čiau, kaip „kaubojai“ šoko į balnus, ir iš didžiosios palapi- 
nės pasigirdo duslūs „Gladiatorių maršo“ garsai. Arklinin- 
kas Rudis įpuolė į Lipicos eržilo gardą ir, paėmęs balną iš 
Elemerio, viena ranka uždėjo jį žirgui ant nugaros. Klydau, 
manydama, kad liliputas labai įžeidus: arklininkas juokau- 
damas kažką pasakė vokiškai, kiek galėjau suprasti iš ges- 
tų, apie Elemerio ūgį, tačiau tas tik nusijuokė ir šmurkšte- 
lėjo po eržilo pilvu užsegti pavaržų. Aš lioviausi čiupinėti 
keršio koją ir atsitiesusi glosčiau jam ausis, stebėdama, kaip 
baltasis eržilas brangakmenis po brangakmenio puošiamas 
karališku apdaru. Paskui liliputas priėjo prie manęs: 

— Jau pradeda. Ar dar kartą žiūrėsite spektaklį? 

Papurčiau galvą: 

— Aš tik pamaniau... Ko gero, šio senuko po gaisro nie- 
kas ir nebuvo išvedęs pramankštinti? Gal jis apskritai ne- 
buvo ganykloje? Atrodo, kad ne. Suprantate, truputį atsar- 
giai pasivaikščioti jam būtų naudinga, o parupšnoti šiek tiek 
žolės - juo labiau. Kažin, ar galėčiau kur nors jį nusivesti? 
Gal į pakelę? Tikriausiai galima? 


137 


— Be abejo, - atsakė liliputas, - darykite, kaip jums patin- 
ka; pati žinote, kaip geriau. Bet prie kelio neveskite, ten 
daug dulkių. Eikite į kitą pusę. - Maža rankutė mostelėjo į 
galines arklidės duris. - Už šio lauko yra miškas, bet ne 
didelis miškas, o tik... kaip jūs sakote?.. - medžių ruožas, 
gal dvidešimties metrų pločio. Ten rasite vartus ir takelį 
tarp medžių, o aukščiau yra nedidelė kalnų ganykla; tai ben- 
dra žemė, ir žolė ten gera. Niekas jums nekliudys. 

— Ar galiu jį ten palikti, kad pasiganytų, kol pradėsite 
rengtis į kelionę? 

- Žinoma. Tikriausiai nenorėsite jo pančioti? Tuomet luk- 
telėkite, atnešiu jums virvę ir kokį kuoliuką. 

Tą vietą radau be vargo. Tolimajame lauko gale reljefas 
gana stačiai kilo aukštyn nuo lygios aikštės, kurioje stovėjo 
palapinės; vakaro saulė buvo gintaro spalva nudažiusi jau- 
nų pušaičių kūgius, o pro medžius į viršų vingiuojantis ta- 
kas skendėjo tamsiame šešėlyje. Mediniai vartai buvo drėgni 
ir tyliai sugirgždėjo, kai juos atidariau ir įvedžiau senąjį 
žirgą. EĖjome iš lėto. Priekinę dešinę koją jis statė atsargiai, 
bet tikrai nebuvo raišas; iš pradžių sąnariai gal ir atrodė 
nelankstūs, tačiau kai samanomis apaugusiu taku po tru- 
putį kilome aukštyn, sulig kiekvienu žingsniu jautėsi vis ge- 
riau. Pirmą kartą kažkuo susidomėjęs, pakėlė galvą ir pa- 
statė ausis. Net aš, su netobulais žmogaus jutimo organais, 
užuodžiau sodrius vasaros vakaro kvapus. 

Virš pušų juostos išvydau kalnų ganyklą, apie kurią ir 
kalbėjo liliputas; tai buvo pailga žalia plokštuma su kai kur 
želiančiais krūmeliais, iš visų pusių apsupta tamsių spyg- 
liuočių. Kažkas buvo nupjovęs aukštą pievą - vienur kitur 
džiūvo į krūveles sugrėbtas šienas, o nupjautose vietose jau 
augo šviežia, švelni žolė ir daugybė gėlių. Oras kvepėjo me- 
dumi. 

Žirgas prasispraudė pro mane, išėjo į šviesą, nuleido galvą 
ir ėmė ėsti. Aš jam netrukdžiau: neįtempdama virvės, nuė- 

jau ir įsmeigiau kuoliuką pievos viduryje, paskui pasitrau- 
kiau į šalį ir atsisėdau. 

Žemė buvo per dieną prišildyta saulės. Iš apačios, pro 
pušų juostą, atsklido cirko muzika - prislopinta ir dar me- 
lodingesnė iš tolo. Sėdėjau ir klausiausi, mėgaudamasi pas- 
kutiniais saulės spinduliais, su malonumu stebėdama da- 
bar jau godžiai žolę pešantį senąjį eržilą. Pievoje mačiau 
daugybę gerai žinomų lauko gėlių: katilėlių, čiobrelių, aki- 
šveičių, o kur nebuvo pasisukęs dalgis, tarsi balta ir gelto- 
na puta į viršų stiebėsi petražolės vei vėdrynai. Ne toks pa- 
žįstamas man buvo skrajojančių, šiugždančių pievos gyven- 
tojų pasaulis: atrodė, kad ganyklos paviršius net siūbuoja 
nuo peteliškių - rusvų, melsvų, žalsvai geltonų, margų. Pa- 
stebėjau ir keletą saviškių - vanesų, keletą raudonųjų ad- 
mirolų ir dar panašių į vėžlio kiautą - oranžinių bei rudų, 
su juodomis dėmelėmis. Jų spalvos mirgėjo tarp gėlių, stai- 
ga dingdamos, kai peteliškė nutūpdavo ir suglausdavo spar- 
nelius, ir vėl sušvisdamos, kai ji pakildavo į viršų. Net žolės 
pašaknės buvo kaip gyvos - ten šokinėjo ir smuikeliais gro- 
jo begalė Žiogų. Ore zvimbė bitės; pastebėjau, kad jos pro 
mane lekia turėdamos aiškų tikslą, ta pačia kryptimi, tarsi 
kokiu bičių greitkeliu. Visos skubėjo į namelį, panašų į ma- 
žytį šveicariško stiliaus vasarnamį, dailiai sukaltą iš pušų, 
su daugybe langelių, kaip karvelidėje. Iš tiesų tai buvo toks 
avilys, bendras būstas keletui spiečių, su atskiromis duri- 
mis kiekvienai šeimai, už kurių ji koriuose laikė savo me- 
dų. Susižavėjusi žiūrėjau, kaip apsunkusios bitės tarsi kul- 
kos taiko į savo duris, ir galvojau, jog prieš keletą metų, kai 
buvau dar maža, Anglijos pievose irgi dūzgė daugybė vabz- 
džių, o dabar apnuodytuose laukuose nepamatysi ir neiš- 
girsi jokios gyvybės. 

Už pušų juostos, tarytum labai toli, įskilęs bažnytėlės var- 
pas išmušė šešias. Cirke kurį laiką buvo tylu. Pamaniau, 
jog savo numerį tikriausiai atlieka klounai arba dresuoti 


139 


šunys; paskui, tyliai ir švelniai, bet gana aiškiai ramiame 
ore, vėl užgrojo muzika. Išgirdau fanfaras ir iš karto atpa- 
žinau: turėjo pasirodyti Analiza su baltuoju eržilu. Aidėjo 
sidabriniai, skaidrūs trimitų garsai. Senasis keršis liovėsi 
ėdęs, pakėlė galvą ir pastatė ausis, kaip greičiausiai elgtųsi 
ir kovinis žirgas, išgirdęs, jog prasideda mūšis. Vėliau mu- 
zika pasikeitė - orkestras švelniai ir ritmingai grojo valsą iš 
„Rožių kavalieriaus“ *. 

Tikras stebuklas buvo girdėti tokią muziką, sklindančią 
iš taip toli, šį gražų vakarą Alpių pievoje. Patogiai atrėmiau 
nugarą į vieną iš minkštų šieno kupetų ir pasirengiau ma- 
loniai klausytis, bet staiga senasis žirgas kažkuo patraukė 
mano dėmesį; atsisėdau tiesiai ir ėmiau jį stebėti. 

Jis nenuleido galvos ir nepradėjo vėl ėsti - stovėjo išrie- 
tes sprandą, ausis pastatęs, tarsi mėgdžiodamas išdidžią 
baltojo eržilo laikyseną. Paskui, kaip ir baltojo eržilo, jo galva 
sujudėjo, tačiau tai buvo ne paprastas arklio kinkavimas, o 
labai grakštus, kone iškilmingas, sąmoningai gražus jude- 
sys. Pakėlęs priekinę koją, keršis kanopa dukart palietė 
minkštą žemę; paskui iš lėto, nusilenkdamas ant žolės nu- 
sidriekusiam savo šešėliui, pats vienas ėmė šokti. Buvo se- 
nas ir nemankštintas, be to, netvirtai statė priekinę dešinę 
koją, tačiau judėjo pagal muziką kaip tikras artistas. 

Sėdėjau tarp ilgėjančių šešėlių nuošalioje pievoje ir susi- 
graudinusi žiūrėjau į jį. Štai kaip, maniau, jaučiasi seni cir- 
ko žirgai, kai girdi savo jaunystės muziką: iškilmingas, su 
nusilenkimais, dresuoto žirgo šokis, matyt, yra tai, ko, d 
daise išmokęs, niekada nepamirši. 

Ir staiga suvokiau, jog tai ne šiaip dresuoto žirgo jude- 
siai. Ne toks šokis, kokį „šoko“ sarčiai; tai buvo sunkiai iš- 
mokstami sudėtingiausios dresūros elementai, atliekami gal 


* R. Štrauso opera. 

ir nelabai vikriai, bet neabejotinai tie patys: pirmiausia is- 
paniška žinginė - pasistūmimas į šalį, švelniai linguojant 
įstrižai; paskui sudėtingas pirouette - staigus pasisukimas 
šonu į žiūrovus; dar vėliau, man bežiūrint, jis pamėgino 
piaffe. Tai buvo tarsi parodija, seno, sužeisto žirgo pastan- 
gos bėgti risčia vietoje; Analizos eržilas praėjusį vakarą tai 
atliko labai tiksliai ir veržliai, tačiau buvo aišku, kad ir ker- 
šis tai prisimena, tarytum kadaise iš tikrųjų puikiai pavy- 
kusį elementą. Tolumoje muzika pasikeitė: Lipicos eržilas 
arenoje turėjo pasikelti į /evade, pirmąjį iš „šuolių virš Že- 
mės“. Ir staiga atokioje kalnų pievoje, stebint vienintelei 
žiūrovei, senasis keršis tvirtai pastatė užpakalines kano- 
pas, išpūtė karčius bei uodegą ir, pakėlęs sužeistą koją nuo 
žemės, atsistojo piestu ir laikėsi ore, atlikdamas tą patį ka- 
rališką, nuostabiai gražų levade. 

Ir to, matyt, pakako. Jis nusileido ant visų keturių kojų, 
papurtė galvą, nukorė snukį žemyn ir vėl buvo tik senas, 
pavargęs keršis, pririštas pasiganyti žalioje pievoje. 


DEšIMTAS SKYRIUS 


Šitaip stovinčius dailininkai piešia žirgus, ant kurių joja 
dievai arba didvyriai. 


Ksenofontas „Jojimo menas“ 


— Timai, - pasakiau, - tikriausiai nesirengi nuo pradžios iki 
galo žiūrėti ir antrojo spektaklio? 

— Ne, nors mielai dar kartą žvilgtelėčiau, kaip joja Anali- 
za. O kodėl klausi? Tau manęs reikia? 

— Taip, ir prašyčiau, kad praleistum ir Analizos numerį, 

jei gali. Turiu kai ką tau parodyti, tokio dalyko tikrai neno- 
rėtum pražiopsoti. Ne, - atsakiau, kai jis supratingai, klau- 
siamai pažvelgė į mane, - tai visai kas kita. Labai asmeniš- 
ka. Ar eisi su manimi? 

— Žinoma. Kur? 

— Į kalną už šio lauko. Nieko tau iš anksto nesakysiu; 
noriu, kad pats pamatytum. 

Dabar jau buvo tamsu, tačiau virš kalnų ir medžių kilo 
skaistus mėnulis. Oras buvo labai ramus, skraidė šikšnos- 
parniai. Žirgas, kiek paėjęs į priekį, tyliai rupšnojo žolę. 

— O, atvedei čia senąjį keršį, - tarė Timotis. - Dievulėliau, 
sunku ir pažinti. Arkliškas apetitas, kaip sakoma. 

— Tikrai arkliškas. Tačiau... Koks prakilnus savo protu! 
Koks neaprėpiamas savo gabumais! Savo judesiais ir iš- 
vaizda - koks įspūdingas ir nuostabus! Pasaulio grožis! 
Visų gyvių pažiba! 

— Kas čia dabar?! 

— „Hamletas“... ir šiek tiek Noelio Kovardo. Žiūrėk, ateik 
arčiau, žolė jau sudrėkusi, bet yra rąstas, galime ant jo at- 
sisėsti. 

— Ką norėjai man parodyti? 

- Turėsi palaukti. Vieną kartą tai jau įvyko, ir tikiuosi, 
kad įvyks vėl. Na, sėskis. Paklausyk, kaip aiškiai girdėti 
muzika. 

— Mmm. Dresuoti žirgai, ar ne? Štai, pasibaigė. Dabar 
„bus klounai. Ką visa tai reiškia, Vanesa? Atrodei susijau- 
dinusi. 

— Gal šiek tiek ir esu. Palauk, pamatysi. Gali nieko ir ne- 
būti, aš... aš tiesiog nežinau, gal suklydau. Dabar ir pačiai 
atrodo, kad būsiu viską tik įsivaizdavusi, bet jeigu ne, tai 
galbūt ir tu pamatysi. 

Naktis buvo graži, oras vaiskus ir ramus. Peteliškės kaž- 
kur dingusios, bitės irgi pritilusios savo namelyje. Toje tylo- 
je man pasivaideno, kad girdžiu šikšnosparnių riksmus 

aukštai virš medžių. Atrodė, jog žirgas neįprastai garsiai 
brūkščioja kanopomis ir peša žolę. Mėnulis pakilo virš že- 
mo debesies, apglėbusio kalną. 

Tyliai tariau: 

— Klausyk, trimitai. Nieko dabar nesakyk. Nejudėk. 

Iš pradžių pamaniau, kad nieko nebus. Tolimi sidabri- 
niai, drąsūs trimitų balsai virpino orą, o senasis žirgas ra- 
miai sau ėdė. Pelėda tyliai praskrido pažeme, balta kaip 
vaiduoklis mėnesienoje. Žirgas pakėlė galvą ir nusekė ją 
akimis. Visai nekreipė dėmesio į trimitus. 

Pro pušis į kalną atvingiavo valso melodija. Timotis klus- 
niai, nejudėdamas sėdėjo ant rąsto šalia manęs. 

Švelniai skambėjo valsas; penki taktai, šeši... ir tuomet 
tai įvyko. Seno žirgo galva kilstelėjo aukštyn, sprandas išsi- 
rietė, ir gražiai, išdidžiai atkišęs priekinę koją, keršis vėl 
ėmė iškilmingai pats sau šokti. Į vieną pusę, paskui į kitą, 
tyliai mušdamas kanopomis į žemę. Mėnulio spinduliai už- 
liejo pievą, viską nudažė savo vaiduokliška sidabrine spal- 
va. Pušys atrodė labai juodos. Kai eržilas paskutinį kartą 
didingai atsistojo piestu, atlikdamas levade, iš viršaus srū- 
vanti mėnesiena nubalino jo odą, ir kokias penkias ar še- 
šias sekundes jis taip stovėjo juodame fone - šešėlių išmar- 
gintas baltas žirgas, jau nebe senas, palūžęs, klajojantis ker- 
šis, o geriausioje mokykloje dresuotas eržilas, seniausios 
Europoje veislės. 

Timotis nė karto nekrustelėjo ir neišleido nė garso, kol 
visa tai baigėsi; paskui mudu pažvelgėme vienas į kitą: 

— Ar aš teisi? - paklausiau. 

Jis tik linktelėjo ir nieko neatsakė. Įtariau, kad jį tas vaiz- 
das sugraudino taip pat, kaip anksčiau mane, bet jis ber- 
niukiškai stengėsi neišsiduoti. Kai pagaliau prakalbo, bal- 
sas skambėjo normaliai, netgi nerūpestingai, tačiau Žžino- 
jau, jog buvau teisi: 

— Vargšas senukas, - tarė jis. 


143 


— Jaunystėje, matyt, buvo puikus, - pasakiau. 

— Tikriausiai. - Jo balsas pasikeitė, tapo šaižesnis, kai jis 
ėmė galvoti: - Tačiau vis tiek nesuprantu! Jeigu šis žirgas 
dresuotas, kodėl jie norėjo jo atsikratyti? 

— Jis juk senas. Gerai įsižiūrėjau: jam daugiau negu dvi- 
dešimt. 

— Bet niekas neminėjo amžiaus kaip priežasties, kodėl jį 
ketina pribaigti; tik sakė, jog „nenaudingas, nieko nesuge- 
ba, cirkas negali laikyti žirgo, kuris nieko nedaro“. Prisi- 
meni, Analiza pasakojo, kad jį mėgino rengti spektakliams, 
bet jam nekaip sekėsi. 

— Jeigu jis jau buvo dresuotas pagal sudėtingiausią pro- 
gramą, kai jie jį gavo, jam ir negalėjo gerai sektis nauji da- 
lykai. 

— Taip, bet jeigu jis „dresuotas pagal sudėtingiausią pro- 
gramą“, tai turbūt vertėjo jį kaip nors panaudoti? Bent jau 
parduoti. Už tokį gautų nemažai pinigų, netgi dvidešimties 
metų. 

— Gal, - pasakiau, - jie nežino, kad jis dresuotas. 

Jis atsisuko ir nustebęs pažvelgė į mane. Skaisčioje mė- 
nesienoje gana aiškiai vienas kitą matėme. 

— Nežino? 

— Na, juk neatrodo, kad žinotų. Pats ką tik citavai jų Žo- 
džius... o ir šįvakar man pasirodė, kad, jų manymu, dėl jo 
neverta vargintis, - pakartojau Timočiui, ką buvo sakęs lili- 
putas. 

Jis kurį laiką sėdėjo ir susiraukęs žiūrėjo į žolę. 

— Na, ir kur tai mus nuves? Be abejo, viską jiems pasaky- 
sime. Vargu ar jie... 

— Nesu įsitikinusi, kad reikia sakyti. 

Jis kilstelėjo galvą: 

— Ką turi omenyje? 

"- Aš tik maniau... Tai juk Franco Vagnerio žirgas, - pa- 
sakiau. - Prisimeni, kaip Analiza pasakojo, kad Francas prie 


144 


jų prisidėjo prieš dešimt metų, kai cirkas buvo kažkur šiau- 
rėje, o jis kaip tik dirbo su prekybos agentu žirgų mugėje ir 
atsivedė šį žirgą iš kito, čekų, cirko? Juk nemanai, kad tu- 
rėdamas šitokį puikiai dresuotą žirgą, tiek daug sugebantį, 
jis galėjo niekam nieko nesakyti, jei viskas buvo teisėta. Ko- 
dėl, atsivedęs spektakliams parengtą eržilą (ir, kaip dabar 
paaiškėjo, slapčia juo jodinėdamas), jis niekam apie tai ne- 
užsiminė ir netgi nemėgino pasipelnyti? Būtų gavęs nema- 
žai pinigų. Tai tikriausiai susiję su tuo, ką Luisas nori išsi- 
aiškinti, bet, šiaip ar taip, Francas Vagneris irgi yra vienas 
iš Luiso lygties nežinomųjų. „Bet kas, kas neįprasta“, - taip 
sakė Luisas, ir iš visko galima spręsti, kad mums ne pro 
šalį būtų šiek tiek daugiau sužinoti apie senąjį Franclį. Jei- 
gujau apie tai kalbame, Timai, jis juk pakeitė pavardę, pri- 
simeni? 

— Tikrai. Ir atsisakė rengti numerį... pasirodyti viešai. 

— O ką, - iš lėto pasakiau, - jei tas Žirgas tikrai buvo 
vertingas, ir Francas jį pavogė iš cirko, kuriame dirbo anks- 
čiau? Jaučiu, kad senasis ponas Vagneris - Analizos sene- 
lis - tai žinojo, ir būtent todėl privertė jį pasikeisti pavardę, 
tačiau esu visiškai įsitikinusi, kad kitiems jis nieko nepasa- 
kė... Dabar tai, žinoma, nebesvarbu, viskas buvo labai se- 
niai, ir žmogus jau negyvas; bet jeigu jis pavogė vieną daik- 
tą, galėjo pavogti ir daugiau, ir kadangi jis įsipainiojęs į 
Luiso galvosūkį, galbūt verta tai pasiaiškinti. Jeigu jis pa- 
darė kažką tokio, dėl ko turėjo visus tuos metus slapstytis, 
tai gal ir Polo Denverio ryšys su juo buvo... 

— Velse, - staiga tarė Timotis. - Ji sakė „Velse“, ar ne? 

— Ką? 

— Analiza sakė, kad jis prisidėjo prie Vagnerio cirko, kai 
jie rodė spektaklius mieste, kurio pavadinimas - Velsas, kaž- 
kur šiaurėje, prie Bavarijos sienos. 

- Iš tikrųjų, ji taip sakė. Ar prisimeni, Timai, ji dar pasa- 
kojo, kad cirkas jau ruošėsi iškeliauti, kai jis atėjo? Bent aš 

taip supratau. Jeigu jis tuo metu nuo kažko bėgo, kokią 
geresnę priedangą galėjo rasti? Visas tas žirgų mugės šur- 
mulys... vieni atvažiuoja, kiti išvažiuoja, o paskui, tą pačią 
naktį, cirkas iškeliauja per sieną... Dar vienas žmogus ir 
žirgas lengvai galėjo... 

— Ispanų jojimo mokykla iki tūkstantis devyni šimtai pen- 
kiasdešimt penktųjų buvo Velse, - tarė Timotis. 

Jo pastaba, kaip ir pirmiau, buvo labai trumpa ir taikli, 
vėl ne iš karto suvokiau esmę. 

— Tikrai? Ji sakė, kad buvo jų pažiūrėti. Ką tai..? 

Staiga nutilau ir nustebusi, praverta burna, įsmeigiau akis 
į jį. Neprisimenu, kaip pašokome ant kojų, tik paskui paju- 
tau, kad abu stovime ir spoksome vienas į kitą. 

— Negali to būti, Timai, - kimiai pasakiau. - Tiesiog ne- 
gali būti. Būtų kilęs triukšmas... policija... 

— Taip ir buvo. - Jis atrodė apstulbęs ne mažiau už ma- 
ne. - Palauk... klausyk... dabar man viskas aišku. Prisime- 
ni, ką pasakojau lėktuve, apie arklininką, kuris perpjovė 
gerklę žirgui, o paskui nusižudė? Matyt, buvau ne taip su- 
pratęs. Tai sena istorija, netgi nežinau, ar tikra, bet sakiau, 
kad apie tai niekas nerašė, taigi aš taip ir nesužinojau var- 
dų. Tačiau yra ir kita istorija, kuri buvo išspausdinta; per- 
skaičiau ją vienoje iš savo knygų ir, ko gero, supainiojau su 
ana. - Jis giliai atsikvėpė. - Ar prisimeni, kaip rodžiau tau 
Neapolitano Petros nuotrauką ir sakiau, kad jis ir yra tas 
žirgas, kurį nužudė? Aš klydau. Jis dingo, šią vasarą bus 
jau dešimt metų, ir vienas iš arklininkų dingo kartu su juo. 

Stojo tyla. Abu kaip lėlės, tampomos už virvutės, atsisu- 
kome pažiūrėti į senąjį keršį, rupšnojantį žolę kitame lau- 
ko gale. 

— Pamarginimai, - tarė Timotis. - Kaip jis tai padarė? 

— Nežinau, tačiau tai nesunku - plaukų dažais... arba 
kaip nors panašiai. - Staiga vėl pasisukau į jį: - Tai viską 
paaiškintų! 

— Ką paaiškintų? 

— Kodėl jo tokia oda. Šiandien pastebėjau, kad ji tebėra 
šiurkšti, tarytum nelygi, nors karštis praėjo ir plaukeliai ne- 
beturėtų būti pasišiaušę. Neabejoju, kad liečiau kaip tik vieną 
iš juodų dėmių... juk žinai, kokie aplūžinėję ir kieti būna 
plaukai, jeigu jie dažnai dažomi. Dėl to šiek tiek nerima- 
vau, vis galvojau, kad kažkas negerai. Dabar, naktį, nelabai 
įžiūrėsime, tačiau dienos šviesoje tikrai norėčiau atidžiau 
žvilgtelėti į tuos tamsius lopus! Timai...- Ir staiga susi- 
griebiau: - Ne, tai nesąmonė, iš tikrųjų! Vis tiek negaliu 
patikėti! 

— Ir aš, - tarė Timotis, - bet viskas tinka, pati matai. Pa- 
galvok, jeigu tai Francas Vagneris, kaip lengvai jis galėjo 
viską padaryti; kur nors tą eržilą išsivedė... skaičiau, kad 
Velse Jojimo mokyklos tvarka nebuvo griežta, o kai prasi- 
dėjo žirgų mugė, ji dar labiau pakriko... perdažė jį, o pas- 
kui paprasčiausiai įsimaišė į dėdės cirką, kuris kaip tik ren- 
gėsi iškeliauti. Galbūt jis taip pasielgė daug negalvodamas, 
vien todėl, kad atrodė labai lengva pasislėpti... gal netgi 
buvo girtas... o vėliau, kai suvokė, ką padarė, nedrįso prisi- 
pažinti. Ir taip pat nedrįso leisti žirgui pasirodyti viešai ar- 
ba pats dalyvauti cirko programoje; tačiau nepajėgė atsi- 
spirti pagundai ir slapčia jodinėjo - iš karto aišku, kad žir- 
gas buvo mankštinamas. 

— Bet kodėl? Jeigu neketino pasipelnyti, kam reikėjo vog- 
ti tą vargšą gyvulį? 

— Negaliu atsikratyti minties, kad iš dalies tai buvo toks 
žiaurus kerštas, - lėtai tarė Timotis. - Tai galima įžvelgti ir 
istorijoje, kurią skaičiau: ten rašoma, jog tas arklininkas 
įsidarbino Jojimo mokykloje, prieš tai tarnavęs kažkurioje 
kariuomenės kuopoje Štirijoje; vėliau jis tapo jaunesniuoju 
Bereiter - prajodinėtoju, bet nebuvo labai paklusnus, nuo- 
latos kivirčydavosi su vyresniais jojikais, paskui įsikalė sau 
į galvą, kad jie jam pavydi, nesuteikia progos iškilti. O kai 

pagaliau jam buvo leista pasirodyti spektaklyje, jis atėjo gir- 
tas ir bausmei turėjo grįžti į arklidę dirbti paprastu darbi- 
ninku. Tikriausiai būtų išvis išmetę, tačiau tuo metu ap- 
skritai buvo sunku rasti žmonių, o jis mokėjo prižiūrėti žir- 
gus, kai negerdavo. 

Vėl kurį laiką tylėjome. 

— „Atėjo girtas“, - tyliai pakartojau, - „kažkurioje kariuo- 
menės kuopoje Štirijoje“. Čekų cirką jie, matyt, išgalvojo 
kaip priedangą... Dieve švenčiausias, viskas tinka. Nė vie- 
noje knygoje, žinoma, nebuvo paminėta to Žmogaus pa- 
vardė? 

— Ne, bet galima būtų išsiaiškinti. 

— Taip... taip. Dar turėsime apie tai pagalvoti. 

— Berods esi tikra, kad jie nežino? 

— Negalėčiau patikėti, kad žino, - atsakiau. - Niekuo ne- 
išsidavė net kai tvarkiau hematomą, kai visų akys - tiesio- 
gine prasme - buvo nukreiptos į senąjį eržilą... Šiaip ar 
taip, negalime nieko jiems sakyti, kol nesame visiškai įsiti- 
kinę, o aš nežinau, kaip tai padaryti. Valstybinis žirgynas 
tikriausiai nenorės iškelti aikštėn to arklininko pavardės, o 
jei paklaustume policijos, jie imtų domėtis, kam mums jos 
prireikė, taigi pridarytume bėdos ponui Vagneriui bei visam 
cirkui. Kita vertus, jiems pirmiausia ir derėtų pasakyti. 

— Manau, gana lengvai įsitikinsime ir patys, - tarė Ti- 
motis. 

— Ne, geriau nereikia. Vien dėl Luiso negalime visų apie 
tai klausinėti. Juk sakiau, kad Arčio Gudvino nepavaidinsi. 

— Ne tai turėjau galvoje. Viskas daug paprasčiau. Galime 
sužinoti dabar pat. Tikri Lipicos eržilai - iš Jojimo mokyk- 
los - turi įdegintas žymes. Visuomet maniau, kad gaila įda- 
gais bjauroti baltą žirgą, tačiau jie visi paženklinti trijose 
vietose. Didžioji „L“ ant kairiojo žando, matyt, reiškia „Li- 
picos“. Jeigu jis užaugintas Valstybiniame žirgyne, ant šo- 
no bus karūna ir raidė „P“ - „Piberis“. O ties šonkauliais jie 

įdegina kažkokius hieroglifus, kurie rodo to žirgo kilmę - 
kurio reproduktoriaus, kurios kumelės. Vargu ar mokėčiau 
me būti tikri, jog neklystame. 

— Na, - pasakiau, - tai ko dar laukiame? 

Ilgi ir juodi mūsų šešėliai nutįso ant žolės, kai ėjome prie 
besiganančio žirgo. Mėnesiena jo dabar nesiekė, užstojo pu- 
šys, todėl juodi lopai atrodė labai tamsūs ir slėpė tikrąjį 
arklio pavidalą - tarsi kažkokios netaisyklingos formos dė- 
mės sklandė ore. 

— Gal tu ir teisus, - tariau, - Dieve šventas, gal tu ir tei- 
sus. Matai, kiek daug juodos spalvos čia, kairėje pusėje? 
Žandas, šonkauliai, šonas - visos tos vietos, kur, kaip sakei, 
turėtų būti įdagai... - Kai priėjome, žirgas pakėlė galvą, ir 
aš suėmiau jį už apynasrio. - Ir dar tokios bjaurios, didelės 
dėmės... Galima pamanyti, kad... 

Nejučia nutilau. Žirgas stovėjo, prispaudęs snukį man prie 
krūtinės, o Timas švelniai, bet greitai braukė ranka žemyn 
nuo karčių, palei akį ir toliau per kairįjį žandą. Stebėjau, 
kaip vaikino pirštai, labai balti mėnulio šviesoje, juda ant 
juodos odos. Jie kažką užčiuopė, stabtelėjo, paskui iš lėto 
atsekė didžiosios „L“ kontūrus. 

Jis nieko nesakė. Aš irgi. Tylėdamas jis nuleido ranką ir 
uždėjo manąją ant žirgo sprando. Oda buvo drėgna nuo 
rasotos žolės. Atsargiai praskyrusi plaukelius, pajutau se- 
no įdago randą. Taip, tai buvo didžioji „L“, reiškianti „Lipi- 
cos“. Suradome ir „P“ su karūnėle - „Piberio“. O ant šon- 
kaulių buvo sudėtingas piešinys, kuriame lyg ir pavyko už- 
čiuopti didžiųjų „N“ ir „P“ kontūrus... 

Neapolitanas Petra garsiai suprunkštė man į sterblę, ati- 
traukė galvą ir vėl išpešė gerą kuokštą rasotų dobilų. 

Netardami nė žodžio, mudu su Timočiu palikome jį ten 
ir takeliu tarp pušų iš lėto ėjome žemyn. 

Čia neprasiskverbė mėnulio spinduliai, todėl buvo labai 
tamsu. Kurį laiką tylėdami stengėmės neišklysti iš kelio. Pas- 
kui Timotis tarsi nei iš šio, nei iš to tarė: 

— Tai štai kaip! 

— Kaip tik prisiminiau papūgą, - pasakiau. 

— Papūgą? A, taip, tuos prancūziškus paliepimus; tai 
įprastos Jojimo mokyklos komandos. Matyt, išmoko iš 
Franclio. 

- Tikrai? Nežinojau. Galvojau apie tą „Peterį“. Greičiau- 
siai jis taip vadino žirgą. 

Priėjome vartelius, vedančius iš miško į cirko aikštę. 
Timotis man juos atidarė ir staiga iš susijaudinimo ėmė 
juoktis: 

— Tuoj sprogsime nuo paslapčių! Kaip manai, ar tavo vy- 
rui ir jo susivienijimui ši nors kiek pravers? 

— Galai žino, tačiau noriu kuo greičiau viską išpasakoti! 
Vargu ar verta šiąnakt vėl jam skambinti: mėginau anks- 
čiau, bet man pasakė, kad jo nebus. Ir dar sakė, kad jis 
važiuos į pietus, kai tik galės, o tuomet pasibaigs visi mūsų 
vargai. 

— Malonu tai girdėti, - tarė Timotis, ir uždaromi varteliai 
garsiai sugirgždėjo, lyg norėdami iš mūsų pasityčioti. 


VIENUOLIKTAS SKYRIUS 


Pilis, apsupta bedugnių... 


Brauningas „De Gustibus“ 


Kitą dieną, įvažiavę į Cechšteiną, patyrėme tą patį keistą 
atpažinimo jausmą kaip ir Hoenvalde: visur cirko afišos, 
paskutiniai vagonėliai ir priekabos iš lėto rėplioja į savo 

vietas aikštėje kaimo pakrašty, didysis kupolas jau stovi ža- 
lių kalnų fone, o aplinkui - daugybė matytų veidų ir trans- 
porto priemonių. 

Kaimas buvo erdviame slėnyje, šalia tingiai į pietus vin- 
giuojančios upės. Šioje vietoje slėnio dugnas atrodė mažiau 
negu mylios platumo; abiejose pusėse reljefas iš pradžių 
švelniai, apvaliomis kalvelėmis, bangavo aukštyn, paskui 
kilo į viršų stačiomis atšlaitėmis, apaugusiomis mišriais - 
ąžuolų ir kaštonų, bukų ir bugienių - miškais, už kurių stūk- 
sojo skardingi pušynai, o dar toliau dangų rėmė sidabrinės 
uolų viršūnės. Vienur kitur styrantys kalnų iškyšuliai vertė 
upę raitytis, daryti Žvilgančius lankstus palei akmenines jų 
papėdes. Kaimas su gražia bažnyčia, tiltu, malūnu bei ge- 
benės šaka paženklinta vynine glaudėsi viename tokiame 
slėnio vingyje, todėl tik apvažiavę stačią uolą kitame jo ga- 
le, pagaliau išvydome pilį. 

Anoje upės pusėje į vandenį buvo atsirėmęs kitas didelis 
kalno iškyšulys, todėl srovė toje vietoje staiga gręžėsi atgal. 
Šio iškyšulio gale styrojo stati uola, tvirta ir dantyta kaip 
kokia tvirtovė; išorinė jos pusė statmenai leidosi žemyn, iki 
papėdę skalaujančios tamsios ir gilios upės. Šį aukštą ragą 
su kalno šlaitu jungė siaura uolos briauna, eilė po eilės ap- 
augusi tamsiomis, gražiomis pušimis, kurios atrodė labai 
ryškios žalsvų pievų ir skaisčiai mėlyno popietės dangaus 
fone. Kaip tik ten, patupdyta ant paties uolos pakraščio, 
tarsi atkeliavusi iš vaikystės pasakų, stovėjo Schloss Zech- 
stein - nedidelė, bet iš tikrųjų romantiška pilis su smailais 
bokštais, patrankų bokšteliais, dantytomis gynybinėmis sie- 
nomis, su siaurais langeliais ir ant akmens nupieštais spal- 
votais skydais. Buvo netgi tiltas - ne pakeliamasis, o tiesiog 
siauras, lenktas akmeninis tiltas nuo miško iki pilies vartų, 
kur plonas balto vandens siūlelis, prasiveržęs pro uolos ke- 
terą, putodamas krito žemyn. Prie pilies vedė smulkiais 
akmenimis grįstas keliukas, stačiu kampu atsišakojęs nuo 

pagrindinio kelio apačioje; abipus jo stovėjo heraldiškos ko- 
lonos, toliau buvo dar vienas grakštus tiltas, už kurio keliu- 
kas zigzagais kilo į viršų, vos įžiūrimas tarp tankių miškų. 
Nors ir sunkiai prieinama, su gerai išlaikytais viduramžiš- 
kais įtvirtinimais, ši vieta anaiptol neatrodė grėsminga. Ji 
iš tikrųjų buvo žavi - ne turistams skirtas muziejus, o pilis, 
pritaikyta gyventi. 

Kai galiausiai mūsų automobiliukas spirališku keliu už- 
burzgė į kalno viršūnę, pamatėme, jog tiltas, vedantis prie 
pilies vartų, anaiptol nėra toks grakštus, koks atrodė iš apa- 
mai platus vienam automobiliui. Jį pervažiavę, pro arkų 
galeriją patekome į akmenimis grįstą uždarą kiemelį. 

Pilies vestibiulyje ne iš karto galėjai suprasti, jog dabar 
čia viešbutis. Tai buvo gana didelė kvadratinė patalpa su 
akmeninių plytelių grindimis, paneliais papuoštomis sie- 
nomis ir plačiais į viršų vedančiais laiptais. Visos medinės 
dalys - iš pušies. Viename kampe stovėjo žalia koklinė kros- 
nis, tokiu metų laiku nekūrenama, ir masyvus medinis sta- 
las, ant kurio buvo padėta registracijos knyga bei kitokie 
viešbučio reikmenys. Vienmarškinis, tik žalią bajaus pri- 
juostę pasirišęs vyriškis įnešė mūsų lagaminus, parodė, kur 
turime įsiregistruoti, paskui vėl paėmė daiktus ir laukė, ke- 
tindamas nuvesti mus į kambarius. Jau buvau beeinanti 
laiptų link, bet jis mane sustabdė ir labai jau nerūpestingu 
balsu, kaip tik ir išduodančiu pasididžiavimą, tarė: 

— Ateikite čia, gnūdige Frau. Čia yra liftas. 

Nepajėgiau nuslėpti nustebimo. Šioje vietoje vargu ar ga- 
lėjai tikėtis šiuolaikinio vandentiekio, ką jau kalbėti apie 
tokius patogumus kaip liftas. Jis nusišypsojo: 

— Visi nustemba. Neseniai įrengė. Pirma vasara, kai jį 
turime. Labai patogu. 

- Žinoma. Tiesiog nuostabu! 

— Prašom čia. Deja, reikia truputį paeiti koridoriumi, prie 
virtuvių, bet, suprantate, grafas nenorėjo, kad tokie šiuo- 
laikiški įrenginiai gadintų centrinę pilies dalį. Būtų gaila 
ardyti vestibiulio panelius. 

Kalbėdamas jis vedė mus ilgu, tamsiu koridoriumi, ku- 
rio akmeninės grindys buvo užtiestos iš nendrių nupintu 
dembliu. 

— Grafas? - paklausiau. 

— Grafas ir grafienė tebegyvena čia, - paaiškino vyriš- 
kis. - Suprantate, čia buvo daugelio jų giminės kartų na- 
mai. Jie turi savo kambarius štai toje pilies dalyje, anoje 
pusėje. - Jis kryptelėjo galvą atgal, iš kur buvome atėję, 
rodydamas kitapus vestibiulio esančias patalpas. Virtuvės 
koridoriai, kuriuos dabar skersai perėjome, buvo šiaurinia- 
me fligelyje; be abejo, pietinį grafas su grafiene buvo pasi- 
likę sau, o pagrindinę pilies dalį, esančią tiesiai priešais 
vartus bei tiltą, naudojo kaip viešbutį. 

— Vadinasi, jie patys tvarko visus viešbučio reikalus? — 
paklausiau. 

— Ne, ponia, yra valdytojas, bet ir grafienė tuo domisi. 
Štai liftas. 

Stovėjome priešais masyvias pušines duris, apkaltas di- 
džiulėmis geležinėmis vinimis bei juostelėmis, kurios man 
jau atrodė įprastos Austrijoje. Vienoje pusėje ant akmeni- 
nės sienos buvo plieno papuošimų raizginyje užslėptas elek- 
tros mygtukas. Liftas atvažiavo be garso: vienas iš šiuolai- 
kiškiausių, kuriuos pats turi valdyti ir kurių, kad ir kaip 
gėda, aš visuomet bijau, - su daugybe jungiklių, lempučių 
ir mygtukų, tokios pat neaiškios paskirties, kaip ir sudėtin- 
giausio kompiuterio. Bet jis saugiai ir sklandžiai per kokias 
tris sekundes užkėlė mus į trečią aukštą. 

Mano kambarys buvo įspūdingas ir gana gražus, maž- 
daug ties pagrindinio koridoriaus viduriu, rytinės sienos 

išsikišime, todėl pro langus galėjau matyti nuostabų slėnio 
vaizdą. Be to, jame buvo ir vienas iš tų žavių bokštelių, dėl 
kurių pilis atrodė kaip iš pasakos; šiaip kambarys buvo kvad- 
ratinis, tik su plačia pusapvale ambrazūra viename kampe, 
kur stovėjo dailus rašomasis staliukas ir dvi kėdės. Ten pa- 
stebėjau ir siauras duris, galbūt vedančias į balkoną arba — 
tai atrodė daug įtikimiau ir romantiškiau - ant dantyto pi- 
lies stogo. 

Vos spėjusi išsikrauti daiktus, išgirdau barbenimą į du- 
ris - atvyko Timotis. 

— Pritrenkianti vieta, ar ne? Bet man šiek tiek ir baisoka. 
Kaip manai, ar išdrįstume paprašyti arbatos? 

— Tikriausiai, nors nežinau kaip. Gal reikia papūsti ragą 
arba padaužyti kardu į skydą... arba, žinai ką, pasidairęs 
gal rasi tokį puošnų kutą - timptelėk jį, ir už tūkstančio 
mylių tamsiame koridoriuje išgirsi duslų varpelio skambė- 
jimą, tada vilkdamas kojas atšliauš koks susirietęs senas 
tarnas... 

— Prie lovos yra telefonas, - tarė Timotis. 

— Dievulėliau, iš tikrųjų! Kaip gaila! Na, nesvarbu, užsa- 
kyk arbatos. Nori, kad atneštų čia? Jei pavyks, pažiūrėsiu, 
kas už tų durelių. 

Bokštelio durys buvo neužrakintos ir tikrai vedė ant sto- 
go. Siauras perėjimas jungė mano bokštelį su kitu, esančiu 
maždaug už penkiasdešimties jardų, pietrytiniame pilies 
kampe. Šis perėjimas buvo palei rytinę sieną, tarp dantyto 
išorinio krašto, vainikuojančio aukštą skardį iki pat upės, 
ir stataus stogo šlaito; o jo gale į viršų kilo akmeniniai laip- 
tai, spirale apsivynioję aplink pietrytinį bokštelį ir tikriau- 
siai vedantys ant nedidelio dantyto stogo. Mano bokštelis 
buvo su smaigaliu, kaip kokia burtininko skrybėlė, ir su 
skrendančio slibino formos vėtrunge. Stogo šlaitai ir šel- 
menys buvo dengti raudonomis čerpėmis, sienos sumūry- 

tos iš medaus spalvos akmenų, ir ant kiekvieno smaigalio 
užmautas koks nors auksinis papuošalas - rutulys, skren- 
danti gulbė, o virš mano galvos - slibinas. Persisvėriau per 
dantytą sienos kraštą: akmenys buvo įkaitę nuo popiečio 
saulės. Dvelkė vėsus vėjelis, atskraidindamas ir duslų po 
uola tekančios upės šniokštimą. 

— Atneša arbatą, - tarė Timotis man už nugaros. - Tai 
bent vaizdelis! Gal ir kaimas matyti? 

— Ne, tačiau tos sodybos, štai ten, turėtų būti pačiame 
jo pakraštyje. Žiūrėk, matai mažytį baltą šveicariško sti- 
liaus namelį pušyne, anoje pusėje? Cirko aikštė turėtų 
būti šiek tiek Žemiau. Įsidėmėjau tą vasarnamį, kai va- 
žiavome pro šalį. 

— Kaip manai, ar toli? 

— Nosies tiesumu gal kokia mylia, o tuo keliu - galai žino. 
Argi ne dieviška vieta? 

— Geriau ir nesugalvosi. Tavo vyras moka pasirinkti, 
ar ne? 

— Visada. 

sutinka. Kada jis turėtų atvažiuoti? 
» - Nežinau, jie man nieko nepasakė, kai skambinau. Gal 
išvis nepasirodys šįvakar... bet žadėjo būtinai atvažiuoti, o 
cirkas rytoj išvyksta. Tikiuosi, kad spės. - Neišsitariau, jog 
ne tik tikiuosi, bet ir meldžiuosi, kad jis spėtų. Negalėjau 
atsikratyti minties, kad jam, ko gero, teks keliauti paskui 
cirką į Jugoslaviją, ir apie tai galvodama šiurpau iš bai- 
mės - gal ir neprotingos, bet labai aiškiai juntamos. - Dar 
paskambinsiu vėliau, - pridūriau. - Jeigu jis jau važiuoja, 
jie tikriausiai man pasakys. 

— Dabar bent jau galėsiu jį atpažinti. Šiaip, ko gero, būtų 
slėgusi šiokia tokia įtampa. 

— Gal tik mane, - abejingai pasakiau. - Nes jūs abu be- 
rods apgaudinėjate be ypatingų pastangų; tikras siaubas! 

- Tiesą sakant, man pasirodė, kad jis viską daro be ypa- 
tingų pastangų. 

— Gal tu ir teisus. 

— Taigi kitas tavo ėjimas — po arbatos - į cirką? — Jis 
žvilgtelėjo į rankinį laikrodį. - Laiko turime į valias, dar tik 
trys. Galėsime su jais pasikalbėti prieš pirmąjį spektaklį. 

Senojo keršio reikalus jau buvome maždaug aptarę iš ry- 
to, kai neskubėdami paskui cirką važiavome iš Hoenvaldo, 
ir vienintelis mūsų sprendimas buvo papasakoti, ką suži- 
nojome, ponui Vagneriui ir Analizai, nelaukiant Luiso atvy- 
kimo. 

(„Nes, šiaip ar taip, Francas Vagneris jau miręs, - šnekė- 
jo tada Timotis, - o nusikaltėlis buvo jis, ne jie. Be to, cirkas 
ryte iškeliauja į Jugoslaviją, paskui į Vengriją, taigi jeigu jie 
norėtų sugrąžinti Žirgą, tai reikėtų nuspręsti šiandien“.) 

— Taip, - dabar pasakiau, - galime ten nukakti gerokai 
prieš keturias. Oi, klausyk, ar ne arbatą atneša? Įleisk jį, 
būk gerutis. 

Atėjo tas pats patarnautojas su žalia bajaus prijuoste. At- 
nešė didžiulį padėklą, ant kurio buvo gražus senovinis si- 
dabrinis arbatos servizas ir keletas labai jau mažų, sudžiū- 
vusių sausainukų Dresdeno porceliano lėkštelėje. 

Paskui Timotį ir aš grįžau į kambarį. 

— O, labai ačiū. Gal padėtumėte čia, ant rašomojo stalo? 
Ačiū. Jūs vienas čia šiandien dirbate? 

Dėdamas padėklą, jis nusišypsojo: 

— Atrodo, kad taip, ponia, bet galima sakyti, jog mums 
lyg ir atostogos. Šįryt išvažiavo didelė amerikiečių grupė, 0 
dabar esate tik jūs, todėl daugelį išleido pailsėti. Kaime yra 
cirkas, dauguma ketina eiti žiūrėti spektaklio. 

— Labai geras cirkas, - tarė Timas. - Matėme Hoenvalde. 

— O, tikrai? Aš pats irgi eisiu, penktą valandą, o paskui 
grįšiu išleisti kitų. Dauguma čionykščių tarnų gyvena kai- 
me ir nakvoja namuose. 

Staiga atsisukau, išgirdusi Timočio šūksnį. Jis stovėjo prie 

— Kas gi ten, po galais?! Žiūrėkite, virš medžių, kokie 
dūmų debesys! Ar tik ne miško gaisras? 

Pažvelgiau jam per petį. Toliau į šiaurę, slėnio pakrašty- 
je, į kitą pusę nuo kaimo, ant kalvos tarp medžių iš tikrųjų 
kilo juodi dūmų debesys. 

— Taip aukštai tikriausiai nėra namų, - pasakiau. - Kas 
ten galėtų būti? Jūs irgi manote, jog tai miško gaisras? — 
paklausiau tarno. 

— Mano vardas - Jozefas, ponia. Ne, tai ne gaisras, mes 
tai vadiname Die Feuerwehr, „ugnies mašina“. 

— „Ugnies mašina“? 

— Yra daug pavadinimų: Der Fligelzug, „skrajojantis trau- 
kinys“, kai kas dar sako Der Feurige Elias, „liepsnojantis 
Elijas“; tai toks kalnų traukinukas. 

— Traukinys, tikras traukinys? - paklausė Timotis. - Taip 
aukštai? Juk ten bus keli šimtai pėdų, gal netgi tūkstančiai! 

— Taip, aukštai, bet ten yra kalnų geležinkelis... nežinau, 
koks būtų angliškas pavadinimas... dabar prie stačių šlaitų 
stato funikulierius, visokius keltuvus - tai jau šiuolaikiniai 
įrenginiai, o šis senas geležinkelis pastatytas labai labai se- 
niai, gal prieš šimtą metų. Jis rieda ant tokio ratuko, kuris 
jį ir laiko... krumplys... ar taip jūs sakote? 

— Skylėtas bėgis ir krumpliaratis, - tarė Timotis. - Krum- 
plinis ratas ant bėgio. Krumplinis geležinkelis. 

Jozefas linktelėjo galvą: 

— Taip. Krumplinis geležinkelis, dabar žinosiu. Visiems 
labai patinka, iš dalies, - jis nusijuokė, - dėl to, kad seno- 
viškas; amerikiečiai jį mėgsta. Jo pradžia toli slėnyje, už 
penkių ar šešių kilometrų nuo šio kaimo. Toliau palei jį yra 
nedidelis ežeras ir pora viešbutėlių turistams. Ta vieta va- 
dinasi Cvaibrunas - Zweibrunn Am See. Vasarą ten būna 
daug žmonių. 

— O kur tas geležinkelis veda? Aukštyn į kalną? - paklau- 
siau. 

— Taip, į pačią viršūnę. - Jis vėl parodė pirštu. - Iš čia jos 
nepamatysite, tik iš užpakalinių kambarių. Iš savo kamba- 
rio, pone, galėsite matyti. Geležinkelis nutiestas į viršų tarp 
šios kalvos ir gretimos, iki aukščiausio smaigalio, ir ten yra 
nedidelis Gasthaus - vieta, kur galima pasistiprinti. Turbūt 
įsivaizduojate, koks ten reginys! Matyti net Jugoslavijos, 
Vengrijos kalnai. Jei pabūsite čia keletą dienų, ponia, būti- 
nai turite ten pasikelti. Geriausia anksti ryte; pirmasis trau- 
kinys važiuoja septintą. 

— Labai norėčiau, bet vargu ar pajėgsiu atsikelti septin- 
tą, - pasakiau. - Ką gi, labai ačiū, Jozefai. 

— Daugiau nieko nepageidaujate, ponia? 

— Ne, ačiū. Oi, palaukite! Gal mano vyras, Luisas Marčas, 
pranešė, kada atvyks? 

— Aš nieko negirdėjau, ponia, ir registracijos knygoje nė- 
ra jokių įrašų. 

— Suprantu. Ačiū. 

Kai jis uždarė duris, atsisukau ir pamačiau nepatenkintą 
Timotį, įbedusį akis į padėklą. 

— Ir tai jie vadina arbata? 

— Dėl Dievo meilės, juk dar tik trys! Nejaugi spėjai vėl 
išalkti po tokių milžiniškų priešpiečių? 

— Kada tai buvo! Kaip manai, ar jis nuėjo? Gal tyliai nu- 
bėgčiau į savo kambarį ir atneščiau šį tą iš to, ką atsive- 
Žiau? Ačiū Dievui, kad man pakako proto pasirūpinti atsar- 
gomis. Juk neatsisakytum bent vieno skanutėlio Gugelhupf? 

— Tiesą sakant, mielai suvalgyčiau. Beje, kur tas tavo kam- 
barys? Šalia mano? 

— Ne, kitoje pusėje, gal už dvejų durų, koridoriaus gale. 
Vienviečiai kambariai ne tokie didingi kaip šis, manojo lan- 

gai į kiemą, bet vis tiek jis gražus. Tolumoje matyti kalnų 
viršūnės. Kaip manai, ar jau galiu eiti? 

Jis atsargiai uždarė duris. Atsisėdau įpilti abiem ar- 
batos. 


**x* 


Vestibiulyje nieko nebuvo. Timotis mane, žinoma, išjuokė, 
kai atsisakiau važiuoti su juo liftu, bet lipdama plačiais laip- 
tais žemyn nė kiek dėl to nesigailėjau, nes kiekviename aukš- 
te atsivėrė nuostabus ir vis šiek tiek kitoks slėnio vaizdas. 
Timotis jau buvo išėjęs prie automobilio, tačiau aš nesc- 
kiau iš karto paskui jį; tamsiu koridoriumi pasukau virtu- 
vės link. 

Nuėjau iki pat lifto durų, bet niekur nemačiau nei ano 
tarno su bajaus prijuoste, nei ko nors kito. Priešais buvo tik 
tuščias koridorius - visos durys uždarytos, už jų nė garso. 
Priėjau prie kampo, ten stabtelėjau ir jau norėjau grįžti at- 
gal į vestibiulį, kai staiga išgirdau kažką atidarant duris ir 
netrukus pamačiau seną vyriškį. Jis irgi mane pastebėjo ir 
priėjo artyn. 

— Laba diena! Gal galėčiau kuo padėti? - Angliškai kalbė- 
jo tik su nežymiu akcentu, o balsas man pasirodė labai ma- 
lonus. Vyriškio veidas buvo liesas, pražilę plaukai gana ilgi, 
ir ėjo jis šiek tiek susikūprinęs. Kažkokio užsieninio kai- 
miško tvido drabužiai buvo labai keistai, senamadiškai su- 
kirpti. 

— O, labai ačiū, - atsakiau, - bet neketinau niekam truk- 
dyti. Žinau, kad šiandien čia mažai žmonių; aš tik norėjau 
kai ką pasakyti Jozefui - vyriškiui, kuris užnešė mūsų laga- 
minus. 

— A, taip, jis dabar kitoje namo dalyje. Eime čionai, aš 

jums jį atsiųsiu. - Grįžtant atgal, iš kur buvau atėjusi, sena- 
sis vyriškis pridūrė: - Mano žmona jį pasikvietė, bet tik- 
riausiai ilgai neužlaikys. 

Tuomet supratau, kas jis toks. 

— Atleiskite, bet ar jūs... tikriausiai esate..? — Užsikirtau, 
nežinodama, kaip turėčiau kreiptis į austrų grafą. 

Jis mandagiai palenkė galvą - tai buvo kartu ir linktelėji- 
mas, ir nežymus nusilenkimas: 

— Esu grafas Cechšteinas, jūsų paslaugoms. 

Kaip tik priėjome vestibiulį, ir jis pasuko tiesiai prie ma- 
syvių raižytų durų su užrašu Private, išgraviruotu gotiško- 
mis raidėmis, bet aš sustojau. 

— Tuomet gal... jei galėtumėte man skirti bent akimir- 
ką... prašyčiau... iš tiesų man jūsų ir reikėjo. Ieškojau Jo- 
zefo tik norėdama jo paprašyti, kad nuneštų žinutę jums. 

— Suprantu. Tai kuo galėčiau jums padėti? 

— Ko gero, tai ilga istorija, - neryžtingai tariau, - ir, žino- 
ma, mielai ją papasakosiu, bet pirmiausia norėčiau paklaus- 
ti: ar yra pilyje arklidė ar šiaip kokia vieta, kur galėčiau 
bent naktį ar dvi palaikyti žirgą? O gal - tai dar geriau - 
būtų galima paleisti jį kur nors pasiganyti? Suprantate, aš... 
na, atvykau lyg ir su žirgu, ir man reikia bent šiąnakt jį kur 
nors uždaryti. Ar tai būtų įmanoma? - užbaigiau šiek tiek 
dvejodama. 

Jis tarytum nė kiek nenustebo: 

— Žinoma, čia yra arklidė, ir jeigu pageidaujate laikyti 
ten savo žirgą, jam, be abejo, atsiras vietos. Tik pasakykite 
Jozefui. Dėl ganyklos irgi nebus jokių sunkumų - galite pri- 
rišti bet kur kalno pašlaitėje; čia dar nelabai aukštai, miške 
yra aikštelių, kur auga puikiausia žolė. Jozefas tuo pasirū- 
pins. Kai atgabens jūsų žirgą, tiesiog paklauskite Jozefo, 
kur kas yra. Aš pats tuoj pat jam tai pasakysiu. 

Jau žiojausi, norėdama viską paaiškinti, bet staiga su- 

pratau, kad jis to visai nesitiki ir neketina nieko klausinėti. 
Gal čia tiesiog nebuvo įprasta labai domėtis svečių keisty- 
bėmis, arba grafas puikiai prisiminė anuos laikus, kai visi 
atvykdavo žirgais; o gal paprasčiausiai tokiam žmogui kaip 
grafas Cechšteinas dar niekada nebuvo tekę asmeniškai tvar- 
kyti tokių reikalų. Tai buvo Jozefo rūpestis - kaip, beje, ir 
visa kita. Grafas linktelėjo, nusišypsojo ir jau sukosi eiti, 
taigi aš tik padėkojau jam ir nuskubėjau prie automobilio, 
kur manęs laukė Timotis. 

— Atleisk, kad užtrukau, bet norėjau sužinoti, ar galėtu- 
me čia įkurdinti senąjį keršį, jei cirkas nuspręstų mums jį 
palikti. Kalbėjau su pačiu grafu, viskas gerai; yra dar nau- 
dojama arklidė ir, jo žodžiais, pakankamai ganyklų. Jis nė 
nemirktelėjo - tiesą sakant, man netgi pasirodė, kad jis ti- 
kisi, jog visi svečiai suvažiuos karietomis, pakinkytomis še- 
šetu arklių, ar dar kaip nors panašiai. Šiaip ar taip, vargšui 
Jozefui teks tuo pasirūpinti. Kažin ar jis spės nueiti į cirką. 
Tu vairuosi? 

— Vairuoti automobilį, kai važiuoji tokiu siauru keliuku 
aukštyn, yra vienas dalykas, - tarė Timotis, - o žemyn - 
visai kas kita. Taigi dabar tau eilė. Nenoriu būti savanau- 
dis. Beje, jeigu manai, jog į šią pilį apskritai kada nors už- 
važiavo šešetu kinkyta karieta, tai tavo vaizduotė daug la- 
kesnė už manąją. 

— Vis galvoju, —- pasakiau, - jeigu tikrai nori įsidarbinti 
Ispanų jojimo mokykloje, tai vargu ar galėtum pradėti ge- 
riau, negu parvesdamas vieną iš seniai prarastų žirgų. 

Jis nusišypsojo: 

— Ta mintis jau buvo atėjusi ir į mano suktą galvelę. 

— Vadinasi, kalbi rimtai? Tuo geriau tau. Tai lipk, važiuo- 
jam. Kažin, ar kada anksčiau šioje arklidėje stovėjo Lipicos 
eržilas? 

— Tikri šuoliai virš žemės, - pratarė Timotis, kai mažasis 

mūsų automobiliukas atsargiai riedėjo siauru tilteliu. - Ga- 
liu lažintis, kad garsusis Neapolitanas Petra niekada gyve- 
nime nebuvo įkurdintas aukščiau, tai jau aišku. Beje, kaip 
jis čia užlips? 

— Esi jaunas ir stiprus, - linksmai tariau, - tu jį ir užvesi. 
Deja, negaliu sakyti „užjosi“, nes kol kas tai neįmanoma. 

— Taip ir jaučiau, kad būsi ką nors panašaus numačiu- 
si, - tarė Timotis, - kai sakei, jog negalėsi apsieiti be ma- 
nęs. Už viską reikia atsimokėti! Gerai, kad suvalgiau tą Gu- 
gelhupj, ar ne? 


DvVYLIKTAS SKYRIUS 


Kai priešas savo kardą traukia, 
Tarantara, tarantara! 

Mes jaučiamės nejaukiai, 
Tarantara. 


V. S. Gilbertas „Penzanso piratai“ 


— Ir ką dabar darysime? - paklausė Analiza. 

Iki pirmojo spektaklio buvo likęs vos pusvalandis. Visi 
sėdėjome jos namelyje: Timotis, aš ir ponas Vagneris - ap- 
kūnus, suprakaitavęs, jau apsirengęs pasirodymui ir iš pa- 
žiūros labai susirūpinęs. Analiza, irgi jau apsivilkusi kau- 
bojišku kostiumu pirmajam numeriui, paskubomis dažėsi 
prieš veidrodį. Mudu su Timočiu viską jiems papasakojome 
ir net šiek tiek nustebome, kai ponas Vagneris iš karto pa- 
tikėjo. 

— Aš jumis tikiu, - tarė jis, - tikiu. Nenoriu net žiūrėti tų 
įdagų... Ne, ne, nieko nežinojau, nieko nejįtariau, bet, gali- 
ma sakyti, jaučiau tai... čia. - Ranka nejučiomis parodė į 

raumeningą krūtinę. - Neketinu apsimesti, kad Franclio žir- 
gas man rūpėjo; kas man darbo! Nesu labai smalsus... ką 
žmogus padarė, kur buvo - tik jo reikalas. Jei mano žmona 
būtų gyva, tuomet būtų buvę kas kita. O aš... aš nieko ne- 
klausinėju. 

Jis nutilo, sėdėjo nuleidęs galvą, lyg tyrinėdamas stalo 
paviršių, paskui vėl pakėlė akis ir iš lėto linktelėjo mums, 
nors nei Timotis, nei aš nieko nesakėme. 

— Mano tėvas? O, taip, jis tikriausiai žinojo. Tačiau ką 
galėjo padaryti? Pirmiausia galvojo apie savo šeimą, o ne 
apie įstatymą. Kaip, jūsų manymu, jis turėjo elgtis? Franc- 
lis buvo jo sūnėnas, jo sesers sūnus, o žmogus juk privalo 
pasirūpinti saviškiais. Bausmė už tokio žirgo pavogimą bū- 
tų buvusi labai sunki; dresuotas eržilas - neįkainojamas, 
be to, jis priklausė valstybei... - Ponas Vagneris gūžtelėjo 
plačiais pečiais. - Tiesą sakant, iki šiol net nežinojau, kad 
Franclis dirbo Ispanų jojimo mokykloje... Daugelį metų ne- 
buvome nieko apie jį girdėję: maniau, kad išmoko dresuoti 
žirgus, kai tarnavo kavalerijoje Viner Noištate. Kartais pa- 
šnekėdavome apie jo tarnybą. Juk sakiau, cirke visuomet 
būna visokių žmonių; vieni atvyksta, kiti išvyksta. Jeigu jie 
ką nors apie save pasakoja, paklausai... Bet nieko neklau- 
sinėji. Ne, neklausinėji. Visi esame artistai, visi iš cirko, tu- 
rime savų reikalų, kuriems paskiriame visą savo laiką, sa- 
vo gyvenimą, visas savo... kaip tai sakoma? - visas savo 
jėgas. Girdėjau jūsų posakį: „Gyvenk pats ir leisk gyventi 
kitam“. Taigi mes ir leidžiame. - Jis nusišluostė kaktą dide- 
le raudona nosine. - Ar suprantate mane? 

Patikinome, jog suprantame, ir jam berods gerokai pa- 
lengvėjo. Viena akimi dirsčiodamas į laikrodį, kita - į Ti- 
motį bei mane, ėmė kalbėti praktiškai ir trumpai, ir aš pui- 
kiai žinojau, kad galvoja apie cirko tvarkaraštį (ne kada 
prasidės spektaklis, o kada iš ryto reikės važiuoti per sieną) 
ir mėgina nuspėti, koks bus mūsų požiūris į tai. 

— Yra tik viena išeitis, —- tarė, - vienintelis teisingas ir 
tinkamas veikimo būdas - grąžinti žirgą ten, kur jis ir turė- 
tų būti. - Gudria ruda akimi jis pažvelgė į mane: - Esu ver- 
slo žmogus, gnūdige Frau, bet sąžiningas, kai tik įmano- 
ma. Dėkoju Dievui, kai galiu sąžiningai užsiimti savo ver- 
slu. Nei man, nei cirkui tas žirgas nereikalingas. Todėl 
būtų... - jis akimirką patylėjo, - bet kokiu atveju būtų tei- 
singiausia viską prisipažinti direkcijai ir grąžinti žirgą. Tuo 
labiau kad cirkui dabar neturėtų kilti jokių rūpesčių. Ar ju- 
du sutinkate? 

— Žinoma. 

— Nekišk sprando, - tarė papūga. 

Ponas Vagneris vogčia žvilgtelėjo į laikrodį. 

— Tačiau suprantate, koks yra keblumas? Rytoj važiuoja- 
me per sieną ir į Austriją negrįšime iki žiemos; žiemą įsiku- 
riame nuolatinėje vietoje netoli Insbruko. Taigi, kaip jūs sa- 
kote, nors esame kupini geriausių norų, neįsivaizduoju, kaip 
galėtume tai padaryti. 

Aš irgi dirstelėjau į laikrodėlį; buvo be dvidešimties mi- 
nučių penkios. Kadangi jau žinojome, ką apie šį reikalą mano 
ponas Vagneris, nusprendžiau tuoj pat viską ir užbaigti: 

— Jei patikėtumėte žirgą Timočiui ir man, - pasakiau, — 
mudu mielai tai sutvarkytume. 

Nuostaba ir džiaugsmas pono Vagnerio akyse, be jokios 
abejonės, darė jam garbę. Kaip ir energingas prieštaravi- 
mas, kuris netgi atrodė nuoširdus. Bet netrukus jį įtikino- 
me, ir jis daugiau nesipriešino. Jeigu tikrai to norime... jei 
turėsime laiko... niekam kitam jis ir negalėtų taip ramiai 
palikti to gyvulio... jis įsitikinęs, kad ponas Valstybinio žir- 
gyno direktorius bus priblokštas ir mielai mums padės... 

Galiausiai, abipusio palankumo apsvaiginti, dėl visko su- 
sitarėme. Papūga irgi prisidėjo, nors jos pagalba neatrodė 
labai naudinga. Vienintelė, neištarusi nė žodžio, buvo Ana- 
liza. 

— Yra tik vienas dalykas, - tarė ponas Vagneris. - Šiaip ar 
taip, tai vertingas žirgas, ir jis buvo pavogtas, o dabar jo 
vertė gerokai sumažėjusi. Nemanau, kad jie kaltintų mane 
arba cirką, bet klausimų bus... ir jūs gal pasijusite nepato- 
giai... Gali net būti koks teisminis procesas. Jeigu taip atsi- 
tiktų... 

— Dabar dėl to nesijaudinkite, - pasakiau. - Mudu su Ti- 
močiu nemalonumų tikrai neturėsime; jūs, tikiuosi, irgi. 
Šiaip ar taip, jeigu jie norės susitikti su jumis, prieš žiemą 
juk grįšite. Galite neabejoti, mes pasistengsime paaiškinti, 
kad nė vienas iš jūsų nieko nežinojo iki pat tos akimirkos, 
kai jums pasakėme. 

— Taip ir buvo, - pritarė Timotis. 

Analiza, ryškiai išsidažiusi veidą, bet vis dar įsitempusi, 
įbedusi akis į vieną tašką, sėdėjo ir tylėdama klausėsi mūsų 
pokalbio. Staiga ji pakėlė galvą ir labai tyliai tarė: 

— Aš tai Žinojau. 

Jos tėvas akimirksniu atsisuko: 

— Tu žinojai? Tu tai žinojai? 

Ji linktelėjo: 

— Jau prieš dvi dienas. 

— Prieš dvi dienas? Vadinasi, ne iš Franclio... 

— Ne, ne, tikrai ne. Tik tada, kai Vanesa operavo, sekma- 
dienio naktį... Jai reikėjo instrumentų dėžutės, ir vėliau, 
kai viską suploviau ir dėjau atgal, radau... štai ką. 

Ji paėmė nuo suolo instrumentų dėžutę, atidarė ją ir iš- 
traukė apatinį stalčiuką, kur paprastai laikomi popieriai - 
receptų blankai, naujų vaistų aprašymai ir panašiai. Kai ką 
išėmusi, parodė ant dugno gulintį laikraščių iškarpų pluoš- 
telį. Aš, žinoma, negalėjau jų perskaityti, bet pastebėjau daž- 
nai minimą Neapolitano Petros vardą ir garsiojo eržilo nuo- 
traukas įvairiomis pozomis; o vėliau Timotis man papasa- 
kojo, kad visi straipsniai buvo susiję su žirgo dingimu. 

Analiza paskleidė juos priešais mus - kaip žmogus, tiesio- 
gine prasme metantis kortas ant stalo ir laukiantis aplinki- 
nių pasigailėjimo. 

— Štai, - tarė ji. 

Ir padėjo ant viršaus dar vieną lapelį. Tai buvo nuotrau- 
ka - pageltusi, nučiupinėtais kraštais, - kurioje prie arkli- 
dės durų stovėjo baltas žirgas ir Ispanų jojimo mokyklos 
uniforma apsirengęs vyriškis. 

Ponas Vagneris jau tiesė prie jos ranką, kai Analiza iš- 
traukė paskutinį radinį - rudą tūbelę su užrašu „Koloston“, 
kurią ir aš prabėgomis buvau pastebėjusi, kai operavau. 

— Kas čia? — paklausiau paėmusi. - Mačiau ją anądien, 
bet pamaniau, jog tai tikriausiai vokiškas kokio nors tepalo 
pavadinimas. Tik nesakykite... Plaukų dažai? 

Ji tylomis linktelėjo ir kreipėsi į tėvą: 

- Tėte... 

Jis tarytum jos negirdėjo. Tik purtė galvą, žiūrėdamas į 
iškarpas, ir atrodė ne tik sukrėstas, bet ir labai susigrau- 
dinęs. 

— Franclis, - tarė jis. - Vadinasi, tai tiesa... Visą šį laiką. 
Vargšas Franclis. 

— Kodėl taip jaudinatės? - švelniai paklausiau Analizos. — 
Juk nieko negalėjote padaryti. Šiaip ar taip, vis tiek sakysi- 
me, kad nežinojote. Net jei būtumėte norėjusi, iki šios die- 
nos nedaug būtumėte nuveikusi. 

— Žinau. Bet ne tai svarbiausia, - ji parodė į iškarpas. 
Paskui vėl pakėlė akis į tėvą, ir aš pamačiau, kad jos pilnos 
ašarų. - Kai vargšas dėdė Franclis merdėjo, jis tikriausiai 
stengėsi man pasakyti. Dabar, kai skaitau šiuos straipsnius, 
jau suprantu, ką jis kalbėjo. Mėgino man prisipažinti apie 
žirgą. Pasakė vardą... be paliovos jį kartojo ir šnekėjo apie 
Lipicos eržilą, bet aš, žinoma, pamaniau, jog turi galvoje 
Mestozą Ledą. Maniau, kad nerimauja, ar Leda nesusižei- 

dė per gaisrą. Nelabai ir girdėjome, ką jis kalba, tik pakri- 
kus žodžius; šnekėjo apie Vieną, ir apie Lipicos eržilą, ir 
net apie jo balną... o dabar suprantu, kad prašė grąžinti 
Neapolitaną Petrą į Vieną, atiduoti jo balną ir apynasrį, ku- 
riuos buvo kartu paėmęs. „Neapolitano Petros balnas“, - 
sakė, o mums pasigirdo, kad šneka apie kažkokį neapolie- 
tišką balną, todėl gerokai suglumome, nes apskritai tokio 
daikto neturime. Tačiau dabar aišku, ką jis norėjo pasakyti. 
Tai tas balnas, kurį naudoju su Mestozu Leda. - Ašara kaip 
stiklinis karoliukas nuriedėjo per patamsintas blakstienas. — 
Mes nesupratome, o jis mėgino išpažinti nuodėmę, atlygin- 
ti... atlyginti... - ji užsikirto. 

— Atlyginti nuostolius, - pasakiau. 

Tėvas patapšnojo jai ranką. 

— Nesijaudink, Lize, dabar būtinai atlyginsime. - Ir dar 
kažką švelniai pasakė vokiškai. Tai išgirdusi, ji linktelėjo, 
nusišluostė akis, tuomet ponas Vagneris vėl žvilgtelėjo į laik- 
rodį ir, atgavęs pusiausvyrą, skubiai tarė: - Jau einu. Jei 
norėtumėte pasilikti ir dar pasikalbėti vėliau... 

Papurčiau galvą: 

— Tai nebūtina, jeigu jūs sutinkate. Jei leisite, išsivesime 
žirgą tuoj pat ir toliau tvarkysime viską patys. Šiek tiek ne- 
rimauju tik dėl to, ką reikėtų daryti, jeigu žirgynas atsisa- 
kytų priimti atgal. 

— Pasiliksiu jį sau, - skubiai įsikišo Timotis. 

— O jeigu negausi darbo, kas tada? Gabensi laivu į Angli- 
ją? Ką pasakytų tavo mama? 

Timotis išsišiepė ir padarė grimasą, iš kurios aiškiai ga- 
lima buvo suprasti, kaip toli per pastarąsias dvi dienas jis 
atsiplėšė nuo motinos sijono. 

Ponas Vagneris atsistojo. 

- Jie tikrai jį priims. Dėl to nesijaudinkite. Tie eržilai gy- 
vena trisdešimt metų, ir po mirties juos prisimena. Prie gar- 

do tebebus lentelė su jo vardu, ir šviežių šiaudų pakreikta 
ant žemės. Man reikia eiti. Jau laikas. Tačiau dar susitarki- 
me dėl atlyginimo; jums bus nemažai ne tik rūpesčių, bet ir 
išlaidų, ir nenorime, kad mokėtumėte iš savo kišenės. Tai 
jau mūsų reikalas. Reikės specialaus vagono arkliams, kai 
traukiniu važiuosite į Kioflachą, paskui į Piberį, ir viso kito. 
Būtinai man praneškite. 

Jau norėjau kažką sakyti, bet jis atviraširdišku rankos 
mostu mane nutildė: 

— Leiskite bent jau tiek prisidėti. Pusbrolis Franclis ra- 
miau ilsėtųsi, jei žinotų. 

— Gerai, - pasakiau, - pranešiu, kiek sumokėjau. 

Jis pagraibė vidinėje kišenėje ir ištraukė kortelę. 

— Štai mano adresas - pats pastoviausias, kokį turiu; 
mūsų žiemos buveinė netoli Insbruko. O gal pasakysite ir 
savąjį? Taigi... dar užmokestis už jūsų profesinę pagalbą 
žirgui... 

Bet su tuo aš nenorėjau sutikti, ir jis labai nesistengė 
manęs perkalbėti, tik dar kartą padėkojo ir, vėl skambant 
abipusės geros valios bei dėkingumo žodžiams, nusirami- 
nęs ir spindintis džiaugsmu, galiausiai išskubėjo. 

Su Analiza nuėjome prie žirgų palapinės. Elemeris trepi- 
nėjo apie baltąjį eržilą, o šlykštus keršas arklėkas, ant ku- 
rio Analiza turėjo joti per rodeo, jau stovėjo pabalnotas; jį 
už apynasrio laikė Rudis. 

Analiza ėmė greitai kažką kalbėti vokiškai, o kiti žirgai, 
parengti pasirodymui, jau lėkė pro šalį, plevėsuodami kar- 
čiais bei uodegomis, ir iš didžiojo kupolo pasigirdo garsi 
muzika. Mane pamatęs, senasis keršis atmetė galvą ir suž- 
vengė; įėjome į gardą, netrukus atskubėjo ir Analiza. 

— Pasakiau jiems - ne viską, tiktai kad pasiimate žirgą. 
Elemeris jums padės... Oi! - Ji griebėsi už burnos. 

— Kas? 

— Balnas! Vos nepamiršau... Jį irgi paimkite. - Ji atsisu- 
ko į vyrus: - Elemeri, Rudi... 

— Palaukite, - greitai įsiterpiau, - jeigu jis ant jūsų žirgo, 
tai gal tegu būna? Manau, jog tai nesvarbu. Galite duoti 
kitą, jei būtinai norite, bet vargu ar jie dėl to kvaršintų sau 
galvą. 

Tačiau Analiza atkakliai reikalavo jį paimti, aiškiai pasi- 
ryžusi kiek įmanoma apvalyti Vagnerio cirką nuo tos va- 
gystės. Ji vėl vokiškai kreipėsi į Elemerį, ir Timotis nuėjo į 
kitą arklidės galą padėti jam nuimti brangakmeniais apsiū- 
tą balną nuo baltojo eržilo. 

— Šiaip ar taip, - tarė man Analiza, - jums gali prireikti 
balno, ir noriu, kad paimtumėte tą, kuris jam ir priklauso. 
Tačiau matote, kaip mes jį išpuošėme cirkui... tie brangak- 
meniai... Jei turėčiau laiko, nuardyčiau... 

— Suprantu, - nusijuokiau. - Ispanų jojimo mokykloje nie- 
kas tokių nenaudoja! Bet nesijaudinkite, prieš atiduodama 
aš tuos brangakmenius nuardysiu. Jei norėsite juos atgau- 
ti, pasakykite, kur turėčiau nusiųsti. Gal į Insbruką, tuo ad- 
resu, kurį davė jūsų tėvas? 

Ji papurtė galvą: 

— Ne, jie beverčiai, paprasčiausi stikliniai blizgučiai. Pa- 
silikite juos - darykite, ką norite. Kai kurie gana gražūs, ir 
man būtų malonu, jei pasiimtumėte... - Bet Rudis kažką 
pasakė vokiškai, ir ji greitai tarė: - Jau mano muzika. Turiu 
eiti. Sudie, ir ačiū jums! Tesaugo Dievas jus abu! 

Staiga ji palinko į priekį, lengva kaip pienės pūkelis, ir 
pabučiavo Timotį tiesiai į lūpas. Paskui, Rudžio padedama, 
įšoko į balną, ir keršas arklėkas, žvangindamas apynasrio 
grandinėmis ir bumpsėdamas apžėlusiomis kanopomis, pro 
užuolaidas įlėkė į didžiąją palapinę. 

Timotis, laikydamas rankose balną, spoksojo jai pavy- 
mui. Elemeris kažką pasakė Rudžiui, ir tas šypsodamasis 
nuėjo į kitą arklidės galą. Liliputas prisiartino prie mūsų. 

— Liepiau jam atnešti apynasrį. Kaip ketinate tą žirgą pa- 
siimti ? 

— Apsistojome pilyje ant kalno, - atsakiau. - Timas jį ten 
užves, 0 aš jau susitariau dėl arklidės. Balną pati nusivešiu 
automobiliu. 

— Teks nemažai paplušėti, kol viską nuardysite. 

— Niekis! Padarysiu tai šįvakar. Kaip manote, ar jai tikrai 
nereikės tų blizgučių? Kai kurie labai gražūs... Kad ir šis. 
Puikiai atrodytų prie suknelės — scenos papuošalas, žino- 
ma, bet iš tikrųjų dailus, su auksiniais filigranais ir spurge- 
liais... nesvarbu, kad netikras: kas gi nešiotų tokio dydžio 
safyrą? Nebent kokia hercogienė. - Pačiupinėjau brangak- 
menį; tai buvo didelė sagė, netvirtai prisiūta prie balno gu- 
gos; ji žybtelėjo prieš šviesą, kai paliečiau. 

— O kodėl pati neprisisegate? Jums tiktų. Vos laikosi, šiaip 
ar taip. - Nespėjau nė žodžio ištarti, kai liliputas iš kažkur 
išsitraukė peilį, nupjovė siūlą ir nusilenkdamas padavė 
„brangakmenį“ man; tas jo judesys buvo neapsakomai gro- 
teskiškas, bet nė kiek nejuokingas. 

— Nešiokite ir prisiminkite mus, gnūdige Frau. Tai tikrai 
gražus daikčiukas, bet nublanksta prieš jūsų akių spindesį. 
Norėčiau, kad būtų tikras. Štai apynasris. Rudis nuneš bal- 
ną į jūsų automobilį. Auf Wiedersehen, mein Herr, - tai jis 
pasakė Timočiui, o paskui, bučiuodamas man ranką, ta- 
rė: - Kūss die Hand, gnūdige Frau. 

Ir nerangi figūrėlė su besiplakančiu apie trumpas kojy- 
tes juokingu raudonu kostiumu nukrypavo tolyn. 

Apžiūrėjusi keršio koją, įsitikinau, jog Timotis be baimės 
gali vesti jį tas porą mylių įkalniui, į pilį. Taigi linksmai 
pasakiau, kad mankšta jiems abiem tikrai nepakenks. 

— Aš pati važiuoju tuoj pat ir lauksiu jūsų ten. Ar ketini 
dar kartą žiūrėti, kaip joja Analiza? 

— Tikriausiai ne. Jaučiu... jaučiu, jog dabar tinkamiau- 

sias laikas išsiskirti, - labai pagirtinai nusprendė Timotis. 
Iš tikrųjų, pirmasis bučinys buvo neblogas, be to, dar ir 
viešas. 

— Tinkamiausias mums abiem, - pasakiau. - Tuomet auf 
Wiedersehen, Timai, saugok mūsų žirgą. 

Neužrakintą automobilį buvau palikusi prie pat aikštės 
vartų. Kai priėjau prie jo, Rudis jau buvo padėjęs balną ant 
užpakalinės sėdynės ir vėl nuskubėjęs dirbti savo darbo. 
Atsklidusi aplodismentų banga reiškė, jog į sceną įvirto klou- 
nai. Žinojau, kad netrukus nuaidės trimitai ir pasirodys bal- 
tasis eržilas - šįvakar tik su puse savo brangakmenių. 

Įsėdau į automobilį ir buvau beimanti iš rankinuko rak- 
telį, kai staiga prisiminiau, jog palikau jį Analizos namely- 
je. Suirzusi dėl tokios gaišaties, - nes norėjau greičiau pa- 
žiūrėti, ar atvyko Luisas, - vėl išlipau ir pabėgomis grįžau 
atgal. 

Rankinukas gulėjo ten, kur buvau jį palikusi, ant suolo 
po paukščio narveliu. Papūga, kuri nepatenkinta lesė po- 
midorą, pakreipė galvą į vieną pusę ir kažką labai šiurkš- 
čiai pasakė vokiškai. 

— Užsikimšk, - atrėžiau, pasiėmiau rankinuką ir jau bė- 
gau laipteliais žemyn. 

Tik staiga susidūriau su Šandoru Balogu. Nežinau, ar jis 
paprasčiausiai ėjo pro šalį, ar ketino užsukti į namelį, bet 
abu judėjome pakankamai greitai, ir aš vos neparvirtau. 
Jis ištiesė rankas ir sugriebė mane. Tos rankos buvo labai 
stiprios, ir, matyt, iš netikėtumo jis spūstelėjo smarkiau, negu 
norėjo; prisimenu, jog sušukau ne tik iš išgąsčio, bet ir iš 
skausmo. 

Jis kažką suburbėjo ir mane paleido. 

Aš irgi, gaudydama orą, ėmiau atsiprašinėti, bet jis atža- 
riai pertraukė: 

— Kur jūs buvote? 

Šiek tiek nustebusi pažvelgiau į jį: 

— Ką turite omeny? 

Jis kryptelėjo galvą į namelio duris: 

— Jos nėra. Ji arenoje, arba tuoj ten bus. Ką veikėte vidu- 
je? - Jis viena akimi netgi dirstelėjo į mano rankinuką. 

— O ką, jūsų manymu, galėjau ten veikti? Gal vogiau? 

— Su kažkuo kalbėjotės. 

— Taip, kalbėjausi. Su juo. - Dabar buvo man eilė krypte- 
lėti galvą į namelio duris. 

Siauromis juodomis akimis jis keistai mane nužvelgė, pas- 
kui greitai žengė į priekį, mėgindamas ką nors įžiūrėti ap- 
šviestame tarpduryje. Buvo jau pasirengęs savo numeriui — 
apsitempęs tuo pačiu puošniu juodu kostiumu kaip ir aną- 
dien, kai mačiau jį įspūdingai balansuojantį tarp didžiojo 
kupolo šviesų bei šešėlių, ir dar susisupęs į ilgą apsiaustą, 
su kuriuo atrodė tikrai didingas ir šėtoniškas; buvo aišku, 
jog būtent taip jis ir nori atrodyti. 

Paskui jis vėl atsisuko, šiek tiek sutrikęs. Man pasirodė, 
jog Šandoras bus pradėjęs kažką, ko iš tiesų nenorėjo: kaž- 
koks kitas skubus reikalas privertė jį šitaip neapgalvotai 
prabilti, ir dabar jis suprato apsigavęs. 

— Turite galvoje tą nelemtą paukštį? 

— O ką dar? 

— Užsikimšk, - tarė papūga, ir gana taikliai metė pomi- 
doro gabalą į durų staktą. Skystas minkštimas nuslydo me- 
diniu paviršiumi. 

Vengras išsižiojo, norėdamas kažką sakyti, bet apsigal- 
vojo ir vėl užsičiaupė. Jis pasitraukė iš apšaudomo lauko ir 
apsimetė, kad nieko tokio neįvyko. O aš iš paskutiniųjų sten- 
giausi nesusijuokti. Jei cirkas nebūtų ruošęsis kitą rytą iš- 
vykti į užsienį, būčiau pasiuntusi tai papūgai pilną dėžę po- 
midorų su geriausiais linkėjimais. 

— Atleiskite, - pagaliau tarė Šandoras Balogas. Atsi- 

prašymas nuskambėjo dar kvailiau už atkaklų tardymą. 
— Ne iš karto supratau, kad čia jūs. Jūs... kitaip apsiren- 
gusi. Daugybė visokių prašaliečių trinasi aplinkui, ir... 
Jis gūžtelėjo plačiais pečiais ir nebaigė sakinio. - Ber- 
niūkštis irgi čia? 

— Taip, arklidėje. - Tik tiek ir pasakiau. Nebuvo jokių 
priežasčių, dėl kurių būčiau turėjusi ką nors aiškinti Šan- 
dorui Balogui. Dar pagalvojau, jog labai keista, kad jis krei- 
pėsi į mane angliškai, jei iš karto nepažino, kas aš tokia; 
tačiau tai buvo jau kitas klausimas, į kurį nelabai norėjau 
gilintis. 

Šandorui už nugaros prieblandoje ritmingai bangavo val- 
so melodija. Staiga man į galvą šovė mintis, kad gal senasis 
keršis dabar šoka solo ankštoje arklidėje. Bet nusprendžiau, 
jog tikriausiai ne. Tokiam šokiui reikėjo vienumos. 

— Analizos muzika, - gana maloniai tariau. - Po jos bus 
jūsų numeris. Daugiau nepasimatysime, todėl sakau laba- 
nakt ir linkiu sėkmės. 

Tačiau jis nepajudėjo. 

— Kur jį gavote? - Žiūrėjo į brangakmenį, prisegtą prie 
mano suknelės. 

— Klausykite, - tariau, - juk sakiau, kad nieko nevogiau. 
Tai dovana, atsisveikinimo dovana, jei norite taip vadinti, 
suvenyras. Bet nesijaudinkite, jis netikras, nuo Lipicos er- 
žilo balno. Šiaip ar taip, grobis šįkart nemažas. Labanakt. 

Atgręžiau jam nugarą ir ėjau vartų link. Akimirką pama- 
niau, kad jis dar kažką sakys, bet iš didžiosios palapinės 
pasigirdę aplodismentai, matyt, jį perspėjo ir sulaikė. Jis 
apsisuko, mostelėdamas juodu apsiaustu, ir nuskubėjo į ki- 
tą pusę. 

Papūga nemaloniu, trūkčiojančiu falcetu užtraukė „Ant 
balandžio sparnų“. 

"TRYLIKTAS SKYRIUS 


Arklidę rado savo žirgui, 
Ir prieglobstį, ir pietus sau. 


V. M. Pridas „Vikaras“ 


Pats grafas pasitiko mane, kai grįžau į pilį. 

Buvo jau sutemę, tik vienur kitur pilies fasade žibėjo gel- 
tonos švieselės. Virš arkinių vartų įtaisytas žibintas apšvie- 
tė tiltą; kitas kabojo virš paradinių durų, ir dar keli - siau- 
ruose languose; jų šviesa ir šešėliai įmantriu raštu buvo 
išmarginę akmenimis grįstą kiemą. Aukštai, viename iš 
bokštelių, šviečiantis nuo kitų atsiskyręs langas man vėl pri- 
minė vaikystės pasakas; gal ten sėdėjo ir verpė kokia ste- 
buklinga senelė; gal ilgaplaukė karalaitė, o gal Elza laukė 
savo septynių gulbių. 

Kai visai nepoetiškai pastačiau automobilį kiemo pakraš- 
tyje ir užlipau laiptais, pro didžiąsias duris išėjo grafas. 

— A, ponia Marč, - pasisveikino jis, paskui stabtelėjo ir 
įsmeigė akis į automobilį, tarsi pirmą kartą tokį daiktą ma- 
tydamas. Prisiminiau, kaip su Timu kalbėjome apie sve- 
čius, atvykstančius šešetu arklių kinkytomis karietomis. — 
Ar klaidingai supratau, kai sakėte, jog norėsite nakčiai įkur- 
dinti čia žirgą? 

— O, taip, norėčiau, bet jį atgabens vėliau. Timotis... vai- 
kinas, kuris atvyko su manimi, jau veda jį čia. 

— A, jūsų Žmogus jį atves. Supratau. - Dabar jis žiūrėjo į 
balną, padėtą ant užpakalinės sėdynės. Gal ir pastebėjo bliz- 
gančius, neskoningus papuošimus, bet niekuo neišsidavė. — 

Matau, kad atsivežėte balną. Jozefas jį įneš, o dabar tik- 
riausiai norite pati pažiūrėti, kur stovės jūsų žirgas. 

— Manau... - norėjau sakyti, bet jis jau nusisukęs per kie- 
mą ėjo į vakarinę pilies pusę, kuri buvo arčiausiai kalno, 
prie arkų galerijos, skiriančios sandėlius nuo kitų pagalbi- 
nių pastatų. Pro vartus šiaurės vakarų kampe pastebėjau 
mažesnių arkų eilutę; kai kurios buvo užtvertos sunkiomis 
geležimi kaustytomis durimis, tačiau trys artimiausios - at- 
viros. Už vienos iš jų pamačiau tamsoje spindintį tarytum 
automobilio kapotą, o tarpe tarp kolonų, labiau į kairę, žyb- 
telėjo kažkokių ratų stipinai - gerai neįžiūrėjau, bet, spren- 
džiant iš aukščio, tai galėjo būti ir šešetu kinkoma karieta. 

Grafas stumtelėjęs atidarė vienos arkos duris, kurios pui- 
kiausiai būtų tikusios ir šiuolaikinei katedrai, ir nukabino 
nuo sienos žibintą. Šiek tiek nusivyliau, kai uždegė jį ne 
titnagu ir pintimi, o paprasčiausiu degtuku. Paskui, atsi- 
prašęs, kad turi eiti pirmas, žengė į priekį, laikydamas ži- 
bintą iškeltoje rankoje. 

Net visada tvarkingos Timo senelio arklidės su dailiai iš- 
šukuotais lenktyniniais žirgais negalėjo prilygti prabangai, 
kurią išvydau dabar. Žinoma, tai buvo gerokai aptriušusi 
prabanga, apraizgyta voratinkliais, tačiau aukštai virš se- 
nojo vyriškio galvos plevenanti žibinto liepsna šioje tuščio- 
je erdvėje apšvietė tikrą gotišką didybę, kurią pačioje pilyje 
jau buvo užgožę šiuolaikinio gyvenimo patogumai. Tai bu- 
vo neapsakomas įspūdis, staiga šmėstelėjęs praėjusios epo- 
chos atspindys. Man į galvą šovė mintis, kad vienintelis da- 
lykas, išlikęs nuo anų laikų, ko gero, yra iki šiol nelaužoma 
taisyklė, jog pirmiausia turi pasirūpinti savo žirgu, tik pas- 
kui savimi. 

Cechšteino žirgai, matyt, gaudavo viską, kas geriausia. 
Skliautai čia buvo kaip bažnyčioje, susipynusios lubų arkos 
kilo į viršų nuo kolonų, sumūrytų iš kažin kokio tamsaus, 

margo akmens, galbūt serpentino. Sienos iki reikiamo aukš- 
čio buvo apkaltos ne kuo kitu, o juoduoju ąžuolu, pertvaros 
tarp gardų inkrustuotos ta pačia mediena. Ant sienos ties 
kiekvienu gardu buvo išraižytas didelis skydas, virš jo - šal- 
mas; ant skydų prietemoje įžiūrėjau neryškias gotiškas rai- 
des. Perskaityti negalėjau, bet pamaniau, jos tai seniai nu- 
gaišusių žirgų vardai, užrašyti virš jų ėdžių. Nė kiek nenu- 
stebau pamačiusi, jog ėdžios marmurinės. 

Arklidė, žinoma, nebuvo visiškai tuščia. Nuo to laiko, kai 
išnyko nuolatiniai gyventojai, joje, matyt, metai iš metų kau- 
pėsi visokie daiktai. Pro atviras duris tolimajame gale - gra- 
fas kaip tik ir vedė mane į tą puse - mačiau tai, ką buvau 
palaikiusi šešetu kinkoma karieta. Tai tikrai buvo kažkokia 
arkadoje pastatyta karieta; mirgančioje žibinto šviesoje auk- 
su žybtelėjo jos ratai bei durelės. O dar toliau, už karietos, 
švelniai švytėjo šiuolaikiškas automobilis - ne toks jau ne- 
suderinamas su aplinka, kaip galima buvo pamanyti. 

Vienas gardas arklidės gale buvo tuščias, švariai iššluo- 
tas. Ėdžios irgi iššveistos, šalia padėtas šiaudų ryšulys. Kai 
senasis šeimininkas kilstelėjo žibintą, ant išraižyto skydo 
perskaičiau vardą: „Greinas“. Grafas nieko nesakė, ir aš 
nieko neklausiau, bet jaučiau, kad šis gardas iššluotas ir 
ėdžios iššveistos ne vien senajam keršiui: pamaniau, jog 
taip yra visada. Ir vardas atrodė neseniai užrašytas, ir me- 
talinė grūdų dėžė, pritvirtinta prie sienos šalia karietų pa- 
stogės, buvo palyginti nauja. 

— Šalia dėžės, - tarė grafas, - rasite kablį kamanoms. 
Jozefas parodys jūsų žmogui, kur laikomi balnai ir pa- 
šaras. 

Jau buvau nusprendusi, jog verčiau leisiu žirgui naktį 
pasiganyti, ir nusižiūrėjusi gražią pievelę tarp medžių, ma- 
žiau nei už šimto jardų nuo tilto, tačiau dabar, žinoma, ne- 
drįsau to pasakyti. Padėkojau grafui, pasigrožėjau arklide 

ir eidama atgal pasiklausiau malonių atsiminimų apie pra- 
ėjusius laikus. Prie durų grafas stabtelėjo, praleido mane į 
priekį ir pakabino tebedegantį žibintą ant sienos. 

— Jūsų žmogus, tikiuosi, užgesins, kai čia viską su- 
tvarkys. 

Paskui virš galvų siūbuojančio žibinto šviesoje kažkas, 
matyt, patraukė jo dėmesį. Pastebėjau, kad ir jis, kaip ne- 
seniai Šandoras, įsmeigė akis į „brangakmenį“, prisegtą man 
prie krūtinės. 

Tačiau grafas buvo daug mandagesnis: 

— Atleiskite, grožėjausi jūsų brangakmeniu. Labai dailus 
papuošalas. 

— Deja, tai ne brangakmenis, - nusijuokiau. - Papras- 
čiausias blizgutis. Vienas iš cirko artistų padovanojo kaip 
suvenyrą. Ko gero, turėjau pasakyti anksčiau... žirgas, kurį 
tuoj atves, kurį laiką gyveno cirke ir buvo sužeistas, todėl jį 
palieka man, kad bent dieną ar dvi juo pasirūpinčiau. - 
Paliečiau sagę: - Tikriausiai čia padėka už tai, ką padariau; 
paprastas stiklas, bet man patiko, todėl jie nuplėšė nuo bal- 
no ir padovanojo. Gražiai atrodo, ar ne? 

— Labai gražiai. - Atsiprašęs jis pažiūrėjo iš arčiau. - Gal... 
taip, gal ir galima pastebėti, kad netikras. Jei būtų tikras, 
ko gero, šitaip nenešiotumėte, laikytumėte saugioje vietoje. 
Šiaip ar taip, brangakmenis, kuriuo gali puoštis nieko nesi- 
baimindamas, ir yra geriausias. Atkreipiau dėmesį tik to- 
dėl, kad jis man pasirodė kažkur matytas. Eime, aš jums 
parodysiu. 

Sparčiu žingsniu jis vedėsi mane per kiemą, laiptais aukš- 
tyn, paskui per vestibiulį ir pro duris su užrašu Private. 

Ši pilies dalis buvo tam tikra prasme panaši į arklidę — 
jokių dulkių, voratinklių ar netvarkos, bet tas pats jausmas, 
tarsi būtum žengęs bent pusę šimtmečio atgal. Nemažai pri- 
sidėjo ir toks pat blankus apšvietimas: nors elektra, kaip 

visoje pilyje, buvo įvesta ir čia, atrodė, jog tai darė žmogus, 
nemėgstantis naujovių. Lemputės kabojo mažos, švietė ne- 
ryškiai, apskritai jų buvo nedaug, o tarpai - dideli. Senasis 
grafas, sparčiai žingsniuojantis priešakyje, nusivedė mane 
grakščiai išlenktais laiptais aukštyn, į erdvią aikštelę, ap- 
šviestą keturiasdešimties vatų lempute, ir sustojo priešais 
ant sienos kabantį paveikslą, tokį didelį, kad net ir pasi- 
šviesdama arklidės žibintu būčiau puikiai įžiūrėjusi. Labiau- 
siai į akį krito įvairių atspalvių ruda glazūra, bet, kaip rei- 
kiant nuvalius ir geriau apšvietus, būtų paaiškėję, jog tai 
klostuota, apsiuvais papuošta atlasine suknele vilkinčios im- 
peratorienės Marijos Teresės epochos damos portretas, ge- 
rokai didesnis už natūralų. 

— Štai, matote, - tarė senukas. 

Ir iš tikrųjų aš tai mačiau. Gal iš pat pradžių sagė buvo 
nutapyta ryškiau negu visas portretas, arba ilgainiui glazū- 
ra būtent šioje drobės vietoje tapo labiau permatoma - šiaip 
ar taip, papuošalas aiškiai išsiskyrė iš blankaus paveikslo; 
didele sage buvo susegti nėriniai ant damos krūtinės. Ir 
kiek galėjau įžiūrėti, ta sagė atrodė tokia pati kaip maniš- 
kė. Auksiniai filigranai, melsvas akmuo viduryje, daugybė 
mažų nušlifuotų deimančiukų ir tie patys penki kabantys 
spurgeliai. Vienintelis skirtumas buvo tai, kad niekas ne- 
abejojo nutapytosios damos papuošalo tikrumu; joks žmo- 
gus su tokiomis blyškiomis, rūsčiomis akimis ir Habsburgų 
žandikauliu nebūtų prisisegęs nuo balno nuplėšto cirko bliz- 
gučio. 

— Viešpatie, labai panaši, ar ne? - šūktelėjau. - Kas ji 
tokia? 

— Mano prosenelė. Tas pats papuošalas nutapytas ir dvie- 
juose kituose portretuose, bet jų, deja, čia nėra; jei būtų, 
mielai jums parodyčiau. Abu saugomi Alte Pinakothek mu- 
ziejuje Miunchene. 

— O pats brangakmenis? 

Beprotiškas prielaidas apie pavogtą brangenybę, atsidū- 
rusią tarp cirko blizgučių ir galiausiai prisegtą man prie 
suknelės, tuoj pat paneigė grafo žodžiai: 

— Deja, irgi Miunchene. Ten dabar yra dauguma mūsų 
šeimos brangenybių. Gal kada pamatysite. - Jis nusišypso- 
jo: - O kol kas, tikiuosi, jums bus malonu nešioti pačią gar- 
siausią iš jų. Ta sagė buvo caro dovana, be to, girdėjau vi- 
sokių romantiškų istorijų apie ją, kurios tikriausiai išgal- 
votos... Bet žmonėms tokios istorijos patinka, todėl buvo 
padaryta nemažai sagės kopijų. 

— Kada nors specialiai nuvažiuosiu į Miuncheną jos pa- 
žiūrėti, - pažadėjau, kai jau ėjome atgal. - Tai tikrai nuo- 
stabu! Ačiū, kad parodėte man portretą: nuo šiol dar labiau 
branginsiu šią dovaną, nes ji primins man Cechšteiną. 

— Džiaugiuosi tai girdėdamas, mieloji. Dabar ilgiau jūsų 
neužlaikysiu; tikriausiai norite susitikti su savo žmogumi. 
Bet gal kada vėliau suteiksite man malonumą ir leisite ap- 
rodyti jums visą pilį? Dar turime čia nemažai brangenybių, 
kurios gal būtų jums įdomios. 

— Būtų labai malonu. Ačiū. 

Taip pat mandagiai ir oriai jis palydėjo mane laiptais že- 
myn, į vestibiulį. Dabar ten, prie ilgo pietų stalo, naudoja- 
mo viešbučio registracijai, sėdėjo moteris. Ji kažką rašė, o 
paskui ėmė sklaidyti popierius, susegtus dideliu metaliniu 
spaustuku. Buvo vidutinio amžiaus, žemo ūgio, kresna, žils- 
tantys plaukai tvarkingai sušukuoti atgal. Skruostai atrodė 
padribę, o maža, į snapą panaši burnytė suspausta tarp jų 
kaip aštuonkojis tarp dviejų akmenų. Pamaniau, jog tai ad- 
ministratorė arba ūkvedė, ir šiek tiek sutrikau, kai, pakėlu- 
si galvą ir pamačiusi mane, su grafu ateinančią iš pietinio 
pilies sparno, ji, užuot pagarbiai pasisveikinusi, kaip pa- 
prastai elgiamasi su viešbučio svečiais, tik nemaloniai nu- 
stebo. 

— Štai kur tu, mieloji! - išgirdau už nugaros grafo balsą. 

— Buvau virtuvėje. Ar manęs ieškojai? - Vadinasi, tai gra- 
fienė. Tikriausiai, apsirengusi balta palaidinuke ir gėlėmis 
margintu klostuotu sijonu, labiau tinkančiu Analizos am- 
žiaus Merginoms, ji norėjo atrodyti prisitaikiusi prie nau- 
jos - viešbučio šeimininkės - padėties. Prabilo, kaip ir gra- 
fas, angliškai. Jos balsas, atvirkščiai negu jo, buvo šaižokas 
ir nekantrus kaip amžinai susierzinusio Žmogaus. 

Šiek tiek sušvelnėjusi, ji išliejo tą susierzinimą man: 

- Šiais laikais viskuo turi rūpintis pats. Malonu susipa- 
žinti. Tikiuosi, jums čia patiks. Deja, aptarnavimas kol kas 
ne toks, koks turėtų būti. Bet kaime darosi vis sunkiau, net- 
gi su šiuolaikiniais patobulinimais. Tikrai sunku sulaukti 
čionykščių pagalbos, o tarnai iš miesto nenori gyventi to- 
kioje nuošalioje vietoje... 

Mandagiai klausiausi jos pasakojimo apie namų rūpes- 
čius, kartkartėmis šį bei tą užjaučiamai sumurmėdama. Jau 
daug kartų buvau girdėjusi panašius viešbučių šeimininkų 
skundus Anglijoje, bet niekada jie neskambėjo taip verks- 
mingai. Jau pradėjau galvoti, kad gal ji tikisi, jog pasisiūly- 
siu pasikloti lovą pati. Kai ji galiausiai nutilo, raminamai 
tariau: 

— Bet ši vieta Žavi, tikrai! Mano kambarys puikus. Ir visas 
ga, kad galiu apsistoti tikroje pilyje. Neabejoju, jog anais 
laikais ji buvo pasakiška! | 

Surauktas jos veidas tarytum šiek tiek atsileido. 

— A, taip, anais laikais... Deja, dabar atrodo, jog tai buvo 
labai seniai. 

— Rodžiau poniai Marč grafienės Marijos portretą, - tarė 
grafas. 

— A, taip. Deja, geriausių portretų čia nebėra. Turime 
gyventi, kaip tik įstengiame, nors anksčiau tai būtų atrodę 
neįmanoma. - Ji kilstelėjo puošnia palaidinuke pridengtus 

stambius pečius. - Visko, kas buvo geriausia, jau nebėrą, 
ponia Marč. 

Kažką sumurmėjau, jausdamasi nesmagiai ir netgi suir- 
zusi, kaip ir kiekvienas, priverstas klausytis tokių virkavi- 
mų. Ko gero, tai buvo viena iš tų piktos prigimties moteriš- 
kių, kurios negali gyventi nesiskųsdamos; pamaniau, kad 
grafienė tikriausiai pasiustų, jei kas nors staiga sutvarkytų 
viską, kuo ji skundėsi. Yra tokių vargšų žmonelių, kurie ne- 
sijaučia gyvi, jeigu ant ko nors nepyksta. Ir anksčiau kar- 
tais pagalvodavau, ar tik nebus tai pagoniško prietaringu- 
mo liekana, baimė supykdyti dievus ir sukelti jų pavydą, 
verčianti tokius žmones bijoti net ir menkiausios laimės. O 
gal paprasčiausiai tragedija jiems atrodo didingesnė už juo- 
ką. Juk daug įspūdingiau būti Lyru negu Rozalinda. 

— Gal jau turite kokią žinią iš mano vyro, grafiene? - pa- 
klausiau. - Tikėjosi, kad galės šįvakar atvažiuoti. 

— Ponas Marčas? Taip... - Grafienė vėl ėmė sklaidyti prie- 
šais ją sukrautus popierius. - Minutėlę palaukite... Jis at- 
siuntė telegramą. A, štai. - Per stalą padavė man telegrafo 
blanką. Parašyta buvo, žinoma, vokiškai. 

— Gal galėtumėte man išversti? 

— Čia tik pranešama: „Apgailestauju. Turiu atšaukti šio 
vakaro užsakymą“, - perskaitė grafienė, - bet yra ir kita 
telegrama, jums, tuoj surasiu... a, štai ji. 

Paėmiau. Ši jau buvo parašyta angliškai: „Labai gaila. 
Kol kas negaliu atvykti. Pranešiu. Myliu. Luisas“. 

Paleidau iš rankų, ir ji nukrito ant stalo. Mačiau, kad 
pilkos, reiklios grafienės akutės smalsiai įsmeigtos į mane, 
ir supratau, jog būsiu pernelyg aiškiai parodžiusi nusivyli- 
mą. Šiaip taip susitvardžiau. 

— Kaip gaila! Rašo, kad kol kas negali atvažiuoti, bet ne- 
trukus su manimi susisieks. Tikriausiai rytoj paskambins, 
o gal dar šįvakar. Labai ačiū... Manau, eisiu į lauką pažiū- 

rėti, ar negrįžta mano jaunasis bičiulis su žirgu. - Nusišyp- 
sojau grafui: - Dar kartą dėkoju. 

Ir greitai pasisukau eiti. Nebuvau nusiteikusi ilgiau pasi- 
likti viduje ir vėl viską iš naujo pasakoti grafienei apie Žir- 
gą. Galji ir ketino pasiteirauti, ką reiškia paskutiniai mano 
žodžiai, bet nespėjo, nes jos vyras jau kreipėsi į ją: 

— Sakei, kad šįvakar visgi atvyks dar vienas svečias, mie- 
loji? Kas jis toks? 

- Irgi anglas. Kažkoks ponas Eliotas. 

Ačiū Dievui, kad buvau atsukusi jiems nugarą ir jau sku- 
bėjau per vestibiulį, nes niekaip nebūčiau įstengusi nuslėp- 
ti nuostabos. Skaičiuodama valandas, kada galėsiu pama- 
tyti Luisą, buvau visai pamiršusi jo slapyvardį ir tai, kad jis 
užsiminė galbūt turėsiąs dar kartą juo pasinaudoti. 

Išgirdusi tą pavardę, nejučia sustojau kaip įbesta, bet 
įstengiau apsimesti, kad užkliuvau už kilimo krašto, ir ne- 
trukus nesidairydama vėl ėjau tolyn. Tik dabar nebeskubė- 
jau. Jau buvau prie pat durų, kai grafienė tarė: 

— Ką tik skambino. Duosime... kambarį (numerio neiš- 
girdau); jau paruoštas. Reikės pasakyti Jozefui, kai sugrįš. - 
Ji šnekėjo vokiškai, bet aš lyg ir teisingai supratau: - Iki 
pietų, sakė, nespės. Tiksliai dar nežinojo, kada atvažiuos. 
Gal ir labai vėlai. 

Brangakmenius nukarpiau greičiau, negu tikėjausi. Nusi- 
nešiau žibintą į arklidę ir įsitaisiau ant šiaudų ryšulio su 
labai aštriomis žirklutėmis, kurias visuomet nešiojuosi ran- 
kinuke. Būčiau nusitempusi balną į savo kambarį, kur švie- 
siau, bet jis buvo labai sunkus, Jozefas dar negrįžęs iš cir- 
ko, o daugiau neradau į ką kreiptis; be to, balnas smarkiai 
atsidavė arkliu. 

Taigi sėdėjau žibinto šviesos rate ir knebinėjau blizgu- 
čius, įsiklausydama į kažin kokį tylų šnaresį. | 

Akmenukai laisvai tabalavo ant siūlo, todėl be jokio var- 
go juos nuardžiau. Blizganti šoninė juostelė buvo pusiau 
prisiūta, pusiau priklijuota; kai galiausiai ją nuplėšiau, liko 
žymė, bet pamaniau, jog niekam tai nesvarbu. Minkštos, 
blyškios odos balnas su valcuota guga kadaise, matyt, buvo 
brangus, tačiau dabar jau atrodė gerokai nudriskęs, ir pa- 
mušalas, ir pati oda daugelyje vietų sulopyta. 

Tačiau baigusi ardyti ir susibėrusi blizgančius stikliukus 
į kišenę, vis tiek apsidairiau, ieškodama kablio senajam bal- 
nui pakabinti, kad nepasiektų visokie nenaudėliai. Tas šna- 
resys prašmatnios barokinės arklidės užkaboriuose nebu- 
vo vien mano vaizduotės padarinys; ir ne paprastos pelės. 
Neketinau Ispanų jojimo mokyklos balno, kad ir nudrisku- 
sio, palikti Cechšteino žiurkių malonei. 

Vienintelis pakankamai didelis kablys buvo nulaužtas. 
Vargu ar vertėjo kelti balną ant pertvaros, o iš patalpos, 
kurioje senasis grafas laikė savo balnus, irgi daug nesitikė- 
jau - bent jau kol kas. Šiaip ar taip, nenorėjau nei laukti 
Jozefo, nei pati ieškoti jos tamsoje. Tačiau metalinė grūdų 
dėžė šiuo požiūriu buvo saugi, didelė, be to, keršiui naktį 
tikrai negalėjo prireikti avižų. Pakėliau dangtį, atsargiai pa- 
dėjau balną ant grūdų, paskui pakabinau žibintą į vietą ir 
išėjau pasitikti Timočio. 


Pro arkų galeriją išėjau ant tilto ir sustojusi atsirėmiau į 
turėklus. 

Virš manęs į dangų kilo miglotos pilies sienos, stogo smai- 
galiai ir bokšteliai su vienur kitur geltona šviesa Žžibančiais 

langais. Anapus tilto aukštyn stiebėsi šešėliuoti pušynai, va- 
kare skleidžiantys ypač aitrų kvapą, o toli apačioje, tamsia- 
me slėnyje, mirgėjo grupelėmis susispietę sodybų žiburė- 
liai. Be jų, vieninteliai šviesos šaltiniai šiame tarsi šydu pri- 
dengtame gamtovaizdyje buvo upė, kuri ir dabar atrodė kaip 
žvilgantis per slėnį nusidriekęs kaspinas, ir čia pat, po ma- 
nimi, kyšantys blyškūs akmenys, ant kurių laikėsi tiltas. Kaž- 
kur apačioje buvo girdėti krintančio vandens teškenimas, 
tačiau didžioji upė uolos papėdėje tekėjo be garso. 

Naktis buvo tokia rami, jog man atrodė, kad girdėčiau 
keršio kanopų klapsėjimą, jeigu jis būtų jau išėjęs, tačiau 
šįkart niekas nedrumstė tylos, netgi cirko muzika. Pama- 
niau, jog tolimą jos aidą, ko gero, sulaiko iškyšulys, užsto- 
jantis ir patį kaimą. 

Pirmiausia pasigirdo tolimas variklio ūžimas, paskui pa- 
mačiau slėnio keliu nuo kaimo artėjančias šviesas. Netru- 
kus automobilis pravažiavo tą vietą, kur kelias atsišakoja 
prie tilto per upę, ir šviesos pamažu ėmė tolti, kol visai din- 
go iš akių. Ne ponas Li Eliotas. Dar ne. 

Šiaip ar taip, - jau seniai mėginau susivokti, - jis pasiro- 
dytų iš šiaurės. Artėdamas nuo Vienos, neturėtų važiuoti 
per kaimą - prie tilto iš karto pasuktų pilies link. Jeigu at- 
vyktų anksčiau, kol spektaklis dar nepasibaigęs, tikriausiai 
nesutiktų nieko iš cirko, o jeigu po vienuolikos, tai prieka- 
bos jau judėtų į pietus. Vargu ar kas nors, pažinojęs poną 
Li Eliotą, įžiūrėtų vyriškį uždarame automobilyje, greitai 
lekiančiame į kalną, Cechšteino pilies link; pamaniau, kad 
jis tikriausiai tuo ir pasikliovė, kai tikėjosi atvykti kaip Lui- 
sas Marčas. 

Vadinasi, jo sprendimas dar kartą pasinaudoti tuo pačiu 
slapyvardžiu galėjo reikšti tik tai, kad jis ketina vėl apsilan- 
kyti cirke. O po dvylikos valandų cirkas jau turėjo būti per- 
važiavęs sieną. 

Tą akimirką tolumoje išgirdau tylų lėtai einančio žirgo 
kanopų klapsėjimą. Tikriausiai jie jau buvo pradėję kopti į 
kalną. Žingsniai aidėjo tvirtai ir gana ritmingai; matyt, se- 
nasis keršis jautėsi pakankamai sustiprėjęs. Atsitiesiau, ne- 
skubėdama perėjau tiltą ir žengiau dar keletą žingsnių ke- 
liu tarp pušų, ketindama ten jų palaukti. 

Šalikelėje tarp dviejų kamienų buvo sukaltas tvirtas me- 
dinis suolas, nuo kurio galėjai matyti visą slėnį. Atsargiai 
perbraukiau delnu: mediena atrodė sausa, nakties drėgmė 
dar nebuvo jos palietusi. Prisėdau palaukti. Kanopų klap- 
sėjimas staiga tapo tylesnis: Timotis su žirgu tikriausiai 
atsidūrė už kelio vingio, ir medžiai prislopino garsus. Pas- 
kui, po kelių minučių, žingsniai pasigirdo jau daug arčiau 
ir aiškiau. 

„Tik to ir tetrūko tobulam paveikslui“, - galvojau, žvelg- 
dama šiek tiek į kairę ir į viršų, kur menkai apšviesti pilies 
bokštai dunksojo prie pat dangaus. O aplinkui tylu, mirga 
žvaigždės, medžiai sustingę tamsoje, ir lėtai klapsi artėjan- 
čio žirgo kanopos... Beveik tikėjausi išvysti de La Mero Ke- 
liauninką ar kokį klajojantį riterį su šarvais, išlendantį iš 
pušyno į žvaigždžių nušviestą taką. 

Paskutinė kelio atkarpa, matyt, buvo storai nubarstyta 
pušų spygliais, nes kai Timotis su žirgu galiausiai išniro 
ties posūkiu apačioje, jie judėjo be garso, kaip kokie vai- 
duokliai. Staiga pagalvojau, kad šis žemiškas mirtingo vai- 
kino ir žirgo pasirodymas, atsargus kopimas minkštu kel- 
kraščiu aukštyn, saugant sužeistą koją, yra toks pat jaudi- 
nantis, kaip ir bet kuri romantiška legenda... Senas eržilas, 
niekam nereikalingas ir paniekintas, subjaurotas dažais, 
tarsi koks užkeiktas princas, grįžtantis į savo karališkus rū- 
mus... Dabar jis artėjo, sunkiai kilnodamas kojas kartu su 
berniūkščiu žengė per mėnulio apšviestų medžių šešėlius, 
ir keršos jo odos paviršiumi slenkantys plieno spalvos spin- 

duliai darė jį panašų į dar vieną sidabrinį šešėlį. Tačiau 
juodos dėmės tuoj turėjo išnykti; jau vakare buvau pastebė- 
jusi, jog dažyti plaukeliai beveik nuaugę. Kai pašaukiau ir 
pajudėjau artyn, jis budriai kilstelėjo galvą, pastatė ausis ir 
akimirką atrodė vėl jaunas. Žengė sparčiau, ir netrukus iš 
šnervių pasigirdo švelnus žvingtelėjimas. Prisiminiau pono 
Vagnerio žodžius: „Prie gardo tebebus lentelė su jo vardu, 
ir šviežių šiaudų pakreikta ant žemės“. Tikėjausi, kad jis 
teisus, ir dar labiau tikėjausi, kad mudu su Timočiu irgi 
teisūs. Būtų iškilę tam tikrų sunkumų, jei būtų paaiškėję, 
jog užkeiktas princas tėra paprasčiausia varlė. 

Paskui jis įbedė minkštą snukį man į delną, aš glosčiau 
jam ausis ir pasakojau Timočiui, kaip viskas paruošta nak- 
čiai; nepamiršau ir pono Li Elioto. | 

Tik, žinoma, neužsiminiau apie tai, ką visų pirma ketinu 
veikti su ponu Li Eliotu, - tiesą sakant, kadangi Timotis, 
Luisas ir aš turėjome būti vieninteliai svečiai centrinėje pi- 
lies dalyje, tikėjausi, kad bent šįkart ponas Eliotas galės at- 
sėlinti į mano miegamąjį, nebijodamas įkliūti. 


KETURIOLIKTAS SKYRIUS 


Sukaupiau jėgas ir pabėgau. 


Artemas Vordas 
„Apsilankymas pas Brajamą Jangą“ 


Jau, ko gero, buvau užsnūdusi, kai jis galiausiai atėjo. 
Kaip įprasta Europos viešbučiuose, mano kambario du- 

rys buvo sudvejintos - antros įstatytos toje vietoje, kur anks- 

čiau, matyt, buvęs labai erdvus miegamasis šiek tiek suma- 

žintas, kad tarp jo ir didžiojo koridoriaus tilptų vonia. Ne- 
girdėjau, kaip atsidarė ir užsidarė išorinės, bet akimirks- 
niu pabudau, kai jis pravėrė vidines. 

Kambaryje buvo tamsu; pro langą bei bokštelio ambra- 
zūrą aklinai dengiančias sunkias užuolaidas mėnesiena ne- 
galėjo prasiskverbti į vidų. Girdėjau, kaip jis tyliai uždarė 
duris, paskui stabtelėjo, tikriausiai norėdamas susivokti kur 
esąs. Negrabaliojo, ieškodamas elektros jungiklio, ir turbūt 
visgi šį tą matė, nes išgirdau, kaip sugirgždėjo senos grin- 
dų lentos, jam artėjant prie lovos. 

— Aš čia, mielasis, - tariau mieguistu balsu ir pasiverčiau 
ant šono, apgraibomis mėgindama pasiekti naktinę lempelę. 

Girgždesys staiga nutilo. 

— Luisai? - pašaukiau. Ir kaip tik užčiuopiau mygtuką. 

Plonas kišeninio žibintuvėlio spindulių pluoštas šovė į 
priekį ir mane apakino. Švietė tiesiai į veidą. 

— Nejudėk Atitrauk ranką nuo lempos, - išgirdau greitą 
šnabždesį. Bet jam dar tebekalbant, instinktyviai paspau- 
džiau mygtuką, ir užsidegė šviesa. 

Tai buvo ne Luisas. Už kokių aštuonių pėdų nuo lovos 
kojūgalio stovėjo Šandoras Balogas, suspaudęs rankoje ži- 
bintuvėlį. 

— Ką čia veikiate? Ko ieškote? 

Iš nuostabos ir baimės prabilau labai garsiai, šaižiai. Jis 
nekrutėdamas stovėjo toje vietoje, kur buvo užkluptas, nes, 
be abejo, jautė, kad jeigu žengtų dar bent žingsnį artyn, aš 
paklaikusi imčiau spiegti. Įsidėjo žibintuvėlį atgal į kišenę. 

— Nusiramink, gerai? Ir nerėk taip garsiai, o jeigu... 

— Išeikite iš čia! Tuoj pat išeikite! - piktai pasakiau. - 
Girdite? Tuoj pat išeikite iš mano kambario! - Ir greitai ap- 
siverčiau ant kito šono, norėdama pasiekti ant staliuko pa- 
dėtą telefoną. 

Dabar jis pajudėjo. Dviem dideliais žingsniais prišoko prie 

lovos ir kaire ranka sugriebė mano riešą, man dar nespė- 
jus prisiliesti prie ragelio. Jau antrą kartą tą vakarą paju- 
tau jo rankų jėgą, ir šįkart jis spūstelėjo dar smarkiau ir 
žiauriau. 

— Nė nemėgink, sakiau tau! - Šiurkščiai užlaužė man ran- 
ką ir nubloškė mane ant pagalvių. 

Tuomet ir sušukau, iš visų jėgų. Berods šaukiau Luiso 
vardą ir tuo pat metu stengiausi atsiplėšti nuo Šandoro, 
pasistūmėti prie kito lovos krašto, bet jis vėl puolė, vėl šiurkš- 
čiai sugriebė ore mano ranką ir užlaužęs metė mane ant 
pagalvių, o kai išsižiojau rėkti, kita ranka smarkiai trenkė 
per burną. 

Nuo to smūgio atsimušiau į lovos galvūgalį. Kai mano 
galva ir visas kūnas atsilenkė atgal, jis trenkė dar kartą. 
Manau, kad jau nebesipriešinau; negaliu prisiminti. Šiaip 
ar taip, tai būtų buvusios bergždžios pastangos. Keletą aki- 
mirkų jaučiausi apsvaigusi iš nuostabos, baimės ir skaus- 
mo; nebemėgindama šauktis pagalbos ar bėgti, atvirtau ant 
pagalvių ir laisvąja ranka nelabai sėkmingai prisidengiau 
veidą. Net nežinau, ar jis mane dar mušė. Tikriausiai... bet 
galų gale, kai pamatė, kad esu pakankamai įbauginta ir 
nebesiblaškau, atleido tą nelemtą savo gniaužtą ir pasitraukė 
toliau, prie kojūgalio. 

Abiem rankom užsidengiau sumuštą veidą ir iš paskuti- 
niųjų stengiausi nedrebėti. 

— Pažiūrėk į mane. 

Nejudėjau. 

— Pažiūrėk į mane, - pasakė jau kitokiu balsu. 

Iš lėto, lyg bijodama kartu nusiplėšti nuo skruostų odą, 
atitraukiau delnus. Pažiūrėjau į jį. Stovėjo prie lovos kojū- 
galio, kaip tik ties naktinės lempelės skleidžiamo šviesos 
ratilo krašteliu, bet žinojau, kad vienu žaibišku sportininko 
šuoliu tą pačią akimirką mane pasiektų; o jeigu ir ne, ne- 

galėjau tikėtis, kad manęs nepavys kulka, paleista iš ginklo, 
kurį jis dabar laikė dešinėje rankoje. 

Nežymiai kilstelėjo pistoletą: 

— Matai? 

Nieko nesakiau. Buvau sukandusi lūpas, kad nevirpėtų, 
bet jis suprato, jog matau. 

— Ką tik įsitikinai, jog tokioje vietoje neverta rėkti, - ta- 
rė. - Čia juk dvejos durys, o sienos, manyčiau, kokio pus- 
metrio storumo; be to, yra tik tas berniūkštis - ar ne? — 
kitoje koridoriaus pusėje, gana toli... Tikriausiai miega kaip 
kūdikis... O jeigu jį visgi pažadintum, ponia, būtų tuo blo- 
giau jam. Supranti? 

Supratau kuo puikiausiai. Šįkart linktelėjau. 

— Gerai... ir jeigu vėl mėginsi paliesti telefoną, bus tuo 
blogiau tau. 

— Ko jums reikia? - Norėjau, kad klausimas nuskambėtų 
piktai, bet iš burnos išsiveržė tik vos girdimas švabždesys, 
todėl atsikrenkščiau ir pamėginau dar kartą. Vis tiek tai 
anaiptol nebuvo panašu į tikrąjį mano balsą; mačiau, kaip 
jis nusišypsojo. Ir ta jo šypsena tarytum išjudino manyje 
pyktį; pulsuojanti karščio banga ėmė skverbtis pro sting- 
dančią baimę. 
svetingai priimi visus, ponia? — Atsirėmė į lovos kojūgalį, 
nerūpestingai laikydamas pistoletą; žvelgė ir niekinamai, 
ir lyg norėdamas įvertinti. 

Beįsižiebiantis pyktis staiga plykstelėjo visu smarkumu: 

— Pats matote, kaip svetingai priėmiau jus, - pasakiau, ir 
maloniai nustebau, išgirdusi, koks ramus ir tvirtas mano 
balsas. 

— A, taip, dorybingoji ponia. Manei, jog tavo vyras visgi 
sugebėjo atvykti, ar ne? 

Vadinasi, ankstesnė to niekšo pastaba tebuvo paprasčiau- 
sias noras pažeminti. Tačiau ir šįkart jis pasistengė, kad 

klausimas nuskambėtų kaip įžeidimas, ir aš dar pagalvo- 
jau, kodėl jokiai normaliai moteriai nepatinka, kai ją vadi- 
na dorybinga. Bet neturėjau kada gilintis į šią ironišką mintį; 
kai jis užsiminė apie mano vyrą, pirmasis išgąstis staiga 
dingo, ir aš ėmiau mąstyti. 

Tas niekšas žinojo, kad Luisas turėjo atvažiuoti. O vėliau 
kažkas jam pasakė, kad Luisas užtruks. Todėl, matyt, jis ir 
įsibrovė į kambarį, kad galėtų su manimi susidoroti, kol 
esu viena... Nieko daugiau nežinodama, nusprendžiau, jog 
Šandoras Balogas ir bus tas priešas, susijęs su slaptąja Lui- 
so užduotimi ir anuo įvykiu cirke. Neabejojau, jog netrukus 
paaiškės, ar jis atėjo manęs iškvosti, kad sužinotų ką nors 
daugiau apie Luisą... 

Širdis daužėsi kažkur prie gerklės. Nugurkiau seiles ir 
gana drąsiai tariau: 

— Juk atėjote ne tam, kad įžeidinėtumėte. Tai ko gi jums 
reikia? Kodėl jums turėtų rūpėti, kada atvyks mano vyras? 

— Neturėtų, mieloji ponia, neturėtų, tik gal nebūčiau at- 
ėjęs... šitaip... jeigu jis jau būtų čia. 

— O iš kur žinote, kad jo nėra? Beje, iš kur apskritai žino- 
jote, kad jis žadėjo atvykti? Nesakiau niekam iš cirko. 

Jis gūžtelėjo plačiais pečiais. Net ir dabar buvo tikras 
cirko artistas. Nusivilkęs, žinoma, puošnųjį savo kostiumą, 
bet vis tiek visas juodas - apsitempęs siauromis tamsiomis 
kelnėmis, su juoda odine striuke, elastinga ir prigludusia 
prie kūno, kaip laukinio žvėries oda. 

— Juk nemanai, kad braučiausi į tokią vietą, nieko prieš 
tai nepasiklausinėjęs? Kai kurie patarnautojai gyvena kai- 
me. Jie visi žiūrėjo spektaklį, taigi nebuvo sunku paskui 
pasišnekėti ir sužinoti, kokie žmonės dabar čia apsistoję, 
Šiuose kraštuose niekas nakčiai viešbučių nerakina, be to, 
pamaniau, kad vargu ar prie durų bus budėtojas, kai jiems 
šitaip trūksta Žmonių... bent jau ne visą naktį. Reikėjo tik 

įeiti, žvilgtelėti į registracijos knygą, susirasti tavo kamba- 
rio numerį... ir dar įsitikinti, kad jis tikrai neatvažiavo. — 
nešnekėti, jog tavo vyras tuoj įeis ir mane sučiups. Net jei- 
gu taip atsitiktų, - reikšmingai pajudino ginklą, - jį patvar- 
kyčiau taip pat lengvai, kaip ir tave, argi ne? 

„Ne, kvailas tu gyvuly“, - galvojau, bet garsiai nepasa- 
kiau. Mėginau nuslėpti staiga mane apėmusį palengvėjimą. 
Kad ir ko tas Balogas ieškojo, dabar supratau, jog ne Luiso, 
be to, buvo aišku, kad jis nė nenutuokia, jog Luisas ir Li 
Eliotas yra tas pats asmuo. Vargu ar jis galėjo žinoti, kad 
viešbutyje laukiama atvykstant „pono Elioto“, nes ir Joze- 
fui - pati girdėjau - tai buvo pranešta tik tada, kai jis grįžo 
iš cirko, o kaime gyvenantys patarnautojai jau buvo išėję. 
Taigi, nors Balogas to nežinojo, Luisas jau važiavo čia, ir, 
užuot „patvarkęs“ suglumusį ir išsigandusį turistą, kokį tik- 
riausiai įsivaizdavo mano vyrą, tas niekšas netrukus turėjo 
susigrumti su profesionalu, dukart pranašesniu už jį patį. 

— Gerai, - pasakiau. — Supratau. Jūs mane įbauginote, 
sumušėte ir įtikinote, jog turiu daryti, ką liepiate. Dabar gal 
paaiškintumėte, ko norite? Ko čia atėjote? Ko ieškote? 

— Balno, - atsakė jis. 

Nustebusi išpūčiau akis: 

— Ko?! 

— Balno. Kai pamačiau prie tavo suknelės prisegtą sagę, 
iš karto supratau... bet paskui Elemeris papasakojo apie 
žirgą ir dar pridūrė, jog balną irgi pasiėmei. Kur jis? 

— Nieko nesuprantu. Ko jums reikia? 

— Aš ir neprašau, kad suprastum. Tiesiog atsakyk. Kur jį 
padėjai? 

Neatitraukiau akių nuo jo veido. Staiga man pasirodė, 
jog puikiai viską suprantu, ir turėjau iš visų jėgų tvardytis, 
kad žvilgsnis nenukryptų į tualetinio staliuko stalčių, kur, 

suvynioti į nosinę, gulėjo „brangakmeniai“, neseniai nukar- 
pyti nuo balno. 

— Arklidėje, žinoma, - atsakiau tokiu balsu, kad atrody- 
čiau nustebusi. - O kur dar, jūsų manymu, galėčiau jį dėti? 

Jis nekantriai krustelėjo; tas judesys buvo vos pastebi- 
mas, bet jame įžvelgiau tiek slopinamo įtūžio, jog vėl paju- 
tau, kaip virpu, nublokšta ant pagalvių. 

— Meluoji. Pirmiausia ir buvau ten užėjęs. Manai, esu toks 
kvailas? Vienas iš patarnautojų sakė, kad senis tebelaiko 
parengęs vietą žirgams, todėl tiesiai ten ir užsukau pažiū- 
rėti. Mačiau, kad palikai žirgą ganytis ant kalno, ir tikėjau- 
si rasti balną arklidėje, bet jo ten nėra. Gal atsitempei čia, 
kad galėtum laisvai sau draskyti? Kur jis? 

— Kodėl turėčiau jį draskyti? Jis arklidėje, grūdų dėžėje. 

— Grūdų dėžėje? Ką dar sugalvosi? Nemeluok man, kvai- 
šele, nes... 

— Kodėl turėčiau jums meluoti? Aš tik noriu, kad kuo grei- 
čiau iš čia išeitumėte. Nežinau, kam jums to balno prireikė, 
ir man tai nerūpi, be to, nesu tokia kvaila, kad dėl jo su 
jumis kaučiausi, nes ir taip aišku, jog nelaimėsiu. Tikrai 
įdėjau balną į grūdų dėžę. Arklidėje pilna žiurkių - pati 
mačiau, todėl nenorėjau palikti atviroje vietoje, kad per naktį 
neapgraužtų. Galjūs ir nežinote, bet grūdų dėžės paprastai 
daromos iš metalo, kad žiurkės nepasiektų avižų. Rasite 
balną dėžėje prie durų į karietų pastogę. - Antklodę laikiau 
užsitraukusi iki pečių, o dabar dar smarkiau į ją susivynio- 
jau, mėgindama neprarasti orumo ir tuo judesiu parodyti, 
kad kalba baigta. - O dabar gal malonėtumėte išsinešdinti? 

Tačiau jis niekur nėjo. Tik vėl nežymiai kilstelėjo pisto- 
letą: 

— Kelkis ir apsirenk. 

— Ką?! 

— Girdėjai. Greičiau! 

— Kodėl turėčiau rengtis? Ką čia šnekate? Ką ketinate 
daryti? 

— Eisi su manimi. 

Tebelaikiau prispaudusi antklodę po smakru, bet paju- 
tau, kad mano orumas baigia išgaruoti. Vėl ėmė krėsti dre- 
bulys. 

— Bet aš... aš sakiau tiesą. Kodėl turėčiau meluoti? Sa- 
kiau, rasite balną grūdų dėžėje. Kodėl negalite tiesiog eiti 
ten, pasiimti ir dingti iš čia? 

Vėl tas pats nekantrus, grėsmingas judesys. 

— Manai, jog taip ir išeisiu, paliksiu tave, kad sukeltum 
visus ant kojų? Eime kartu, ir nesiginčyk. Daryk, kaip sa- 
kau, lipk iš tos lovos! - Jis ginklu mostelėjo į lovos kraštą, 
kuris buvo toliau nuo telefono ir nuo durų. 

Atrodė, jog neišsisuksiu. Iš lėto nustūmiau į šalį antklodę 
ir išlipau ant grindų. Naktiniai marškiniai buvo iš dvigubo 
nailono, bet vis tiek jaučiausi nuoga. Prisimenu, jog tai, ką 
išgyvenau, buvo ne gėda, o greičiau visiškas bejėgiškumas, 
— panašus jausmas, matyt, ir paskatino pirmąjį nuogą žmo- 
gų pasidaryti sau ginklą. Ko gero, jeigu ne jis, o aš būčiau 
laikiusi pistoletą, būčiau maniusi esanti pakankamai apsi- 
rengusi. 

Susiglobiau drabužius: 

— Apsirengsiu vonioje. 

— Apsirengsi čia. 

— Bet juk negalėčiau... 

— Po galais, nesiginčyk. Renkis. Aš skubu. 

Nekęsdama savęs, kad kalbu tokiu maldaujamu balsu, 
paprašiau: 

— Gerai, jei galėtumėte nusisukti... 

— Nebūk kvaila. Neketinu tavęs prievartauti. Visos mote- 
rys vienodos: mano, jog mums tik tai ir terūpi. Nagi, pasku- 
bėk! 

Stengiausi save įtikinti, kad ko nematome, to ir nėra. At- 
sukau jam nugarą, kad nematyčiau, ar jis žiūri, ar ne, bet 
vis tiek žinojau, kad žiūri. Jeigu būtų pajudėjęs, neįsivaiz- 
duoju, ką būčiau dariusi, - nesvarbu, kad jis turėjo pistole- 
tą. Bet jis nė nekrustelėjo. Stovėjo lyg suakmenėjęs, maž- 
daug už trijų jardų nuo manęs, ir jaučiau, kad neatitraukia 
akių, kai nevikriai, sverdinėdama vilkausi drabužius ir vir- 
pančiais pirštais mėginau sugraibyti sagas. Nesirengiau suk- 
nelės, su kuria buvau per pietus; jis leido iš spintos pasiimti 
kelnes, megztinį ir striukę. Įlindau į juos ir užsisegiau už- 
trauktukus. Švelniai prigludę šilti vilnoniai drabužiai veikė 
raminamai, o kai apsiaviau batus, vėl pasijutau pakanka- 
mai drąsi ir galinti su juo kovoti. 

— O kai pasiimsite balną, kas tada? 

— Tada ir pažiūrėsime. 

Atsistojau. Iš pradžių mane buvo apėmusi tokia netikė- 
ta, stingdanti baimė, kad net nepajėgiau blaiviai galvoti, o 
dabar, kai staiga suvokiau, jog teks palikti apšviestą kam- 
barį, kuris priklauso man, ir su šituo galvažudžiu eiti į tam- 
są, mano smegenys, kaip koks kasos aparatas, ėmė suktis 
pašėlusiu greičiu ir kuo tiksliausiai dėti faktą prie fakto. 

Žirgo balnas, papuoštas „brangakmeniais“; Šandoro rū- 
pinimasis tuo balnu (buvau teisi, kai maniau, kad jis ne 
toks žmogus, kuris šiaip norėtų pasitarnauti Analizai); dar 
jo pasakymas, kad „kai kurios siūlės atsileidusios ; ta lais- 
vai kabojusi sagė, kurią Elemeris įteikė man; ir kaip Šan- 
doras į ją žiūrėjo... tikriausiai iš karto užsipuolė Elemerį ir 
sužinojo, kad balnas su visais brangakmeniais nukeliavo į 
Cechšteino pilį. O dabar Šandoras klausinėja, ar jį „dras- 
kiau“. Taip, viskas sutampa su tuo, ko jis (kol kas) dar neži- 
no, - kad grafas domėjosi mano sage ir kad čia yra grafie- 
nės Marijos portretas, kuriame ji pasipuošusi safyru, dabar 
saugomu Miuncheno muziejuje. 

Bet ar tikrai jis ten tebesaugomas? Jei Šandorui Balogui 
iš tiesų būtų pavykusi tokia akiplėšiška vagystė, kur geriau 
jis būtų paslėpęs brangakmenius, jei ne tarp menkaverčių 
cirko blizgučių? O jeigu - tai atrodė įtikimiau - jis tik vagių 
kurjeris, tai kaip lengviau galėtų išvežti juos iš šalies? 

Taigi nuoširdus rūpinimasis žirgu pastūmėjo mane - prie- 
šingai, negu buvo liepęs Luisas - į patį pavojingų įvykių 
sūkurį. 

O kad tai pavojinga, dabar jau nė kiek neabejojau. Jei 
Šandoras būtų manimi patikėjęs ir vėl nuėjęs į arklidę, bū- 
čiau lėkusi į patarnautojų fligelį šauktis pagalbos, kol jis 
dar nepamatė, kad brangakmenių nebėra, ir negrįžo pasi- 
imti jų ir manęs. Bet jis nusprendė temptis mane kartu; 
supratau, kad būsiu arklidėje su juo... tik jis ir aš... kai jis 
išims iš dėžės balną ir pamatys, jog brangenybės dingu- 
sios. 

Be to, buvo aišku, jog Šandoras nemažai yra pastatęs ant 
kortos. Turėjau progą įsitikinti, koks jis negailestingas, ir 
nė kiek neabejojau, kad prireikus elgtųsi dar žiauriau. Tai 
buvo žmogus, kuris ramiausiai galėjo nužudyti. 

Nužudyti... Kai apie tai pagalvojau, visi faktai staiga at- 
sidūrė savo vietose: sudegusi priekaba ir mirštančio žirgų 
Luisas ir Analiza neteisingai suprato) apie „Neapolitano Pet- 
ros balną“. Galbūt (kaip manė Analiza) Franclis mėgino pri- 
sipažinti pavogęs žirgą; kitą vertus, turint galvoje žūtbūti- 
nes pastangas atkreipti jų dėmesį į tokį nereikšmingą daik- 
tą kaip balnas, galima buvo suprasti, kad mirdamas jis 
pamiršo, jog žirgo vardas jiems nieko nereiškia, ir iš pas- 
kutiniųjų stengėsi atskleisti ką sužinojęs, dėl ko ir buvo nu- 
žudytas, o Polas Denveris kartu su juo. Taigi paaiškėjo, jog 
senojo keršio istorija daug artimiau susijusi su Luiso pa- 
slaptimi, negu iš pradžių manėme. 

Ir jeigu Šandorui Balogui tuomet atrodė, jog dėl to verta 
žudyti du žmones, tai dabar jis nedvejodamas galėjo nužu- 
dyti ir dar vieną. 

Ką gi, dėl jokių brangakmenių neverta mirti. Ir kiekvie- 
ną minutę Luisas vis arčiau. 

— Palaukite, - greitai tariau. - Tas balnas, kuris jus taip 
domina... Žinau, kam jums jo reikia. 

Jis staiga sustojo: 

— Ką Žinai? 

— Žinau, kad pavogėte brangakmenius. Ta sagė, kurią 
Elemeris nuplėšė nuo balno ir atidavė man, irgi viena iš jų, 
taip? - Mielai būčiau dar labiau jį pagąsdinusi ir pasakiusi, 
jog nujaučiu, kokie tai brangakmeniai, bet nenorėjau už- 
traukti pavojaus senajam grafui, užsimindama, kad jis at- 
pažino sagę. Be to, ir pati galėjau tuoj pat nukentėti, jei jis 
būtų supratęs, jog per daug žinau apie Franclį. Taigi greitai 
pridūriau: - Pats išsidavėte, kai šįvakar mane užsipuolėte 
prie Analizos namelio; argi jums būtų rūpėjęs paprasčiau- 
sias nuo balno nuplėštas stikliukas? O dabar atlėkėte čia jo 
ieškoti — juk aišku kaip dieną, būčiau visiška kvailė, jei to 
nepastebėčiau. Ką gi, aš čia nieku dėta, brangakmeniai ne 
mano, ir neketinu dėl jų rizikuoti. Nieko nepešite, nutem- 
pęs dabar mane į arklidę ir privertęs parodyti balną. Juk 
nemanote, kad ketinau jį grąžinti Jojimo mokyklai, apsiu- 
vinėtą cirko blizgučiais? Brangakmenius jau nukarpiau. 

— Brangakmenius, - pakartojo jis. - Brangakmenius. Nu- 
karpei brangakmenius nuo balno? 

— Taip, nukarpiau. Norėjau sudėti į dėžutę ir nusiųsti Ana- 
lizai į Insbruką, bet ji sakė, kad nereikia. Taigi galite pasi- 
imti; atiduodu visus. Tik nešdinkitės iš kambario ir atstoki- 
te nuo manęs. Po kelių valandų būsite anapus sienos, ko gi 
jums jaudintis? Pasiimkite ir eikite sau. 

Jis tebespoksojo į mane kaip į beprotę. Iš primerktų tam- 

sių akių supratau, jog dar nenusprendė, kaip geriau pasiel- 
gus, ir greitai ėmiausi iniciatyvos, kol nepradėjo galvoti. Jei 
galėčiau jo atsikratyti, atidavusi brangakmenius, kaip nors 
išgrūsti iš kambario ir užsirakinti masyvias duris... Gal jis 
pasijaustų saugus, pasirengęs po kelių valandų pervažiuoti 
sieną... juo labiau kad tik aš ir Timotis - užsieniečiai, ir 
palyginti bejėgiai, - šį tą apie jį žinome... Neturėjau daug 
vilties, tačiau tai buvo viskas, kuo galėjau pasikliauti. Per tą 
trumpą laiką dar spėjau pagalvoti, jog labai keista, kad Lui- 
sas ir apskritai jo departamentas domisi tokio pobūdžio nu- 
sikaltimu, bet jeigu jie tikrai persekiojo šį tipą, tai nebuvau 
tokia kvaila, kad tikėčiausi pati jį sulaikyti. Žinojau, jog ir 
Luisas norėtų, kad nerizikuočiau, palaukčiau jo, o paskui 
padėčiau sekti Šandoro pėdomis. 

Apsisukusi pripuoliau prie tualetinio staliuko, atidariau 
stalčių ir išėmiau blizgančius akmenukus, suvyniotus į šva- 
rią nosinę. Tikėjausi, kad jis nepastebės, jog sagės su safy- 
ru tarp jų nėra. 

Pirmą kartą laisva valia prisiartinau prie jo ir, nekreip- 
dama dėmesio į pistoletą, kyštelėjau ryšulėlį jam po no- 
simi: 

— Štai! Viskas nuo balno. O dabar nešdinkitės ir pasprin- 
kite! 

Jis nė nekrustelėjo, kad paimtų. Paskui staiga ėmė juok- 
tis. Atrodė, jog tai jį netikėtai pralinksmino. 

— Kas yra? - sutrikusi paklausiau. - Kodėl neimate? | 

Jis niekinamai tarė: 

— Brangakmeniai? Tokie brangakmeniai tik arkliui ir tin- 
ka. Arba moteriai. Taigi geriau manęs negaišink. 

Paskui, kadangi tebestovėjau, laikydama saujoje ryšulė- 
lį, ir nustebusi spoksojau į jį, jis ištiesė vieną iš savo siaurų, 
negailestingų rankų ir paėmė tris ar keturis akmenukus. 
Pasukaliojo ant delno. Jie blizgėjo ir žybčiojo lempos švie- 

soje: raudonai, žaliai ir geltona topazo spalva. Jis vėl nusi- 
juokė: 

— Smaragdas, rubinas ir... kas, gal geltonas deimantas? 
O taip, jie puikūs, tikri karūnos brangakmeniai. - Šypsena 
staiga dingo, jis vėl atrodė kaip baltus dantis iššiepęs Žvė- 
ris. - Čia gi stiklas, kvaile. Nejaugi manai, kad švaistyčiau 
laiką tokiems niekams? Net jei būtų tikri, argi mano tėvy- 
nėje kas juos pirktų? Ten žmonėms nereikia brangakme- 
nių, jiems reikia sapnų, taip, sapnų... gražių vizijų pasmerk- 
tiesiems... Visuomet rasi, kam parduoti sapnus. - Staigiai 
suktelėjęs riešą, jis sviedė akmenukus šalin. Girdėjau, kaip 
jie nukrito ant grindų ir pariedėjo po užuolaida. 

— Jūs - pamišėlis, - pasakiau. 

— Galbut. O dabar eime. 

Traukiausi atatupsta kiek tik galėjau, kol nugara atsirė- 
miau į tualetinį stalelį. 

— O jeigu atsisakysiu?- dūsdama paklausiau. - Nejaugi 
manote, kad išsisuksite mane nušovęs? | 

— A, šitas... - Jis kone atsainiai žvilgtelėjo į ginklą. - Ne- 
ketinu tavęs nušauti. Norėjau tik pagąsdinti. - Stipriais pirš- 
tais jis vikriai apsuko pistoletą. - Kaukštelėsiu rankena, štai 
taip, neteksi sąmonės, o tada... - parodė į langą, - ko gero, 
krisi ilgai. - Paskui nusišypsojo: - Dabar to nedarau tik to- 
dėl, kad man reikia balno, o tavo žodžiais, gražioji ledi, aš 
nepasitikiu. 

Kalbėdamas jis ėjo prie durų, ir dabar jau buvo suėmęs 
bumbulo formos rankeną, pasirengęs jas atidaryti. Dar pa- 
kreipė galvą, įsiklausė. Paskui žybtelėjo siauromis juodo- 
mis akimis ir tyliai tarė: 

— Dabar sutvarkyk lovą ir padėk naktinius marškinius. 
Neik prie telefono... Gerai. Ir surink tuos savo brangakme- 
nius. Juk norime, kad kambarys atrodytų taip, lyg būtum 
apsirengusi ir išėjusi laisva valia, argi ne? 

Paklusau; kitos išeities tarytum ir nebuvo. Kurį laiką jis 

mane stebėjo, paskui tyliai atidarė duris ir stovėjo pusiau 
išlindęs, atidžiai klausydamas, ar neišgirs ko nors korido- 
riuje. Aš tai negirdėjau nieko. Pasilenkiau paimti raudono- 
jo akmenuko. Kiti du buvo nuriedėję po sunkiomis užuolai- 
domis, dengiančiomis bokštelio ambrazūrą. Tą akimirką, 
patenkintas, kad esu tokia paklusni, jis į mane nežiūrėjo; 
visą dėmesį buvo sutelkęs į tuščią koridorių. Apsiavusi leng- 
vais batais, per kilimą ėjau be garso. Praskleidžiau užuo- 
laidas, lyg norėdama paimti ten gulinčius akmenukus... 
Jis neatsisuko. Kiek galėdama tyliau prasmukau pro tar- 
pą į tamsią ambrazūrą ir ėmiau karštligiškai grabinėti, kol 
užčiuopiau mažas dureles, vedančias ant stogo. 


PENKIOLIKTAS SKYRIUS 


„„„Mirksėdama bėgiojo aukštybėje. 


Robertas Bernsas 


Jos atsidarė be garso, ir aš išslinkau. Žinojau, kad savo nau- 
dai turiu vos kelias sekundes, - tiesą sakant, iš tikrųjų nela- 
bai ir tikėjausi šitaip išsilaisvinti, bet instinktas liepė man 
sprukti. O daugiau bėgti nebuvo kur. 

Jei būčiau galėjusi tyliai ištraukti raktą iš spynos ir užra- 
kinti duris iš išorės, vargu ar jis būtų rizikavęs sukelti triukš- 
mą, jas lauždamas ar šaudydamas į užraktą. Nežinojau, 
kiek valandų, bet pamaniau, jeigu jis atėjo po antrojo spek- 
taklio, tai dauguma cirko žmonių jau turėtų būti išvykę. Ti- 
kėjausi, kad gal jis numotų ranka, nuspręstų pasikliauti ma- 
no žodžiais, pasiimtų iš arklidės balną ir kuo greičiau neštų 
kudašių. 

Deja, neturėjau laiko šiai prielaidai patikrinti. Jau tą aki- 
mirką, kai sugriebiau raktą, norėdama ištraukti, jis supra- 
to, ką darau. Kambaryje, anapus užuolaidos, pasigirdo šūk- 
telėjimas ir sugirgždėjo grindys - jis puolė vytis. 

Greitai apsisukau, užtrenkiau duris ir leidausi bėgti siauru 
takeliu palei dantytą pilies sieną. 

Ryškus mėnulis spigino be jokio gailesčio. Jis aiškiai nu- 
švietė man kelią, bet taip pat aiškiai ir Šandoras galėjo įžiū- 
rėti bėgančią mano figūrą. Buvau nulėkusi vos du trečda- 
lius atstumo tarp išorinės sienos ir stataus stogo dešinėje, 
kai už nugaros jis atlapojo duris ir įsakmiai sušuko: „Stok, 
arba šausiu!“ 

Nežinau, ar patikėjau tuo grasinimu: neturėjau laiko apie 
tai galvoti. Iš baimės man net šiurpas per nugarą perėjo, 
bet nesustojau. Kaip zuikis nėriau prie durų, kurias buvau 
mačiusi kitame bokštelyje. 

Girdėjau, kaip jis vienu šuoliu įveikė laiptus ir atsidūrė 
ant akmenimis grįsto takelio. Nusileido švelniai kaip katė. 
Dar trys dideli žingsniai, ir pasiekiau bokštelį. Durys čia 
buvo tokios pat kaip manajame. Paknopstomis užbėgau laip- 
tais aukštyn, sugriebiau rankeną ir pastūmiau iš visų jėgų. 
Durys buvo užrakintos. 

Apsisukau, patekusi į beviltišką padėtį, delnus už nuga- 
ros prispaudusi prie durų. Jis artinosi. Jau buvo nubėgęs 
pusę kelio. Ginklas kišenėje, abi rankos laisvos. 

Staiga į galvą šovė beprotiška mintis, kad nėra kitos išei- 
ties, tik lipti stačiu, čerpėmis dengtu stogu į viršų. Tai netgi 
atrodė pakankamai saugu: čerpės sausos, batų padai gu- 
miniai, o jeigu paslydusi ir nukrisčiau, tai tik ant takelio. 
Bet ant takelio buvo Šandoras. 

0 apačioje, anapus dantytos sienos, - tamsa, begalinė 
tuščia erdvė ir tolumoje tekanti gili upė... 

Paskui pamačiau laiptus — neilgus, sraigtinius, apsivy- 

niojusius aplink bokštelį iš išorės pastebėjau juos ir anks- 
čiau, dieną, bet buvau pamiršusi. Jie sukosi į viršų, ne že- 
myn, tačiau kito kelio nebuvo. Palei išlenktą bokštelio sieną 
skriste užskridau aukštyn ir dingau iš akių, Šandorui dar 
nespėjus atsistoti ant pirmos pakopos. 

Kai kas sako, kad baimė suteikia sparnus. Tikriausiai ir 
man taip nutiko, be to, nereikia pamiršti, kad Šandoras, 
nors ir labai sportiškas, tą vakarą jau buvo pavargęs po 
dviejų įtemptų pasirodymų. Žinau, kad gerokai greičiau už 
jį lėkiau ta siaubinga spirale į viršų. Kur švietė mėnulis, 
buvo visai nesunku, ir netgi kai pakliuvome į juodą šešėlį 
kitoje bokštelio pusėje, aš tarytum savaime jaučiau, kur rei- 
kia statyti koją, tuo tarpu jis, girdėjau, klupo ir be reikalo 
švaistė jėgas šlykščiai keikdamasis, o vieną akimirką, pri- 
trūkęs kvapo, išvis sustojo ir kažką šūktelėjo, vėl grasinda- 
mas ar įsakydamas. Galiausiai laiptų juosta paskutinį kartą 
apsivyniojo aplink bokštelį, ir aš kaip kulka iššokau ant švi- 
niniais lakštais dengtos stogo plokštumos. 

Galvoti nebuvo kada. Nedrįsau net stabtelėti ir apsižval- 
gyti, kur esu ir kas priešakyje. Lyg per miglą mačiau mėne- 
sienoje skendintį švinu išklotą stogą su daugybe spindinčių 
smaigalių ir nuolaidžiais, čerpėmis dengtais šlaitais; jie at- 
rodė kaip statūs, vienas už kitą aukštesni apledėję kalnai, 
netvarkingai kyšantys lygiame lauke; paauksuotos smailės 
ir patrankų bokšteliai, kaminų gaubtai ir visokie iškilūs rai- 
žiniai tarytum didžiulės šachmatų figūros stirksojo palei sto- 
go kraštus, o vienur kitur žiojintys platūs kaminų vamz- 
džiai buvo panašūs į pakrikai dangų apšaudančius pabūk- 
lus. Akinančioje mėnulio šviesoje visa tai atrodė kaip kažin 
koks košmarų pasaulis, be jokios tvarkos ar prasmės. 

Bėgau artimiausios priedangos link. Tai buvo ilga kami- 
nų eilė, o už jos dar status šlaitas. 

Švinu dengtas stogas buvo su keteromis, lakštų kraštai 

iškilę į viršų kaip kokie spąstai, dviejų ar trijų colių aukščio, 
maždaug per šešias pėdas vienas nuo kito. Palyginti lai- 
mingai peršokau per pirmą tokią kliūtį ir pasukau kiek į 
šalį, kad išvengčiau nulūžusio kamino vamzdžio, kuris gu- 
lėjo atremtas į kitą briauną. 

Jis jau buvo beveik viršuje. Pastebėjo mane. Pridusęs vėl 
kažką riktelėjo tuo savo grėsmingu balsu. 

Mačiau tik jo galvą ir pečius; kojos turėjo būti penkiais ar 
šešiais laipteliais žemiau. Neprisimenu, kad apskritai bū- 
čiau ką galvojusi; tiesiog instinktas privertė mane stabtelė- 
ti, atsigręžti, pasilenkti, paimti tą kamino nuolaužą, abiem 
rankom, įtempus visas jėgas, perkelti per briauną ir pari- 
denti laiptų link. 

Pataikiau kuo puikiausiai. Vamzdis atsitrenkė į viršutinę 
pakopą ir nudardėjo žemyn. Tikriausiai gerokai jam barkš- 
telėjo ir nuvertė nuo kojų, nes galva ir pečiai staiga triukš- 
mingai prasmego, pasigirdo neaiškus bildesys ir kimūs 
keiksmai, o paskui garsiai sugirgždėjo ploni geležiniai tu- 
rėklai, - Šaridoras, matyt, visu kūnu atsirėmė į juos. 

Daugiau nelaukiau. Sprukdama į kaminų prieglobstį, gir- 
dėjau, kaip vamzdis irgi užkliudė turėklus, paskui, po kelių 
sekundžių, atsitrenkė į uolas toli apačioje, o dar vėliau išju- 
dinti akmenys padrikai supliumpsėjo į upę. 

Aš tuo metu kaip tik pralėkiau pro kaminus ir, mėtyda- 
ma pėdas, skuodžiau tarp stačių stogų šešėlių. 

Buvau išlošusi šiek tiek laiko, bet, žinoma, negalėjau ti- 
kėtis, kad pavyks ilgai išsisukinėti ar gerai pasislėpti tokio- 
je keistoje, atviroje vietoje. Supratau, jog turiu rasti kokį 
nors būdą nulipti žemyn, ir kuo greičiau. Ir dar supra- 
tau, kad jis tikrai neleis man grįžti tuo pačiu keliu, ku- 
riuo buvau atėjusi. Bet kur yra vieni išoriniai laiptai, gali 
būti ir kiti... 

Nelėtindama greičio, bet stengdamasi bėgti kuo tyliau, 

šmurkštelėjau tarp dviejų didžiulių kaminų, paskui pasi- 
naudojau kažkokio šešiakampio stogo šešėliu ir puoliau prie 
dantyto pakraščio. Jei čia iš tikrųjų buvo dar vieni laiptai, 
tikėjausi juos rasti palei išorinę sieną. Tiesą sakant, miglo- 
tai netgi prisiminiau juos mačiusi, bet, sutrikusi ir išsigan- 
dusi, niekaip nesusivokiau kur. 

Bokštelis su į viršų vedančiais laiptais, kuriais abu ir už- 
lipome, buvo pietrytiniame pilies kampe, tarp centrinės vieš- 
bučio dalies ir pietinio sparno, kuriame gyveno grafas su 
grafiene. Užlindusi už kaminų, iš karto pasukau į šiaurę, 
nes šiauriniame sparne miegojo patarnautojai; juos tikė- 
jausi prisišaukti į pagalbą. Be to, dar pagalvojau, kad kitas 
kampinis bokštelis, šiaurės rytuose, irgi gali būti su laip- 
tais, tokiais pačiais kaip anie, ir jais nulipusi atsidurčiau 
šiauriniame sparne. 

Buvau ties centrinės dalies viduriu, maždaug tokiame pa- 
čiame aukštyje, kaip ir mano bokštelis, - atpažinau stogo 
smaigalį ir sparnuotą slibiną, besistengiantį sugauti mėnu- 
lį. Tamsiame kampelyje išdrįsau stabtelėti ir įsiklausyti: šiaip 
taip sulaikiusi kvėpavimą, pro duslius širdies dūžius mėgi- 
nau išgirsti, ar jis tebesiveja. 

Netrukus išgirdau. Artėjo nelabai greitai; buvo dar gana 
toli, išklydęs iš kelio, sukiojosi kaip pėdsaką pametęs skali- 
kas. Bet skalikas, žinantis, jog auka čia pat, tereikia įvaryti 
ją į kampą, retai pasiduoda ir grįžta atgal vien todėl, kad 
pametė pėdsaką. Šis irgi ėjo pirmyn. 

Tačiau, kaip supratau, nebuvo visiškai tikras, į kurią pu- 
sę iš pat pradžių nubėgau. Ir tą pačią akimirką, kai jau 
įsitempiau, pasirengusi sprukti tolyn, staiga išgirdau, kad 
jis sustojo. Stovėjo ne trumpiau kaip minutę, tikriausiai irgi 
įsiklausydamas. Mintyse mačiau jį, lankstų, stiprų ir juodą, 
apsitempusį prigludusiais tarsi žvėries oda drabužiais, tarp 
kampuotų šešėlių besistengiantį įžiūrėti mane. Aš nė ne- 
krustelėjau. 

Jis iš lėto žengė du žingsnius į priekį ir vėl stabtelėjo. 
Tūnojau savo kamputyje, abi rankas sukišusi į plyšį tarp 
akmenų, tarsi būčiau norėjusi sulįsti visa, kaip kirmėlė su- 
lenda į žemę. Sustingę pirštai nejučiomis atplėšė skiedinio 
gabalą. Jis tyliai, saugiai nukrito man į delną, tačiau tą aki- 
mirką, įsivaizdavusi, koks triukšmas galėjo kilti, pastėrau 
iš baimės, veidą išmušė prakaitas. 

Bet netrukus, jausdama drėgname delne šiurkščią maž- 
daug balandžio kiaušinio dydžio atplaišą, šį tą sugalvojau; 
gudrybė buvo visiems žinoma, bet pamaniau, jog verta pa- 
mėginti, - šiaip ar taip, nelabai ir turėjau ką prarasti. At- 
sargiai, be jokio garso, atsitraukiau nuo akmeninės sienos; 
paskui, neišlįsdama iš slėptuvės, aukštai užsimojau ir svie- 
džiau tą skiedinio gabalą kuo toliau - ten, iš kur buvome 
atėję, pietinio pilies sparno link. 

Garsas, kurį jis sukėlė krisdamas ir riedėdamas žemyn, 
buvo pakankamas; iš tikrųjų atrodė, jog ten žmogus nety- 
čia paspyrė akmenuką. Girdėjau, kaip girgžtelėjo guma, kai 
jis staiga apsisuko, o paskui tylūs, bet aiškūs žingsniai ėmė 
greitai tolti į tą pusę, iš kurios buvome atėję. 

Iš pradžių man šovė mintis tyliai sekti jam iš paskos ir 
kaip nors pasprukti to paties bokštelio laiptais, bet būtų 
reikėję pereiti didelį atvirą plotą, kurį jis galėjo stebėti. 

Dabar jau negirdėjau, ką jis daro. Pamaniau, jog tikriau- 
siai medžioja mane virš pietinio sparno. Greitai nėriau į 
priešingą pusę, klupdama lėkiau per ryškios šviesos ruožus 
bei šešėlius, abi rankas atkišusi į priekį: šioje vaiduokliško- 
je vietoje, nors ir skaisčiai nutviekstoje Mėnulio, jaučiausi 
keistai, lyg bėgčiau apgraibomis. 

Priešais, kampe į šiaurės rytus, dunksojo bokštelis, toks 
pat kaip ir anas, kurio laiptais užbėgau į viršų. Ten, be abe- 
jo, turėjo būti tie dieną matyti antrieji laiptai... o gal ne? 

Taip, laiptai ten buvo: šešėlyje, kur nesiekė mėnulio švie- 

mačiau, kad jie sugriuvę: viršuje sukalta tvirta medinė už- 
tvara, o koks pustuzinis aptrupėjusių pirmųjų laiptelių pa- 
kibę ore. 

Tačiau šalia, bokštelio sienoje, tiesiai priešais mane, bu- 
vo durys. 

Kaip ir visos kitos durys šioje pilyje, jos buvo sunkios, 
apkaustytos geležimi, su masyviais įtvarais. Nemačiau jo- 
kio užrakto, tik didelę išlenktą rankeną, kuri, kaip supra- 
tau suėmusi ją ir paspaudusi, buvo kažin kokio gyvūno. 
formos, tarytum grifo ar sparnuoto driežo. Durys atrodė 
nepajudinamos. Ir stūmiau, ir traukiau, negalėdama pati- 
kėti, kad šis stebuklingai atsiradęs kelias į laisvę taip ir 
neprasivers. 

Ko gero, kaip tik tą akimirką man pirmą kartą dingtelėjo 
į galvą, kad galiu ir neištrūkti, kad tai, kas atsitinka kitiems 
žmonėms, netrukus gali atsitikti ir man. Net pasakiška pi- 
lies aplinka — nuošalus slėnis, bokšteliai, mėnulio šviesa, 
dantytos sienos, durys su grifo formos rankena - visos tos 
puošnios romantiškų vaikystės svajonių dekoracijos, tapu- 
sios tikrove, dabar atrodė ne kaip sapnas, o kaip tikras koš- 
maras. Šitaip sugautas svajonių pasaulyje, tikriausiai kiek- 
vienas mielai iškeistų jį į nedidelį skurdžios dykynės plotelį 
pilkoje dienos šviesoje. 

Akmeninėje sienoje buvo ir įprastas skambučio mygtu- 
kas, įtaisytas tarp geležinių papuošimų. Paspaudžiau. To- 
kią beprotišką naktį tai atrodė visai normalu. Ko gero, ne- 
būčiau nustebusi, jei koks burtininkas būtų tyliai pravėręs 
duris, nusilenkęs ir pakvietęs užeiti į voratinkliais apraiz- 
gytą, distiliacijos indais nukrautą buveinę... 

Tačiau nieko neatsitiko. Mėnulio nušviestos durys tebe- 
buvo aklinai uždarytos. 

Sakoma, kad kiekviena pabaiga kartu yra ir pradžia. 
Stovėdama ten ir spausdama tą kvailą skambutį, jaučiau, 
kaip dingsta ne tik drąsa, bet ir energijos teikusi baimė; 

buvau apkvaitusi ir išsekusi, ir staiga prisiminiau, kur ma- 
čiau tuos kitus laiptus. 

Jie buvo kaip tik man labai patogioje vietoje. Platūs ak- 
meniniai laiptai vedė žemyn, prie vartų - prie vieno iš dvie- 
jų vienodų bokštelių, pastatytų abipus pagrindinio kelio, ne- 
toli tilto. Iš pradžių tuos bokštelius, matyt, jungė gynybinės 
sienos atkarpa su šaudymo angomis - siauras virš vartų 
sumūrytas koridorius, tačiau dabar buvo likęs tik gerokai 
apiręs karkasas, išlenkta trupančių akmenų arka. Pietinis 
vartų bokštelis irgi atrodė sugriuvęs ir apleistas, jo laiptai 
nuvirtę, tik stogas styrojo kaip koks išpuvęs dantis. Tačiau 
šiaurinis —- aš tai žinojau - buvo neblogai išsilaikęs ir leng- 
vai pereinamas, iš jo galėjai matyti kiemą, ir laiptus, ir pa- 
radines pilies duris, ir tiltą, ir kelią, kuriuo turėjo atvažiuo- 
ti Luisas... 

Šandoras nesirodė. Prisiglaudusi prie išlenktos sienos, 
šonu išslinkau iš šešėlio ir lyg pamišusi zigzagais per stogą 
pasileidau vakarinio fasado bei vartų bokštelio link. 

Neapsirikau. Laiptai buvo ten. Neužtverti. Mėnesienoje 
aiškiai mačiau viršutines pakopas, už kokių penkiasdešim- 
ties jardų nuo manęs. Iššokusi iš šešėlio ir skuosdama per 
mėnulio ryškiai apšviestą plotą, staiga vėl išvydau Šando- 
rą. Jis, matyt, buvo pasielgęs, kaip aš ir tikėjausi. Apibėgęs 
priešingą pilies sparną, dabar artinosi prie kitos vartų pu- 
sės - prie to sugriuvusio bokštelio. 

Jis irgi mane pastebėjo. Mačiau, kaip jo rankoje grės- 
mingai žybtelėjo ginklas, bet žinojau, kad tokioje vietoje tik- 
rai nedrįs šaudyti. Šiaip ar taip, atgal grįžti negalėjau; ne- 
buvo kur; bokštelį, kuriuo iš pradžių abu užbėgome į viršų, 
jis būtų pasiekęs greičiau už mane. Be to, aš savo laiptais 
galėjau nulipti į kiemą. O jis - ne. Jo laiptai buvo sugriuvę, 
o ir pats bokštelis - tik nuolaužų krūva. Kad mane pagautų, 
jis turėjo eiti didelį lanką atgal. Taigi puoliau į priekį. 

Jau buvau nubėgusi gal dvidešimt jardų, - nežiūrėdama 

į jį, visą dėmesį sutelkusi į tuos akmeninius laiptus, - kai 
staiga pamačiau, ką Šandoras daro. Buvau visai pamiršusi, 
kas jis toks ir kuo užsiima. Žmogui, įpratusiam kasdien 
vaikščioti lynu, devynių colių platumo siena, kad ir kokia 
aptrupėjusi, tikriausiai atrodė plati kaip greitkelis. Jis net 
nesudvejojo. Kaip katė šuoliais užlipo į sugriuvusį bokštelį, 
netrukus jau buvo ant arkos ir bėgo - ne ėjo, o bėgo - artyn 
prie manęs. 

Iš siaubo sustingusi pastebėjau ir dar kai ką. Toli apačio- 
je, kalno papėdėje, tarp dešinėje sužėlusių tamsių medžių 
tarytum švystelėjo važiuojančio automobilio Žibintai. 

Tai, žinoma, buvo kvaila, bergždžios pastangos, bet aš 
pašaukiau jį vardu: „Luisai, Luisai!“ Vargu ar mano šauks- 
mą galėjo išgirsti kas nors, esantis toliau negu už dešimties 
jardų; ta trūksminga dejonė, išsiveržusi man iš gerklės, bu- 
vo tylesnė net už pelėdos ūkavimą miške. Šandorui tereikė- 
jo žengti tris greitus žingsnius, kad pereitų arką ir atsidur- 
tų tiesiai virš laiptų. Apsisukau ir sprukau atgal, iš kur bu- 
vau atbėgusi. 

Jis nušoko ant stogo plokščių ir puolė mane vytis. 

Dabar bent jau žinojau, kur statyti koją, ir buvau tikra, 
kad jis nešaudys. Kadangi buvau laimėjusi maždaug tris- 
dešimt jardų, dar tikėjausi kaip nors pasiekti kampinį bokš- 
telį ir laiptais nulėkti į savo kambarį. Be to, dabar turėjau 
pas ką bėgti. Pas Luisą. 

Bet kone tą pačią akimirką supratau, kad, netgi su tokiu 
pranašumu, vargu ar pavyks pasprukti. Baimė atėmė man 
jėgas, o Šandoras fiziškai buvo daug stipresnis ir vikres- 
nis... Dabar rankų nebelaikiau atkišusi į priekį. Nors nela- 
bai ką matydama, kiek kojos įkabina skuodžiau stogo labi- 
rintais atgal virš šiaurinio pilies sparno, aplink bokštelį su 
tomis aklinai uždarytomis stebuklingomis durimis... 

Jos buvo plačiai atvertos. 

Jau lėkiau pro šalį, kai staiga akies krašteliu pastebėjau 

tuščią, juodą stačiakampį. Šandoras buvo tik už dešimties 
jardų nuo manęs. Supratau, kad savo bokštelio tikrai nepa- 
sieksiu. Kad ir kokia neaiški, tai atrodė vienintelė išeitis. 
Staigiai apsisukau, kaip koks persekiojamas kiškis, ir griū- 
te įgriuvau pro atviras duris. 

Jis prabėgo pro mane. Tas judesys, kai griebiausi už stak- 
tos, apsisukau ir puoliau į durų plyšį, buvo jam visiškai ne- 
tikėtas. Tiesiogine prasme išnykau, kai reikėjo tik ištiesti 
ranką. Nerdama į šešėlį, mačiau, kaip jis prašvilpė pro šalį, 
ir uždususi visu kūnu atsirėmiau į slidžią vidinę bokštelio 
sieną. 

Nežinau, ką tikėjausi už tų durų rasti, gal kokią laiptinę; 
bet jos nebuvo. Įsitvėrusi staktos ir nerdama į tamsą, po 
kojomis pajutau lygias, slidžias grindis, o paskui, kai svir- 
duliuodama ištiesiau rankas ir atsirėmiau į sieną, kad ne- 
pargriūčiau, man už nugaros durys, pro kurias ką tik bu- 
vau įvirtusi, greitai užsivėrė, ir užsidegė šviesa. 

Grindys, spindinčios plieninės sienos ir šviesa kartu 
su manimi bauginamu greičiu ėmė kristi žemyn. Tai bu- 
vo liftas. 


ŠEŠIOLIKTAS SKYRIUS 


O Luisai!.. 


V. Šekspyras „Karalius Jonas“ 


Vos spėjau susigaudyti. Tik po kurio laiko supratau, kas at- 
sitiko. Liftas buvo įrengtas labai kruopščiai, šachta pratęs- 
ta iki pat stogo, kad būtų galima pasivaikščioti palei gyny- 
bines sienas ir (kaip sužinojau vėliau) pasigrožėti vaizdu į 

pietų pusę. Pati nesuvokdama, ką darau, tik be atodairos 
spausdama atseit skambučio mygtuką, aš liftą iškviečiau, o 
paskui, įvirtusi į tą mažą metalinę dėžę ir išskėtusi rankas, 
kad nepargriūčiau, matyt, netyčia užkliudžiau valdymo pultą 
ir pasiunčiau kabiną Žemyn. 

Vargu ar iš karto pajutau, kad jau nebekrentu. Kone verk- 
dama ir sunkiai gaudydama orą, drebančiomis kojomis kaip 
tik mėginau pasikelti nuo grindų, kai kritimas liovėsi - taip 
pat sklandžiai, kaip ir buvo prasidėjęs, - ir durys skimbte- 
lėjusios atsivėrė. Priešais šmėstelėjo blausiai apšviestas ko- 
ridorius, tuščias ir tylus. Jaučiausi lyg apsvaigusi, rankos 
slydo per rantuotas metalines lifto sienas, bet šiaip taip at- 
sistojau, vis dar gerai nesuvokdama, kas vyksta, ir netvirtai 
žengiau atvirų durų link. 

Jos užsivėrė man prieš nosį. Metalinis narvas vėl paju- 
dėjo - šįkart aukštyn. Jis iškvietė liftą į viršų. Tikriausiai 
stovėjo ten, ant stogo, nykščiu nuspaudęs mygtuką, o aš, 
uždaryta geležiniuose spąstuose, skriejau atgal, pas jį. 

Užguliau valdymo pultą. Nenutuokiau, kas čia per myg- 
tukai, be to, pamačiau, kad visi užrašai vokiški. Bet vienas 
mygtukas buvo raudonas; jį ir nuspaudžiau iš visų jėgų. 
Net silpna pasidarė, kai liftas, šaižiai sugirgždėjęs, sustojo 
kažkur pusiaukelėje. Tada nykščiu smarkiai paspaudžiau 
patį žemutinį, atleidau raudonąjį, ir po nepakenčiamai ilgų 
dviejų sekundžių pajutau, kad liftas vėl leidžiasi žemyn... 

Šįkart stovėjau prisiglaudusi prie durų ir laukiau, viena 
ranka atsirėmusi į metalą, pasirengusi veržtis lauk, o kita 
tvirtai sugriebusi vienintelį nepritvirtintą daiktą lifte - ne- 
mažą geležinį lovelį nuorūkoms, gal pėdos ilgumo ir devy- 
nių colių platumo, kurį radau kampe, po valdymo pultu. 

Durys lengvai slysdamos atsidarė į tamsą. Tebuvo prasi- 
vėrusios per pėdą, kai išlindau ir atsisukusi įspraudžiau pe- 
leninę, kol nespėjo vėl užsidaryti. Jos švelniai atsirėmė į 
geležį, suspaudė... ir liko praviros, su devynių colių plyšiu. 

To pakako. Liftas nepajudėjo. Šviesoje, siauru spinduliu 
srūvančioje pro pleištu sutvirtintą tarpą, mėginau įžiūrėti, 
kur esu. 

Stovėjau ant gruoblėtų akmeninių plytelių ir iš aplinkui 
tvyrančio oro supratau, jog čia ne koridorius, o gana didelė 
patalpa. Buvo šalta ir drėgna: jaučiausi lyg rūsyje; netrukus 
pamačiau, kad greičiausiai taip ir yra. Prieblandoje įžiūrė- 
jusi blausiai spindinčias butelių eiles, įsitikinau, jog tai vy- 
no rūsys, sumaniai įrengtas tarp virtuvės fligelio ir centri- 
nio pilies pastato. Naujasis liftas buvo įtaisytas kaip rei- 
kiant - nuo stogo iki požemio. Pamaniau, jeigu jie liftu 
nusileidžia paimti vyno, tai kažkur prie jo turėtų būti švie- 
sos jungiklis... 

Iš tikrųjų. Pirštais braukdama per sieną abiejose pusėse, 
užčiuopiau mygtuką, paspaudžiau, ir šviesa - neryški, bet 
pakankama - įsižiebė kaip tik tą akimirką, kai užgeso lifto 
lemputė (turbūt su laiko mechanizmu). 

Jau ten, pilies koridoriuose, liftas buvo tarytum koks pa- 
neliais pridengtas anachronizmas, o čia jis apskritai atrodė 
kaip iš kito pasaulio. Įtaisytas didelėje skliautuotoje patal- 
poje su daugybe masyvių kolonų, tarsi medžių, akmeninė- 
mis šakomis remiančių žemas lubas. Tarp kolonų vienur 
kitur stovėjo vyno lentynos, anaiptol ne naujos, bet amžiu- 
mi toli gražu neprilygstančios šiam gotiškam požemiui, ku- 
rio didesnė dalis, mano manymu, buvo tiesiog iškirsta iš 
akmens stačioje uoloje. Atrodė, kad tamsi erdvė po kolonų 
skliautais driekiasi į visas puses be pabaigos. Iš tos vietos, 
kur stovėjau, nemačiau nei durų, nei laiptinės, nors iš dar 
juodesnės tamsos lopinėlių galima buvo suprasti, kurie tu- 
neliai veda gilyn, po kita pilies dalimi. 

Vėl pasisukau veidu į liftą ir, prisimindama, kur jis yra 
viršutiniuose aukštuose, mėginau įsivaizduoti, kurioje vie- 
toje po pilimi dabar esu. Šiek tiek į dešinę turėjo būti cen- 

trinis korpusas ir paradiniai laiptai. Į kairę - virtuvės pa- 
talpos, o už jų dar arklidė ir sarginė prie vartų... 

Dvejodama prikandau lūpą. Neįmanoma buvo atspėti, 
kaip toliau elgsis Šandoras. Nežinojau, ar jis matė artėjan- 
čio automobilio žibintus; tikėjausi, kad ne. Šiaip ar taip, 
dar turėjau vilties, kad, nenorėdamas gaišti laiko, numos 
ranka, liausis mane persekiojęs ir eis tiesiai prie laiptų, vartų 
bei arklidės link. Arba grįš tuo pačiu keliu, kuriuo atėjome, 
per mano miegamąjį, ir tuomet jam teks nulipti paradiniais 
laiptais... 

Negalėjau iš anksto nuspėti. Tik žinojau, kad nieku gyvu 
neliksiu šiame aidingame požemyje. Reikėjo kaip nors išsi- 
gauti į paviršių, į kiemą. Net jei Šandoras ten, galvojau, 
vis tiek netrukus ten turi pasirodyti ir mano gelbėtojas — 
Luisas. 

Ir staiga suvokiau, kad šitoks mano saugumas būtų pa- 
vojingas pačiam Luisui. Jeigu įvažiuodamas į kiemą ar ei- 
damas į pilį jis netyčia susidurtų su Šandoru, aš jau neabe- 
jojau, kaip elgtųsi pastarasis; o Luisas juk nieko nejįtarė ir, 
kiek žinojau, buvo neginkluotas. 

Gal tai ir kvaila, bet liftu važiuoti nebesiryžau. Pasukau į 
kairę ir, bėgdama tarp kolonų, ėmiau ieškoti išėjimo... 

Vėl buvau pasakų pasaulyje, tarytum Raudonkepuraitė, 
pasiklydusi niūraus miško glūdumoje... Visose pusėse stūk- 
sojo didžiuliai akmeniniai kamienai, tamsiais ruožais išrai- 
žę grindis. Netrukus kolonos užstojo blausią elektros švie- 
są, ir aš apgraibomis ėjau nuo akmens prie akmens, klupi- 
nėdama ant nelygių grindinio plytelių, o prieš akis buvo vis 
tamsiau. 

Ir kaip tik tą akimirką, kai bailiai stabtelėjau, jau ketin- 
dama sukti atgal šviesos link ir galbūt pasinaudoti liftu, - 
nors viršuje, koridoriuje, galėjau sutikti Šandorą, - staiga 
priešakyje išvydau švieselę ir supratau, jog tai mėnulio spin- 

dulys, įsiveržęs pro lango plyšį išorinėje sienoje. Bėgte puo- 
liau ten. 

Tai buvo senoviškas ieties smaigalio formos langelis gi- 
lioje akmeninėje ambrazūroje, neįstiklintas. Pro jį dvelkė 
kvapnus nakties oras; pažvelgusi į lauką, pamačiau mėne- 
sienoje spindinčias pušų eiles ir išgirdau tylų krentančio 
vandens šniokštimą. Viduje, kaip tik priešais langelį, į viršų 
vedė prasiskverbiančių mėnulio spindulių neblogai apšviesti 
akmeniniai laiptai. Jų gale buvo įprastinės sunkios durys, 
gausiai apkaltos geležimi. Melsdama Dievą, kad jos būtų 
neužrakintos, pusiau bėgte, pusiau ropomis užlipau laip- 
tais, sugriebiau didelę apvalią rankeną, pakėliau masyvų 
skląstį ir stumtelėjau. 

Durys atsidarė lengvai ir tyliai. Atsargiai pravėriau jas 
gal per pėdą ir apsižvalgiau. 

Šįkart priešais mane buvo koridorius - plytelėmis išklo- 
tos grindys, nendriniai dembliai, blausios šviesos, greičiau- 
siai kažkur netoli virtuvių. Kairėje iki kampo abiejose pusė- 
se mačiau tik daugybę uždarytų durų; bet vos už dvidešim- 
ties jardų į dešinę koridorius baigėsi dar vienomis 
skliautinėmis durimis. Šios buvo užsklęstos iš vidaus, ta- 
čiau skląsčiai netrukus pasidavė, ir aš palyginti tyliai išlin- 
dau. Lauke išvydau tamsą, mėnulio nutviekstas arkas ir dau- 
gybę neaiškių, masyvių pavidalų. Atsargiai uždariau duris 
ir atsišliejau į sieną šešėlyje, mėgindama susiorientuoti. 

Po akimirkos viskas pasidarė aišku. Susivokiau išėjusi į 
karietų pastogę. O pavidalas, šmėkšantis priešais mane, bu- 
vo senovinė uždara karieta: jos iena styrojo kaip laivo stie- 
bas ir pusiau dalijo mėnulio apšviestą arkų galeriją, už ku- 
rios įžiūrėjau pilies kiemą. Šalia karietos stovėjo automobi- 
lis - didelis senoviškas limuzinas. Ant pirštų galų pralindau 
pro abi transporto priemones ir, stabtelėjusi prie vienos ar- 
kos, atidžiai apžvelgiau kiemą. 

Jis buvo tuščias. Jokio garselio. Skaisčioje mėnesienoje, 
tarytum sidabriniu pieštuku nuspalvinusioje sceną, niekas 
nė nekrustelėjo, bet kone tą pačią akimirką išgirdau auto- 
mobilio, kopiančio į kalną jau visai netoli pilies, variklio 
parpimą; tas garsas vis artėjo, o paskui atsklido tik duslus 
aidas - automobilis, matyt, važiavo per tiltą. Netrukus žŽi- 
bintai tarsi ietys pervėrė arkas, didžiulė mašina - labai keis- 
ta - įriedėjo į kiemą, apsisuko, priešakinėmis šviesomis zon- 
duodama visus tamsius kampus, ir tyliai sustojo; gal tik jar- 
do platumo tarpelis buvo tarp jos kapoto ir atviros arkų 
galerijos, vedančios į karietų pastogę. 

Šviesos užgeso. Variklis nutilo, Luisas tyliai išlipo iš au- 
tomobilio ir pasilenkė prie galinės sėdynės pasiimti laga- 
mino. 

Kai atsitiesė, su lagaminu rankoje, aš sušnibždėjau: 

— Luisai. 

Jis tarytum neišgirdo, bet paskui, kai jau sukaupiau drą- 
są ir, nekreipdama dėmesio į galimą pavojų, norėjau arba 
pašaukti garsiau, arba išlįsti iš slėptuvės ir eiti prie jo, stai- 
ga pasisuko, numetė lagaminą ant priekinės sėdynės, vėl 
atsisėdo į vairuotojo vietą ir užvedė variklį. Dvejodama te- 
bestovėjau, visa įsitempusi ir drebanti iš baimės, kai išgir- 
dau jį atleidžiant rankinį stabdį, ir automobilis, be šviesų, 
pro atvirą arką tyliai įriedėjo į karietų pastogę. 

Tuomet prisiminiau, kaip profesionaliai jis reagavo į re- 
porterių kameras. Taigi ir dabar, išgirdęs tamsoje šnabžde- 
sį, nenorėjo išsiduoti galimam stebėtojui. Automobilis su- 
stojo per jardą nuo manęs; jis ramiai išlipo, neišjungęs va- 
riklio, ir labai tyliai tarė: 

— Vanesa? 

Po akimirkos buvau jo glėbyje - apsikabinau iš visų jėgų, 
vos nepasmaugiau ir nepajėgiau ištarti nieko daugiau, tik: 
„Mielasis, mielasis, mielasis...“ 

Jis gana kantriai visa tai iškentė, viena ranka spausda- 
mas mane prie savęs, kita glostydamas ir tapšnodamas kaip 
kokį išsigandusį žirgą. Pagaliau švelniai išsilaisvino: 

— Tai bent sutikimas! Kas atsitiko? - Ir staiga suirzęs su- 
šnibždėjo: - Tavo veidas. Kur užsigavai? Kas čia dedasi? 
Kas yra? 

Buvau ir pamiršusi sumuštą skruostą. Tik dabar paju- 
tau, kaip skauda. Pridėjau ranką. 

— Tas žmogus... vyriškis iš cirko... Šandoras Balogas, tas 
vengras... žinai, ką turiu galvoje. Jis čia, kažkur netoliese, 
ir... 0, Luisai... 

Mano balsas nevykusiai užlūžo, šnabždesys nuskambėjo 
gana garsiai, aš žioptelėjau, prikandau lūpą ir vėl įsikniau- 
biau į jį. 

— Nusiramink, mieloji, viskas gerai, - tarė jis. - Turi gal- 
voje tą lyno akrobatą iš cirko? Jis taip sumušė tau veidą? 
Paklausyk, mieloji, paklausyk, dabar jau viskas gerai... da- 
bar tu saugi. Aš čia... Nebesijaudink. Papasakok man. Ar 
gali man viską papasakoti? Kuo greičiau. 

Iš balso jis atrodė sukrėstas ir labai pasipiktinęs, bet kaž- 
kodėl nhenustebęs. Pakėliau galvą: 

— Grįžai kaip Li Eliotas todėl, kad žinojai apie jį? 

— Ne apie jį, ne. Tačiau tikėjausi blogiausio - kad vėl teks 
prisigretinti prie cirko. Dabar gal to neprireiks. Jeigu jau 
viskas ima aiškėti, melskime Dievą, kad tai įvyktų šioje sie- 
nos pusėje. Taigi greičiau, mieloji. Papasakok man. 

— Taip, taip, pamėginsiu, bet jis kažkur netoliese, Luisai. 
Kažkur čia, ir turi ginklą. 

- Aš irgi turiu, - dalykiškai atsakė mano vyras, - ir mudu 
pasistengsime pirmi jį pamatyti. Kas už tų durų? 

— Užpakalinis išėjimas, berods netoli virtuvių. Pro ten iš- 
lindau iš požemio. 

— Vargšelė. Eikš čia, už automobilio... Jeigu jis pasiro- 

dys iš ten, mes jį pričiupsime. O jeigu eis pro arką, irgi 
lengvai pastebėsime. Tiktai kalbėk tyliau. Pasakok, Vane- 
sa, jei gali... 

— Dabar jau galiu. Dabar viskas gerai. Ką gi, pirmiausia 
Analiza atidavė mums senąjį keršį, kuris priklausė jos dė- 
dei Francliui, ir mes susitarėme, kad šiąnakt atsigabensi- 
me jį čia, o kartu ir jo balną... 

Kaip galėdama trumpiau ir greičiau papasakojau jam vis- 
ką, kas buvo atsitikę, net apie sagę su brangakmeniais bei 
portretą. 

— Tikriausiai jis grįžo atgal anuo keliu, - užbaigiau, - į 
mano kambarį. Ten juk liko sagė ir ant grindų išbarstyti 
akmenėliai. Šnekėjo, kad jie nieko neverti, bet greičiausiai 
melavo, norėdamas mane suklaidinti. Sakė, kad pardavi- 
nėja „sapnus pasmerktiesiems“. „Visuomet, - sakė, - rasi, 
kam parduoti sapnus“. Ir būtinai norėjo pasiimti balną, tik 
nesuprantu kodėl, tačiau tai reiškia, kad ketina patikrinti, 
ar tikrai įdėjau jį į grūdų dėžę. Vadinasi, kad ir kuriuo keliu 
nuliptų žemyn, vis tiek ateis į arklidę; be to, jis galėjo maty- 
ti, kaip atvažiavai, - ar bent jau girdėti, - ir dabar galbūt 
laukia, kol įeisi į vidų, kad nemačiomis išslinktų ir pabėgtų. 
Luisai, jeigu neisi pro paradines duris, jis pradės galvoti 
kodėl; o jeigu eisi ir tave pamatys, tai tikriausiai pažins, ir 
tada... 

Neatrodė, kad Luisas klausytųsi. Tebelaikė mane apka- 
binęs, bet gana atsainiai; nulenkęs galvą, jis kažką mąstė. 

— „Sapnus pasmerktiesiems“, - tyliai pakartojo. - Prade- 
du suprasti... Ir jam būtinai reikia balno, ar ne? - Jis pakė- 
lė galvą ir džiugiai sušnibždėjo: - Kaip Dievą myliu, tu tai 
atskleidei, iškėlei aikštėn! Ne, pasakysiu vėliau. Kur arkli- 
dė? Greta? 

— Taip, ten. Už tų durų, šalia karietos. Yra ir kitos durys, 
iš kiemo. 

— Gerai. Vargu ar jis ėjo atgal, į tavo kambarį: manau, jog 
nemelavo, kai sakė, kad „brangakmeniai“ tėra paprasčiau- 
si cirko blizgučiai. Kam jam dar meluoti ir mėtyti juos ant 
grindų, kai jau vis tiek buvo išsidavęs ir, šiaip ar taip, keti- 
no tavimi atsikratyti? Ne, sage jis domėjosi tik todėl, kad tai 
reiškė, jog buvai prikišusi rankas prie balno... To balno jam 
būtinai reikia, taigi jis eis į arklidę. Kaip manai, ar buvo 
pakankamai laiko jam nulipti nuo stogo, pasiimti balną ir 
pereiti tiltą dar iki man atvažiuojant? 

Mėginau prisiminti. 

— Sunku dabar pasakyti, man tas laikas prailgo kaip me- 
tai, bet tikriausiai praėjo vos kelios minutės... Ne. Ne, jis 
negalėjo spėti. 

— Tuomet arba tyko virš vartų, kada galės nulipti, arba 
jau yra arklidėje ir laukia, kol nueisiu. Bet kuriuo atveju 
turėjo matyti arba girdėti automobilį. Pabūk ten minutėlę, 
man reikia pagalvoti. 

Luisas atsiskyrė nuo manęs kaip šešėlis; netrukus aiškiai 
išgirdau, kaip jis juda automobilyje, girgždina sėdynes, niur- 
na; prieš išjungdamas variklį, dar spustelėjo akceleratorių, 
paskui garsiai išlipo ant akmeninio grindinio ir galiausiai 
užtrenkė dureles. 

Tuomet vėl atsirado šalia manęs, vienoje rankoje laiky- 
damas lagaminą. Kita apkabino mane ir prisitraukė arčiau. 
Jaučiau ramų, lėtą jo širdies plakimą, o tylus kvėpavimas 
virpino man plaukus. Mano kūnas irgi atšipalaidavo, vei- 
kiamas tokios nedrumsčiamos ramybės, ir pagalvojau, kad 
malonu visa tai perleisti profesionalui. Malonu žinoti, kad 
netrukus tas grakštus juoda oda apsitempęs Žvėris suvoks, 
jog susidūrė ne su atsitiktine turiste iš Anglijos ir suglumu- 
siu jos vyru, o su Mūsų Žmogumi (laikinai) iš Vienos. 

— Teks eiti pro paradines duris, - tarė Luisas. - Jis to 
laukia. Pasistengsiu, kad manęs nepažintų, jei stebi, o au- 

tomobilio jis nėra matęs. Šįkart aš čia su „Mersu“. Ir iš kar- 
to grįšiu, pro tas tavo duris. Planas gana paprastas, rasiu 
per porą minučių. Ar pabūsi čia porą minučių viena? 

— Taip. 

— Gera mergaitė. Ir dar... jei kartais jis būtų viduje... ge- 
riau ten neik. Lauk manęs čia. Ne automobilyje... gal toje 
senoje karietoje? Taip, durelės atviros. Lipk ir sėdėk tyliai. 
Tuoj grįšiu. 

— Ką ketini daryti? 

— Dėl tavęs, tai man atrodo, kad jis numos ranka ir pasi- 
stengs greičiau dingti. Bet įtariu, kad iš karto mėgins susi- 
siekti su savo bosais, ir norėčiau ten būti, kai tai įvyks. Tai- 
gi manau, kad leisime jam pasiimti tai, ko čia atėjo. 

— Nori pasakyti, kad šitaip jį ir paleisi? Dabar? Šiąnakt? 
Nieko jam nedarysi? 

Luisas labai švelniai palietė sumuštą mano skruostą. 

— Kai galiausiai jis paklius man į rankas, - tarė, - priža- 
du, kad daugiau niekada nebevaikščios lynu ar kuo kitu... 
už tai, ką padarė. Tačiau dabar turiu dirbti savo darbą. 

- Žinau. 

Nemačiau, tik iš balso supratau, kad jis šypsosi: 

— Abu žinome, jog sumuštas tavo skruostas yra daug svar- 
biau už krūvą slaptų dokumentų, tačiau negalime pamiršti, 
kad aš, deja, dar nesu atleistas. 

— Gerai, Luisai. Viskas gerai. 

— Tai lipk į vidų ir sėdėk. Ilgai neužtruksiu. 

— Luisai... 

— Ką? 

— Būk atsargus, gerai? Jis pavojingas. 

Luisas nusijuokė. 


217 


**+* 


Įlipusi į senąją karietą, pasijutau kaip kokiame seife ar skry- 
nioje; viduje buvo tvanku ir ankšta, atsidavė suplėkusia oda 
ir šiaudais. Ant langų kabojo užuolaidėlės, tankios ir drėg- 
nokos; pačiupinėjus atrodė tarytum iš brokato. Tamsoje ap- 
graibomis radau jas laikančią kilpą ir atleidau, uždengiau 
visą langą, neliko nė plyšelio menkai šviesai prasiskverbti. 
Tuomet susigūžiau ant praplyšusių, dygių pagalvėlių ir 
ėmiau laukti. 

Nors nieko nemačiau, saugiai tupėdama tamsioje dėžė- 
je, bet šį tą galėjau girdėti. Karietos durelių viršus buvo iš 
stiklo, kaip vagono kupė, be to, arklidės pusėje tas stiklas 
buvo arba išdaužtas, arba nuleistas - šiaip ar taip, žiojėjo 
atvira skylė. Pro ją traukė skersvėjis, ir netrukus išgirdau 
atsargius žingsnius kieme, o paskui tyliai klingtelėjo arkli- 
dės skląstis. 

Senoji karieta stovėjo per du jardus nuo sienos, skirian- 
čios arklidę nuo karietų pastogės, šalia vidinių durų. Šios 
buvo uždarytos, bet gerai įsižiūrėjusi tarp drėgno brokato 
klosčių, pamačiau platų šviesos ruožą apačioje, šiek tiek 
plevenantį ir vis didėjantį, Šandorui su žibintuvėliu einant 
artyn, grūdų dėžės link. 

Jis netriukšmavo, bet labai ir nesistengė slopinti garsų; 
tikriausiai buvo matęs, kaip Luisas, vėlyvasis svečias, eina 
į vidų; turėjo suprasti, jog tai tas pats ilgiau užtrukęs vyras, 
bet, matyt, jautėsi pakankamai saugus, bent jau kol Luisas 
užlips į kambarį, pamatys, kad nėra žmonos, ir ims ieškoti. 
Dabar Šandorui rūpėjo tik čiupti tai, ko buvo atėjęs, ir kuo 
greičiau dingti. 

Tyliai dzingtelėjo metalas - jis pakėlė dėžės dangtį. Vė- 
liau pasigirdo šiurenimas, ir nuo aukštyn keliamo balno pa- 
biro grūdai; galiausiai balnas dunkstelėjo ant žemės, o dang- 
tis užsidarė. | 

Jis iš karto nepabėgo, kaip tikėjausi. Įtempiau ausis, kad 
girdėčiau, ką ten veikia, bet niekaip nesusigaudžiau...Vėl 
kažkas sušnarėjo, jis net ėmė tankiau kvėpuoti, o paskui, 
galėjau prisiekti, išgirdau plėšiamos medžiagos garsą. Ka- 
dangi nebuvau palikusi jokių „brangakmenių“ jam nusiplėš- 
ti, supratau, kad ardo patį balną. Luisas sakė tiesą; „bran- 
gakmeniai“ iš tikrųjų pasirodė esą beverčiai; matyt, balne 
buvo dar kažkas, ir dabar, užuot tempęs tokią nepatogią 
naštą, Šandoras nusprendė kuo ramiausiai išsiimti tai, ką 
slėpė, stropiai įsiuvęs į minkštą kamšalą. Prisiminiau, kaip 
jis siūlėsi susiūti tą balną, iš pažiūros jau daugybę kartų 
taisytą. 

Luisas buvo sakęs, jog užtruks tik porą minučių. Tamso- 
ję nematydama laikrodžio, nesuvokiau, kiek laiko praėjo. 
Gal dvi minutės, gal keturios, gal keturiasdešimt, bet tik- 
riausiai ne daugiau, negu Luisas-buvo žadėjęs; ir staiga gar- 
sai šalia manęs nutilo. 

Toje tyloje vėl aiškiai klingtelėjo arklidės skląstis, pasi- 
girdo artėjantys žingsniai - tylūs, bet ne slapukiški. 

Netikėjau savo ausimis ir baisiausiai persigandau, paži- 
nusi Timočio balsą: 

— Kas čia? Ką... ponas Balogas! Ką čia veikiate? - O pas- 
kui garsiai ir piktai: - Ką, po galais, čia darote su tuo bal- 
nu? Kas čia dedasi? Kur Vanesa? Ak, tu... 

Trepsėjimas; grumtynių garsas; nustumto Timočio riks- 
mas... Paskui duslus bumptelėjimas ir greitai sprunkančio 
žmogaus žingsniai. Jie nutolo arklidės durų link, netrukus 
jų aidas pasigirdo kieme, už kampo, ir visiškai nuslopo, kai 
Šandoras, matyt, pro arkų galeriją išbėgo ant tilto. 

— Timoti! - Kažkaip atstūmiau karietos dureles. Užkliu- 
vau, nepataikiau ant vienintelio laiptelio ir vos neišvirtau 
stačia galva. Buvo tamsu, nes Šandoras išsinešė žibintuvė- 
lį, bet mano rankos pačios rado durų rankeną bei masyvų 

raktą, ir po kelių sekundžių, atlapojusi didžiąsias duris, įlė- 
kiau į arklidę. 

Mėnesiena lyg migla sruvo į vidų pro voratinkliais ap- 
raizgytą langelį priešais Greino gardą. Netoli grūdų dėžės, 
susirietęs ant grindų šalia išdraskyto balno, gulėjo Timotis. 

Puoliau ant kelių prie jo ir vos nepaspringau iš dėkingu- 
mo, kai jis sujudėjo. Ranka susiėmė už galvos ir, įtempęs 
jėgas, atsirėmė ant alkūnės. 

— Vanesa? Kas atsitiko? 

— Ar tu sveikas, Timai? Kur jis tau sudavė? 

— Į galvą... ne, nepataikė... į sprandą... po perkūnais, 
kaip skauda, bet manau, kad labai nenukentėjau. Tai tas 
kiaulė Šandoras, žinai, tas... 

— Žinau, žinau. Dabar dėl to nesijaudink. Ar tikrai tu ne- 
sužeistas? Taip griuvai, kad net už durų girdėjau... ma- 
niau, trenkeisi galva į grūdų dėžę. 

— Greičiausiai alkūne. Po velnių, taip, tiesiai į sąnarį. — 
Dabar jis atsisėdęs energingai trynė alkūnę. - Berods para- 
lyžiavo, gal visam gyvenimui... tas prakeiktas kiaulė! Pabė- 
go, ar ne? Supranti, jis draskė balną. Ką, po galais..? 

— Ką, po galais?.. - Tarsi aidas pasigirdo iš tamsos mums 
už nugarų, ir abu krūptelėjome kaip netikėtai sugauti nusi- 
kaltėliai. Supratome esą labai prasti agentai - ir Timotis, ir 
aš. Juk galėjo grįžti ir Šandoras; bet grįžo Luisas, nors tą 
akimirką atrodė visai ne kaip Luisas, o kaip Žmogus, ne 
mažiau pavojingas už Šandorą, atėjęs iš Šandoro pasaulio. 

Bet ginklas, kurį spėjome pamatyti jo rankoje, tuoj pat 
dingo, ir Luisas tarė: 

— Timoti, čia tu? Ko gero, būsi jį užklupęs. Kas tau liepė 
lipti žemyn? Tiek to, nekreipk dėmesio, jis paspruko, ir man 
reikia jį vytis. Ar matei, ką pasiėmė? 

— Kažkokius paketėlius, plokščius... maždaug tokio dy- 
džio, kaip valymo priemonių pavyzdžiai, kuriuos prekei- 

viai kaišioja po durimis. - Timotis liovėsi trynęs alkūnę ir 
ėmė sunkiai stotis ant kojų. - Beje, vieną paliko. Aš ant jo 
užgriuvau. 

Vaikinas dar tik kėlėsi nuo žemės, kai Luisas prišokęs 
pagriebė tą daiktą. Tai buvo pailgas, plokščias paketėlis, 
greičiausiai iš polietileno, nekiek didesnis už manilinių ka- 
napių maišelį. Luisas išsitraukė peilį ir atsargiai nupjovė 
vieną kampą. Pauostė, paskui iškratė šiek tiek į delną ir 
paragavo. 

— Kas čia? - paklausė Timotis. 

Luisas neatsakė. Jis užlankstė nupjautą kampą ir įbruko 
paketėlį Timočiui į rankas, tarstelėjęs: 

— Pasaugok man jį, niekam nerodyk. Tu nesužeistas? 

— Ne, nė kiek. 

— Tuomet pabūk su Vanesa. 

— Bet aš... 

Tačiau Luisas jau buvo nuėjęs. Girdėjau, kaip atsidarė jo 
automobilio durelės, o paskui trinktelėjo, jam įlipus. Su- 
burzgė variklis. 

„Mersedesui“ atbuline eiga lekiant iš karietų pastogės, 
pašokau ir išbėgau į kiemą. Siauroje arkoje automobilis dar 
kiek pavažiavo atgal ir stabtelėjo. Pripuoliau prie priekinių 
keleivio durelių ir patraukiau rankeną. Luisas pasilenkė ar- 
tyn, atrakino, tada plačiai jas atvėriau. 

— Ką? 

— Važiuoju su tavimi. Būk geras, nesakyk, kad atstočiau. 
Nesipainiosiu tau po kojų, pažadu. Tik neprašyk pasilikti. 

Jis tik akimirką sudvejojo. Paskui kryptelėjo galvą: 

— Gerai, lipk. - Įsiropštusi atsisėdau šalia jo, o Timotis 
kyštelėjo ranką man per petį ir atitraukė užpakalinių du- 
relių užraktą. 

- Aš irgi. Prašau, pone Marčai... Galėčiau padėti, tikrai. 
Aš labai noriu. 

Luisas staiga nusijuokė: 

— Jei vienas, tai ir visi, - linksmai tarė. - Vis tiek jau 
atverčiau savo kortas, ar ne? Gerai, lipk, tik paskubėk, dėl 
Dievo meilės! 

Timotis nespėjo uždaryti durelių, o „Mersedesas“ jau vi- 
su greičiu šoko iš vietos, apsisuko, cypindamas padangas, 
ir kaip kulka šovė siauros arkų galerijos link. Žybtelėjo 
priekiniai žibintai, arkos nušvito, akimirksniu priartėjo, 
pasigirdo kurtinantis aidas, tarsi išsiskleidžiančios bu- 
rės pliaukštelėjimas. Po mumis sudundėjo tiltas, o pas- 
kui be šviesų, pritildę variklį, tamsių pušų tuneliu riedė- 
jome žemyn. 


SEPTYNIOLIKTAS SKYRIUS 


Jei Luisas, jūsų padedamas, laimėtų... 


V. Šekspyras „Karalius Jonas“ 


— Manau, kad ir jis be šviesų, - tarė Luisas. Jo balsas atrodė 
ramus, tarsi jis būtų važiavęs į geležinkelio stotį sutikti sve- 
čių. —- Bet atidžiai įsižiūrėkite, gal kuris nors jį pamatysite, 
gerai? 

— Jis čia turėjo automobilį? - paklausė Timotis. 

— Džipą. Bent jau aš, važiuodamas aukštyn, mačiau dži- 
pą, pastatytą šalikelėje, tarp medžių. Atkreipiau dėmesį. 
Galvą dedu, kad jo. Pasidairykite, gal ką pastebėsite. 

„Mersedesas“ pasisuko prieš laikrodžio rodyklę ir ėmė 
spirale leistis nuo kalno, o mudu su Timočiu pro juodus 
medžių kamienus įsistebeilijome į priekį ir žemyn. Iš pra- 
džių nieko nemačiau, bet paskui, kai Luisas plačiai apva- 

žiavo kitą vingį, staiga išvydau, kaip žybtelėjo ryški šviesa, 
tik vieną akimirką, toli apačioje. 

Kartu su Timočiu sušukome: 

— Ten! Jis ten! - Ir dar greitai pridūriau: - Tik akimirką 
žybtelėjo, gana toli. Ir vėl dingo. 

— Berods ten buvo kažin kokia eigulio trobelė? - tarė Ti- 
motis. —- Lyg ir prisimenu pirmiau ją matęs. Kai jis įjungė 
žibintus, ji tarytum šmėstelėjo šviesos pluošte. 

— Taip, yra ten tokia trobelė, - atsakė Luisas. - Prakei- 
kimas! 

— Kodėl? 

— Ko gero, žinau, kam jam prireikė šviesų. Netoli tos tro- 
belės atsišakoja miško keliukas. Kam daugiau būtų jungęs 
žibintus, jei ne norėdamas į jį įsukti? Džipu jis lengvai pra- 
važiuos, 0 mes šituo automobiliu - vargu. Pažiūrėsim. Tai 
gal papasakosi mums, kas atsitiko, Timai? Ką ten veikei 
toje arklidėje? 

— Kažkas mane pažadino, nežinau kas. Tarsi riksmas. Ar 
tu šaukei, Vanesa? 

— Taip. 

— Tai aš, matyt, ir išgirdau... Bet nebuvau įsitikinęs. Ži- 
nai, kartais guli ir nesupranti, nuo ko pabudai... Taigi kurį 
laiką gulėjau ir klausiausi, bet nieko daugiau negirdėjau, 
todėl pamaniau, kad suklydau. Paskui... nežinau... Man pa- 
sidarė neramu; kiek palaukęs išlipau iš lovos ir priėjau prie 
durų. Lyg ir išgirdau, kaip kažkur prasivėrė durys, tada 
atsidariau savąsias ir išlindau į koridorių. Ten nieko nebu- 
vo, bet paskui atsklido jau aiškus garsas. Man pasirodė, 
kad iš Vanesos kambario. 

— Tikriausiai tada, kai jis atidarė vidines mano kambario 
duris, - pasakiau. - Galėjai ką nors išgirsti. 

— Šiaip ar taip... tada pamaniau, kad gal atvykote jūs, 
pone Marčai, ir ėjote į Vanesos kambarį; taigi, maniau, tik 

apsijuoksiu; grįžau atgal ir užsidariau duris. Miegai jau bu- 
vo išlakstę, todėl priėjau prie lango ir stovėjau, žiūrėdamas 
į lauką. Švietė nuostabi mėnesiena, stovėjau ir žiūrėjau, ir... 
na, galvojau... ir staiga tarytum pamačiau kažką, bėgiojan- 
tį palei gynybinę sieną, ant stogo šalia vartų bokštelio. Ne- 
galėjau gerai įžiūrėti, nes toliau auga medžiai ir ten buvo 
daugybė šešėlių, be to, iš pradžių pamaniau, kad visa tai 
tik įsivaizduoju, bet po kurio laiko įsitikinau, jog ten tikrai 
kažkas yra. Tada užsitempiau po ranka pasitaikiusius dra- 
bužius ir bėgau pasakyti Vanesai. Na... tai atrodė pakanka- 
mai keista, kad atkreipčiau dėmesį... jei suprantate, ką tu- 
riu galvoje. 

— Suprantame, - tarė Luisas. 

— Atidariau išorines Vanesos kambario duris, norėdamas 
pasibelsti į vidines, tačiau jos buvo atlapotos, ir tada pama- 
čiau, kad kambarys tuščias, užuolaidos bet kaip atitrauk- 
tos, mažosios durelės atviros. Be abejo, išėjau ant stogo. 
Jaučiausi šiek tiek nejaukiai - na, judu su Vanesa juk galė- 
jote paprasčiausiai vaikščioti ir grožėtis mėnesiena, ar dar 
ką nors ten veikti... bet pamaniau, kad nebūtumėte palikę 
atvirų durų ir šitaip atplėštos užuolaidos... Dėl visa ko sten- 
giausi nesukelti triukšmo ir gana toli nuėjau per stogą, kol 
galiausiai pamačiau atvažiuojantį automobilį. Visur buvo 
mirtina tyla, todėl tik stovėjau, kur manęs niekas negalėjo 
pastebėti, ir laukiau. Paskui jūs įėjote į pilį, ir mažiau negu 
po dviejų sekundžių sujudėjo dar kažkas. Neįžiūrėjau, kas 
jis toks, tačiau tai, žinoma, buvo Šandoras. Tykojo ant sto- 
go, šalia vartų bokštelio. Netrukus laiptais nubėgo žemyn, į 
kiemą. Iš viršaus mačiau, kaip įėjo į arklidę. 

— Taigi, - abejingu balsu įsiterpė Luisas, - tu, supranta- 
ma, nusekei paskui jį. 

— Taip. Taip, savaime suprantama. - Timotis atrodė tru- 
putį nustebęs. - Juk anksčiau lyg ir girdėjau riksmą, be to, 

viskas buvo taip paslaptinga. Pats nežinau, ką tuo metu gal- 
vojau; pamaniau, jog tai galbūt susiję su senuoju keršiu. 
Pagaliau tai juk vogtas žirgas, ir tikriausiai vertingas. Bet 
sakau jums, tada išvis nieko nespėliojau, tik labai tyliai įė- 
jau į vidų ir pamačiau jį ant grindų, plėšantį balną į skute- 
lius. Berods paklausiau, ką ten veikia, ir tada jis mane puo- 
lė. Atsiprašau, jei padariau ką nors ne taip ir viską jums 
sugadinau. 

— Tu truputį per anksti iššokai, bet ne kažin kiek. Jis ne- 
turėjo daug laiko, be to, dar tikiuosi, kad nepaleisime jo iš 
akių. Šiaip ar taip, ačiū, kad rūpinaisi mano žmona. 

— O... - Timotis nugurkė seiles, paskui susitvardė ir at- 
sainiai, kaip vyras vyrui, tarė: - Visuomet prašom, jei galė- 
siu būti naudingas... 

— Tu tikrai daug padarei. Tyčia ar netyčia, visgi meistriš- 
kai nudžiovei tą paketą. Dabar tiksliai žinome, su kuo susi- 
dūrėme. Nuoširdžiai tau už tai dėkoju. 

— Nieko nepaisantis gyvulys, - pasakiau be pagiežos. 

Mačiau, kaip jis šyptelėjo. Už nugarų vėl prašneko Ti- 
motis: 

— 0 kas ten yra? Tikriausiai kažkas labai vertinga? 

— Taip. Tvirtai laikykite tą maišelį, pone Leisi. Jei neklys- 
tu, ten kelių šimtų svarų vertės kokainas. 

— Kokainas! Narkotikai? Dopingo keliai ir kitokios links- 
mybės? Negali būti! — Iš balso Timotis neatrodė nei pri- 
blokštas, nei sunerimęs, tik susijaudinęs ir labai patenkin- 
tas. - Negali būti! Klausyk, Vanesa, ar tu supranti? Šando- 
ras Balogas, a? Žinojau, kad jis niekšas! Be to, ten buvo 
mažiausiai pustuzinis tokių paketų, gal dar daugiau. Čia tai 
bent! 

— Teisingai sakai, - ramiai tarė Luisas, - čia tai bent. Ir 
greičiausiai bus dar daugiau. Iš tikrųjų, dopingo keliai ir 
kitokios linksmybės. Jaučiu, kad judu, geradariai, su savo 

pražuvėliu Lipicos eržilu būsite priartėję prie kontrabandi- 
ninkų gaujos, kurią policija jau senokai mėgina pričiupti; 
bet kol kas nedžiūgaukite - štai ta trobelė. Laikykitės. 

„Mersedesas“ susiūbavo ir sustojo. Tiesiai priešais prie- 
kines keleivio dureles tarp tankių medžių buvo plyšys, ir 
ten, kiek akys matė, į viršų vingiavo gerokai ratų išmaltas 
miško keliukas. 

— Truputį palaukite, - tarė Luisas ir išlipo iš automobilio. 
Mačiau, kaip pasilenkė pakraštyje ir ėmė iš arti tyrinėti mė- 
nulio skaisčiai nutviekstas vėžes. 

Po akimirkos grįžo į savo vietą, ir automobilis pajudėjo. 

— Ne ten? - paklausiau. 

— Nėra jokių žymių. Ačiū Dievui, lekia į pagrindinį kelią. 

— Kaip suprantu, nemanai, kad grįš atgal į cirką? 

— Vargu. Juk žino, kad atvyko tavo vyras... ir kad jis — 
tavo vyras - netrukus sukels triukšmą. Balogas dabar tikrai 
negalės keliauti per sieną kartu su cirku... tik jau ne gaben- 
damas tą šlamštą... Suvoks, jog policija pirmiausia ten ir 
važiuos, kai pranešime, ir cirkas, be abejo, bus sustabdytas 
prie sienos ir apieškotas nuo stiebo iki dugno... jei galima 
taip sakyti apie cirką. 

— Ko gero, kitaip tu ir nemoki, - atsakiau. 

— Gal esate jūreivis? - paklausė Timotis. 

— Kadaise man priklausė pusė dvylikos pėdų valties, ir 
dukart plaukiojau Norfolko ežeruose. Jei manai, kad to pa- 
kanka... Stop! Jis nuleidžia inkarą. 

Apačioje žybtelėjo raudonos švieselės. „Mersedesas“ stai- 
ga sumažino greitį ir vos vos šliaužė. Medžiai šalikelėje au- 
go kur ne kur, todėl galėjome matyti visą nuokalnę prieša- 
kyje. Jau buvome pusiau nusileidę nuo kalvos. Džipo stab- 
džių žiburėliai dingo, bet netrukus vėl įsižiebė, kai jis 
užvažiavo ant tilto. 

Luisas tarė: 

— Palauksime ir pažiūrėsime, kur pasuks. Lažinuosi, kad 
į kairę... Vargu ar ryžtųsi važiuoti per Cechšteiną... Kur 
nors jį matote? 

- Tuoj... - atsiliepė Timas, ištiesęs kaklą į priekį. - Štai... 
vėl palietė stabdžius. Taip, suka į kairę, tolyn nuo kaimo. 
Kaip manote, ką darys? 

„Mersedesas“ švelniai įsibėgėjo. 

— O ką tu darytum, partneri? - paklausė Luisas. 

— Skambinčiau bosui, - nė nemirktelėjęs atsakė Timas. — 
Aišku, jog tas bjaurybė yra tik antraeilis žmogelis. Negali 
pats nieko spręsti. 

- Ir aš to tikiuosi - kad šis antraeilis žmogelis nuves mus 
pas svarbesnes personas; jei ne pas bosą Vienoje, tai bent 
jau pas čionykštį ryšininką. Greičiausiai visa tai tik į gera - 
kad šitaip jį pabaidei. - Pamaniau, jog Luisas gal irgi, kaip 
aš, galvoja apie kelionę į užsienį, kurios jau gali neprireik- 
ti. - Jis pasičiupo paketus... turbūt yra įsitikinęs, jog turi 
visus... ir, judviejų išgąsdintas, bėga jų slėpti. Bet labai ne- 
skuba - neįtaria, kad galėjome taip greitai pulti vytis, ir, be 
abejo, kol kas nebijo, kad jį suims policija. Iš to, kaip žybte- 
lėjo šviesomis, visiškai aišku, kad iki šiol tebemano esąs čia 
vienas. Taigi paseksime ir pažiūrėsime. 

— Juo dėtas, - tarė Timotis, - atsikratyčiau to šlamšto, ir 
kuo greičiau. 

— Gali taip ir atsitikti. Jeigu pasiseks, mes tai pastebė- 
sime. 

— Bet, šiaip ar taip, jį jau sugavome, ar ne? A, suprantu, 
kas nors kitas galėjo ateiti paimti prekės, o jūs būtumėte 
stebėjęs? 

Man dingtelėjo mintis, jog Timotis labai jau lengvai pri- 
prato prie permainos, kai Luisas, chemijos susivienijimo 
komercijos skyriaus tarnautojas, staiga tapo ginkluotu sau- 
gumo agentu. Kita vertus, galvojau, to ir reikėjo tikėtis. Ti- 

motis nebuvo kvailas, o aš dorai ir nepaaiškinau, kodėl Lui- 
sas iš pat pradžių pasivadino Li Eliotu; ir štai tas Li Eliotas 
vėl pasirodo čia, ginkluotas, nepaprastai daug žinantis, pa- 
sirengęs be jokių dvejonių persekioti narkotikų kontraban- 
dininką. Timotis tikriausiai jau seniai buvo padaręs kokią 
nors dramatišką išvadą. 

Po akimirkos tuo įsitikinau. „Mersedesui“ įsukus į pas- 
kutinį zigzago vingį ir lekiant tilto link, jis įsispraudė tarp 
dviejų priekinių sėdynių: 

— Koks jūsų ginklas? 

— „Beretta“, trisdešimt dviejų kalibro, - atsakė Luisas, ir 
išgirdau, kaip Timotis iš pasitenkinimo giliai atsiduso. 

Automobilis tyliai čiūžtelėjo per siaurą tiltą ir pasuko į 
šiaurę, į pagrindinį slėnio kelią. Luisas tarė: 

— Štai. Dabar paskubėsime. Ačiū Dievui, kad šviečia mė- 
nulis. 

„Mersedesas“ šoko į priekį. Timotis paklausė: 

— Jeigu jis tikrai skambins bosams... turbūt neįmanoma 
susekti skambučio iš telefono būdelės? O gal policija gali? 

— Ne. Bet mums tai gera proga sužinoti, su kuo jis palai- 
ko ryšius. Jums gal sunku patikėti, - pridūrė Luisas, - kad 
Austrijoje telefono būdelės yra tik vietiniams skambučiams. 
Jei Balogas norės paskambinti į Vieną... ar kur nors kitur 
už šio rajono ribų, jis turės pasinaudoti privačiu telefonu... 
o privačius skambučius susekti galima. 

— Sakote, jeigu jam prireiks privataus telefono tokiu me- 
tu, jis turės paprašyti kokio nors draugo, ir tada... 

— Būtent. Bet koks Šandoro Balogo draugas, kuris gyve- 
na taip arti prie sienos ir leidžia jam naudotis telefonu tre- 
čią valandą nakties, bus nuolatos stebimas. 

— Ypač, - tarė Timotis, - jeigu Vengriškoji Rapsodija pa- 
liks ten savo narkotikus, ar ne? 

Mačiau, kaip Luisas vėl plačiai nusišypsojo. 

— Esi gabus iš prigimties, - pasakė jis ir nutilęs vėl įsmei- 
gė akis į kelią. 

Dabar jis važiavo labai greitai, ir kurį laiką nė vienas 
nekalbėjome. 

Kelias buvo nutiestas palei upę, vingiavo tarp vandens ir 
uolų; kartais palįsdavome po medžiais, ir juodas jų šešėlis, 
viską užtemdydamas, peršliauždavo per automobilį, kaip 
debesis per mėnulį, o paskui vėl išlėkdavome į atvirą mė- 
nesienos nutviekstą plotą, ir tada atrodė, kad esame leng- 
vai pastebimi, nors ir be šviesų, kaip kokia per lango stiklą 
ropojanti musė. Kartą žvilgtelėjau atgal. Mėnesienoje spin- 
dėjo aukšta, blyški Cechšteino pilis su auksu padabintais 
bokštais. Netrukus automobilis niurktelėjo po geležinkelio 
tiltu, užsuko už smarkiai išsikišusio kampo, ir padangos 
sudūzgė ant duobėto grindinio. 

— Ten! - tarė Timotis. 

— Taip, - atsiliepė Luisas. 

Tą pačią sekundę, kai Timotis prasižiojo, aš irgi pama- 
čiau: kažkoks nedidelis juodas daiktas, kvadratinės džipo 
formos, greitai kilo į kalvą priešakyje, vos už trijų šimtų 
jardų nuo mūsų. Akimirką, atsidūręs pačioje viršūnėje, jis 
buvo aiškiai matomas mėnulio nušviesto dangaus fone, o 
paskui pradingo. 

— Jei gerai prisimenu, truputį toliau yra miško ruožas, - 
tarė Luisas. - Šandoras turėtų būti jau įvažiavęs į jį, kai 
mums teks pasirodyti kalvos viršūnėje, net jeigu žvalgosi, 
ar nesekame. Be to, už miško, manau, yra kaimas. Išimk 
žemėlapį, gerai, Van? Ten rasi žibintuvėlį. Pasakyk, kiek 
dar liko iki to kaimo. 

Padariau, kaip jis liepė. 

— Yra toks Švento Johano kaimas, tuoj pat už miško. Koks 
mastelis? 

— Vienas colis. 

— Tuomet gal du kilometrai nuo čia. Ne daugiau. 

— Gerai. Tikriausiai tas. Ten bus telefono būdelė. 

Po akimirkos ir mes užlėkėme į kalvos viršūnę; priešaky- 
je, kaip Luisas ir buvo sakęs, driekėsi tamsi miško dėmė, 
tarytum tankių medžių lavina, besiliejanti nuo stataus šlai- 
to, užtvindžiusi visą slėnį iki pat upės kranto. Dar toliau, 
aiškiai matoma mėnesienoje, švytėjo baltintų namukų gru- 
pelė ir kaimo bažnyčios bokštas su spindinčiu vėjarodžiu. 
Tas vaizdas šmėstelėjo tik akimirką, paskui automobilis ėmė 
tyliai leistis žemyn, taip pat sparčiai kaip ir pilies liftas, ir 
mes švilpėme tamsiu pušų tuneliu. Kelias buvo perrėžęs 
mišką visiškai tiesiai, tarytum ilga liniuotė; tolimajame to 
apžėlusio tunelio gale įžiūrėjome geltonus šviesų taškelius — 
tikriausiai tai buvo kaimo gatvių žibintai. 

Tunelio galas akimirksniu priartėjo. Ko gero, beveik ti- 
kėjausi, kad Luisas paliks automobilį medžių priedangoje 
ir pėsčias eis pasižvalgyti, kur tas telefonas, bet kai buvo- 
me nulėkę du trečdalius kelio per mišką, jis staiga įjungė 
priekinius žibintus, truputį pristabdė ir, galima sakyti, pri- 
deramu greičiu įvažiavo į kaimo gatvę. 

Ji buvo labai trumpa. Pastebėjau mažytį ryškiai dažytą 
Gasthof; šmėstelėjo žemas spindinčio baltumo namelis su 
dideliu vaismedžiu, metančiu šešėlius ant sienos; paskui 
šulinys; kiparisų eilė palei bažnyčią; didžiulė daržinė ir lentų 
krūva šalia jos; dar kavinukė, šiek tiek atitraukta nuo kelio, 
ir staiga ties kampu žybtelėjo stiklas - ten, kur stovėjo tele- 
fono būdelė... 

O kiparisų šešėlyje buvo paliktas džipas. 

Šviesos pasisuko, garsiau suburzgė variklis, ir mes din- 
gome už kampo, pro daržinę ėmėme kilti į kalvą, pervažia- 
vome dusliai dundantį medinį tiltą. 

— Jis ten, - susijaudinęs tarė Timotis, - jis ten buvo. Ma- 
čiau jį. 

— Aš mačiau džipą, - pasakiau. 

- Jis buvo telefono būdelėje, kaip jūs ir sakėte, - šnekėjo 
Timotis. 

Luisas nieko neatsakė. Tuoj pat už kaimo vėl prasidėjo 
miškas. Kai automobilis įriedėjo į šešėlį, jis užgesino švie- 
sas, sustojo, atbulas pasitraukė toliau nuo kelio ir atsigręžė 
atgal, iš kur buvome atvažiavę. 

Tada išjungė variklį, ir didžiulis automobilis ėmė tyliai 
šliaužti nuokalne žemyn, kaimo link. Jei ir sukėlėme kokį 
triukšmą, riedėdami per medinį tiltą, jį tikrai nustelbė į upę 
įtekančio upelio čiurlenimas. Paskui išsukome iš kelio ir va- 
žiavome per šiurkščią žolę daržinės priedangoje, kur tan- 
kiai susodinti vaismedžiai metė dar tamsesnį šešėlį. Auto- 
mobilis laisva eiga apsuko ratą aplink juos ir sustojo prie 
pat daržinės, atgręžtas į kelią, bet nuo jo nematomas. 

Luisas tyliai tarė: 

— Būkite pasilenkę, abu. Jeigu jis ir pastebės, pamanys, 
kad kažkas paprasčiausiai čia pastatė mašiną nakčiai. Var- 
gu ar Šandoras apskritai susirūpino dėl ką tik matyto auto- 
mobilio, važiavusio prideramu greičiu ir su šviesomis, o jeigu 
ir taip, tai tikriausiai mano, kad jis jau toli priekyje. Šitaip 
galėsime stebėti, kur pasuks, kai baigs kalbėti telefonu, ir 
iš karto seksime paskui jį. Aš dabar einu žvilgtelėti, ką jis 
dar sumanė. Tik netriukšmaukite. 

Luisas išlindo iš automobilio, labai tyliai uždarė dureles 
ir akimirksniu dingo pastato šešėlyje. 

Atsargiai atsukau langą ir įsiklausiau. Negirdėjau nieko, 
tik įprastus nakties garsus. Kažkur netoliese tvarte per mie- 
gus krustelėjo galvijai - skardžiai, melodingai sutilindžiavo 
varpelis. Tolumoje šuo sužvangino grandinę, vieną kartą 
amtelėjo ir vėl nutilo. Staiga daug arčiau užgiedojo gaidys, 
ir tik tada pastebėjau, kad mėnulis jau blanksta, jo kontū- 
rai prieš aušrą darosi neryškūs. 

Nei Timotis, nei aš nekalbėjome, bet kai jis pasekė mano 
pavyzdžiu ir atsisuko galinį langą, norėdamas pasiklausyti, 
aš užmečiau akį atgal ir pagavau jo žvilgsnį; jis džiugiai 
nusišypsojo man ir atrodė nuoširdžiai susijaudinęs. 

Paskui - neįprastai garsiai šioje tyloje - suburzgė džipo 
variklis. Jis sparčiai didino apsisukimų skaičių; girdėjome, 
kaip padangos sučežėjo ant žvyro ir netrukus išriedėjo į 
plentą. 

Greitai mostelėjau Timočiui, tačiau to nereikėjo. Jo galva 
jau buvo pradingusi, kai pati pasilenkiau prie „Mersedeso“ 
prietaisų lentos. Girdėjau, kaip Šandoras perjungia pava- 
ras, didindamas greitį. Iš pradžių šitaip susirietusi nesuvo- 
kiau, į kurią pusę džipas lekia. Bet paskui jis praūžė pro 
daržinės galą, už kelių jardų nuo mūsų. 

Tebevažiavo į šiaurę. Kai dusliai sudundėjo tiltas, ryžau- 
džių šešėlyje. Jis nejungė šviesų. 

Po akimirkos automobilio durelės tyliai prasivėrė ir Lui- 
sas atsisėdo šalia manęs. Mūsų variklis atgijo ir mes vėl 
vijomės džipą, Luisui dar nespėjus užsidaryti durelių. 

— Lėkė nežmonišku greičiu, - pasakiau. 

— Tikrai? - atsiliepė Luisas. Spidometro rodyklė nuslinko 
į dešinę ir ten tarytum sustingo. 

Timočio galva vėl atsidūrė tarp mūsų: 

— Kaip suprantu, jums matant jis nepaslėpė narkotikų 
tos senos daržinės šešėlyje? 

— Ne. Ir neatidavė šlubam vienaakiui kinui. Tačiau tai 
nėra blogai. Jis juos tebeturi ir gavo įsakymą. Mes, galima 
sakyti, irgi. 

- Įsakymą? - Tuo žodžiu Timas labiausiai priartėjo prie 
tiesmuko klausimo apie Luiso darbą, ir Luisas atsakė jam 
nė kiek nesutrikęs; tas tarytum nuoširdus jo paaiškinimas 

atrodė - bent jau kol kas - ne tik įtikimas, bet ir visai pa- 
kankamas. 

— Kalbėjau perkeltine prasme. Aš ne policininkas, Timai. 
Esu eilinis pilietis, ir įsivėliau į visa tai, firmos pavedimu 
atlikdamas slaptą - labai slaptą - tyrimą. Bendras šių abie- 
jų istorijų vardiklis yra Polas Denveris; jis tikriausiai aptiko 
kažkokį siūlo galą Čekoslovakijoje (kur neseniai buvo apsi- 
stojęs cirkas) ir nusprendė laisvalaikiu tai išsiaiškinti. Jo 
mirtis galėjo būti ir nelaimingas atsitikimas, tačiau turėda- 
mas galvoje, kas vyksta dabar, nenorėčiau tuo tikėti. Ko 
gero, Francas Vagneris sužinojo apie tą šlamštą balne ir 
girtas kam nors prasitarė... Matyt, pakankamai pasakė ir 
prie Šandoro, kad tas išsigąstų, o paskui Šandoras turbūt 
rado jį su Polu ir nusprendė tuoj pat nutildyti. Gal papras- 
čiausiai prisėdo prie jų, palaukė, kol Franclis gerokai nusi- 
tašys, tada susidorojo su Polu, numetė lempą ir viską ten 
padegė. Tai, kad Franclio namelyje jau anksčiau buvo kilęs 
gaisras, ko gero, padėjo jam pasirinkti tinkamą būdą. Kaip 
jam pavyko pergudrauti Polą, tikrai neįsivaizduoju... bet, 
jei Dievas duos, dar iki ryto mes tai iš jo išpešime. Atsipra- 
šau, - tarė Luisas. Nemažindamas greičio, jis staiga sukte- 
lėjo į šalį, kad išvengtų į kelią išsikišusios sausos šakos. — 
Taigi nemanyk, kad atliekame kokią nors oficialią užduotį; 
nes taip nėra. Tiesiog pirmieji atsiradome veiksmo vieto- 
je - jūsų ir tos žirgo gelbėjimo operacijos dėka. Beje, gali- 
ma sakyti, kad yra ir svarbių asmeninių priežasčių, dėl ku- 
rių noriu pasikalbėti su ponu Balogu... Bet padariau, ką 
galėjau, kad įteisinčiau mūsų veiksmus, - iš Cechšteino pi- 
lies paskambinau į Vieną. 

— Į Vieną? - atsargiai paklausiau. 

— Pažįstamam Žmogui, - tarė Luisas. Kalbėjo nerūpestin- 
gai, ir jau vien todėl visa tai atrodė įtikima. - Čia juk Inter- 
polo sritis, Narkotikų skyriaus. Nė su vienu iš tų vyrukų 

nesu bendravęs, bet Interpole porą Žmonių pažįstu. Kar- 
tą, - tai buvo tarstelėta per petį ir skirta Timui, - kartą teko 
į juos kreiptis Vienoje dėl kliento, su kuriuo atvykau susi- 
tikti ir kuris, kaip paaiškėjo, turėjo suklastotą importo li- 
cenciją. Taigi paskambinau tam vyrukui iš pilies. Negalėjau 
ilgai kalbėti, tik pasakiau, kad greičiausiai būsime aptikę 
narkotikų kontrabandos kelią. Dėl viso pikto dar paklau- 
siau, ar pastaruoju metu užregistruota kokia brangakme- 
nių vagystė, ir sužinojau, kad ne, nei Miunchene, nei kur 
kitur. Vadinasi, dėl to nebesiblaškysime; gali turėti savo sa- 
fyrą, Van... Bet Interpolas berods mano, kad Šandoras ir 
cirkas iš tikrųjų yra ta gauja, kurios jie ieško... ir Timo pa- 
ketėlis tai patvirtina... todėl aš privalau imtis priemonių. 
Kaip supratau, jie negali suteikti mums pagalbos tuoj pat, 
nes ir patys nežinome, kur šis persekiojimas mus nuves, 
bet netrukus patrulių automobiliai bus išsiųsti ieškoti to dži- 
po, cirką sustabdys prie sienos, ir visa Graco policija, su- 
kelta ant kojų, lauks mano skambučio. 

— Tuomet verčiau jo nepaleiskime. - Timotis nuoširdžiai 
stengėsi pamėgdžioti šaltakraujišką Luiso kalbėseną, bet jau- 
dulys visgi prasiveržė į paviršių, ir mačiau, kaip Luisas pa- 
slapčia nusišypsojo. Netikėta švelnumo jiems abiem banga 
užgniaužė man gerklę. 

Luisas tarė: 

— Oficialiai ar neoficialiai, apsaugok Dieve, jei paleisime. 
Ar turi žemėlapį, Vanesa? 

— Taip. 

— Noriu kuo labiau priartėti, jo neišgąsdindamas. Berods 
neblogai pažįstu šias vietas, bet vis tiek man viską pasaki- 
nėk, gerai? Kada kitas keliukas? 

Pasilenkiau prie žemėlapio, mėgindama įžiūrėti. Kišeni- 
nio žibintuvėlio šviesa slidinėjo ir šokčiojo, „Mersedesui“ 
lekiant vingiuotu, nelygiu keliu. 

— Po kokios minutės turėtume išvažiuoti iš miško. Toliau 
bus maždaug pusės mylios atkarpa palei upę. Be jokios prie- 
dangos; ten gal pavyks ji pamatyti. Paskui nuo upės nusuk- 
sime, labai vingiuotas gabaliukas, vėl tarp medžių, man at- 
rodo... Taip. Tada tiltas, ne per upę - per kitą intaką. Pas- 
kui slėnis sukasi į kairę, į vakarus. Dar už kokių trijų mylių. 
Jokių atsišakojimų, tik takeliai. 

— Takeliai? Kaip jie pažymėti? Dvigubomis linijomis? 

— Tuoj... Viengubais punktyrais, dauguma. Tai juk miško 
takeliai, ar ne? Palauk, yra ir vienas dvigubas. Labai trum- 
pas; veda žemyn, taip, žemyn prie kažkokios sodybos. Tik- 
riausiai jau pravažiavome, Luisai. Buvo dar anapus miško. 
Atsiprašau. Laiku nepastebėjau. 

— Niekis. Vargu ar jis ten lėkė. 

— Kodėl? - paklausė Timotis. 

— Todėl, kad nebūtų sustojęs paskambinti, būtų važiavęs 
iš karto. Iki tos vietos tik mylia. Nagi, Vanesa! 

— Artimiausias tinkamas atsišakojimas bus už kokių ke- 
turių mylių, kaimelyje. Pavadinimas... Zweibrunn am See; 
atrodo labai mažas, tik pora viešbučių ir keli namukai ant 
nedidelio ežero kranto. Šis kelias, kuriuo važiuojame, veda 
kaip tik per tą kaimą, palei ežerą; bet yra ir kitas, kaimo 
viduryje atsišakojantis į kairę: Gerai neįžiūriu kontūrų, ta- 
čiau jis baisiai vingiuotas ir tikriausiai raitosi į kalną. Taip. 
Taip, ten berods aklagatvis, tik į viršų. Pagrindinis kelias 
būtų tiesiai, o už kaimo... 

— Cvaibrunas... Zweibrunn am See? - tarė Timotis. - Pri- 
simeni, Jozefas apie jį pasakojo? Sakė, jog tai nedidelis ku- 
rortas, ten krumplinio geležinkelio pradžia. 

— A, prisimenu. Vadinasi, tas kelias tikrai į kalną. Palau- 
kite... lyg ir matau pažymėtą geležinkelį. Kaip žuvies nu- 
garkaulis, ar ne? Kyla aukštyn ir tarytum niekur neveda. 

- Krumplinis geležinkelis? - paklausė Luisas. - Žinau, ką 

turite galvoje. Ten restoranas, Gasthaus, kalno viršūnėje. 
Gana aukštai, du ar trys tūkstančiai pėdų nuo slėnio dug- 
no. Tikriausiai ten pat veda ir tavo kelias. Ačiū Dievui, ne- 
reikia važiuoti ta atkarpa. Jei kas nors pažymėta kaip Žžu- 
vies nugarkaulis, tai greičiausiai ir bus ta vieta. 

Iš tamsaus miško šešėlio išlėkėme į atvirą slėnį. Po grei- 
tai besisukančiais ratais kelias atrodė jau lygesnis ir tieses- 
nis, „Mersedesas“ šoko į priekį kaip koks pentinais para- 
gintas žirgas. 

— Štai ir jis, - tarė Luisas. 

Iš tikrųjų - mažytė skriejanti dėmelė, vos už ketvirčio 
mylios. Dešinėje sidabru spindėjo šioje vietoje ramiai te- 
kanti upė, ir kelias neryškiai bolavo blykštančio mėnulio 
baltas rūkas. Galvijai stovėjo iki kelių įsibridę į jį. Oras, pu- 
čiantis pro Mano pusiau pravertą langą, buvo grynas, šal- 
tas ir geliantis, kvepiantis pušimis. 

— Ar jis mūsų nepastebės? - susirūpinęs greitai paklausė 
"Timas. 

— Nemanau, - tarė Luisas. - Veidrodėlyje dar nemato, 
nebent atsisuktų ir gerai įsižiūrėtų, tačiau to jis nedarys, 
važiuodamas tokiu greičiu. Jeigu ir įtaria, kad jį gali vytis, 
tai tikriausiai tikisi pamatyti policiją, o tie juk lėktų įsijungę 
visas šviesas. 

— Turbūt gerokai išsigando, kai važiavome paskui jį per 
kaimą. 

— Be abejo, bet policija būtų iškart sustojusi. Jis žinojo, 
kad mes tikrai pastebėsime džipą. Bet nesitikėjo, kad jį taip 
greitai puls vytis. Ne, vargu ar jis gali ką nujausti. Pamėgin- 
siu truputį priartėti, kai būsime netoli posūkio. Juk nenori- 
me pražiopsoti. 

— Ką ketini daryti? 

— Dar nežinau, - linksmai atsakė Luisas, - ką nors sugal- 
vosiu, dėl viso pikto paruoškite paraką. 

— Su „Beretta“... - pradėjo Timotis. 

- Štai tas kaimas, - greitai tariau, - tuoj už vingio. Virš 
medžių jau matau bažnyčios bokštą. 

Po akimirkos sprunkantis džipas dingo už posūkio. 

— Laikykitės, - tarė Luisas. - Čia ir priartėsime. 


AŠTUONIOLIKTAS SKYRIUS 


Ta linija, ko gero, nusidrieks 
Ligi trimitų teismo paskutinio?.. 


V. Šekspyras „Makbetas“ 


Luisas buvo teisus. Atrodė, jog Šandoras nė neįtaria, kad 
kas nors galėtų jį sekti. Kai džipas privažiavo tuos kelis ant 
ežero kranto susispietusius namukus, buvome vos per po- 
rą šimtų jardų atsilikę nuo jo. Tačiau jis tarytum nė nepa- 
stebėjo iš paskos lekiančio automobilio. Kaimo gatvelėje šiek 
tiek sumažino greitį, ir kai priartėjo prie vingio palei didįjį 
viešbutį, nedvejodamas pasuko į kairę. 

Po kelių sekundžių tą patį padarėme ir mes. 

Kelias buvo siauras ir labai status, kone iš karto spirale 
kylantis į kalną. Į jį įsukę, sprunkančios aukos jau nebema- 
tėme, tačiau netgi pro mūsų pačių variklio ūžimą aiškiai 
buvo girdėti siauru tarpekliu tarp namų aukštyn lekiančio 
džipo riaumojimas. 

Luisas patenkintas tarė: 

— Dabar viskas labai paprasta. Turime tik laikytis per 
porą posūkių nuo jo, ir jis niekada nepastebės, kad yra 

sekamas... nors... galai žino, kas bus, kai išlįsime virš 
medžių. 

— Tu ką nors matai? - paklausiau. Pati vos įžiūrėjau ke- 
lią; žvyro paviršius buvo duobėtas, išmargintas namų šešė- 
lių dryžiais, o vienur kitur ir visai nematomas juodoje tam- 
soje po medžiais. 

— Pakankamai. — Iš tikrųjų, „Mersedesas“ gana greitai 
lipo į viršų. - Tikiuosi, Timai, niekas negaudo gaudytojų, — 
pridūrė Luisas. - Ar yra kas už mūsų? 

— O Dieve! - Iš balso Timotis atrodė gerokai išsigandęs. 
Po kurio laiko tarė: - Ne. Ne, tikrai nieko. Ar turėtų būti? 

— Kiek žinau, ne, - ramiai atsakė Luisas, - bet nepakenk- 
tų, jei pasižvalgytum. Šiaip ar taip, jis kažkam skambino, ir 
nebūtinai norėdamas perspėti žmones, pas kuriuos važiuoja. 
Viešpatie, na ir kelias! Tikriausiai, Van, dabar neverta ta- 
vęs prašyti, kad žvilgtelėtum į žemėlapį? 

— Tikriausiai. Labai gaila, bet ničnieko nematau. 

— Ką gi, nors nereikia dairytis šalutinių keliukų, - tarė 
Luisas. - Čia galėtų pasitaikyti nebent koks ožkų takas. Tu- 
rime tik pasistengti, kad netrinktelėtume jam į užpakalinį 
buferį. 

Pagaliau pravažiavome tuos kelis namus; kelias, nors ne- 
be toks status, kilo kalno šlaitu visai susiaurėjęs, vos plates- 
nis už takelį, o žvyruotas jo paviršius kai kur buvo gerokai 
išdaužytas. Apačioje liko susiglaudę namukai, ir bažnyčia, 
ir spindintis nedidelio ežero plotelis. Virš mūsų, šiek tiek į 
kairę, jau spietėsi kalnų pušys. Kelias raitėsi palei tankią, 
pakibusią jų sieną, kaip upė palei uolą. Paskui, ties kitu į 
viršų kylančiu vingiu, staiga pasisuko atgal ir nėrė į tan- 
kmę, įsirausė į mišką ir tik retkarčiais iškildavo į atvirą vie- 
tą, kur blėstančio mėnulio ir brėkštančio ryto šviesoje galė- 
davome matyti bent keletą jardų į priekį. Luisas vairavo 
tarytum visai nedvejodamas ir, žinoma, nemažindamas grei- 

čio. O aš sau galvojau, kad tokiu keliu nedrįsčiau vairuoti 
netgi vidurdienį. 

Posūkis po posūkio net pasvirę lėkėme aukštyn, o viršuje 
girdėjau besikaitaliojantį džipo variklio ūžimą, atsklindantį 
staigiais gūsiais, tarpais nutrūkstantį, pradingstantį už me- 
džių bei uolų. Pro mūsų pačių automobilio burzgimą tai 
atrodė gal šiek tiek daugiau negu periodiškai pasikartojan- 
tis aidas, girdimas tik gerai įsiklausius, todėl tikėjausi, kad 
Šandoras, sėdėdamas džipe, mūsų variklio garsą, iš toli daug 
tylesnį už jo, tikrai palaikys savojo aidu. 

Medžiai darėsi retesni. Kelias vėl ėmė raitytis, „Merse- 
desas“ susiūbavo, važiuodamas skersai vėžių, padarė dar 
vieną staigų posūkį ir akimirksniu išlėkė iš miško; apačioje, 
dešinėje pusėje, išvydome tarp kalnų įsispraudusio slėnio 
ne migla apsitraukęs ežeras atrodė kaip nublizginta alavo 
plokštė. Žvaigždžių nebebuvo, tik mėnulis kybojo ryto ore, 
apsitrynęs ir išblukęs tarytum sudilusi sena moneta. 

„Mersedesas“ sustojęs net sulingavo, variklis nutilo. Lui- 
sas atsuko langą, ir su šaltu, drėgnu oru į vidų įsiveržė kal- 
nų tyla, trikdoma tik iš viršaus sklindančio, tarpais nutrūks- 
tančio džipo burzgimo. 

— Duok man žemėlapį. 

Padaviau, atverstą reikiamoje vietoje. Luisas akimirką jį 
tyrinėjo, prisikišęs arčiau ir pasišviesdamas žibintuvėliu. 

— Kaip ir prisimenu. Šis kelias neveda iki viršaus. Čia 
pažymėtas kažkoks pastatas... Nežinau koks, neatrodo la- 
bai didelis, bet yra kalnų geležinkelio pusstotė, o žvyrkelio 
toliau nebėra. Tai būtų maždaug du trečdaliai atstumo į 
viršų. Likusiame trečdalyje - tik geležinkelis. Uolos ten at- 
rodo gana stačios; taip ir pažymėta. Geležinkelis kyla iki 
restorano pačioje viršūnėje; tikriausiai nemaža dalis bus 
tunelyje. Ačiū. —- Jis padėjo žemėlapį bei žibintuvėlį man 

ant kelių ir vėl įjungė variklį. - Ko gero, beveik atvažiavo- 
me. Kad ir kur jis skuba, kelio gale turės palikti džipą, ir tai 
bus ne toliau kaip už trijų vingių nuo mūsų. Taigi sustosi- 
me, kol mus dar pridengia jo paties variklis. Štai gera vieta. 

Po kelių sekundžių „Mersedesas“ buvo giliai įvarytas į 
medžių šešėlį, jo nosis atsukta į kelią, o Luisas pusbalsiu 
skubiai aiškino, ką turime daryti. 

— Geriau abu eikite su manimi, tik, dėl Dievo meilės, ne- 
triukšmaukite ir nesirodykite. Nors per dvidešimt jardų bū- 
kite atsilikę ir be mano ženklo neišlįskite. Man jūsų gali 
prireikti, bent jau kaip pasiuntinių. Štai atsarginis automo- 
bilio raktelis. Palieku čia. 

Miglotoje prieblandoje prie vieno medžio buvo aiškiai ma- 
tyti keletas ryškių šungrybių. Ilgi, blyškūs kotai ir skaisčiai 
raudonos kepurės su baltais taškučiais - tradiciniai pasakų 
šungrybiai. Šalia jų gulėjo nedidelis plokščias akmuo. Kai 
Luisas pasilenkęs jį pakėlė ir pakišo raktelį, Timotis staiga 
tarė: 

— Sustojo. 

— Tuomet paskubėkime, - paragino Luisas, bėgte puolė 
įkalnėn, kito kelio vingio link, ir dingo tarp medžių. 

Sekėme jam iš paskos. Šlaitas buvo labai status; gana 
lygų molžemio ir akmens paviršių dengė pušų spygliai, ta- 
čiau kai kur pasitaikydavo atskilusių uolos gabalų, be to, 
visur Žžėlė gervuogės, todėl ėjome atsargiai ir džiaugėmės, 
kad sulig kiekviena akimirka darosi vis šviesiau. 

Kitas kelio vingis buvo gal septyniasdešimčia pėdų aukš- 
čiau negu ta vieta, kur palikome „Mersedesą“; Luisas virš 
mūsų tyliai slinko tarp retėjančių medžių, paskui kurį laiką 
stovėjo nejudėdamas - net mes patys vos jį įžiūrėjome. Šviesa 
buvo labai savotiška - skaisčią mėnesieną pamažu keitė 
brėkštanti diena; vienoje pusėje viskas jau švytėjo miglotu 
perlamutru, tačiau trūko ryškumo; medžiai, kelias, pilka 

uola, viršuje pakibę miškai atrodė nerealūs ir neapibrėžti, 
tarytum blogai fokusuotoje, išblukusioje kino juostoje. 

Sunku buvo suprasti, kada Luisas pamojo mums sekti 
paskui jį, tik staiga pamatėme, kad toje vietoje, kur jis ką 
tik stovėjo, nieko nebėra. Šiek tiek pridususi, nusitvėriau 
už kažkokios atžalos ir užsiropščiau į kelio pakraštį. Ten 
buvo tuščia. Tik iš vos pastebimai kitoje pusėje judančių 
medžių nuspėjau, jog ten jis lipa aukštyn, paskutinio vingio 
prieš tą pastatą link. Kai keberiojomės jam iš paskos, pa- 
tenkinta pastebėjau, kad mūsų kopimą puikiausiai priden- 
gia nedidelės srovelės, vingiuojančios žemyn nuo kalnų šal- 
tinio ir dingstančios akmeninėje dauboje šalia kelio, teške- 
nimas. 

Luisas vėl sustojo, bet šįkart pamojęs palaukė, o kai už- 
ropojome iki jo, pasilenkė, ištiesė ranką ir užtempęs pri- 
glaudė mane prie savęs. 

Pirmiausia išvydau pastatą. Tai buvo ne namas, 0 pa- 
prasčiausias keturkampis blokpostas, be kamino, su aukš- 
tu rifliuotos geležies stogu, pastatytas šalia prasilenkiamo- 
jo kelio - trumpos atkarpos su dvigubais bėgiais, kad trau- 
kiniai galėtų prasilenkti, o geležinkelininkai turėtų užuovėją 
sau ir sandėlį įvairiems reikmenims. Šiaip ar taip, tai buvo 
automobilių kelio pabaiga. Toliau plytėjo tik tuščias suplūk- 
tos žemės ir žvyro plotas, tarytum nebenaudojamas karje- 
ras, apaugęs krūmais ir nusmurgusiais medeliais. Tokiu me- 
tu čia buvo pilna susiraizgiusių miglotų šešėlių, bet po vie- 
nu nuo uolos nukabusiu vijokliu šiaip taip įžiūrėjau kažką 
panašaus į džipą. 

Niekur nebuvo matyti jokios šviesos, niekas nejudėjo. 

Luisas tyliai tarė: 

— Ten džipas, matote? Bet jo paties nėra. Ką tik pastebė- 
jau jį šiek tiek aukščiau, ant kalno. Vis dar vienas, ir visiš- 
kai aišku, jog nė nenutuokia, kad yra sekamas. Galvą dedu, 

kad skuba į restoraną... daugiau nėra kur... ir eis į viršų 
bėgiais. Seksiu jam iš paskos. Timai, noriu, kad apžiūrė- 
tum džipą. Gal sugebėtum ką atjungti, kad nevažiuotų? Ge- 
rai. Taip ir padaryk, ir greitai žvilgtelėk į tą būdelę - nema- 
nau, kad būtų ten palikęs prekę, neturėjo laiko, tačiau tu 
žinai, ko ieškoti. Ir eik paskui mus į kalną. Nepasiklysi, jei 
nenutolsi nuo bėgių. Vanesa, tu būsi su manimi. 

Perbėgom atvirą kelio atkarpą; slapstydamiesi už paki- 
busių uolų bei vijoklių, praėjome pro karjerą ir netrukus 
jau slinkome palei pastatą. Už nugarų pasigirdo tylus me- 
talo dzingsėjimas - Timotis tvarkė džipą. Kai slinkome pro 
būdelės duris, Luisas greitai truktelėjo už rankenos. Jos buvo 
užrakintos. 

— Ką gi, tuo geriau, - tarė Luisas. - Aš ir nesitikėjau čia 
ką nors rasti, bet padaryti viską, kas galima, „pakelti kiek- 
vieną akmenį“ yra Europos chemijos susivienijimo Komer- 
cijos skyriaus devizas. 

— Nemažai turėsi darbelio, kai čia toks gruntas, - abejin- 
gai pasakiau. 

— Pats žinau. Meldžiu visus šventuosius, kad jis tik skuostų 
tiesiai į restoraną ir paliktų savo prekę ten. Štai geležinke- 
lis, o šalia jo berods kažkoks takelis... Tuo geriau - per bė- 
gius labai sunku eiti. Ar pajėgsi? 

Luisas jau ėjo pirmas, ir gana greitai. Jo klausimas, kaip 
supratau, buvo tik viena iš tų mielų nuolaidų, kurios daro 
moterų gyvenimą daug įdomesnį (mano nuomone) už vyrų. 
Iš tikrųjų Luisas visuomet būdavo šventai įsitikinęs, kad aš 
pajėgsiu ir būtinai padarysiu viską, ko jis iš manęs tikisi, 
tačiau retkarčiais juk malonu, kai tau leidžia pasijusti tokia 
ypatinga, gležna ir trapia būtybe, kuri neturėtų varžytis su 
šiurkščiu vyrų pasauliu. 

— Kur tueisi, eisiu ir aš. Aukštyn! - didvyriškai pasakiau, 
sekdama paskui jį labai patogiu taku palei bėgius. 

Tai buvo siaurasis geležinkelis, nutiestas tarp uolų bei 
medžių ir vingiuojantis per keletą gana pavojingų, kaip trau- 
kiniui, atšlaičių. Kai kurios įkalnės atrodė per stačios netgi 
automobilių keliui. Anksčiau niekada nebuvau mačiusi, kaip 
veikia krumplinis geležinkelis. Tarp bėgių, kurie, kasdien 
naudojami, spindėjo tarsi plieniniai kaspinai, buvo dantyta 
juosta, nelyginant koks sunkus krumpliuotas ritinys, išvy- 
niotas ir ištiestas ant žemės, - nemalonus pažiūrėti bėgis 
su smaigaliais, gerokai išsikišusiais virš kitų dviejų bėgių. 
Kaip supratau, atitinkamas dantratis, esantis po garvežiu, 
turėjo susikabinti su šio bėgio krumpliais ir laikyti traukinį, 
važiuojantį aukštyn ar žemyn, kad ir koks būtų nuolydis, 
tuo pačiu nustatytu greičiu. 

Vis dar brovėmės pro medžius, bet jau retėjančius, ir ne- 
trukus atsivėrė plikesni šlaitai, arčiau prie kalno viršūnės. 
Matomumas tebebuvo prastas. Vienintelis judantis daiktas, 
kurį įžiūrėjau, buvo migla, iš lėto plevenanti, pakibusi tarp 
retų pušų; o paskui didelis juodas paukštis - kuosa - neran- 
giai praskrido pro mus, iš išgąsčio čeksėdama. | 

— Kur jį matei? - paklausiau. 

Luisas parodė į viršų ir tolyn, kur geležinkelis kylančia 
kreive buvo apglėbęs atsikišusią baltą uolą. 

— Šmėstelėjo ten tik akimirką. Velniškai skubėjo. 

Luisas ir pats lėkė ne mažesniu greičiu. Kol pasiekė tą 
vingį, jau iš tikrųjų pradėjau jaustis gležna ir trapi, bet ne- 
trukus atgavau kvapą, kai jis, mane palikęs, nuėjo išžvalgy- 
ti priešakyje esančios atkarpos. Ant bėgių tikriausiai nieko 
nebuvo, nes Luisas pamojo, kad vėl jį pasivyčiau, ir mudu 
vilkomės toliau. Bent jau aš tai tikrai vilkausi. Luisas atro- 
dė nė kiek nepavargęs. Stengdamasi būti teisinga pati sau, 
pagalvojau, kad kiekvienas jaustųsi gležnas po tokių nuoty- 
kių, kokius tą naktį teko patirti man. O Luisas tik atvažiavo 
maždaug du šimtus kilometrų nuo Vienos... 

Gana greitai keliavome į priekį, atidžiai apsižvalgydami 
ties posūkiais ir nesukeldami beveik jokio garso. Laimė, ma- 
no batai buvo su guminiais padais, o Luisas, nors ir be ano, 
kaip mintyse vadinau, šnipo kostiumo, sugebėjo judėti taip 
pat tyliai, kaip ir mano miegamajame Oberhauzene. O ne- 
trukus ir visai nebereikėjo slėptis, nes nusileido rūkas. 

Normaliomis aplinkybėmis dėl to, ko gero, būtų buvę tik 
sunkiau eiti, tačiau dabar dingo didžiausias pavojus, kad 
mus pastebės persekiojamasis; o pasiklysti tikrai negalėjo- 
me, matydami tai dešimt, tai dvidešimt penkis jardus į prie- 
kį. Geležinkelis kaip koks švyturys patikimai vedė mus į 
miglotas kalno aukštumas. 

Tačiau toli gražu ne tiesiai. Eidami palei bėgius, turėjo- 
me daryti didelius lankstus. Geležinkelio sankasa vingiavo 
į šonus ir atgal, kur tik buvo lengviau įveikiamas šlaitas, 
panašiai kaip automobilių keliai, į statesnius kalnus nuties- 
ti zigzagais. Jei būtume galėję ką nors įžiūrėti, būtume ko- 
pę tiesiau, be tų vingių; bet nežinomoje vietovėje, bijodami 
žengti klaidingą žingsnį ne į tą pusę, buvome priversti ne- 
nutolti nuo bėgių. Vienintelė paguoda buvo tai, kad Šando- 
ras Balogas, jei tik labai gerai nepažįsta to kalno, irgi 
daro tą patį. Taigi tikėjomės, kad nedaug atsilikę sekame 
jam iš paskos, o Timotis - savo ruožtu - be vargo atseks 
paskui mus. 

Luisas tarė: 

— Įdomu būtų žinoti, kada į viršų važiuoja pirmasis trau- 
kinys. 

— Žinau! Septintą. Durininkas sakė; be to, viešbučio ves- 
tibiulyje buvo toks lyg ir tvarkaraštis; patikrinome, nes ma- 
nėme, jei būsime kelias dienas, gal vertėtų pakeliauti. - Ir 
pašaipiai pridūriau: - Juokinga, ar ne, kad norėjome čia 
ieškoti pramogų? 

Jis nusišypsojo: 

— Niekada nežinai, kas tau lemta. 

Paskui greitai ištiesė ranką, užtvėrė man kelią, ir abu 
sustingome. Viršuje rūkas jau buvo prasisklaidęs, pasislin- 
kęs į šalį, ir staiga priešais išvydome ilgą, tuščią šlaito at- 
karpą. Mačiau tolimas blyškias uolas, apaugusias Žemais 
krūmeliais bei tankios, šiurkščios žolės kuokštais; vienur 
kitur styrojo vieniši medžiai, susisukę ir nusmurgę nuo šal- 
čio; ilgais pirštais jie mojavo pavėjui. Visi krūmai buvo že- 
mauūgiai, siauralapiai, prisitaikę augti kalnuose, tarytum pri- 
lipę prie pilkų akmenų tokiose vietose, kur, atrodė, niekas 
negalėtų ištverti. 

Tačiau aš mažai ką įsiminiau, tai buvo tik akimirkos įspū- 
dis. Žiūrėjau į Luisą. Ta paskutinė jo pastaba buvo pasaky- 
ta tarp kitko, netgi ironiškai, bet - ši mintis, lyg pro skystą 
rūką prasiskverbusi akinanti šviesa, staiga švystelėjo man 
galvoje - jis, ko gero, tikrai taip manė. Puikiai žinojau visas 
jo balso intonacijas... jis tikrai taip manė. Man praėjusi nak- 
tis buvo pilna siaubo, palengvėjimo, džiaugsmo, o paskui ir 
kažin kokio drąsos teikiančio jaudulio; apsvaigusi nuo viso 
to ir dar nuo nemigos, įaudrinta malonaus jausmo, kad pa- 
galiau esu saugi ir galiu būti su Luisu, aš sklendžiau tarsi 
sapne - suvokdama pavojų, taip, bet nebebijodama; nieko 
blogo negalėjo man nutikti, kai jis šalia. Bet jam - dabar 
supratau - tai sužadino ir kitokius jausmus; teigiamus jaus- 
mus. Ir ne vien todėl, kad, kaip vyras, jis ne taip greitai 
pasidavė nuovargiui ir baimei, netgi ne todėl, kad jau matė 
įtempto darbo pabaigą. Jis tuo iš tikrųjų mėgavosi! 

— Luisai, - pasakiau tarsi kaltindama, - nejaugi tau pa- 
tinka pavojai? 

— Dieve tu šventas, ne! - Ištarė tai nerūpestingai ir, be 
abejo, melavo. Netgi nesistengė meluoti iki galo - išsidavė 
kitu sakiniu: — Ar tau Žandą dar skauda? 

- Žandą? A... taip, žinoma. - Pridėjau ranką prie ištinu- 

sio skruosto ir tik tada pajutau, kokia sustingusi sumušta 
burna. - Neturėjau laiko apie tai galvoti, bet atrodo tikriau- 
siai bjauriai? 

— Tik ne iš šitos pusės, gražuole. Ačiū Dievui, tas pra- 
keiktas rūkas jau sklaidosi —- pačiu laiku. Priešais yra tu- 
nelis. 

— Tunelis? 

— Taip. Matai? Atrodo kaip olos anga. Dievai žino, kokio 
jis ilgio. Gaila, kad nematom toliau į priekį ir negalim lipti 
tiesiai aukštyn. Negerai, jei teks... A! 

Kaip tik jam kalbant plūstelėjo dar viena keista oro srovė 
ir galutinai praskleidė rūką. Luisas parodė pirštu aukštyn, į 
kalno šlaitą toliau nuo geležinkelio: 

— Štai, ten ir veda bėgiai, viršuje vėl išlenda į paviršių. 
Eikš, pamėginsime tuo pasinaudoti. Apeisime tunelį. 

Laimė mūsų neapleido. Po kelių minučių užropojome į tą 
vietą, kurią buvome matę, ir tik pavienės atsilikusios drėg- 
no rūko juostos temdė mums kelią, nors kalno viršūnė ir 
toliau skendėjo debesyje, paslaugiai mus užstojusiame, kad 
nepastebėtų persekiojamasis. Daugiau nieko nematėme ir 
negirdėjome nė garso, tik vienur kitur per uolas teškėdami 
sruveno upeliukai ir vieną kartą suskambėjo avių varpe- 
liai - aukščiau kopiantis Šandoras, matyt, sukėlė šiokią to- 
kią sumaištį bandoje. 

Kaip tik prieš nerdami į aplink viršūnę tvyrantį rūko de- 
besį, apačioje dar pamatėme Timotį. Jis pamojavo, paskui 
išskėtė rankas - tas nuo seno visiems žinomas gestas reiš- 
kė: „Nieko neradau“. Luisas kilstelėjo ranką, rodydamas, 
kad suprato, paskui mostelėjo aukštyn. Šis irgi labai aiškus 
judesys reiškė: „Sek paskui mus“; tolima figūra, negaišda- 
ma laiko, pasuko į šalį nuo geležinkelio ir ėmė stačiu šlaitu 
ropštis mums iš paskos. 

— Lauksime jo? - paklausiau. 

— Deja, negalime, bet jis nepasiklys. Juk yra bėgiai. Ge- 
ras vaikinas, Vanesa. Iš to, ką man pasakojai, dabar su- 
prantu, kad jo tėvas - tikras kvailys. Ką Timas ketina da- 
ryti? 

— Šneka apie darbą Ispanų jojimo mokykloje. Nežinau, 
ką pasakytų Karmela, bet, ko gero, nebe jos nosiai jį nu- 
rungti... kita vertus, jeigu ji vėl išteka, gal, įnikusi į savo 
reikalus, nebesuks galvos. Kažin, ko čia reikia, kad gautum 
darbą, Luisai? Jis tikisi tėvo pagalbos. 

— Gal ir aš galėčiau padėti. Pažįstu vieną žmogų... Atsar- 
giai, tas akmuo išklibęs. 

— Žinai, pradedu manyti, kad labai pravartu turėti tave 
netoliese. 

— Laikas parodys, - atsakė Luisas, pro rūką žiūrėdamas 
aukštyn. - Šiaip ar taip, dar nežinome, ką pasakys Timas. 
Bet jei aš turėčiau tokį sūnų... Ar suspėji? 

— Aš su tavimi, visomis prasmėmis. 

— Vadinasi, apie tai pamąstysime, kai tik baigsime šį 
darbą? 

— Kodėl gi ne? Bus paklausa, bus ir pasiūla, kaip sakytų 
Chemijos susivienijimo Komercijos skyrius. 

Jis ištiesė atgal ranką ir padėjo man užlipti, kur buvo 
ypač statu. 

— Nenoriu net galvoti, ką pasakytų kitas mano skyrius; 
bet ačiū Dievui, paaiškėjo, jog tai visgi policijos darbas. 

— Tai mudu su Timu turime teisę būti čia ir padėti kaip 
eiliniai piliečiai? 

— Žinoma, turite. Be to, aš irgi, visiškai neoficialiai. At- 
mink, aš nė kiek neabejoju, kad bus tam tikras ryšys su 
Saugumu, paprasčiausiai todėl, kad Polas pirmiausia kvie- 
tė mane; tačiau tai jau kitas reikalas, kaip sakoma, ir kol 
mes čia viską užbaigsime, skyrius gal nuspręs pavesti tai 
kam nors kitam. Jaučiu, kad Li Eliotas ilgiau nebegali ne- 

sukeldamas įtarimo sukinėtis apie Vagnerio cirką. O dėl ta- 
vo vaidmens šioje istorijoje, net jei nebūčiau beišeinąs iš 
darbo, vargu ar skyrius dabar keltų triukšmą. 

— Žmogus bet ką padarytų, kai jau vis tiek išeina, - pa- 
sakiau. 

— Tu visiškai teisi. 

— Ką turi galvoje? - greitai paklausiau, išgirdusi įtartiną 
gaidelę. 

— Tai, ką privalau aptarti su Šandoru, - atsakė Luisas, - 
nebus visai pagal nuostatus. 

— Kalbi apie „asmenines priežastis“, dėl kurių nori jį pa- 
sivyti? 

— Būtent. Tikiuosi, tu neprieštarauji? 

— Negaliu sulaukti. 

— Visada sakiau, jog nesi tokia jau gera mergytė. Kad kur 
nelemtas kalnas jiems kaip tik tinka. Berods prisimenu, jog 
ta vieta, kaip jie sako, su „panorama“... tai reiškia, kad ga- 
lima duoti aiškų signalą bent per dvi sienas. 

— Ką ketini daryti? 

- Eisiu tiesiai į vidų, jei pavyks; griebsiu Balogą, jo ben- 
drininką ir narkotikus. Policija gal ir daugiau išsiaiškintų, 
paprasčiausiai stebėdama tą Gasthaus, bet Balogas žino, 
kad niekais nuėjo jo priedanga, taigi verčiau įsibrausime 
jėga ir abu pričiupsime, kol nepaspruko. Kas nors vis tiek 
išlįs, jei šį namą paskui gerai apžiūrės... o du paukštelius 
galima greičiau priversti giedoti, negu vieną. 

— O ką man liepsi daryti? 

— Kai prieisime artyn, būk pasislėpusi, kol pakviesiu. Ko 
gero, prašysiu, kad paskambintum telefonu, jei mano pa- 
ties rankos bus užimtos... Arba, jei kas nors nepasiseks, su 
Timu bėk žemyn, prie automobilio, važiuok į viešbutį ir pa- 
sakyk, kad jie skambintų Graco policijai. Paskui susirask 

čionykštį policininką bei keletą tvirtų piliečių ir siųsk juos 
čia, į viršų. Pati atgal negrįžk. - Jis nusišypsojo. - Nežiūrėk 
šitaip; tai tik blogiausiu atveju, jei kas nepasisektų, o taip 
nebus... Aš tik mėginu, kaip sakoma, viską numatyti. Su- 
pranti? 

— Taip. 

— Dabar geriau nebešnekėkime. Garsas per rūką sklinda 
kaip ir virš vandens, o iki jų, manau, nebetoli. 

— Žiūrėk, - pasakiau. 
tum blyški žvaigždė, staiga įsižiebė švieselė ir liko ten ky- 
boti. 

— Kelionės pabaiga, - tarė Luisas. 

— Arba linksmybių pradžia? - paklausiau. 

— Kaip pasakysi, - ramiai pritarė jis. 


DEVYNIOLIKTAS SKYRIUS 


Neįkaitink krosnies priešui taip, 
Kad ji nusvilintų tave. 


V. Šekspyras „Karalius Henrikas VIII“ 


»W- 


jau miglotoje prieblandoje, namas buvo tvirtas, pailgas, nu- 
baltintas kalkėmis, su pilkomis malksnomis dengtu stogu, 
kaip įprasta slėniuose; vienoje pusėje dar suręsta pušinė 
veranda, kurioje vasarą, matyt, statydavo stalus. Visa tai 
buvo maždaug už dvidešimties jardų nuo galinės kalnų ge- 
ležinkelio stotelės. Kitame viešbučio šone pastebėjau žema 
sienele aptvertą terasą - belvederį; už jo uolos šlaitas leido- 

si stačiai žemyn, kokius du ar tris šimtus pėdų, tačiau nuo 
geležinkelio, iš kur atėjome, tai atrodė paprasčiausias il- 
gas, Žemas pastatas su langinėmis ir sunkiomis durimis, 
prie kurių buvo sustatytos atliekų bei tuščių butelių dėžės. 

Viename iš langų - vieninteliame su pravertomis langi- 
nėmis - ir pasirodė žiburėlis, atvedęs Luisą ir mane artyn. 
Viena išorinė langinė, kartu su langu, buvo atstumta iki pat 
sienos. Ko gero, tai padaryta tyčia, po Šandoro skambu- 
čio - kad jis lengviau rastų kelią rūke. Daugiau niekur ne- 
mačiau jokio žiburėlio. 

Galinėje geležinkelio stotelėje stovėjo pašiūrė - žema, pail- 
ga būda keleiviams prisiglausti. Pasinaudodami tuo, kad ji 
mus užstoja, šiek tiek pabėgėjome į priekį, o paskui, pralin- 
gale. Tarp šio lango ir viešbučio nebuvo jokios priedangos, 
tik pasienyje viena ant kitos sukrautos dėžės. Pro atvirą 
langą viską matėme kuo aiškiausiai, šviesa kambaryje plies- 
kė tarsi filmavimo aikštelėje. 

Tas kambarys buvo virtuvė. Kairėje pusėje pastebėjau di- 
delę bliksinčią krosnį, o virš jos - varinių keptuvių eilę bei 
mėlyną indų džiovyklą. Prie sienos priešais langą buvo ma- 
tyti virtuvinės spintelės viršus ir kažkokios lentynos su mė- 
lynais indais bei kartoninėmis dėžėmis. Sienos dešinėje, kur 
tikriausiai buvo durys, iš savo vietos negalėjau įžiūrėti. Di- 
delio, švariai nušveisto stalo galas buvo išsikišęs prie pat 
lango. Tačiau svarbiausia, kad ant sienos šalia spintelės, 
maždaug pečių aukštyje, kabėjo senoviškas telefono apara- 
tas, prie jo stovėjo Šandoras Balogas ir energingai šnekėjo- 
si su kitu vyriškiu, tikriausiai namo šeimininku, kuris sto- 
vėjo šalia krosnies, nugarą atsukęs į langą. Kiek mačiau, 
tai atrodė kresnas, stambaus sudėjimo vyras retais, žilste- 
lėjusiais plaukais. Jis buvo paskubomis užsimetęs seną paltą, 
ko gero, ant pižamos ar kokio kito naktinio drabužio. Kaip 

tik ėmė nuo krosnies lyg ir kavinuką ir stabtelėjęs per petį 
kažką pasakė Šandorui.. 

Neturėjau kada ilgai žiūrėti, nes tą akimirką Luisas, su- 
šnibždėjęs: „Būk čia“, mane paliko ir nuo pašiūrės atviru 
plotu tyliai bėgo virtuvės sienos link. 

Lėkė vingiais, kad neatsidurtų jiems tiesiai prieš akis; po 
kelių sekundžių nepastebėtas nugara prisispaudė prie sie- 
nos šalia atviro lango ir iš ten tikriausiai girdėjo, apie ką 
kalbama viduje. 

Iki šiol nežinau, ar tame kambaryje švietė elektra, ar Ži- 
balinė lempa, bet rytui auštant šviesa atrodė labai ryški, 
virtuvėje viskas buvo matyti kuo aiškiausiai, nors aplinkui 
dar tvyrojo rūko juostos; o Luisas, pasilenkęs, kad nepa- 
stebėjau jo rankoje ginklą... 

Tačiau tą pačią akimirką mano dėmesį patraukė kažkoks 
judėjimas viduje. Tas antrasis vyriškis tebešnekėdamas nu- 
nešė kavinuką prie stalo ir ėmė pilti kavą į du puodelius. 
Mačiau, kaip kyla garas, ir iki šiol prisimenu - nors tada 
buvau gerokai įsibaiminusi - sunkiai nugalimą alkio jaus- 
mą, netikėtai mane persmelkusį nuo to vaizdo. Dabar atro- 
do, kad netgi užuodžiau aromatą; tačiau tai, žinoma, nesą- 
monė. Tarp mūsų buvo bent dvidešimt jardų drėgno, padū- 
mavusio oro. 

Netrukus mintys apie kavą išgaravo man iš galvos. Ma- 
čiau, kaip Luisas atsitraukė nuo lango, ėmė slinkti palei 
sieną, paskui paklibino duris. 

Jos nejudėjo; tikriausiai jie užsirakino, įsileidę Šandorą. 
Luisas kaip vaiduoklis vėl nusėlino prie lango. Atrodė keis- 
ta, kad jie paliko jį atvirą, bet gal paprasčiausiai pamiršo, 
be to, Šandoras juk neįtarė, kad yra sekamas. 

Ir kaip tik tą akimirką, kai apie tai galvojau, jis pagaliau 
pastebėjo. Kažką pasakė, rodydamas pirštu, paskui padėjo 

puodelį ant stalo ir pasisuko prie telefono. Šeimininkas at- 
sigręžė, gūžtelėjo pečiais ir žengė lango link. Aiškiai ketino 
uždaryti. Šandoras, pakėlęs ragelį, laukė. O Luisas - dabar 
jau įžiūrėjau, - Luisas tiesiog neįtikimai viena ranka laikė 
tvirtai prispaudęs langą bei langinę prie išorinės namo 
sienos. 

Vyriškis iškišo ranką ir truktelėjo langą į save. Tačiau tas 
tarytum įstrigo. Vyriškis vėl patraukė, ir net aš iš savo vie- 
tos girdėjau, kaip jis piktai nusikeikė, kai langas vis tiek 
nepajudėjo. Šandoras žvilgtelėjo per petį, paskui vėl pasi- 
suko prie telefono ir kažką greitai pasakė į ragelį, tikriau- 
siai numerį. Anas vyriškis persisvėrė per palangę ir visas 
pasilenkė į vieną pusę, norėdamas kaip reikiant patraukti. 

Luisas smarkiai vožė jam per galvą. Sunkus kūnas aki- 
mirksniu sudribo, paskui lėtai nuslydo į apšviestą kambarį. 
Dar jam nepradėjus slysti, Luisas jau buvo ten - apžergęs 
palangę, aiškiai matomas prieš šviesą, su ginklu rankoje. 

Tą pačią akimirką įsižiebė šviesa viršuje. 

Palikau savo slėptuvę ir kaip kiškis per atvirą plotą nė- 
riau virtuvės lango link. 

O toje virtuvėje dėjosi tikra velniava. Luisas, žinoma, įšo- 
ko nieko nematydamas; veikiausiai buvo girdėjęs Šandorą, 
kalbantį telefonu, bet vis tiek galėjo tik spėti, kur ten kas 
yra. Nors viskas įvyko labai greitai, Šandoras, matyt, per tą 
akimirką susigaudė, nes vos Luisui atsidūrus ant palangės, 
jis jau nutrenkė ragelį ir atsisuko, tiesdamas ranką prie šlau- 
nies. | 

Bet nusitaikyti nespėjo. Luisas šovė. Ne tam, kad nužu- 
dytų: pasitenkino sudaužęs vieną iš tų ant spintelės suri- 
kiuotų mėlynų indų; tačiau šūvis buvo įspūdingas. Šando- 
ras sustingo kur stovėjęs, o paskui, paklusdamas trumpam 
įsakymui, stumtelėjo savo ginklą, ir pistoletas per grindis 
nučiuožė prie Luiso kojų. 

Girdėjau, kaip Šandoras baisiausiai nustebęs tarė: 

— Li Eliotas! Kurių galų?.. 

Luisas neleido jam atsitokėti: 

— Kas toks šis vyriškis? 

— Na... Johanas Bekeris, bet ko, po galais?.. 

Gaudydama orą, pro langą surikau: 

— Viršuje šviesa. Kažkas pabudo. 

Šandoro veidas, kai jis mane pamatė, persikreipė kone 
juokingai. Pirmiausia jame įžvelgiau nustebimą, paskui mė- 
ginimą suprasti ir galiausiai kažin kokį atsargų pyktį. 

— Tu? Tai dėl tavęs visa ši nesąmonė? Ko jinai tau prišne- 
kėjo? 

Luisas, išgirdęs mano balsą, nekrustelėjo iš vietos ir net 
neatsisuko. Jis tarė: 

— Lipk į vidų. Paimk tą ginklą. Nelįsk tarp manęs ir Balo- 
go. - Paskui riktelėjo Šandorui: - Kas dar yra namuose? 

— Ponia Beker, be abejo. Ei, gal tu pakvaišai, Eliotai? Jei 
manęs paklausysi, galiu... 

— Atgal! - šiurkščiai nutildė jį Luisas. - Aš nejuokauju. 
Kitą kartą taikysiu ne į lėkštę. - Kai Šandoras nurimo, aš 
greitai įsliuogiau pro langą ir pasilenkiau paimti ginklo. — 
Gerai, mieloji, - tarė Luisas, neatitraukdamas akių nuo Šan- 
doro ir tebelaikydamas nukreipęs į jį pistoletą. - Ar esi ka- 
da turėjusi rankose tokį daikčiuką? 

— Ne, - atsakiau. 

— Tada tik neatsuk į mane, gerai? Nesvarbu, kas nutiks 
Balogui, bet norėčiau, kad pamėgintum su šituo nuraminti 
ponią Beker, taigi... 

Šandoras įsiutęs paklausė: 

— Ei, jūs, gal pasakysite, ką visa tai reiškia? Ta mergio- 
tė... pistoletas... ko, po galais, jinai tau prišnekėjo? Iš proto 
išsikraustėte! Ji mano... 

Luisas nekantriai tarė: 


253 


— Užsičiaupk. Pats ne blogiau už mane supranti, kodėl 
esu čia. Puikiai girdėjau viską, ką noriu žinoti, o tau bus 
daug lengviau, jei iš karto paaiškinsi, kuo čia dėti Bekeris ir 
jo Žmona... 

Daugiau jis nespėjo pasakyti. Durys staiga atsilapojo, ir į 
virtuvę įgriuvo viena iš didžiausių moterų, kokias tik esu 
mačiusi. 

Ji buvo apsirengusi plačiais flaneliniais ryškiai rožinės 
spalvos naktiniais marškiniais, ant viršaus užsisiautusi mė- 
lyną vilnonį chalatą, o ant nugaros driekėsi standžiai su- 
pintos kasos. Galbūt ji atsibudo anksčiau, kai atvyko Šan- 
doras, tačiau šviesą uždegė tik išgirdusi pirmųjų grumty- 
nių triukšmą, o dabar pistoleto šūvis paskatino ją nulipti 
žemyn. Matyt, jai nė į galvą neatėjo mintis, jog pistoleto 
šūvio naktį vertėtų išsigąsti; buvo visiškai aišku, kad ši mo- 
teriškė atlėkė, sunerimusi dėl dūžtančių indų. Greičiausiai 
ji pamanė, kad gal jos vyras ir svečias pasigėrę per daug 
įsismagino, nes įsiveržė į kambarį kaip uraganas, nedvejo- 
dama ir nieko nebijodama, rankoje laikydama žarsteklį. 

Puoliau užkirsti kelio, atkišusi į ją pistoletą, ir tikriausiai 
atrodžiau kaip Dovydas, mojuojantis mažyte savo svaidyk- 
le prieš Galijotą. 

Ji nekreipė dėmesio. Kilstelėjo ranką, didumo kaip Jork- 
šyro kumpis, nušlavė mane šalin ir pasisuko į vyrus. Esu 
įsitikinusi, kad ne be sąmonės gulintis sutuoktinis ir ne įnir- 
šęs Šandoras, netgi ne Luiso pistoletas privertė ją vieną di- 
dingą akimirką sustingti priešais spintelę. 

— Mano lėkštė! Mano lėkštė! - Tik vėliau Luisas man tai 
išvertė, tačiau susijaudinimo priežastis ir taip buvo aiški. — 
Mano gražioji lėkštė! Griauni mano namus! Vagis! Žudikas! 

Ir, aukštai iškėlusi žarsteklį, ji puolė Luisą. 

Iki šiol nelabai suprantu, kas atsitiko paskui. Pasišokėju- 
si sugriebiau iškeltą moteriškės ranką, tačiau, mėgindama 

išsilaisvinti, ji pradėjo kartu su manimi svirduliuoti po kam- 
barį, ir staiga mudvi atsidūrėme tarp Luiso ir Šandoro. 

Luisas greitai šoko į kitą pusę, kad nepaleistų Šandoro, 
bet buvo per vėlu. 

Šandoras įsikibo į ranką, kurioje Luisas laikė ginklą, kaip 
koks tigras į savo laimikį, ir jiedu ėmė grumtis. Pradžios 
nemačiau, nes buvau per daug užsiėmusi su ponia Beker. 
Kad Luiso priešai tiesiogine prasme neįgytų aiškios persva- 
ros, turėjau žūtbūt sulaikyti tą damą. Net Luisas, maniau, 
vargu ar ryžtųsi šauti į moterį. 

Svarbiausia dabar buvo, kad nenušaučiau jos pati. Dvi 
ar tris įtemptos kovos minutes nieko daugiau nedariau, tik 
iš paskutiniųjų stengiausi nepaleisti rankos, kurioje ponia 
Beker laikė žarsteklį, ir nepamesti ginklo, kai ji mane pur- 
tydama nešiojo po kambarį - kaip kokį terjerą, pakibusį 
pasiutusiai karvei po kaklu. 

Paskui ji staiga išseko. Suglebo lyg prakiuręs grūdų mai- 
šas ir ėmė smegti žemyn, tarsi iš tikrųjų būčiau ją nušovu- 
si. Ačiū Dievui, toje vietoje pasipainiojo kėdė; ant jos abi ir 
sudribome, aš - ant plačių ponios Beker kelių, apsikabinusi 
ją kaip koks žindomas kūdikis. Iš pradžių pamaniau, kad 
kėdė nuo dvigubo svorio sulūžo, bet ne, tai buvo supamasis 
krėslas: linguodamas kaip laivas jūroje ir garsiai girgždė- 
damas, jis galiausiai atsitrenkė į duris, - kaip tik tą akimir- 
ką, kai Timotis, visas išbalęs, žibančiomis akimis, Žvaliai 
įšoko pro langą, užkliuvo už kniūbsčiomis gulinčio Bekerio, 
krisdamas nušlavė nuo stalo puodelį ir nusileido kavos ba- 
loje ant grindų. 

Ko gero, trečiojo žudiko pasirodymas buvo jau per daug 
netgi poniai Beker, arba (kaip įtariau) ją galutinai pribaigė 
tas dūžtantis puodelis - šiaip ar taip, ji palūžo. Savo noru 
pasitraukė iš kovos, sėdėjo suzmekusi krėsle - sunki, nepa- 
judinama - ir tik aimanavo vokiškai; tada aš atsistojau ir 

atėmiau iš jos žarsteklį, o Timotis, nusiritęs nuo jos vyro, 
paėmė tą žarsteklį iš manęs; paskui mudu atsigręžėme pa- 
žiūrėti, kaip kitas uraganas toliau siaubia vargšę virtuvę. 

Abu vyrai atrodė lygūs - Šandoro jėga bei cirko artisto 
įgūdžiai prieš Luiso ištvermę bei specialų pasirengimą. Šan- 
doras tebebuvo įsikibęs į ranką, kurioje Luisas laikė ginklą, 
o Luisas šiurkščiai mėgino išsilaisvinti, kad galėtų vėl nu- 
taikyti pistoletą. Kai atsigręžėme, jiedu, smarkiai susikibę, 
kaip tik trenkėsi į karštą krosnį. Porą šiurpių sekundžių 
Luisas buvo prie jos prispaustas; apkvaitusi neišgirdau, ką 
jis sakė, tačiau Timotis, aiškiai sužavėtas, vėliau prisipaži- 
no, jog per tas dvi sekundes išmoko daugiau negu per šeše- 
rius metus privačioje mokykloje, o tai, be abejo, šį tą reiš- 
kia. Prisimenu, kad Luisas keikėsi, aš spiegiau, Timas šoko 
į priekį, paskui Luiso riešas trakštelėjo, prispaustas prie 
krosnies krašto, pistoletas nuskriejo tolyn ir nučiuožė po 
stalu: tada įniršęs Luisas keliu vožė Šandorui į tarpkojį, su- 
sikibę kūnai sukdamiesi nusvirduliavo į šalį, su baisiausiu 
triukšmu, tarsi būtų lūžęs kurio nors stuburas, atsimušė į 
stalą, o Timotis, iš visų jėgų užsimojęs žarstekliu, per kelis 
colius nepataikė ir išsvaidė į visas puses ant krosnies stovė- 
jusius puodus. 

— Mano puodai! —- sudejavo ponia Beker po tokios šoko 
terapijos. 

— Timai! Tas kitas! - suklykiau, spausdama ją prie 
krėslo. 

Bekeris judėjo, netgi atsistojo ant kojų. Šandoras jį pa- 
matė, kažką riktelėjo, ir vyriškis svirduliuodamas žengė pir- 
myn. 

Bet ne pagelbėti Šandorui. Jis ėjo prie telefono. Jau buvo 
netoli. 

Luisas gana aiškiai tarė: „Sustabdyk jį!“ ir iš paskutinių- 
jų nustūmė Šandorą toliau nuo stalo. Viena Šandoro ranka, 


256 


baisūs plieniniai pirštai, laikė Luisą už gerklės. Mačiau, kaip 
raumenys po tais pirštais išpampo ir patamsėjo. Abu vyrus 
išmušė prakaitas, Šandoras kvėpavo taip, tarsi jam būtų 
prakiurę plaučiai. Paskui, užuot mėginęs ištrūkti, Luisas dar 
labiau prisispaudė prie Šandoro. Abiem rankom jį apkabi- 
no, kilstelėjo, pats visu kūnu kažkaip keistai išsilenkė... ir 
staiga su trenksmu permetė priešininką sau per kelį, tary- 
tum būtų norėjęs sulaužyti jam stuburą. Iš skausmo susi- 
raukęs Šandoras dar bandė persiversti ir ištrūkti, bet Lui- 
sas vėl jį pakėlė ir vožė tiesiai į gerklę - išgirdau šlykštų 
smūgio garsą, kai kietas kumštis atsimušė į minkštą mėsą. 

Bekeris nelietė ragelio. Jis iš visų jėgų plėšė telefono 
laidus. 

— Tuoj pat liaukitės! - suklykiau ir niekam nenaudingą 
pistoletą nuo besigrumiančių vyrų atgręžiau į Bekerį. Jis 
nekreipė į mane dėmesio. Nežinojau, ar man galima į jį 
šauti, be to, abejoju, ar net iš tokio atstumo būčiau patai- 
kiusi. Taigi apsukau ginklą ir šokau artyn. 

Pavėlavau. Timas pripuolė ir trenkė greičiau už mane: 
kai telefono laidai kartu su tinko gabalais bei medžio at- 
plaišomis atitrūko nuo sienos, vargšas Bekeris buvo vėl par- 
tiestas ant grindų ir gulėjo nejudėdamas. 

— Mano lėkštė! - aimanavo ponia Beker. - Mano gražieji 
puodeliai! Johanai! 

— Viskas gerai, - pasakiau netvirtu balsu. - Mes jūsų ne- 
skriausime, mes iš policijos. O, Timai... 

Bet nebereikėjo nei Timo, nei jo žarsteklio. Kova buvo 
baigta. 

Luisas stojosi ant kojų ir tempė aukštyn Šandorą. Šis 
kvėpavo baisiai ir, nors dar šiek tiek priešinosi, neatro- 
dė, kad turėtų daug vilties išsilaisvinti iš negailestingo 
gniaužto. 

Berods žengiau artyn, tačiau Timas mane pagavo ir su- 
laikė. Jis anksčiau už mane suvokė, kas čia vyksta. 

Šandoras, visas išpiltas prakaito, žingsnis po žingsnio 
buvo stumiamas prie krosnies. 

Tai truko vos kelias sekundes. Taip ir nesupratau, ką Lui- 
sas daro. Tik išgirdau Šandorą neatpažįstamu balsu klau- 
siant: 

— Ką nori žinoti? — O paskui greitai, išgąstingai: - Viską 
pasakysiu! Ko nori? 

— Apie tai pašnekėsime vėliau, - atsakė Luisas. 

Suėmes Šandorą už riešo, jis pritraukė jo ranką arčiau ir 
ėmė spausti ją žemyn, prie krosnies, kur ką tik stovėjo ka- 
vinukas. 

Šandoras neišleido nė garso. Tik Timotis garsiai įkvėpė 
oro, 0 aš lyg ir sušukau: 

— Luisai! Ne! 

Tačiau Luisas mūsų tarytum nematė. 

Viskas vyko lėtai. Neskubėdamas, colis po colio, vis la- 
biau pilamas prakaito, Luisas lenkė ranką žemyn. 

— Tikriausiai šita ranka? — tarė jis, ir vieną sekundės 
dalį; ne ilgiau, palaikė ją prispaudęs prie įkaitusios gele- 
žies. 

Šandoras sužviegė. Luisas jį atitraukė, nesipriešinantį 
šiurkščiai pasodino ant artimiausios kėdės ir paėmė iš ma- 
nęs ginklą. 

Tačiau to nereikėjo. Šandoras sėdėjo susmukęs, čiūčiuo- 
damas nudegintą plaštaką. 

— Daugiau nelaidysi rankų, - tyliai tarė mano vyras. 

Porą sekundžių jis taip stovėjo, kol atgavo kvapą ir ap- 
žvelgė uragano padarinius: be sąmonės gulintį Bekerį, nu- 
draskytus telefono laidus, supamajame krėsle šniurkšinčią 
moterį, Timą su žarstekliu ir mane, tikriausiai išbalusią kaip 
ir jis, drebančią, išsproginusią akis. 

Pirmiausia atsipeikėjo Timotis. Nuropojo po stalu ir ne- 
trukus vėl išlindo, atsargiai laikydamas ginklą - brangiąją 
„Berettą“. 

— Esi šaunus vyras, - tarė Luisas. Jis nusišypsojo mums 
abiem, nusibraukė nuo akių plaukus ir vėl atrodė visai žmo- 
niškas. - Van, mieloji, kaip manai, ar liko kavos? Išpilstyk, 
gerai, kol mudu su Timu surišime šituos niekšus. Tada jie 
galės papasakoti visa kita, ką aš noriu žinoti. 


DviIDEŠIMTAS SKYRIUS 


Įkalintas tarp juodų, pragariškų bėgių. 


Dž. Kitsas „Šv.Agnesės išvakarės“ 


Išėję iš viešbučio, mudu su Timočiu net nustebome, kad jau 
visai šviesu. Debesys arba rūkas tebekabojo aplink kalno 
viršūnę, todėl toli negalėjome žvalgytis, bet matomumas da- 
bar siekė du ar tris šimtus jardų, ir dangus vis giedrėjo. 
Oras atrodė retas, papilkėjęs ir vėsus, tačiau kava buvo ste- 
buklingai mus atgaivinusi. 

— Gal numanai, kelinta dabar valanda? - paklausiau. - 
Nepasiėmiau laikrodžio. 

- Aš irgi, bet Žvilgtelėjau į laikrodį virtuvėje. Dabar maž- 
daug pusė penkių. 

— Gerai, kad nors to nesudaužėme. Vargšė ponia Beker. 
Luisas beveik įsitikinęs, kad ji nieko nežino, taigi skaudžiau- 
sias smūgis - išsiskyrimas su vyru - jai dar priešakyje. 

— Manau, kad skaudžiausias smūgis buvo tie indai. 

— Gal tu ir teisus. O Dieve, ir žolė dar šlapia. Bjaūriai 
šalta, ar ne? 

— Argi mums tai svarbu? - žvaliai tarė Timotis. - Mes juk 
neįbauginami. Arčis Gudvinas irgi bėgo. 

— Tu bent šiek tiek pamiegojai, - irzliai pasakiau, - 0 
aš ne. 

— Tiesa, - sutiko jis. - Be to, tau tikrai nebuvo lengva, kai 
lakstei po stogą. 

— Tau berods irgi, kai gavai į galvą arklidėje? O gal tokie 
dalykai tavęs netrikdo? Dėl Dievo meilės, nelėk taip greitai. 
Žolė velniškai slidi, be to, čia daugybė palaidų akmenų. Ir 
dar nešiesi tą daiktą! 

„Tas daiktas“ buvo automatinis Šandoro ginklas, kurį Ti- 
motis laikė labai jau nerūpestingai, - toks elgesys man kėlė 
ir baimę, ir pasigėrėjimą. 

— Tikiuosi, tu apie juos nutuoki? 

— Na, žinoma, tai visai nesudėtinga. Tiesą sakant, daik- 
čiukas neblogas. Mano senelis turėjo seną „Liugerį“, likusį 
nuo karo. Pirmojo karo. Juo medžiojau triušius. 

— Ak tu, bjaurus berniūkšti!.. Niekada nebūčiau pama- 
niusi. 

— Ą, - linksmai atsakė jis, - nė vieno nenušoviau. Ar bent 
supranti, kaip sunku pataikyti į triušį iš „Liugerio“? 

— Ko gero, nesuprantu. 

— Tiesą sakant, tai išvis neįmanoma. Mano rankos kol 
kas nesuteptos krauju, nors nežinau, kaip bus toliau. Ne- 
blogai pasidaužėme toje virtuvėje, ar ne? Kodėl jis ap- 
svilino Šandorui ranką? Norėjo išgąsdinti, kad privers- 
tų kalbėti? 

— Nemanau. Tai buvo asmeninis reikalas. 

— 0? Prisimenu, jis taip ir sakė. Turi galvoje, kad jie jau 
buvo susikibę kur nors cirke? 

Papurčiau galvą: 

— Šandoras man trenkė. 

Jo žvilgsnis nukrypo į sumuštą mano veidą: 

— O... 0, matau. - Aš irgi mačiau, jog Timas jau ne šiaip 
žavisi, o tiesiog dievina Luisą. Susitaikiusi su tokiu likimu, 
pagalvojau, kad vyrai kai kuriais atžvilgiais visiškai nesi- 
keičia ir yra primityvūs. Ką gi, vargu ar turėjau teisę ieškoti 
priekabių. Ir pati reagavau gana primityviai, kai mano vy- 
ras virtuvėje atkeršijo pagal principą „akis už akį“. Tiesa, 
dabar dėl to jaučiau šiokią tokią gėdą, tačiau tai menkas 
pateisinimas. 

— Kad ir kokia būtų buvusi priežastis, - tarė Timas, - 
suveikė kuo puikiausiai. Išklojo viską neraginamas. Ar tu 
ką nors supratai? 

— Ne, - atsakiau. Per tą trumpą apklausą - kadangi Lui- 
sas tardė ir Bekerius - buvo kalbama vokiškai. - Tikiuosi, 
dabar man papasakosi. 

Taigi, kai apsupti tos pilkšvos drėgmės skubėjome že- 
myn, jis man persakė pagrindinius dalykus. Kas buvo svar- 
biausia mums, aš jau žinojau: kad Šandoras (tai Luisas nu- 
girdo dar neįšokęs į kambarį) visgi sugebėjo paslėpti prekę 
pakeliui į kalną - medyje, toje geležinkelio atkarpoje, kurią 
mudu su Luisu kirtome tiesiai. Į viešbutį jis atėjo tik kelio- 
mis minutėmis anksčiau už mus ir tebepasakojo Bekeriui 
apie savo sprukimą su visais narkotikais, kai Luisas prity- 
kino prie lango paklausyti. Tačiau tai Luisas, ko gero, būtų 
ištraukęs iš jų ir vėliau: didžiausia sėkmė buvo teisingai 
pasirinktas puolimo laikas. Prie lango jis užtruko pakanka- 
mai ilgai, kad išgirstų telefono Vienoje numerį, kurį Šando- 
ras pasakė į ragelį. 

Taigi dėl Šandoro didelių sunkumų neiškilo. Timas buvo 
teisus: pati mačiau, kaip tas niekšas viską išklojo nesispy- 
riodamas. Manau, kad jis ne tik išsigando Luiso, bet ir tikė- 
josi, išdavęs bendrininkus, sulaukti švelnesnės bausmės. Be- 
keris irgi pasekė jo pavyzdžiu. Iš pradžių jis dar šaukė, kad 

Šandoras tylėtų, bet greitai prakalbo kitaip, kai suvokė, kiek 
daug Luisas žino. Ir netrukus visokie faktai bei vardai ėmė 
lįsti į paviršių... 

— Kol kas ne viskas aišku, - tarė Timas, - bet jie tik pa- 
siuntiniai. Luisas sako, jog dar nemažai sužinos, kai polici- 
ja pradės kratyti viešbutį, be to, jam pavyko išgirsti numerį 
Vienoje, kol Šandoras numetė ragelį. Žinoma, telefonistė 
galėjo ir sujungti, nežinodama, kad Šandoras nebelaukia, 
tai būtų lyg ir perspėjimas aniems, Vienoje; tačiau Luisas 
sako, kad jie tikriausiai nepuls, kaip kokie arabai, vynioti 
palapinių vien todėl, kad kažkas galbūt surinko ne tą nu- 
merį; o jeigu ir pamėgintų, Interpolas neleis jiems pranyk- 
ti. Šiaip ar taip, Interpolas vis tiek įspraus kur nors savo 
pleištą ir pralauš tą ratą. Ko gero, jei Šandoras gabendavo 
prekę į Vengriją per Jugoslaviją, Interpolas galėtų surengti 
pasalą ir sugaudyti visus aname gale. Bent jau Luisas taip 
mano. 

Vogčiomis nužvelgiau Timotį; mano dėmesį patraukė ta- 
rytum pasikeitęs jo balsas. Negaliu sakyti, kad jis šnekėjo iš 
aukšto ar globėjiškai, ir tikrai neatrodė pasipūtęs; bet jo 
kalbos tonas, be jokios abejonės, buvo toks, koks pasidaro 
netgi maloniausių vyriškių, kai jie leidžia moteriai akies 
krašteliu žvilgtelėti į Vyrų Pasaulį. Timotis aiškiai buvo įstojęs 
į uždarą klubą. 

Todėl ne visai be ryšio pasakiau: 

— Jis irgi tavimi žavisi. O dabar, dėl Dievo meilės, gal 
rasime tą nelemtą medį, kuriame Šandoras sakė paslėpęs 
savo šlamštą. 

— Atkarpoje tarp dviejų tunelių. Vieniša, vėjo aplaužyta 
pušis. Beveik kaip vienaakis šlubas kinas, - linksmai tarė 
Timotis. - Nesijaudink, rasime! Štai, ir vėl bėgiai. 

Gana greitai per žole apaugusius akmenis nulipome pir- 
muoju ilgu šlaitu Žemyn, tiesiai kirsdami geležinkelio kilpą. 

Ji buvo išlinkusi gal per ketvirtį mylios į dešinę, bet apačio- 
je, maždaug už dviejų šimtų penkiasdešimties jardų nuo 
mūsų, vėl užsirietusi atgal. Matėme tik blyškų rėžį uoloje, 
kur vingiavo bėgiai, o už jų pilkšvuose ryto toliuose lyg vai- 
duokliai šmėkšojo tamsūs krūmai. Žolė buvo permirkusi. 
Tanki velėna žliugsėjo po mūsų kojomis kaip kempinė, o 
ilgesni kuokštai, apsunkę nuo blausių krištolinių lašų, lin- 
gavo apie blauzdas ir šlapino iki kelių. Tarp pilkų akmenų 
kyšojo daugybė didelių violetinių gencijonų, kaip tik besi- 
skleidžiančių; tokia grožybė tikrai būtų mane sustabdžiusi, 
bet ne dabar. Tiesą sakant, aš netgi per daug nesistengiau 
ant jų neužlipti - lėkiau Žemyn, norėdama kuo mažiau su- 
gaišti. 

Netrukus priėjome negilią išėmą, kur buvo nutiesti bė- 
giai, ir aš į ją įšokau, dusliai atsitrenkdama kojomis. Timo- 
tis už manęs paslydo ant šlapios žolės, prarado pusiausvy- 
rą, kažką riktelėjo ir ėmė dardėti žemyn, kartu ridendamas 
akmenis. 

— Atsargiai! Neužsigavai? 

— Ne. Atleisk. Gaila, neapsiaviau sportbačių. Su šitais ba- 
bėgių ruožą po šituo? 

— Iš čia - ne. Šlaitas ne toks status, bet eisime tiesiai 
tolyn. 

Vėl per kuokštais kyšančią kalnų žolę bėgome į apačią. 
Timotis dabar lėkė pirmas. Matomumas vis gerėjo, ir net 
spalvos prieš saulėtekį darėsi šiltesnės. Šioje šlaito vietoje 
krūmų buvo daugiau: tankiomis grupelėmis žėlė kadagiai 
bei rododendrai, o kartais dideliu ratu tekdavo apeiti se- 
niai uolose atsiradusias daubas, klastingai apaugusias da- 
giais bei aukšta žole. 

Timotis priešais mane sulėtino greitį, susimėtė lyg pėd- 
saką pametęs skalikas, paskui sustojo. Priėjau prie jo. 

— Kas atsitiko? 

— Nematau geležinkelio. Juk turėtų būti ten? - Išsigan- 
dęs atsigręžė į mane: - Gal pasiklydome? Užsirietęs į kairę, 
toliau turėjo eiti aplink, kita kalno puse. Tikriausiai išvis ne 
ten pasukome... Čia visur panašiai atrodo. Gaila, kad nieko 
nematyti toliau... Jei matytume, kas apačioje, gal įžiūrėtu- 
me ežerą, kaimą ir visa kita, tada žinotume, kur esame. 
Kaip manai, gal geriau būtų grįžti, susirasti geležinkelį ir 
tada eiti palei jį? 

— Jokiu būdu. Neįsivaizduoju, kaip galėjome pasiklysti. 
Palauk, Timai, pastovėk ramiai. Kas akimirką matyti vis 
toliau... Žiūrėk ten... Ne, labiau į dešinę. Tas medis, nu- 
džiūvęs, su perskilusiu kamienu... Jis taip ir pasakojo. Gal 
čia ir bus tas? Tiesiai į taikinį, tik pamanyk! Eime! 

Jau bėgau žemyn, bet jis sugriebė mane už rankos: 

— O kur geležinkelis? Sakė, jog tarp dviejų tunelių. 

— Nejaugi nesupranti? — tarstelėjau per petį. - Todėl ir 
nematome bėgių... Tikriausiai kaip tik einame skersai vir- 
šutinio tunelio. Tarp dviejų tunelių - vadinasi, bėgiai bus 
išėmoje. Galvą dedu, kad jie ten, po uola, ant kurios aUBBE ta 
pušis. Eikš, pažiūrėkim. 

Be abejo, taip ir buvo. Negyva pušis - drevėta ir perski- 
lusi į dvi dalis - stovėjo tvirtai įsikibusi į neaukštą uolą, o 
žemiau, už kokių penkiolikos pėdų į apačią nuo išlindusių 
šaknų, blizgėjo bėgiai. Už septyniasdešimties jardų žiojėjo 
juoda pirmojo tunelio anga, o kitoje pusėje, irgi tokiu pačiu 
atstumu, buvo matyti įvažiavimas į antrąjį. Šios vietos ir 
ieškojome. 

— Tai bent sekasi! - pasakiau. - Štai. Tikras radaras, 
ar ne? 

— Gal šitaip užuodi ir alkoholį, ne tik narkotikus? - pa- 
klausė Timotis. - Vanesa Marč, narkotikų ieškotoja. Nuo- 
stabu! Dabar pažiūrėkim! 

siekti nebus taip lengva, kaip iš pradžių atrodė. Šešių colių 
platumo takelis, kurį tikriausiai buvo pramynusios gana at- 
letiškos ožkos, raitėsi žemyn, geležinkelio sankasos link. 
Reikėjo išsukti iš šio takelio, tvirtai įsikibti į nudžiūvusio 
medžio kamieną ir pasiekti aiškiai matomą slaptavietę — 
drevę maždaug penkių pėdų aukštyje nuo žemės. 

— Šuoliai virš liepsnojančios žemės, - tarė Timotis. - Šan- 
dorui būtų visai nesunku. Ką gi, verčiau leisk man pamė- 
ginti. Ir eik žemyn, numesiu tau paketus. 

— Jeigu jie ten yra. 

— Jeigu jie ten yra, - linktelėjo jis ir nedrąsiai uždėjo koją 
ant išlindusios šaknies, o aš taip pat nedrąsiai praslinkau 
pro jį ir iš lėto ožkų taku ėmiau lipti žemyn, sankasos link. 

Jie iš tikrųjų ten buvo. Kai Timas, prigludęs prie medžio 
kaip beždžionė, pagaliau įkišo ranką į drevę, išgirdau vos 
prislopintą pergalės šūksnį: 

— Jaučiu, kad yra! Negaliu užlipti aukščiau, nematau, 
bet štai vieno kampelis... du... taip, trys... 

— Sakė, kad aštuoni. Vieną tu pats turi, vadinasi, medyje 
turi būti septyni. 

— Dar vienas, jau keturi. Bijau atsistoti. Jei užlipčiau šiek 
tiek aukščiau, gal pasiekčiau dugną. Taip... penki, šeši... 
septyni. Viešpatie, kaip šlykštu kišti ranką į drevę. Atrodo, 
kad kokia voverė tuoj suleis dantis. 

— Jeigu Luisas teisus, keista, kad tas šlamštas nesikan- 
džioja. Gal pradėk po vieną mesti man? 

— Gerai, - atsakė Timas, ir pirmasis paketas švilptelėjo 
žemyn. Jis buvo tvirtas, pailgas ir plokščias, suvyniotas į 
vandeniui nepralaidžią plėvelę ir užlydytas; pačiupinėjus 
atrodė, kad viduje sudėti keli mažesni. Kelių šimtų svarų 
vertės mirtį nešantys sapnai. Įsikišau į striukės kišenę. — 

Gerai, mesk dar! - Paeiliui krito visi kiti; pusę susigrūdau 
sau, 0 kiek netilpo, palikau Timui. 

— Štai, - tarė jis iš viršaus, - berods visi. Ar septyni? 

— Taip, septyni, daugiau nebeieškok; manau, jis nemela- 
vo. Atsargiai! 

— Viskas gerai, laikausi kaip banderlogas. Ne, daugiau 
tikrai nėra. Lipu žemyn. 

Timotis jau buvo nusliuogęs nuo medžio šaknų ir kaip 
tik žengė ant ožkų tako, kai tai atsitiko. Nežinau, ar užlipo 
ant kokios atplaišos, ar su tais nelemtais batais paslydo ant 
šlapios uolos, - šiaip ar taip, jis pargriuvo, kojomis į priekį 
ėmė čiuožti žemyn, sankasos link, ir jau būtų įkritęs į ten 
esantį siaurą drenažo griovį, pilną suskaldytų akmenų, bet, 
iš paskutiniųjų mėgindamas išsigelbėti, staiga plačiai išsi- 
skėtęs šoko pirmyn, išvengė to pavojaus ir nusileido tiesiai 
ant geležinkelio. 

Nudribo bet kaip, kojomis rausdamas šlapią žvyrą; kai- 
rioji jo pėda smarkiai atsitrenkė į metalinį bėgį, o dešinioji 
vos vos praslydo, užtat užkliuvo už truputį pakeltos viduri- 
nės, krumplinį ratą laikančios juostos; garsiai surikęs iš 
skausmo, Timotis nerangiai išsiskėtė man po kojomis, tarp 
išmėtytų paketų, kuriuos buvau jam palikusi. 

— Timai, Timai! Ar nesusižeidei? 

Puoliau ant kelių prie jo. Jis nė nemėgino keltis, sėdėjo 
keistai išsiskėtriojęs ant bėgių. Galva buvo nukabusi žemyn. 
Paskui ėmė sunkiai šnopšti iš skausmo, visu kūnu palinkęs 
prie dešiniosios pėdos. 

— Man... man atrodo, įstrigo... koja... O Dieve... turbūt 
lūžo... 

— Leisk, pažiūrėsiu. O, Timai! 

Taip, dešinioji pėda. Kai jis krito, čiuoždamas kojomis į 
priekį, ji įlindo į siaurą plyšelį po truputį nuo Žvyro pakeltu 
viduriniu bėgiu, kietas bato padas įstrigo, o koja taip ir liko 
persukta nežmonišku kampu. 

— Palauk, pamėginsiu ištraukti. 

Kad ir kiek galynėjausi su tuo batu, vis tiek nepajėgiau 
išjudinti, be to, nors Timotis jau buvo susitvardęs ir neišlei- 
do nė garso, bijojau, kad visaip tampydama dar labiau jo 
nesužeisčiau. 

— Pirmiausia batą išvarstysime, tada gal pavyks ištraukti 
koją. 

Raišteliai, žinoma, buvo permirkę ir tvirtai sumazgyti. 

— Reikės nupjauti, - pasakiau. - Ar turi peilį ? 

— Ką? - Jis buvo labai išbalęs, veidas išmuštas prakaito. 
Atrodė, jog tuoj nualps. Kartą pati buvau smarkiai patem- 
pusi kulkšnies sausgysles, todėl puikiai prisiminiau kartu 
su skausmu juntamą šleikštulį. 

— Peilį. Ar turi kišeninį peiliuką? 

Jis papurtė galvą: 

— Deja, ne. 

Prikandusi lūpą, mėginau atmazgyti raištelius. Aš irgi nie- 
ko tokio neturėjau, net nagų dildės, o Timo koja sparčiai 
tino. Po kelias minutes užtrukusių beviltiškų pastangų, nu- 
silaužusi nagą, pagaliau pasidaviau. Supratau, kad bato vis 
tiek greitai nenumausime, neperpjovę odos. Pagraibiusi Žvy- 
rą, suradau akmenį aštriu kraštu, bet vos kelias akimirkas 
pabrūžinusi, turėjau liautis. Neįmanoma perpjauti bato ant 
sutinusios kojos. 

— Pamėginsiu iškasti žvyrą iš po tavo pėdos. Gal tada at- 
laisvinsime batą. - Bet pradėjusi gremžti žemę po bėgiu, 
pamačiau, kad apačioje kieta uola. Nieko negalėjau pada- 
ryti. Ir nedrįsau ko nors imtis. Kiek supratau, koja buvo 
lūžusi, todėl bijojau, kad iš skausmo dantis sukandęs vaiki- 
nukas daugiau neištvers. 

Vis tiek galiausiai pats Timotis pasiūlė vienintelę galimą 
išeitį: 

„- Turėsi taip ir palikti. Viena nepajėgsi. Eik ieškoti pagal- 
bos. Nieko man neatsitiks. Ne taip jau blogai, kai nebrūži- 

ni, o jeigu dar truputį pasisukčiau... aha, taip geriau. Vis- 
kas bus gerai. Iš tikrųjų. Aš... aš pailsėsiu, paskui vėl pa- 
mėginsiu. Be to, dabar svarbiausia Luisas. Verčiau pada- 
ryk, kaip jis liepė, ir atsiųsk ką nors į pagalbą. Net jei mane 
ištrauktum, vis tiek nenuneštum į pakalnę. Nagi, tau teks 
mane palikti. 

— Timai, bijau, bet... 

— Tai vienintelė išeitis. - Dėl suprantamų priežasčių jam 
nesinorėjo daug šnekėti. - Eik žemyn, prie telefono. Pasi- 
imk ginklą. Numečiau ten. 

Paėmiau į šoną nulėkusį pistoletą ir įbrukau jam į 
ranką: 

— Man nereikės. Verčiau paliksiu tau. Štai. Gerai, einu. 
Pasistengsiu kuo greičiau. 

— Nepamiršk narkotikų. Geriau pasiimk visus. Man nela- 
bai patiktų sėdėti čia įstrigusiam tarp šitų maišelių, netgi 
su ginklu. - Jis šiaip taip nusišypsojo: - Sėkmės! 

— Ir tau. 

Apsisukau ir pasileidau bėgti. 

Kai pasiekiau pirmuosius padrikai augančius medžius 
miško pakraštyje, jau kilo saulė. 


Net nustebau, radusi ir blokpostą, ir džipą, ir karjerą tiks- 
liai tokius, kokius buvome palikę, tik dabar ši vieta, nu- 
tvieksta pro pušis besiskverbiančios ankstyvo ryto saulės, 
nebeatrodė vaiduokliškai niūri - greičiau panaši į mirgantį 
auksinių spindulių bei ryškiai mėlynų šešėlių paveikslą. Dė- 
kodaimna Dievui bent už tai, pralėkiau pro karjerą ir keliu 
bėgau tolyn, į mišką. 

„Mersedesas“ stovėjo kur Palšias O netoliese, po nedi- 

deliu akmeniu šalia smulkių raudongalvių šungrybių, buvo 
raktelis. Atsirakinusi įlipau į vidų, nusivilkau striukę su pūp- 
sančiomis sunkiomis kišenėmis, numečiau ją ant galinės 
sėdynės ir įjungiau variklį. Užsivedė iš karto. Padangomis 
rausdamas žvyrą, „Mersedesas“ šoko į priekį; atsargiai įsu- 
kau į vėžių išvagotą keliuką ir ėmiau riedėti žemyn. 

Automobilis buvo sunkus, daug sunkesnis negu tie, ku- 
riuos anksčiau man teko vairuoti, o posūkiai - staigūs. Tu- 
rėjau iš paskutiniųjų stengtis nepasiduoti skubotumui, iš- 
stumti iš sąmonės mintis apie pavojų ir galvoti tik apie tai, 
kaip tokiu galingu automobiliu įveikti tą nemalonią ir sudė- 
tingą kelio atkarpą. Negalėjau net įsivaizduoti, ką būčiau 
dariusi, jei kas nors tuo metu būtų važiavęs į viršų... 

Gerai, kad buvo šviesu. Saulė jau spindėjo aukštai, ir vi- 
sisukau langą ir įleidau vėsaus, kvapnaus oro. Paukščiai 
čiulbėjo lyg pašėlę, tarytum pavasarį. Paskui visai netoli man 
pasigirdo gaidžio giedojimas, ir kažkur, dar arčiau, sušvil- 
pė traukinys. Nuotaika nejučia pagerėjo. Buvo rytas, dan- 
guje švietė saulė, ir netrukus visa tai turėjo pasibaigti. 

Kelias lanku juosė tankiai sužėlusias pušis, po manimi 
dabar driekėsi žali, banguoti priekalniai, už jų blizgėjo baž- 
nyčios bokštas bei ežeras. Iš sodybos kamino kilo dūmai. 
Netrukus šiek tiek toliau, už tankios pušų juostos, pastebė- 
jau kitą dūmų stulpą, šįkart juodų, ir pamaniau, jog tik- 
riausiai jau dirba kokia gamykla. Ryto šviesoje šis taikus 
pastoralinis vaizdelis neatrodė grėsmingas. Reikėjo tik va- 
žiuoti į tą gražų kaimelį ir užeiti į viešbutį. Neabejojau, kad 
jie ten jau atsikėlę ir kas nors kalbės angliškai, be to, ten 
juk buvome matę telefoną... 

Atsargiai apvažiavau paskutinę kilpą ir paleidau „Mer- 
sedesą“ tiesiu šlaitu žemyn, pro geležinkelio stotelę, kaimo 
link. Prisimenu, jog prie stotelės stabtelėjau tik todėl, kad 
pastebėjau pravirus vartus ir vyriškį mėlynu kombinezonu, 

šluojantį neilgą platformą tarp mažytės bilietų kasos ir at- 
sarginio kelio, kur stovėjo traukinys: juokingas palinkęs gar- 
vežiukas ir trys vagonai, jau pasirengę dienos darbui. Ten 
tikrai turėjo būti telefonas. 

Vyriškis mane matė. Jis liovėsi šlavęs ir pakėlė galvą. 
Sustabdžiau automobilį ir ligi pusės išlindau pro langą: 

— Atleiskite, ar kalbate angliškai? 

Jis prisidėjo ranką prie ausies, paskui, savo lėtumu ma- 
ne tiesiog siutindamas, paguldė šluotą ir žengė artyn. Ne- 
galėdama persiplėšti tarp noro važiuoti toliau, negaišti lai- 
ko, ir troškimo tuoj pat pripulti prie artimiausio telefono, 
staigiai atidariau dureles, iššokau ir pro vartus bėgau jo 
pasitikti. 

— Atleiskite, ar kalbate angliškai? 

Berods jis pasakė „ne“ ir berods pradėjo be atodairos 
berti visiškai nesuprantamus vokiškus žodžius, bet aš ne- 
beklausiau. 

Šioje stotelėje buvo du atsarginiai keliai. Viename stovė- 
jo tas traukinys su žemyn nulinkusiu garvežiuku, pasiren- 
gusiu per kalnus stumti savo tris vagonus, o kitas kelias 
buvo tuščias. Nuo jo spindintys bėgiai ėjo pušyno link. O 
dar toliau, toje pačioje pusėje, už pirmosios medžiais apau- 
gusios kalvos dabar išvydau anuos tirštus, juodus dūmus, 
kurie, mano manymu, turėjo rūkti iš gamyklos kamino. Ir 
staiga prisiminiau du dalykus: tą dūmų stulpą, kurį Jozefas 
pavadino „ugnies mašina“ arba „liepsnojančiu Eliju“, ir prieš 
tris minutes girdėtą garvežio švilpimą. 

Kaip įgelta atsisukau į vyriškį ir pirštu parodžiau aukš- 
tyn, kur vingiavo geležinkelis: 

— Ten! Tas! Traukinys? Traukinys? 

Jis buvo senyvo amžiaus, su nukarusiais ūsais ir pavan- 
denijusiomis melsvomis akimis, nuo kurių tikriausiai spin- 
duliais plito juoko raukšlelės, bet dabar tos ankstyvą rytą 

dar traiškanotos akys iš nuostabos prisimerkė. Jis žiūrėjo į 
mane nieko nesuprasdamas. Aš vėl, tarytum paklaikusi pan- 
tomimos artistė, mostelėjau į stovintį traukinį, į dūmus virš 
medžių ir į bėgius; paskui pirštu pabaksnojau sau į riešą. 

— Laikas... pirmasis traukinys... septynios valandos... Sie- 
ben Uhr... traukinys... išvažiavo? 

Senis kryptelėjo galvą į sieną už nugaros, kur tik dabar 
pastebėjau stoties laikrodį, rodantį pusę šešių, o paskui, 
kaip ir aš mostaguodamas į dūmus kalno šlaite, vėl ėmė 
balbatuoti vokiškai. 

Bet ir taip jau buvo aišku. Mačiau, kaip juodieji dūmai 
lėtai, bet nepermaldaujamai tarp medžių kilo į viršų, o pas- 
kui dar aukščiau, ant saulės nušviestos žavingos apvalios 
kalvos išvydau ir judantį garvežį: jis buvo visiškai toks pat, 
kaip ir stovintis stotyje, tačiau stūmė tik vieną vagoną. Net- 
gi ne vagoną, o kažin kokį prekinį vagonėlį... 

Senis šalia manęs tarė: „Gasthaus... Cafė“, ir vėl ėmė 
gestikuliuoti, rodydamas į traukinį, stovintį atsarginiame 
kelyje. Netgi šnekėdamas gryniausia anglų kalba, nebūtų 
paaiškinęs geriau. Dabar viską supratau kuo puikiausiai. 
Mano įsimintame tvarkaraštyje, be abejo, buvo tik tie trau- 
kiniai, kurie veža turistus, ir pirmasis iš tikrųjų turėjo iš- 
vykti septintą. Tačiau niekam į galvą, matyt, nešovė mintis 
ten parašyti, kad penktą valandą trisdešimt minučių garve- 
žys gabena maisto produktus restoranui. 

Vokiškai ar ne vokiškai, telefonu vis tiek nieko negalėjau 
padaryti. Senis kažką tebeaiškino - labai noriai, maloniai, 
tikriausiai patenkintas, radęs klausytoją tokiu absurdišku 
paros metu. Aš berods pasakiau „ačiū“ ir palikau jį ten vie- 
ną šnekėti toliau. 

Laimė, buvo pakankamai vietos apsisukti. „Mersedesas“ 
aplėkė ratą kaip bumerangas, ir aš vėl skriejau tuo šlykščiu 
keliuku - nerūpestingai, į nieką nekreipdama dėmesio, tar- 
si tai būtų buvusi kokia Strada Del Sol. 

DvIDEšIMT PIRMAS SKYRIUS 


Visų geriausi mūs veiksmai 
Dažnokai baigiasi kvailai. 


Samiuelis Batleris „Satyra apie žmogaus 
silpnumą ir kančias“ 


Važiuoti į kalną bent jau atrodė šiek tiek lengviau, negu 
nuo jo nusileisti. 

Riedėdama į apačią, buvau per daug susirūpinusi, kad 
pastebėčiau ką nors dar, ne tik žvyruotą kelio paviršių, o 
kai kilome aukštyn prieš aušrą, buvo tamsu, be to, visą lai- 
ką krapščiausi su žibintuvėliu bei žemėlapiu. Dabar, vai- 
ruodama tą didelį automobilį, tarsi bombonešį, į viršų, iš 
paskutiniųjų stengiausi prisiminti, kur šis pasibaisėtinas 
žvyrkelis labiausiai priartėja prie geležinkelio. 

Berods buvo tik dvi tokios vietos. Už kelių vingių nuo 
stoties kelias susiėjo su traukinio bėgiais ir maždaug šimtą 
jardų vingiavo lygiagrečiai, o toliau, priešais statų šlaitą, 
geležinkelis suko į kairę, palei kalno pakraštį, tuo tarpu ma- 
no keliukas darė didelę kilpą į dešinę, žemiau miško ribos. 
Antroji vieta buvo prie karjero - kelio pabaigoje. Supratau, 
jog tai bus paskutinė galimybė pagauti traukinį. 

Šaltakraujiškai mąstydama, vargu ar būčiau turėjusi vil- 
ties, jog spėsiu tai padaryti, bet aš nemąsčiau, netgi negal- 
vojau, kas atsitiktų, jei ties kuriuo nors staigiu posūkiu ne- 
suvaldyčiau sunkaus automobilio. Jis buvo toks sunkus, ir 
kelias toks pavojingas, kad paprasčiausiai neturėjau lais- 
vos rankos pavaroms, taigi visą laiką važiavau antra ir skrie- 
jau vingiais net skersomis, negailėdama nei padangų, nei 

dažų. Jau po visko pastebėjome, kad įlenktas stebulės dang- 
telis ir smarkiai įbrėžtas kairysis šonas, bet aš tikrai neži- 
nau, kaip tai nutiko. Tik lėkiau kuo greičiau į kalną ir mėgi- 
nau prisiminti, ar dar toli ta vieta, kur kelias priartėja prie 
geležinkelio. 

Įveikusi penktą ar šeštą posūkį, šiek tiek lengvesnį negu 
ankstesnieji, priešais išvydau beveik tiesią proskyną tarp 
medžių, pro kuriuos plieskė jau kaitri saulė, skersiniais ruo- 
žais subrūkšniavusi išvažinėtą kelią, kaip pabėgiai geležin- 
kelį. Proskynos gale kybojo truputį į šalį nupūstas juodas 
garvežio dūmų debesis. 

Spūstelėjau pedalą. Šešėlių ruožai susiliejo į ištisinę vir- 
pančią juostą. Ir staiga kairėje atsiradę blizgantys bėgiai 
priartėjo prie kelio. 

Maždaug šimtą trisdešimt jardų geležinkelis ir miško ke- 
liukas ėjo greta. Ši bėgių atkarpa buvo tuščia, bet juodi dū- 
mai tebekybojo tarp medžių šakų. Tvirtai laikydama vairą 
siaurame kelyje, kiek pajėgiau išlindau pro langą ir įtem- 
pusi akis žiūrėjau į priekį, kol geležinkelis dingo miško tan- 
kmėje, kur uolos paslėpė jį nuo saulės. 

Jis buvo ten. Pastebėjau juodą, kvadratinį garvežiuko už- 
pakalį su kabančia lempa, uždegama, kai kalnuose tvyro 
rūkas; dabar ji siūbavo kaip raudona akis ir galiausiai din- 
go medžių tunelyje. O į viršų kamuoliais veržėsi tamsūs, 
grėsmingi dūmai. 

Traukinys važiavo lėtai - šlaitas ten buvo toks status, kad 
net mačiau vagonėlio stogą anapus garvežio, o dar toliau ir 
tą dantytą juostą, į kurią kabindamasis garvežys kopė aukš- 
tyn - krumplys po krumplio, vis išpūsdamas dūmus. Kabi- 
noje buvo du žmonės: vienas, palinkęs į priekį, stebėjo bė- 
gius, o kitas susikaupęs mėgino atkimšti kažką panašaus į 
alaus butelį. Uždėjau ranką ant signalo ir laikiau nuspau- 
dusi. 

Noriu pagirti „Mersedesą“: jo signalas - kaip griaustinio 

trenksmas Paskutinio teismo dieną. „Liepsnojantis Elijas“ 
tikriausiai ir pats nemažai triukšmavo, bet mano signalas 
tiesiog perskrodė mišką. 

Abu vyriškiai išsigandę apsidairė. Persisvėriau pro lan- 
gą ir ėmiau lyg paklaikusi mojuoti, šaukdama - nors tai 
atrodė beviltiška - patį tinkamiausią vokišką žodį, kokį pa- 
vyko prisiminti: Achtung! Achtung! Po kankinamos kelių 
sekundžių tylos pamačiau, kad vienas iš jų - mašinistas — 
tiesia ranką, tarytum ieškodamas stabdžių rankenos. 

Po kelių jardų mano kelias turėjo nutolti nuo geležinke- 
lio. Taigi nuspaudžiau stabdžius ir vėl persisvėriau pro lan- 
gą, dar smarkiau mojuodama. 

Mašinistas surado, ko ieškojo, ir patraukė. Tai buvo ga- 
rinis švilpukas. Garvežys išleido ilgą, draugišką tū tū. Tas 
kitas vyriškis patenkintas kilstelėjo alaus butelį. Garvežys 
dar trečią kartą sutūtavo ir dingo iš visų pusių jį apsupusia- 
me miške. 

Iki šiol nesuprantu, kaip su savo „Mersedesu“ nenulė- 
kiau nuo kelio. Tiesiog pavyko laiku pasukti jo nosį, kai Žvyr- 
kelis nukrypo nuo geležinkelio ir ėmė vingiuoti miško pa- 
kraščiu. Turėjau dar vieną galimybę, ir dabar, baisiausiai 
supykusi, suvokiau, kad ji gana reali. Nors reikėjo nuva- 
žiuoti ilgesnį nuotolį, buvo aišku, kad „Mersedesu“ lengvai 
spėsiu pasiekti blokpostą ir sustabdyti traukinį... 

Privalėjau spėti. Vienintelė pastarojo nevykusio mėgini- 
mo pasekmė buvo tai, kad švilpukas Timočiui pranešė, jog 
artinasi traukinys: kad ir kaip vaikinas jautėsi anksčiau, 
dabar jį turėjo šaltas prakaitas išmušti iš baimės, besėdint 
ten ant bėgių ir žinant, kad garvežys pūškuodamas kopia 
artyn. 

Laimė, sulig kiekvienu jardu automobilis darėsi man vis 
savesnis, šlaitas buvo nebe toks status, o vingiai daug pla- 
tesni. Nė nenutuokiu, kokiu greičiu užlėkiau likusias šešias 

ar septynias atkarpas, bet atrodė, kad visa įkalnė vyniojasi 
paskui mane kaip ilga, mirganti saulės bei šešėlių juosta, ir 
netrukus, įveikusi paskutinį posūkį, išvydau didelį atvirą 
plotą, blokpostą ir blizgančius bėgius šalia jo. 

Bet nemačiau traukinio. 

„Mersedesas“ šovė tiesiu keliu pirmyn kaip į avilį grįž- 
tanti bitė ir, cypdamas padangomis bei visas linguodamas, 
sustojo gal per jardą nuo blokposto. Iššokau ir puoliau prie 
bėgių. 

Supratau, jog man pavyko. Apačioje pastebėjau dūmus, 
maždaug už ketvirčio mylios: ten garvežys neskubėdamas, 
abejingai pukšėjo į viršų. Jie, be abejo, dar negalėjo manęs 
matyti; buvo aišku, jog pamatys tik tada, kai garvežys iš- 
nirs iš miško, už kokių penkiasdešimties jardų nuo manęs. 
Tikėjausi, kad netgi tokį ankstyvą rytą jie atidžiai žiūrės į 
priekį. Galėjau paspausti signalą, arba pamojuoti... jei bū- 
čiau turėjusi kokį raudoną daiktą... 

Bet jau žinojau, kaip jie reaguoja į signalą. Ir į mano mo- 
javimą. Mintyse mačiau visa tai vėl, su šiurpia pabaiga: sig- 
nalas, aš mosikuoju rankomis, abu vyriškiai linksmai pa- 
moja man, paskui garvežys važiuoja pro šalį ir raudona 
siūbuojanti lempa dingsta už tolimo vingio... 

Raudona užpakalinė lempa. Gerai, kad turėjau „Merse- 
desą“. 

Nubėgau atgal prie automobilio. Kai įšokau ir užtren- 
kiau dureles, kairėje pro medžius prasiveržė juodi dūmai ir 
pamačiau buką vagonėlio priekį. Uždegiau visus „Mersede- 
so“ žibintus, įjungiau pavarą ir, smarkiai nuspaudusi peda- 
lą, pajudėjau geležinkelio link. 

Priekinis ratas atsitrenkė į bėgį, ir iš pradžių pamaniau, 
kad automobilis nuriedės į šalį, bet padanga tvirtai sukibo 
su metalu ir perlipo, paskui užpakalinė, ir „Mersedesas“ 
vėl sustojo; abu kairieji ratai buvo tarp bėgių, o galinės bei 

stabdžių šviesos įspėjamai plieskė į tą pusę, iš kurios arti- 
nosi traukinys. Dėl viso pikto dar viena ranka nuspaudžiau 
signalą, o kita atidariau dešiniąsias dureles. Nusprendžiau, 
jog prisileisiu juos ne arčiau kaip per dvidešimt penkis jar- 
dus, o paskui spruksiu šalin. Vis tiek nebūčiau galėjusi iš- 
gelbėti automobilio, jeigu jie laiku nebūtų jo pamatę, be to, 
nemaniau, kad traukinys labai nukentėtų; tvirtai įsikabinęs 
krumpliais, jis tikriausiai lengvai būtų atlaikęs susidūrimą. 

Ir kodėl man anksčiau pasirodė, kad traukinys važiuoja 
lėtai? Dabar jis dundėjo į kalną kaip koks ekspresas. Aukš- 
tyn veržėsi ir aplink sklido juodi dūmai. Net pro signalo 
staugimą girdėjau, kaip sunkiai, ritmingai pūškuoja maža- 
sis garvežiukas. Trisdešimt penki jardai. Trisdešimt. Berods 
išgirdau šūksnį. Atleidau signalą ir pasirengiau nerti pro 
atviras dureles. Suskambėjo kažkoks varpelis, paskui gar- 
vežys šaižiai, piktai sušvilpė. Iššokau iš automobilio ir spru- 
kau tolyn. 

Klaikiai sucypė stabdžiai, pasipylė keiksmai, ir „Lieps- 
nojantis Elijas“, dar kartą sutūtavęs, galiausiai sustojo - maž- 
daug už septynių jardų nuo „Mersedeso“. 

Abu vyrai iš kabinos nušoko žemyn ir ėmė artintis prie 
manęs. Trečiasis — visgi ten buvo ir palydovas - išlipo iš 
vagonėlio. Mašinisto padėjėjas rankoje tebelaikė alaus bu- 
telį, tačiau dabar jau kaip mirtiną ginklą, ir iš veido atrodė, 
kad yra pasirengęs jį panaudoti. Abu pratrūko kalbėti, o 
tikriau šaukti, vienu metu, baisiai įniršę ir, be abejo, vokiš- 
kai - beje, mano manymu, ši kalba labiausiai ir tinka įnir- 
šusiam žmogui. Maždaug pusę minutės jie taip rėkė, kad 
nebūčiau galėjusi įterpti nė žodelio, net jei būčiau buvusi 
austrė; taigi stovėjau bejėgė prieš audrą, ištiesusi į priekį 
rankas, tarsi norėdama apsiginti nuo smūgio alaus buteliu. 

Pagaliau atsirado tarpelis toje garsiai išrėkiamų klausi- 
mų kanonadoje, iš kurios nė vieno žodžio nesupratau, nors 
esmė, be abejo, buvo labai aiški. 

— Atleiskite, - pasakiau kone praradusi viltį. - Atleiskite, 
aš turėjau tai padaryti. Ant bėgių guli berniukas... ten, tru- 
putį aukščiau, toliau, berniukas, vaikinas... Junge, ant Ei- 
senbahn. Turėjau jus sustabdyti. Jis sužeistas. Prašau... at- 
leiskite. 

Vyriškis su alaus buteliu pasisuko į šalia stovintį kitą. 
Šis - mašinistas - buvo aukštas, stambus, apsirengęs tam- 
siai pilkais marškiniais bei senomis pilkomis kelnėmis, už- 
simaukšlinęs kepurę su snapeliu. 

— Was meint sie? * 

Mašinistas tarstelėjo jam porą sakinių, paskui kreipėsi į 
mane bjauriu, gomuriniu balsu, kuris tą akimirką man pa- 
sirodė mielesnis net už Gielgudo deklamuojamas Šekspyro 
eiles: 

— Ar tai jūs būti kvaila? Nėra jaunas ant bėgių. Yra ant 
bėgių mašina. Ir kodėl? Klausiu kodėl? 

— 0, jūs kalbate angliškai! Ačiū Dievui! Paklausykite, mein 
Herr, atleiskite, aš labai gailiuosi, kad teko tai padaryti, bet 
reikėjo sustabdyti traukinį... 

— A, taip, sustabdyti traukinį, tačiau tai pavojus. Aš tai 
pasakyti policijai. Mano brolis, jis yra policija, jis apie tai su 
jumis kalbėti. Už tai jūs mokėti. Herr Direktor... 

— Taip... taip... žinau. Žinoma, aš sumokėsiu. Bet paklau- 
sykite, būkite geras, paklausykite. Tai svarbu, man reikia 
pagalbos. | 

Ir staiga jis suprato. Akimirksniu netikėtas išgąstis bei 
pyktis atslūgo, ir jis pagaliau pastebėjo tai, kas buvo aiškiai 
matyti mano veide: ne tik ištinusį skruostą, bet ir nakties 
įtampą bei baimę dėl Timočio. Dabar priešais mane stovėjo 
jau ne įsiutęs, raumeningas mušeika, o stambus vyriškis 
švelniomis melsvomis akimis, atidžiai žvelgiantis man į akis 
ir klausiantis: 


* Ką jinai čia šneka?(vok.) 

— Yra nelaimė, taip? Kokia nelaimė? Kodėljūs mano trau- 
kinys sustabdyti? Jūs pasakyti. 

— Ten vaikinas, mano draugas, jis nukrito ant bėgių. Su- 
sižeidė koją. - Kaip mokėdama rodžiau gestais. - Dabar 
guli ant bėgių. Negali pasitraukti. Aš bijojau. Turėjau jus 
sustabdyti. Ar suprantate? Pasakykite, kad suprantate! 

— Taip, aš suprantu. Tas vaikinas... ar jis platus? 

— Nelabai. Tiesą sakant, jis gana liesas. - Staiga susigrie- 
biau: — Ar jis koks? 

— Platus. - Jis mostelėjo aukštyn, į geležinkelį. - Ne taip 
sakyti, ne? Vokiškai weit. Ar jis plačiai nuo čia? 

— O, ar toli? Ar toli! Nelabai, tik truputį toliau, už tunelio, 
pirmojo tunelio. - Sukau galvą, kaip gestais parodyti tunelį. 
Kažin kaip sumosavau, ir jis berods suprato - arba tiesiog 
nekreipė dėmesio į mano aiškinimą ir nusprendė pasiten- 
kinti tuo, ką jau žino. 

— Jūs parodyti. Mes dabar patraukti mašina. 

Trys tvirti vyrai „Mersedesą“ patraukė gana greitai. Nė 
nemėginau jiems padėti. Patirta baimė netikėtai mane pa- 
veikė, todėl prisėdau ant pabėgių krūvos ir nieko nematy- 
dama žiūrėjau, kaip jie įsitempę siūbuoja vargšą Luiso au- 
tomobilį, kol galiausiai jis pasidavė ir buvo nustumtas nuo 
bėgių. Paskui, dviese paėmę už parankių, jie mane kaip 
kokį ryšulį įkėlė į garvežio kabiną, ir „Liepsnojantis Elijas“, 
su pasibaisėtinu triukšmu išspjovęs į viršų šlykščių juodų 
dūmų debesį, vėl iš lėto pajudėjo pirmyn. 

Tikriausiai mes visi - ir berniukai, ir mergaitės - būdami 
tam tikro amžiaus svajojame vairuoti traukinį. Taigi dabar, 
kai baimė šiek tiek atslūgo, man iš tikrųjų patiko pasivaži- 
nėti - juo labiau kad iš visų garvežių, kuriuos buvau mačiu- 
si, šis, nors ir ne pats įspūdingiausias, visgi atrodė įdomiau- 
sias - devyniolikto amžiaus reliktas, toks pat žavus, kaip ir 
beveik pamiršti Žaisliniai vaikystės traukinukai. Jo nosis, 

tokia absurdiška ir pasigailėtina lygioje vietoje, buvo nu- 
lenkta žemyn tam, kad lipant į kalną kabinos grindys išlik- 
tų horizontalios. Kuro bakas buvo plokščias ir juodas, ka- 
minas - didžiulis, piltuvėlio formos, o kiekvienas kabinos 
colis prikaišiotas visokių vamzdelių, vielų bei neįsivaizduo- 
jamos paskirties įtaisų. Garvežio šonai buvo juodi, ratai ryš- 
kiai raudoni, jis dvokė, buvo purvinas, nežmoniškai triukš- 
mingas ir neabejotinai nuostabus. Jei baroko laikais kas 
nors būtų išradęs garvežį, tai tikriausiai labai panašų. 

Netrukus išlindome iš medžių priedangos, ir priešais mus 
ryto saulės nušviesti bėgiai atrodė kaip gilus trigubas įbrė- 
žimas baltame kalkakmenyje. Atsargiai puškavome per iš- 
linkusią pliką uolą, kurią dengė tik velėna su tankiais gen- 
cijonų kuokštais, o paskui bėgiai nėrė į išėmą, ir iš visų 
pusių mus apsupo šiurkščios, beveik vertikalios akmenų sie- 
nos, gerokai aukštesnės už vagonėlį; jos buvo taip arti, kad 
aš net susigūžiau kabinoje, tačiau priešakyje, už kelių šim- 
tų jardų, dar spėjau pamatyti juodą pirmojo tunelio angą. 

Visa gerkle šaukdama, pranešiau apie tai mašinistui, nors, 
be abejo, nereikėjo, o jis tik nusišypsojo, linktelėjo ir žen- 
klais parodė, kad neišlįsčiau iš kabinos, būčiau po stogu. 
Galėjo ir nesivarginti. Ir taip jau sėdėjau susitraukusi. Tu- 
nelis atrodė labai nejaukus ir ankštas, bet šiaip taip pralin- 
dome, nors, prisiekiu, šonuose buvo likę vos pėdos platu- 
mo tarpeliai. 

Kadangi tunelis buvo gana ilgas, pamaniau, kad, jei man 
būtų reikėję jį kasti, aš irgi nebūčiau dariusi plataus, bet 
pro jį važiuodamas, žmogus jauteisi kaip siūlas, veriamas į 
siaurą adatos skylutę. Ankštoje, slegiančioje tamsoje bilde- 
sys buvo siaubingas. Pulsuojantys garvežio dūmų pliūps- 
niai čia atrodė tūkstantį kartų triukšmingesni; atsimušę į 
sienas, jie garsiai aidėjo šioje akmeninėje tūboje. Be to, dar 
garai. Per dvidešimt sekundžių tunelis pavirto garine pirti- 

mi, ir ta pirtis nebuvo švari. Tai galėjo apkvaišinti bet ką, 
todėl kai mašinistas uždėjo ranką ant droselio ir sumažino 
greitį, nebegalvodama apie Timą, aš vos nepradėjau klykti, 
kad kuo skubiau spruktume iš šio karšto, tamsaus ir triukš- 
mingo pragaro. Dabar esu visiškai įsitikinusi, kad joks pa- 
lydovas - net jeigu jo akys būtų spėjusios priprasti prie staiga 
plykstelėjusios šviesos - nebūtų laiku pastebėjęs ant bėgių 
gulinčio Timo. 

Pro tunelio viršuje tvyrančius bjaurius dūmų debesis jau 
skverbėsi šviesa. Įžiūrėjau uolų įtrūkimus bei išsikišimus. 
Šviesa darėsi vis ryškesnė, oras - švaresnis. Kai atsistojau 
pasidairyti, priešakyje staiga suspindėjo saulė, ir netrukus 
mūsų pirmgalys - vagonėlis - atsidūrė atvirame ore, o juo- 
do šešėlio kraštas spindinčiu stogu šliuožė garvežio link. 

Šaižiai suskambėjo varpelis. Vėl išgirdau, kaip cypia stab- 
džiai ir žviegia į plieną besitrinantis plienas. Garsiai atsi- 
dusęs, traukinys sustojo, šnypšdamas ėmė veržtis garas, 
bet greitai nutilo, ir toliau garvežys tik švelniai dūzgė kaip 
garų pilnas arbatinukas. 

Atsirėmiau į bėgį ir pasilenkiau prie pat žvyro: 

- Timai, Timai, čia aš! Kaip laikaisi? 

Timas tebelaukė manęs ten, koja tebebuvo įstrigusi. Kai 
pribėgau artyn, jis lėtai atsitiesė iš labai keistos pozos, ir 
tada supratau, kad, girdėdamas traukinio dundesį, vargšas 
berniukas mėgino sutalpinti ilgą savo kūną tarp bėgio ir 
vidurinės juostos, šitaip tikėdamasis išvengti bent vieno ra- 
to, jei atsitiktų blogiausia ir traukinys jį pervažiuotų. Iš kar- 
to mačiau, kad jam tai nebūtų pavykę; tikriausiai jis ir pats 
tai žinojo. Jau anksčiau jis buvo nublyškęs, o dabar atrodė 
baltas kaip mirtis, bet šiaip taip atsisėdo ir netgi sugebėjo, 
nušvitęs iš palengvėjimo, išspausti kažką panašaus į šyp- 
seną. 

Atsiklaupiau prie jo: 


280 


— Atleisk, tikriausiai išgirdai dar už kelių mylių. Nieko 
geriau nesugalvojau. 

- Šiek tiek... per daug dramatiška, sakyčiau. - Jis iš pas- 
kutiniųjų stengėsi nesielgti dramatiškai, bet balsas vis tiek 
gerokai virpėjo. - Jaučiausi kaip koks Perlas Vaitas. Dau- 
giau niekada nesijuoksiu, žiūrėdamas siaubo filmus. - Jis 
atsisėdo tiesiau. - Tiesą sakant, tai iš tikrųjų nebloga išei- 
tis. Luisas iš karto gaus ir transportą, ir pastiprinimą. Ar 
tau leido pavairuoti? 

— Net į galvą neatėjo paprašyti. Gal tau leis, kai važiuosi- 
me žemyn. 

Viena ranka jį apkabinau ir laikiau parėmusi. Vyrai buvo 
atskubėję kartu su manimi ir, nors mačiau, kad Timotis sten- 
giasi susikaupti ir mintyse rikiuoja vokiškus žodžius, jiems 
jokių paaiškinimų nereikėjo. Mašinistas su palydovu tuoj 
pat ryžtingai ėmėsi bato: po kelių sekundžių raišteliai jau 
buvo nupjauti, ir jie švelniai, atsargiai pradėjo rėžti bato 
odą ant smarkiai sutinusios kojos. Mašinisto padėjėjas irgi 
pasirodė esąs labai nuovokus. Kol kiti dirbo, jis nuėjo at- 
gal prie vagonėlio ir netrukus grįžo su plokščiu žalios spal- 
vos buteliu; atkimšęs padavė Timočiui ir kažką pasakė vo- 
kiškai. 

— Butelis, jis būti viešbučiui, - paaiškino mašinistas, — 
bet Johanas Bekeris nesakyti ne. 

— O taip, be abejo, nesakys, - tarė Timas. - Kas čia? 

— Brendis, - atsakiau. - Gerk, tau reikia, tik, dėl Dievo 
meilės, neišmauk viso. Man irgi praverstų bent pusė pintos. 

Netrukus, brendžiui keliaujant ratu, - geležinkelininkai, 
matyt, irgi jautė įtampą po tokių išgyvenimų, kaip ir mudu 
su Timočiu, - Timo pėda buvo atsargiai ištraukta iš bato 
liekanų, ir paslaugios rankos pusiau nešte nutempė jį prie 
traukinio. 

Vagonėlis, kuriame jie mus įkurdino, buvo iki viršaus pri- 

krautas įvairių maisto atsargų, tačiau dar radome vietos 
atsisėsti ant grindų, be to, pastebėjau, kad duris galima už- 
rakinti. 

— Dabar, - vokiškai tarė mašinistas Timočiui, - mes jus 
nuvešime aukštyn, į viešbutį. Ponia Beker pasirūpins jūsų 
koja, o Johanas Bekeris pavaišins pusryčiais. 

— Jeigu turite pinigų, - gaižiai pridūrė palydovas. 

— Nesvarbu, aš užmokėsiu, - tarė mašinistas. 

— Ką jie čia šneka? - paklausiau, ir Timas man paaiš- 
kino. 

— Na, dėl pusryčių aš abejoju, - pasakiau, - bet iš tikrųjų 
reikėtų važiuoti su jais į viršų. Vagonėlyje bus patogiausia 
nugabenti tuos niekšus į kaimą. Be to, atsivesime solidžių 
piliečių palydą, kaip Luisas ir prašė, - mašinistas yra poli- 
cininko brolis, ir iš jų šnekų atrodo, kad nė vienas nejaučia 
ypatingo draugiškumo Bekeriui. Gal galėtum jiems paaiš- 
kinti, kol nepajudėjome, kad viršuje jie ras mano vyrą, nu- 
taikiusi pistoletą į Bekerius bei dar vieną vyriškį, ir kad jie, 
kaip solidūs piliečiai, privalo Luisui padėti, nugabenti visą 
kompaniją žemyn ir saugoti, kol atvyks policija? 

— Gerai, pamėginsiu. Dabar? 

— Jei nepasakysi, kol nepradėjome važiuoti, vėliau nie- 
kas tavęs neišgirs. „Liepsnojantis Elijas“ triukšmauja kaip 
reikiant. Nagi, pamėgink... ar mokėsi paaiškinti vokiškai? 

— Gerai, pasistengsiu. Gaila, nežinau, kaip vokiškai ko- 
kainas... Kas atsitiko? 

— Kokainas... - bejėgiškai pratariau. - Buvau visai pa- 
miršusi. Palikau kišenėse ant užpakalinės sėdynės. 

— Ką? Na, jei automobilis užrakintas... 

— Neužrakintas. Tiesą sakant, raktelis irgi ten liko, - pa- 
sakiau. 

Persigandę ilgai spoksojome vienas į kitą, paskui staiga 
ėmėme juoktis apgailėtinu, kvailu juoku, kuris pamažu vir- 

to bejėgišku kikenimu, o trys mūsų draugai stovėjo šalia, su 
užuojauta žvelgė į mus ir, negaišdami laiko, tuštino bren- 
džio butelį. 

— Ką gi, tikiuosi, - nusišluostęs akis, pagaliau tarė Timo- 
tis, - kad mokėsi angliškai paaiškinti tai Luisui. 

Taigi Luisą, sėdėjusį ant ponios Beker virtuvės stalo kraš- 
telio, gėrusį ponios Beker kavą ir laikiusį ponią Beker, jos 
vyrą bei jos vyro draugą priešais „Berettos“ vamzdį, ga- 
liausiai sargyboje pakeitė ne šaltakraujai, griežti profesio- 
nalai, kokių jis tikriausiai laukė, o gana keista diletantų gru- 
pelė, iš kurių du buvo gal ir ne įkaušę, bet gerokai įsilinks- 
minę, o kiti irgi aiškiai kvepėjo pono Bekerio brendžiu. 


Tai jau vyko po kokių keturių valandų. 

Kokainą atgavome, belaisviai buvo atiduoti šaltakraujams, 
griežtiems profesionalams, o apdaužytas „Mersedesas“ šiaip 
taip parvežė mus namo, į Cechšteino pilį, kur gydytojas, 
raminamai pašnekėjęs apie sausgyslių patempimus bei die- 
ną lovoje, sutvarstė Timočiui koją; aš išsimaudžiau vonioje 
ir, dabar jau jausdamasi iš tikrųjų gležna ir trapi, apimta 
palengvėjimo, palaimingai sklendžiau lovos link, o Luisas 
išlindo iš apiplyšusių savo drabužių ir ieškojo lagamine skus- 
tuvo. 5 

Tada kai ką prisiminiau ir sustingau: 

— Li Eliotas! - sušukau. - Jie mano, kad esi Li Eliotas! Ar 
taip ir užsiregistravai? 

— Aš išvis neužsiregistravau. Vestibiulyje kažkokia mote- 
riškė kažką man rėkė, bet pasakiau „vėliau“ ir paspaudžiau 
lifto mygtuką. - Jis numetė megztinį į kampą ir ėmė segio- 
tis marškinių sagas. - Beje, durininkas su mano lagaminu 
jau traukė į kitą pusę, bet aš atėmiau ir atėjau čia. 

— Luisai... ne, palauk, mielasis... Gal visgi nueitum ir vis- 
ką paaiškintum? 

— Šiandien man jau pakaks aiškinimų. Palauksiu ryto. 

— Dabar jau rytas. 

— Tuomet rytojaus ryto. 

— Bet... mielasis, surimtėk nors truputį, jau po dešimtos. 
Jei kas įeitų... 

— Nejeis. Durys užrakintos. — Jis plačiai nusišypsojo ir 
nusviedė marškinius į tą patį kampą, prie megztinio. - Jei 
norėsime vėl su kuo nors bendrauti, galėsime tai daryti vė- 
liau - telefonu. O dabar, manau, padėtis tampa nevaldo- 
ma... Taigi. Viskas iš eilės, mano mergyte. Noriu išsimau- 
dyti, nusiskusti ir... nejaugi negirdėjai, ką sakė gydytojas? 
Visiems praverstų diena lovoje. 

— Gal tu ir teisus, - pasakiau. 

EPILOGAS 


Jo žvengimas - kaip valdovo įsakymas, 
o savitvarda kelia pagarbą. 


V. Šekspyras „Henrikas V“ 


Salė buvo išpuošta balta ir auksine spalvomis, kaip kokia 
šokių menė. Didžiuliai švytintys krištoliniai sietynai atrodė 
įžiebti labiau dėl grožio negu dėl šviesos, nes pro plačius 
langus į vidų sruvo rugsėjo saulės spinduliai. Vietoje išbliz- 
gintų grindų čia buvo erdvi pjuvenomis bei sutrinta ąžuolo 
žieve nubarstyta arena, iš pradžių tvarkingai sugrėbstyta 
dailiais ruoželiais, bet paskui jos paviršiuje atsirado keisti, 
banguoti kontūrai, kuriuos įspaudė baltųjų eržilų, rodžiu- 
sių įvairias figūras bei pagal muziką šokusių savo nuosta- 
bų, sudėtingą šokį, kanopos. 

Dabar arena buvo tuščia. Penki balti žirgai vorele išbėgo 
pro tolimajame salės gale esančią arką ir koridoriumi nu- 
risnojo arklidės link. Nutilo Bokerinio menuetas. 

Nišose susigrūdę žmonės ištiesė kaklus į priekį. Visos vie- 
tos buvo užsėstos, o balkone žiūrovai stovėjo, mėgindami 
ką nors pamatyti vienas kitam per petį; atsiradus pertrau- 
kėlei, visi ėmė krutėti, šnibždėtis ir šlaminti programas. Šalia 
manęs Timotis, įsitempęs iš susijaudinimo, palinko pirmyn, 
o kitoje pusėje Luisas - viskuo patenkintas ir įdegęs nuo 
saulės — skaitė programą taip, tarsi niekas pasaulyje jam 
daugiau nerūpėtų, tik žinia, kad šį sekmadienio rytą garsu- 
sis Neapolitanas Petra grįžo į Ispanų jojimo mokyklą, todėl 

dabar pats direktorius pasirodys kartu su juo, ir visa Viena 
atėjo pažiūrėti. 

Šviesos anapus arkos įsiplieskė ryškiau. Durys atsivėrė. 
Pasirodė žirgas su lyg statula sėdinčiu raiteliu. Lėta risčia 
jis išbėgo į salės vidurį. Jo ausys buvo stačios, šnervės iš- 
pūstos, judesiai išdidūs, ramūs, nuosaikūs, bet kartu ir 
džiaugsmingi. Nepastebėjau jokio ankstesnio stingulio. Jis 
bėgo ratu, ir šokio žingsniai atrodė dar gražesni, nes nebu- 
vo girdėti nė menkiausio dunksėjimo: duslius smūgius į smėlį 
užgožė muzika, todėl eržilo kanopos tarytum skriejo ore, ir 
jis šoko lengvai, vos liesdamas žemę, lyg vandens paviršiu- 
mi plaukianti gulbė. Šviesa sruvo ir tviskėjo ant baltos odos 
be jokių tamsių dėmių (jos buvo stropiai nutrintos ir išbal- 
tintos), o tankūs šilkiniai karčiai bei uodega blaškėsi į visas 
puses kaip sniego gūsis. 

Muzika pasikeitė; direktorius nė nekrustelėjo; senasis Žir- 
gas suprunkštė, pakramtė žąslus ir kartu su raiteliu pasi- 
kėlė į orą, į pirmąjį „šuolį virš žemės“. 

Paskui viskas pasibaigė; eržilas paėjo į priekį ir, kraipy- 
damas ausis, ramiai klausėsi aplodismentų. Minia po tru- 
putį stojosi. Raitelis nusiėmė skrybėlę, pagal tradiciją nusi- 
lenkė imperatoriaus portretui, bet kažin kaip sugebėjo ne- 
atkreipti dėmesio į save bei savo meistriškumą: svarbiausias 
čia buvo žirgas. 

Senasis keršis nulenkė galvą. Jis stovėjo prieš mus, už 
kokių šešių pėdų, ir žiūrėjo tarytum tiesiai mums į akis; bet 
šįkart nesužvengė pasisveikindamas, netgi nepastebėjau jo- 
kio blykstelėjimo didelėje tamsioje akyje, iš kurio būčiau 
supratusi, kad jis mus atpažino. Eržilo žvilgsnis, kaip ir vi- 
sa elgsena, buvo kažin koks sutelktas, mįslingas, tarytum 
atgręžtas į vidų; visa savo esybe jis atrodė pasinėręs į seną- 
jį mokslą, kuris jam tiko kaip nuosava oda. 

Jis pasitraukė atbulas, apsisuko ir išėjo, pamažu slūgs- 
tant aplodismentams. Pilkos durys užsivėrė. Šviesos prige- 
so, ir baltasis žirgas anapus arkos koridoriumi nurisnojo 
ten, kur prie gardo tebebuvo lentelė su jo vardu ir šviežių 
šiaudų pakreikta ant žemės. 

